Split (3)

train · 79.3k rows

text stringlengths 31 26.1k	summary stringlengths 11 1.19k
ប្រកាសនីយបត្រគ្រឿងឥស្សរិយយស «មហាកណ្ឋាភណ្ឌឯករាជជាតិព្រះរាជាណាចក្រកម្ពុជា» ត្រូវបានរៀបចំឡើងកាលពីថ្ងៃទី៩ ខែកញ្ញា នៅថ្ងៃដែលបុរសជនជាតិស្វីសរូបនេះ ទទួលមរណភាពក្នុងអាយុ៧១ឆ្នាំ នៅក្រុងហ្ស៊ួរិច ប្រទេសស្វីស ដែលជាទីកំណើតរបស់លោក។ លោក បេអាត រីចឈ្នឺរ ត្រូវបានចាត់ទុកជាវីរបុរសរបស់កុមារខ្មែរ ដែលបានរួមចំណែកសង្គ្រោះអាយុជីវិតកុមារខ្មែររាប់លាននាក់ តាមរយៈការរៃអង្គាសថវិកាជួយដល់ដំណើរការមន្ទីរពេទ្យគន្ធបុប្ឆា ទាំងនៅភ្នំពេញ និងនៅសៀមរាប នារយៈពេលជាង២០ឆ្នាំចុងក្រោយនេះ៕	ព្រះករុណា ព្រះមហាក្សត្រ ព្រះបាទសម្តេចព្រះ បរមនាថ នរោត្តម សីហមុនី បានប្រោសព្រះរាជទានគ្រឿងឥស្សរិយយស «មហាកណ្ឋាភណ្ឌឯករាជជាតិព្រះរាជាណាចក្រកម្ពុជា» ជូនសពលោកវេជ្ជបណ្ឌិត បេអាត រីចឈ្នឺរស្ថាបនិកមូលនិធិគន្ធបុប្ផា ជាកិច្ចបច្ឆាមរណៈ។
អាជ្ញាធរស្រុកបាទី ខេត្តតាកែវ បានសម្រេចផ្អាកឱ្យភ្ញៀវទេសចរចូលថតរូបនៅតំបន់ភ្នំចំបាប់ក្នុងភូមិត្នោត ឃុំត្នោត ចាប់ពីថ្ងៃទី១០សីហា រហូតដល់មានការជូនដំណឹងជាថ្មី។ ការផ្អាកបណ្ដោះអាសន្ននេះ ព្រោះទឹកនៅភ្នំចំបាប់មានសារធាតុគីមី TNT និងដើម្បីទប់ស្កាត់ការរីករាលដាលនៃជំងឺកូវីដ-១៩។ ចំពោះអ្នកមិនស្ដាប់តាមការណែនាំ ដោយបន្តទៅលេងភ្នំចំបាប់ រដ្ឋបាលស្រុកបាទីនឹងផាកពិន័យម្នាក់ ១លានរៀល។ លោក ភួន ឈីម បានបញ្ជាក់ពីមូលហេតុនៃការផាកពិន័យនេះដូច្នេះថា៖ «ការផាកពិន័យនេះ ទីមួយ ទីតាំងភ្នំចំបាប់នេះ ធ្លាប់មានបំរាមមិនឱ្យទៅលេងម្ដងហើយ។ ទីពីរ យោងតាមសេចក្ដីប្រកាសរដ្ឋបាលខេត្ត ពីវិធានរដ្ឋបាល និងទីបី ក្រសួងសុខាភិបាលមិនអនុញ្ញាតឱ្យការជួបជុំនោះទេ»។ លោកអភិបាលស្រុករូបនេះ មិនអាចកំណត់រយៈពេល នៃការផាកពិន័យនេះបានទេ។ ពោលរដ្ឋបាលស្រុក នឹងបន្តផាកពិន័យអ្នកល្មើស ទៅលេងរណ្ដៅភ្នំចំបាប់ រហូតដល់ក្រសួងសុខាភិបាលអនុញ្ញាឱ្យការជួបជុំឡើងវិញ៕	រដ្ឋបាលស្រុកបាទី ចាប់ផ្ដើមផាកពិន័យជាអន្តរការណ៍ ដល់អ្នកល្មើសវិធានរដ្ឋបាលខេត្តតាកែវ ដែលនៅបន្តជួបជុំ និងប្រមូលផ្ដុំគ្នាទៅលេងនៅរណ្ដៅភ្នំចំបាប់ ក្នុងម្នាក់ ១លានរៀល។ បើតាមលោក ភួន ឈីម អភិបាលស្រុកបាទី ការផាកពិន័យនេះ គឺរហូតដល់មានការប្រកាសរបស់ក្រសួងសុខាភិបាល ដែលអនុញ្ញាតឱ្យមានការជួបជុំវិញ។
អត្ថបទទាក់ទង ចិន និងឥណ្ឌា យល់ព្រមដកទ័ពចេញពីតំបន់ព្រំដែនជម្លោះ ចិន ចោទទ័ពឥណ្ឌា ថាបាញ់កាំភ្លើងច្រើនគ្រាប់នៅតំបន់ព្រំដែន ភាពតានតឹងនៅតំបន់ព្រំដែនចិន និងឥណ្ឌា បានថមថយខ្លាំង បន្ទាប់ពីមានជំនួបប្រមុខការទូតភាគីទាំងពីរ នៅទីក្រុងមូស្គូជុំវិញព្រំដែន នៅថ្ងៃទី១០ ខែកញ្ញាកន្លងទៅ។ ក្នុងជំនួបនេះ រដ្ឋមន្ត្រីការបរទេសចិន លោកវ៉ាង យី ជាមួយសមភាគីឥណ្ឌា ស៊ូប្រាម៉ាន់យាំ ចេសាន់កា (Subrahmanyam Jaishankar) បានយល់ព្រមដកកងទ័ព និងសម្ភារយោធានៅទីតាំងប្រឈមមុខដាក់គ្នា។ បន្ថែមពីលើជំនួបរដ្ឋមន្ត្រីការបរទេស មេបញ្ជាការយោធាចិន និងឥណ្ឌា បានជួបគ្នាជាច្រើនលើកលើបញ្ហាព្រំដែន ចាប់តាំងពីមានការប៉ះទង្គិចគ្នាកាលពីពាក់កណ្តាលខែមិថុនា។ មេបញ្ជាការកងទ័ពចិន និងឥណ្ឌា នៅថ្ងៃទី២១ ខែកញ្ញា បានជួបគ្នាជាថ្មីលើបញ្ហាព្រំដែននេះ។ បើតាមសេចក្តីថ្លែងការណ៍របស់កងទ័ពឥណ្ឌា ក្នុងជំនួបលើកទី៦នេះ ភាគីទាំងពីរបានឯកភាពគ្នាឈប់បញ្ជូនកងទ័ពរៀងៗខ្លួនបន្ថែមទៅតំបន់ជួរមុខ បញ្ចៀសការផ្លាស់ប្តូរស្ថានភាពតាមព្រំដែនជាឯកតោភាគី និងជៀសវាងការប្រព្រឹត្តសកម្មភាពទាំងឡាយណា ដែលនាំឲ្យមានភាពស្មុគ្រស្មាញ។ ក្រៅពីឯកភាពលើបញ្ហាខាងលើ មេបញ្ជាការប្រទេសទាំងពីរ ក៏បានយល់ព្រមបញ្ចៀសការយល់ច្រឡំ និងការវាយតម្លៃខុសផងដែរ។ នៅដើមខែកញ្ញាកន្លងមក ទីក្រុងប៉េកាំង និងទីក្រុងញូវដែលី បានចោទគ្នាទៅវិញទៅមក លើការបំពានកិច្ចព្រមព្រៀងដែលបានឯកភាពគ្នាក្នុងការរក្សាសន្តិសុខតាមព្រំដែន ដោយបានបាញ់គ្រាប់កាំភ្លើងជាច្រើនគ្រាប់ទៅលើអាកាស។ ប៉ុន្តែហេតុកាណ៍នោះ មិនបានបង្កឲ្យមានអ្នករបួសឡើយ។ សូមបញ្ជាក់ថា ទីក្រុងប៉េកាំង និងឥណ្ឌា គឺមានព្រំដែនជាប់គ្នាប្រវែងសរុប ៣៤៨៨គីឡូម៉ែត្រ ប៉ុន្តែប្រទេសទាំងពីរមិនទាន់មានការកំណត់ផ្លូវការណាមួយនៅឡើយទេ ពោលគឺមានតែខ្សែបន្ទាប់ព្រំដែនគ្រប់គ្រងជាក់ស្តែងប៉ុណ្ណោះ(LAC) ដែលជាហេតុធ្វើឲ្យយក្សអាស៊ីទាំងពីរនៅតែបន្តប្រឈមមុខដាក់គ្នារហូតមក៕	មេបញ្ជាការយោធាចិន និងឥណ្ឌា បានឯកភាពគ្នាជាថ្មី ក្នុងការបញ្ឈប់បញ្ជូនកងទ័ពបន្ថែមទៅតំបន់ព្រំដែនជម្លោះ ដើម្បីបន្ធូរបន្ថយភាពតាងតឹងជាមួយគ្នា។ នេះបើតាមសេចក្តីថ្លែងការណ៍មួយរបស់កងទ័ពឥណ្ឌា នៅថ្ងៃទី២២ ខែកញ្ញា។
ក្រសួងកសិកម្ម បានសង្កត់ធ្ងន់ថា ស្បៃមុងដែលនៅមានគុណភាពល្អ ដែលរឹបអូសបានពីបានបទល្មើសនេសាទ ត្រូវយកមកប្រើប្រាស់សម្រាប់ដាំដុះដាំណាំ កសិកម្ម ចិញ្ចឹមសត្វ និងវារីវប្បកម្ម ទៅតាមលទ្ធភាពជាក់ស្ដែង។ សេចក្ដីប្រកាសបានបន្តទៀតថា ៖«កន្លងមកក្រសួងកសិកម្មបានសង្កេតឃើញសមត្ថកិច្ចជលផលទាំងនៅថ្នាក់កណ្ដាល និងរាជធានីខេត្ត តែងតែដុតចោលនៅស្បៃមុងដែលចុះទៅបង្ក្រាបបាន។ ដូច្នេះក្រសួងកសិកម្មចង់បង្វែរពីការដុតចោលនេះ ជំនួសវិញដោយការប្រើប្រាស់ដើម្បីបម្រើឱ្យកសិកម្ម លើកលែងតែស្បៃមុងដែលមានការដាច់រហែក ឬ ខូចគុណភាពខ្លាំងដែលមិនអាចប្រើប្រាស់បន្តទៀតបាន»។ គួរបញ្ជាក់ផងដែរថា កន្លងក្រសួងកសិកម្ម រុក្ខាប្រមាញ់ និងនេសាទ បានដាក់ចេញនូវវិធានការដើម្បីទប់ស្កាត់នូវបទល្មើសនេសាទខុសច្បាប់ នៅតាមបណ្ដារាជធានី-ខេត្ត ជាពិសេសនៅតំបន់បឹងទន្លេសាប ដែលមានគណៈកម្មការអន្តរក្រសួងប្រចាំតំបន់នេះផ្ទាល់ តាំងពីថ្ងៃទី១៣ ខែធ្នូ ឆ្នាំ២០១៦មកម្ល៉េះ៕	ភ្នំពេញ៖ ស្បៃមុងដែលរឹបអូសបានពីបទល្មើសជលផល នឹងត្រូវប្រើប្រាស់សម្រាប់បម្រើឱ្យវិស័យកសិកម្មជំនួសឱ្យការដុតចោល។ នេះបើតាមសេចក្ដីប្រកាសព័ត៌មានរបស់ក្រសួងកសិកម្ម រុក្ខាប្រមាញ់ និងនេសាទ នៅថ្ងៃទី១៥ ខែកក្កដា ឆ្នាំ២០២០នេះ។
បំណុលនេះបានប៉ោងឡើងច្រើនជាង ២ ទ្រីលានដុល្លារក្នុងរយៈពេលពីរឆ្នាំចុងក្រោយ ពោលគឺចាប់តាំងពីប្រធានាធិបតីអាមេរិក ដូណាល់ ត្រាំ បានចូលកាន់តំណែងកាលពីខែមករា ឆ្នាំ២០១៧មក។ កាលនោះបំណុលមានត្រឹមតែចំនួន ១៩,៩ ទ្រីលានដុល្លារប៉ុណ្ណោះ។ វាបានកើនដល់ចំនួន ២១ ទ្រីលានកាលពីខែមីនា ឆ្នាំ២០១៨។ យោងតាមការផ្សាយរបស់ទូរទស្សន៍ក្នុងស្រុកអាមេរិក CBS News ក្រោមរដ្ឋបាលរបស់អតីតប្រធានាធិបតីអាមេរិក បារ៉ាក់ អូបាម៉ា បំណុលជាតិអាមេរិកបានកើនឡើងពី ១០,៦ ទ្រីលានដុល្លារ ទៅកាន់ ១៩,៩ ទ្រីលានក្នុងរយៈពេល ៨ ឆ្នាំ។ កំណើនដ៏ច្រើនបែបនេះធ្វើឲ្យរដ្ឋបាលលោកអូបាម៉ាទទួលរងការរិះគន់យ៉ាងចាស់ដៃពីសំណាក់សមាជិកបក្សសាធារណរដ្ឋ។ បរិមាណនៃបំណុលដែលកើនឡើងយ៉ាងឆាប់រហ័សបែបនេះ គឺបណ្តាលមកពីកត្តាធំៗចំនួនពីរ។ ទីមួយគឺ ឱនភាពថវិកាជាតិរបស់អាមេរិកក្នុងឆ្នាំ២០១៨ ស្មើនឹង ៧៧៩ ពាន់លានដុល្លារ។ មួយទៀតគឺច្បាប់ស្តីការកំណែទម្រង់ការបង់ពន្ធថ្មី ដែលនឹងធ្វើឲ្យបរិមាណបំណុលកើនប្រមាណ ១,៥ ទ្រីលានដុល្លារក្នុងរយៈពេល ១០ ឆ្នាំដំបូង ក្រោយពីវាចូលជាធរមាន។ ទាក់ទិននឹងបញ្ហាបំណុលនេះ នាយកប្រតិបត្តិនៃមូលនិធិ Peter G. Peterson លោក Michael Peterson បានបញ្ជាក់នៅក្នុងសេចក្តីថ្លែងការណ៍មួយថា កំណើននៃបំណុលជាតិរបស់អាមេរិកត្រូវលើកមកចោទសួរ ព្រោះវាគំរាមកំហែងដល់អនាគតសេដ្ឋកិច្ចនៃប្រជាជនអាមេរិកគ្រប់គ្នា។ អាមេរិក ចំណាយលុយជាង១ពាន់លានដុល្លារជារៀងរាល់ថ្ងៃសម្រាប់អត្រាការប្រាក់បំណុលជាតិ។ ការបង់ថ្លៃលើអត្រាការប្រាក់នេះនឹងប៉ះពាល់ដល់សេដ្ឋកិច្ចអាមេរិក ព្រមទាំងបង្កជាការលំបាកកាន់តែខ្លាំងសម្រាប់ឲ្យរដ្ឋាភិបាលជួយដល់ការវិនិយោគសំខាន់ៗសម្រាប់អនាគតអាមេរិកផងដែរ៕	បំណុលជាតិរបស់សហរដ្ឋអាមេរិកបានកើនឡើងដល់ចំនួន ២២ ទ្រីលានដុល្លារជាលើកដំបូងបង្អស់ក្នុងប្រវត្តិសាស្ត្រ។ នេះបើយោងតាមតួលេខប្រចាំថ្ងៃដែលបានចេញផ្សាយ ដោយក្រសួងរតនាគារអាមេរិកកាលពីថ្ងៃចន្ទទី ១២ ខែកុម្ភៈ ។
ក្រៅពីនាឡិកាដៃដ៏ស្រស់ស្អាត និងប្រណិត លោកអ្នកក៏អាចស្វែងរកកាដូ និងវត្ថុលម្អជាច្រើនពីក្រុមហ៊ុន ស្តារ អូតូ ខេមបូឌាផងដែរ។ លោកអ្នកអាចអញ្ជើញ មកមើលផ្ទាល់នៅ Showroom របស់ក្រុមហ៊ុន ស្តារ អូតូ ខេមបូឌា ដែលមានទីតាំង នៅតាមបណ្តោយមហាវិថីសម្តេច ហ៊ុន សែន កែងមហាវិថីឧកញ៉ា ហ៊ុន នាង។ ទីតាំងក្រុមហ៊ុន៖ https://goo.gl/maps/mMaQVnmQ6JsY4vut7 ។ សម្រាប់ព័ត៌មានបន្ថែមសូមទំនាក់ទំនងទៅលេខទូរស័ព្ទ៖ 023 231 488 & 017 231 488 ៕	លោកអ្នកកំពុងស្វែងរកកាដូថ្ងៃបុណ្យណូអែល សម្រាប់មនុស្សជាទីស្រឡាញ់របស់លោកអ្នកមែនទេ? យើងសូមណែនាំ Collection នាឡិកាដៃ ម៉ាក Mercedes-Benz ជាច្រើនម៉ូដ ដ៏ស្រស់ស្អាត ជាជម្រើសកាដូដ៏ស័ក្តសម និងមានន័យបំផុត សម្រាប់មនុស្សជាទីស្រឡាញ់របស់លោកអ្នកនៅក្នុងឱកាសដ៏ពិសេសខាងមុខនេះ។
ជាជំហានដំបូង អាជ្ញាធរបានប៉ាន់ស្មានថា ហេតុការណ៍ដែលបណ្តាលឲ្យភ្លើងឆេះផ្សារពោធិ៍លង្ការ គឺបណ្តាលមកពីការឆ្លងចរន្តអគ្គិសនី។ យ៉ាងណា គេនៅមិនទាន់រកមូលហេតុពិតប្រាកដនៅឡើយ ដោយអាជ្ញាធរកំពុងតាមដានរឿងនេះបន្ត។ គេសង្កេតឃើញថា ភ្លើងបានឆាបឆេះពីទិសខាងជើង និងរាលដាលចូលទៅក្នុងផ្សារ ដែលបណ្តាលឲ្យតូបនៅផ្នែកខាងក្នុង រងការខូចខាតស្ទើរទាំងស្រុង។ ដោយឡែកតូបមួយចំនួនតូច ដែលស្ថិតនៅផ្នែកខាងមុខ មិនមានអ្វីខូចខាតច្រើននោះទេ ហើយតូបខ្លះ ក៏មិនឆេះដល់នោះដែរ។ អាជីវករមួយរូប បានឲ្យដឹងថា ភ្លើងបានឆេះនៅម៉ោង១យប់ ហើយអ្នកស្រីបានទទួលព័តមាននៅម៉ោង៣ភ្លឺ ទើបមិនអាចមករើឥវ៉ាន់ទាន់ពេល បណ្តាលឲ្យទ្រព្យសម្បត្តិលក់ដូរ ខូចខាតគ្មានសល់។ យ៉ាងណា អាជ្ញាធរក៏ពុំទាន់អាចកំណត់ពីទំហំការការខូចខាតនៅឡើយទេ។ គេគ្រាន់តែអាចស្មានថា ករណីនេះរងការខូចខាតពី៦០ទៅ៧០ភាគរយ។ គួររម្លឹកថា ផ្សារពោធិ៍លង្ការ ធ្លាប់បានភ្លើងឆេះម្តងរួចមកហើយ ប៉ុន្តែការខូចខាតមានទំហំតូចជាងលើកនេះ៕	សៀមរាប៖ ផ្សារពោធិ៍លង្ការ ដែលស្ថិតនៅជាប់មាត់ស្ទឹងសៀមរាប សង្កាត់ស្លក្រាម ក្រុងសៀមរាប បានឆេះយ៉ាងសន្ធោសន្ធៅនៅពាក់កណ្តាលអាធ្រាត វេលាម៉ោង១ ចូលថ្ងៃទី២ មីនា ឆ្នាំ២០១៧។ ហេតុការណ៍នេះ ត្រូវបានឆាបឆេះតូបផ្សារជាច្រើន និងបានខូចខាតរបស់របរស្ទើរទាំងស្រុង។
មន្ដ្រីបច្ចេកទេស សុំមិនបញ្ចេញឈ្មោះ បានប្រាប់ថា កីឡាការិនី ជិន សូវៀត និង វិបុល សិរីសេដ្ឋា ត្រូវបានបញ្ជូនទៅព្យាបាលភ្លាមៗបន្ទាប់ពីការប្ដូរចេញ។ ជិន សូវៀត បានធូរស្រាលអាចចូលហ្វឹកហាត់វិញបាន ដោយឡែក សិរីសេដ្ឋា ត្រូវសម្រាកព្យាបាលមួយរយៈពេលទៀត។ ក្នុងជំនួបជាមួយមីយ៉ាន់ម៉ា កម្ពុជា រងសម្ពាធខ្លាំង ដោយក្រុមមានកម្រិតទាប និងបទពិសោធន៍តិចជាងមីយ៉ាន់ម៉ា។ នៅនាទី១៧ កីឡាការិនី វិបុល សិរីសេដ្ឋា ខ្សែការពាររបស់កម្ពុជា រងរបួសដៃស្ដាំដោយប៉ះទង្គិចជាមួយមិត្តរួមក្រុម បន្ទាប់ពីព្យាយាមការពារបាល់ មិនឲ្យចូលសំណាញ់ទី។ តែកីឡាការិនីរូបនេះ មិនបានប្ដូចេញភ្លាមៗ ដោយបន្ដការប្រកួតដល់ចប់តង់ទី១។ ចូលនាទី៣៤ កីឡាការិនី Khin Marlar Tun របស់មីយ៉ាន់ម៉ា បានស៊ុតបញ្ចូលទី ដោយអូសបាល់ពីចម្ងាយ រួចស៊ុតបញ្ចូលទី។ មីយ៉ាន់ម៉ា នាំមុខ កម្ពុជា ១-០។ កីឡាការិនី វិបុល សិរីសេដ្ឋា សម្រាកព្យាបាលក្រោយការប្រកួតជាមួយ មីយ៉ាន់ម៉ា រូបពីសហព័ន្ធកីឡាបាល់ទាត់កម្ពុជា នៅនាទី៣៥ កីឡាការិនី ពឿន គន្ធា ខ្សែប្រយុទ្ធរបស់កម្ពុជា បានប្ដូចេញ និងជំនួសដោយ កីឡាការិនី ហេង សៀកឡេង។ មីយ៉ាន់ម៉ា បន្ដដាក់សម្ពាធមកលើកម្ពុជា តែមិនអាចរកគ្រាប់ទី២ នៅក្នុងតង់ទី១បានទេ។ ក្នុងតង់ទី១ មីយ៉ាន់ម៉ានាំមុខ កម្ពុជា ១-០។ ១៥នាទីនៃដើមតង់ទី២ កីឡាការិនីមីយ៉ាន់ម៉ា Myat Noe Khin បន្ថែមមួយគ្រាប់ទៀត នាំឲ្យលទ្ធផលនាំមុខ កម្ពុជា ២-០ នៅនាទី៦១។ នៅក្នុងតង់ទី២នេះ កីឡាការិនី ជិន សូវៀត អ្នកចាំទីរបស់កម្ពុជា ត្រូវប្ដូចេញ និងជំនួសដោយកីឡាការិនី ជា សម្ភស្ស។ ការប្រកួតចូលមកដល់នាទី៨៧ កីឡាការិនី Khin Moe Wai រកបាន នូវគ្រាប់ទី៣ឲ្យ មីយ៉ាន់ម៉ា នាំមុខកម្ពុជា លទ្ធផល៣-០។ បញ្ចប់តង់ កម្ពុជា ចាញ់មីយ៉ាន់ម៉ា លទ្ធផល៣-០។ គួរបញ្ជាក់ផងដែរថា កម្ពុជា នឹងត្រូវប្រកួតជាមួយ ទីម័រខាងកើត នៅថ្ងៃទី១៣ ខែកក្កដា នៅកីឡដ្ឋាន City of Imus Grandstand ប្រទេសហ្វីលីពីន៕ ជិន សូវៀត សម្រាកព្យាបាលក្រោយការប្រកួតជាមួយ មីយ៉ាន់ម៉ា រូបពីសហព័ន្ធកីឡាបាល់ទាត់កម្ពុជា	នៅថ្ងៃទី៩ ខែកក្កដា នៅកីឡដ្ឋាន Binan ប្រទេសហ្វីលីពីន ជម្រើសជាតិបាល់ទាត់នារីកម្ពុជា បានចាញ់ មីយ៉ាន់ម៉ា លទ្ធផល៣-០។ កីឡាការិនី វិបុល សិរីសេដ្ឋា និង ជិន សូវៀត ដែលបានរងរបួស នាជំនួបដ៏តានតឹងនេះ ត្រូវបានសម្រាកព្យាបាល។
តាមសេចក្តីជូនដំណឹងរបស់រដ្ឋបាលរាជធានីភ្នំពេញ នៅថ្ងៃទី២០ ឧសភា ក្នុងចំណោមអ្នកឆ្លងថ្មីទាំង១៧២នាក់នេះ ភាគច្រើនជាកម្មកររោងចក្រ និងជាកម្មករសំណង់។ ក្នុងចំណោមអ្នកដែលទើបរកឃើញថាមានវិជ្ជមាននោះ គឺខណ្ឌពោធិ៍សែនជ័យមានអ្នកឆ្លងច្រើនជាងគេង ដល់ទៅ៤១នាក់ ដែលស្ថិតក្នុងសង្កាត់ចោមចៅ១, ចោមចៅ២ និងសង្កាត់ត្រពាំងក្រសាំង។ ៣១នាក់ នៅសង្កាត់ស្រះចក និងសង្កាត់ផ្សារថ្មី៣ ខណ្ឌដូនពេញ។ ២៤នាក់ សង្កាត់ទួលសង្កែ១, ច្រាំងចំរេះ ២, ស្វាយប៉ាក,ចុងខ្សាច់ និងគីឡូម៉ែត្រ៦ ក្នុងខណ្ឌឫស្សីកែវ។ ២៣នាក់នៅសង្កាត់ភ្លើងឆេះរទេះ និងសង្កាត់កន្ទោក ខណ្ឌកំបូល។ ១៨នាក់ នៅសង្កាត់ស្ទឹងមានជ័យ២, ស្ទឹងមានជ័យ៣ ,ចាក់អង្រែលើ និងសង្កាត់ដំណាក់ធំ២ ខណ្ឌមានជ័យ និងមាន១៣នាក់ នៅសង្កាត់បឹងកក់២ ទឹកល្អក់២ និងសង្កាត់បឹងសាឡាង ខណ្ឌទួលគោក។ ចំណែកខណ្ឌច្បារអំពៅ មាន៦នាក់ ,សែនសុខ ៧នាក់, ខណ្ឌព្រែកព្នៅ៣នាក់, ខណ្ឌបឹងកេងកង និងចំការមន មាន២នាក់រៀងខ្លួន ខណៈខណ្ឌដង្កោ និងជ្រោយចង្វារក៏មាន១នាក់រៀងខ្លួនដែរ។ ស្ត្រីវ័យ ២៨ឆ្នាំម្នាក់រស់នៅឃុំជ្រៃលាស់ ស្រុកពញាឮ ខេត្តកណ្តាល ក៏ត្រូវបានរកឃើញវិជ្ជមានកូវីដ-១៩ នៅរាជធានីភ្នំពេញកាលពីថ្ងៃទី១៩ ឧសភាដែរ។ គិតមកដល់ពេលនេះ កម្ពុជាមានអ្នកកើតកូវីដ-១៩ ចំនួន ២៣៦៩៧នាក់ ដោយសះស្បើយមាន ១៥៧០០នាក់ និងស្លាប់កើនដល់ ១៦៤នាក់៕	រាជធានីភ្នំពេញ បានរកឃើញមនុស្សចំនួន ១៧២នាក់ទៀត មានតេស្តវិជ្ជមានកូវីដ-១៩ កាលពីនៅថ្ងៃទី១៩ឧសភា ដោយក្នុងនោះមាន ២៥នាក់ជាទារក និងកុមារអាយុក្រោម១៥ឆ្នាំ។
រដ្ឋមន្ត្រីការបរទេសអាមេរិកលោក ម៉ៃ ប៉ុមប៉េអូ បានអញ្ជើញទៅដល់អារ៉ាប៊ីសាអូឌីតកាលពីថ្ងៃទី ១៦ ខែតុលា ស្របពេលដែលក្រុងវ៉ាស៊ីនតោនបន្តចោទសួរក្រុងរីយ៉ាដ ពាក់ព័ន្ធនឹងការបាត់ខ្លួនលោក Khashoggi កាលពីពីរសប្តាហ៍មុន។ គេចោទថា អ្នកកាសែតត្រូវបានអារ៉ាប៊ីសាអូឌីតសម្លាប់។ ប៉ុន្តែលោកដូណាល់ ត្រាំ នៅតែស្ទាក់ស្ទើរក្នុងការគាំទ្រឲ្យដាក់ទណ្ឌកម្មប្រឆាំងអារ៉ាប៊ីសាអូឌីតបើរឿងនេះជាការពិត។ អត្ថបទទាក់ទង អារ៉ាប៊ីសាអូឌីតទំនងប្រកាសថា អ្នកកាសែតរិះគន់រដ្ឋាភិបាលដែលបាត់ខ្លួនបានស្លាប់ពេលត្រូវគេសួរចម្លើយ ថ្លែងទៅកាន់អ្នកកាសែតសប្តាហ៍មុន លោក ត្រាំ បញ្ជាក់ថា លោកបារម្ភថា អារ៉ាប៊ីសាអូឌីត ឈានទៅលុបចោលគម្រោងទិញអាវុធពីអាមេរិកដែលមានតម្លៃ ១១០ ពាន់លានដុល្លារ ដោយសារទំនាក់ទំនងមិនល្អឬការដាក់ទណ្ឌកម្មរបស់អាមេរិក។ លោកពន្យល់បន្ថែម បើសិនជារឿងនេះកើតឡើងមែន អាមេរិកនឹងខាតបង់ ហើយរដ្ឋសេដ្ឋីប្រេងនេះនឹងងាកទៅទិញអាវុធពីប្រទេសផ្សេងទៀតដូចជាចិន និងរុស្ស៊ីជាដើម។ តាមស្ថានភាពជាក់ស្តែង អារ៉ាប៊ីសាអូឌីត បន្តិចម្តងៗបានងាកខ្លួនចេញឆ្ងាយពីការពឹងផ្អែកខ្លាំងជ្រុលលើអាមេរិក ហើយខ្លួនក៏ព្យាយាមបង្កើនចំណងទំនាក់ទំនងជាមួយក្រុងប៉េកាំងផងដែរ។ ដូចឃើញស្រាប់ ចិនក្លាយដៃគូពាណិជ្ជកម្មធំបំផុតរបស់អារ៉ាប៊ីសាអូឌីត ដែលទំហំពាណិជ្ជកម្មទ្វេភាគីកើនដល់ប្រមាណ ៤២,៣៦ពាន់លានដុល្លារ ក្នុងឆ្នាំ២០១៧។ លើសពីនេះកាលពីខែមីនា ប្រទេសទាំងពីរនេះក៏បានចុះហត្ថលេខាលើកិច្ចព្រមព្រៀងមានតម្លៃ ៦៥ ពាន់លានដុល្លារ ដែលផ្តោតលើវិស័យសំខាន់ៗរួមមាន ថាមពល និងបច្ចេកវិទ្យាអវកាសជាដើម។ ក្នុងបទវិចារណកថារបស់អ្នកគ្រប់គ្រងទូទៅនៃទូរទស្សន៍របស់អារ៉ាប៊ីសាអូឌីត Al Arabiya លោក Turki Aldakhil បានព្រមានអាមេរិកពីបញ្ហាប្រឈមមួយចំនួនដូច្នេះថា ៖«រដ្ឋអារ៉ាប់មួយនេះអាចបែរក្បាលរកអ្នកផ្គត់ផ្គង់អាវុធដូចជាចិន និងរុស្ស៊ី ដើម្បីជួយបំពេញតម្រូវយោធារបស់ខ្លួន ប្រសិនបើទណ្ឌកម្មរបស់អាមេរិកត្រូវបានដាក់ចេញ។ ជំហាននេះនឹងបង្កើតគ្រោះមហន្តរាយដល់សេដ្ឋកិច្ច ដែលអាចធ្វើឲ្យរង្គោះរង្គើពិភពលោកទាំងមូលបាន»។ ក្នុងវិចារណកថាដដែលនេះ លោក Turki បានពន្យល់ថា អារ៉ាប៊ីសាអូឌីតដែលជាប្រទេសនាំចេញប្រេងធំបំផុតក្នុងពិភពលោក កំពុងពិចារណាលើវិធានការវាយបកប្រមាណ៣០ដើម្បីប្រឆាំងអាមេរិក ក្នុងនោះក៏មាន ការប្រើប្រាស់លុយយ៉ន់ចិនក្នុងពាណិជកម្មប្រេង ជំនួសឲ្យលុយដុល្លារអាមេរិកផងដែរ។ នេះបើតាមសារព័ត៌មានហុងកុង South China Morning Post ។ ទោះបីជាយ៉ាងនេះក្តី ក្នុងវិស័យយោធា ការនាំអាវុធពីចិនទៅកាន់អារ៉ាប៊ីសាអូឌីគឺមានគម្លាតឆ្ងាយណាស់នៅពីក្រោយសហរដ្ឋអាមេរិក និងអឺរ៉ុប។ យោងតាមទិន្នន័យពីវិទ្យាស្ថានស្រាវជ្រាវសន្តិភាពអន្តរជាតិ Stockholm ក្រុងប៉េកាំងបានលក់អាវុធទៅឲ្យអារ៉ាប៊ីសាអូឌីតត្រឹមតែ ២០លានដុល្លារប៉ុណ្នោះកាលពីឆ្នាំ២០១៧ ខណៈរដ្ឋអារ៉ាប់នេះចំណាយលុយចំនួន ៣,៤ពាន់លានដុល្លារទិញអាវុធពីក្រុងវ៉ាស៊ីនតោន។ លោក Jonathan Fulton ជំនួយការសាស្ត្រាចារ្យមុខវិជ្ជាវិទ្យាសាស្ត្រនយោបាយនៅសកលវិទ្យាល័យ Zayed ក្នុងទីក្រុង Abu Dhabi ប្រទេសអារ៉ាប់រួម អេមីរ៉ាត់ បាននិយាយថា ចិនបានបង្កើនទំនាក់ទំនងផ្នែកការពារជាតិជាមួយបណ្តារដ្ឋអារ៉ាប់នៅតំបន់ឈូងសមុទ្រនាប៉ុន្មានឆ្នាំចុងក្រោយនេះ។ គោលបំណងគឺ ដើម្បីបង្កើតសក្តានុពលសម្រាប់ធ្វើជាឈ្នាន់មួយ នៅពេលទំនាក់ទំនងរវាងអាមេរិកនិងអារ៉ាប៊ីសាអូឌីតជាប់គាំង។ «មួយផ្នែកនៃហេតុផលដែលអារ៉ាប៊ីសាអូឌីតកំពុងឃ្លាតឆ្ងាយពីសហរដ្ឋអាមេរិក គឺ ព្រោះវាមានការផ្លាស់ប្តូររចនាសម្ព័ន្ធជាច្រើនក្នុងទំនាក់ទំនងជាមួយក្រុងវ៉ាស៊ីនតោន។ ប្រការដែលសំខាន់មួយទៀតនោះគឺ ការកើនឡើងនៃទំនាក់ទំនងទាំងផ្នែកសេដ្ឋកិច្ច និងពាណិជ្ជកម្មរវាងបណ្តារដ្ឋក្នុងតំបន់ឈូងសមុទ្រ និងចិន ជាពិសេសខាងវិស័យ ការនាំចេញថាមពលតែម្តង។ ជាក់ស្តែងយើងមើលឃើញសន្ទុះនៃការចូលរួមរវាងបណ្តារដ្ឋទាំងនោះលើផ្នែកទាំងពីរនេះ»។ នេះជាលើកឡើងរបស់លោក Fulton ។ ប៉ុន្តែ ព័ត៌មានដែលថា អារ៉ាប៊ីសាអូឌីតជាអ្នកនៅពីក្រោយករណីឃាតកម្មលើអ្នកកាសែតរិះគន់រដ្ឋាភិបាល Khashoggi ដែលក្រុងរីយ៉ាដ បន្តច្រាលចោលនោះ ធ្វើឲ្យសម្ពាធកើនឡើងខ្លាំងទៅៗនៅក្នុងមជ្ឈដ្ឋានអាមេរិក។ ក្រុមសមាជិកព្រឹទ្ធសភាអាមេរិកមួយចំនួនបានដាក់សម្ពាធលើលោក ត្រាំឲ្យសម្រេចដាក់ទណ្ឌកម្មលើអារ៉ាប៊ីសាអូឌីត។ ជាមួយគ្នាក្រុមមន្ត្រីដដែលនេះក៏បានដាក់គំនាបលើអ្នកឧបត្ថម្ភមកពីបណ្តាក្រុមហ៊ុនសំខាន់ៗឲ្យលុបចោលវេទិកាវិនិយោគលំដាប់កំពូលមួយ ឈ្មោះ «Davos in the Desert» ដែលគ្រោងនឹងរៀបចំឡើងក្នុងក្រុងរីយ៉ាដក្នុងខែតុលានេះថែមទៀតផង។ សម្រាប់បញ្ហានេះ លោក Fulton បានពន្យល់ថា៖ «ខ្ញុំរំពឹងនឹងឃើញវិធីសាស្ត្ររបស់រដ្ឋាភិបាលអារ៉ាប៊ីសាអូឌីត ក្នុងការបន្ធូបន្ថយភាពតានតឹងជាមួយក្រុងវ៉ាស៊ីនតោន ដ្បិតថា ពួកគេមិនអាចបណ្តែតបណ្តាយឲ្យទំនាក់ទំនងជាមួយសហរដ្ឋអាមេរិកបែកបាក់បាននោះឡើយ»។ ចំណែកអ្នកវិភាគមួយរូបទៀត លោក Robert Mason នាយកមជ្ឈមណ្ឌលសិក្សាមជ្ឈិមបូព៌ានៃសកលវិទ្យាល័យសហរដ្ឋអាមេរិកក្នុងក្រុងរដ្ឋធានីគែរ ប្រទេសអេហ្ស៊ីបវិញ បាននិយាយថា ចិននឹងមិនមានបំណងលូកលាន់ក្នុងបញ្ហានេះឡើយ ក៏ព្រោះថា ក្រុងប៉េកាំងចង់បញ្ចៀសការបង្កើនភាពតានតឹងបន្ថែមទៀតជាមួយរដ្ឋបាលលោកត្រាំ។ លោក Robert បានពន្យល់ថា ក្នុងស្ថានភាពបច្ចុប្បន្ន អារ៉ាប៊ីសាអូឌីតនឹងប្រឹងប្រែងដើម្បីធ្វើយ៉ាងណាសម្រួលស្ថានការណ៍ដែលមានជុំវិញការបាត់ខ្លួនរបស់លោក Khashoggi។ អ្នកជំនាញរូបនេះបន្ថែមថា បញ្ហាដែលកើតឡើងនេះមិនអាចបង្ខំឲ្យអាមេរិកផ្លាស់ប្តូរគោលនយោបាយដែលមានអាយុមួយទសវត្សរ៍ដែលមានគោលដៅភ្ជាប់ទំនាក់ទំនងយ៉ាងស្អិតល្មួតខាងផ្នែកសេដ្ឋកិច្ច និងសន្តិសុខជាមួយរដ្ឋក្នុងតំបន់ឈូងសមុទ្រនេះឡើយជាពិសេសកិច្ចសហប្រតិបត្តិការប្រឆាំងភេរវកម្ម និងការទប់ស្កាត់ឥទ្ធិពលអ៊ីរ៉ង់ផងនោះ៕	ក្រុងប៉េកាំងប្រហែលជាបន្តពង្រឹងចំណងទាក់ទងបន្ថែមទៀត ជាមួយអារ៉ាប៊ីសាអូឌីត ប្រសិនបើក្រុងវ៉ាស៊ីនតោនសម្រេចដាក់ទណ្ឌកម្មជុំវិញការបាត់ខ្លួនអ្នកកាសែតជនជាតិអារ៉ាប៊ីសាអូឌីត Jamal Khashoggi។ យ៉ាងណាមិញ អ្នកជំនាញយល់ថា ចិនមិនអាចជំនួសអាមេរិកក្លាយជា អ្នកផ្គត់ផ្គង់អាវុធដ៏ធំរបស់អារ៉ាប៊ីសាអូឌីតតាមការបារម្ភរបស់ប្រធានាធិបតីអាមេរិក ដូណាល់ ត្រាំ នោះឡើយ។
បាតុកម្មហិង្សា បានកើតឡើងទូទាំងរដ្ឋនៅសហរដ្ឋអាមេរិកបន្ទាប់ពី Floyd បានស្លាប់ដោយសារស្នាដៃប៉ូលិសនៅក្រុង Minneapolis រដ្ឋមីនីសូតាកាលពីចុងខែឧសភា។ បាតុកម្ម រហូតបង្កទៅជាកុបកម្មដែលបណ្តាលឲ្យខូចខាតសម្បត្តិរដ្ឋ និងឯកជន ដើម្បីរកយុត្តិធម៌ឲ្យបុរសវ័យ៤៦ឆ្នាំ ក៏មានការចូលរួមពីសំណាក់កីឡាករបាល់ទាត់ល្បីៗផងដែរ។ Sterling បានចាត់ទុកការស្លាប់របស់ Floyd ជាការរើសអើងជាតិសាសន៍ និងគាំទ្រឲ្យមានបាតុកម្មដើម្បីកម្ចាត់ជំងឺសង្គមមួយនេះ។ Sterling បានប្រាប់ BBC ក្នុងបទសម្ភាសមួយដែលបានផ្សាយនៅថ្ងៃទី៨ ខែមិថុនានេះថា៖«ជំងឺតែមួយគត់នៅពេលនេះគឺការរើសអើងជាតិសាសន៍ដែលយើងកំពុងប្រយុទ្ធជាមួយ។ ហើយជំងឺរើសអើងនេះ ដូចគ្នានឹងជំងឺរាតត្បាត COVID-19 ដែរ ដែលយើងចង់រកដំណោះស្រាយ (វ៉ាក់សាំង) ដើម្បីបញ្ឈប់វា»។ ខ្សែបម្រើឆ្មើមសញ្ជាតិអង់គ្លេស វ័យ២៥ឆ្នាំបន្ថែមថា អ្នកបាតុកម្មកំពុងតវ៉ាដើម្បីឲ្យមានការផ្លាស់ប្តូរ។ ពួកគេកំពុងព្យាយាមរកដំណោះស្រាយ និងមធ្យោបាយដើម្បីបញ្ឈប់ភាពអយុត្តិធម៌ដែលពួកគេកំពុងឃើញហើយពួកគេកំពុងប្រយុទ្ធដើម្បីបុព្វហេតុជាតិសាសន៍របស់ពួកគេ។ ប៉ុន្តែយ៉ាងណា អតីតសមាជិកក្រុម Liverpool រូបនេះ ចង់ឲ្យមានការតវ៉ាដោយសន្តិវិធី និងដោយសុវត្ថិភាពដោយមិនធ្វើឲ្យនរណាម្នាក់ឈឺចាប់ និងខូចខាតទ្រព្យឡើយ។ ក្រៅពីនៅអាមេរិក មនុស្សរាប់ពាន់នាក់ក៏បានចូលរួមធ្វើបាតុកម្មនៅក្រុងឡុងដ៍ និងក្រុងនានានៅអង់គ្លេសជុំវិញការស្លាប់របស់ George Floyd ដែរ។ Sterling ពិតជាយល់អារម្មណ៍នៃការឈឺចាប់តាមរយៈការរើសអើងពីអ្នកដទៃ ដ្បិតរូបគេធ្លាប់ទទួលរងអំពើនេះជាញឹកញាប់ ពិសេសអំឡុងពេលប្រកួតក្នុងទីលានបាល់ទាត់។ ក្នុងបទសម្ភាសនោះ Sterling ត្រូវបានអ្នកសម្របសម្រួលសួរថា តើការនិយាយចេញមកបែបនេះ វានឹងធ្វើឲ្យប៉ះពាល់ដល់អាជីពបាល់ទាត់របស់គេឬទេ? Sterling ឆ្លើយថាអ្វីដែលសំខាន់បំផុតដំបូងគេ គឺរូបគេលែងគិតពីការងារទៀតហើយនៅពេលមានរឿងបែបនេះកើតឡើង។ Sterling បន្ថែមថា៖«ខ្ញុំគិតអំពីអ្វីដែលត្រូវប៉ុណ្ណោះ»៕	Raheem Sterling ខ្សែបម្រើក្រុម Manchester City គាំទ្រពេញទំហឹងជុំវិញការតវ៉ាប្រឆាំងការរើសអើងជាតិសាសន៍ ក្រោយមរណភាពរបស់បុរសស្បែកខ្មៅ George Floyd។ សមាជិកក្រុមជម្រើសជាតិអង់គ្លេសរូបនេះ ចាត់ទុកថាការរើសអើងជាតិសាសន៍ជា«ជំងឺ»ដ៏សាហាវនាពេលបច្ចុប្បន្ន ដូចគ្នានឹង COVID-19 ដែរ។
ដេកាត្លុង មានជាងកង់ជំនាញមួយក្រុម បណ្ដុះបណ្ដាលដោយសហការីជនជាតិសិង្ហបុរីម្នាក់។ ពួកគាត់ទទួលជួសជុលកង់គ្រប់ប្រភេទ មិនថាកង់កួរ កង់ដៃត្រង់ កង់ឡើងភ្នំ ឬផ្សេងទៀត។ តាមលោក ថុង ស៊ីដាវីដ មេជាងមេកានិកនៃក្រុមហ៊ុនកង់ដេកាត្លុង ការជួលជុលកង់ជាទូទៅ មានតម្លៃចាប់ពី ២ម៉ឺនរៀល ហើយក៏មានសេវាកម្មឆែកមើលបញ្ហាកង់ទាំងមូលផងដែរ ដែលមានតម្លៃ ៣២, ០០០រៀល។ ការជួសជុលយូរបំផុតត្រឹម ៣ថ្ងៃ លើកលែងតែកង់ដែលមានកំហូចច្រើន ដែលតម្រូវឱ្យមានការបញ្ជាទិញគ្រឿងបន្លាស់ដោះដូរប៉ុណ្ណោះ។ ដើម្បីជ្រាបច្បាស់ សូមអញ្ជើញលោកអ្នកនាង ទស្សនាកិច្ចសម្ភាស រវាង នាយ យ៉ាន នៃសារព័ត៌មានថ្មីៗ និងលោក ថុង ស៊ីដាវីដ មេជាងមេកានិកនៃក្រុមហ៊ុនកង់ដេកាត្លុងដូចតទៅ៖	ភ្នំពេញ៖ នៅប្រមាណជា ៣ ទៅ៤ឆ្នាំចុងក្រោយនេះ ពលរដ្ឋនៅក្នុងទីក្រុងកាន់តែច្រើន និយមជិះកង់កម្សាន្ត។ ការជិះកង់ពេញនិយមមែន ប៉ុន្តែកន្លែងជួសជុលកង់នៅរាជធានីភ្នំពេញ មិនសម្បូរដូចទីតាំងជួសជុលរថយន្ត និងម៉ូតូនោះទេ។ ជាងម៉ូតូខ្លះ ទទួលជួសជុលកង់ ដែលមានបញ្ហាសាមញ្ញ ក៏ប៉ុន្តែពួកគាត់មិនអាចជួសជុលបញ្ហាស្មុគស្មាញបានទេ។ នៅរាជធានីភ្នំពេញ កន្លែងឯកទេសជួសជុលកង់ គឺជាហាង ឬក្រុមហ៊ុនលក់កង់ធំៗ ក្នុងនោះមានហាងលក់សម្ភារកីឡា ដេកាត្លុង។
ដើម្បីជ្រាបច្បាស់ សូមអញ្ជើញលោក-អ្នកស្តាប់បទសម្ភាសរវាងកញ្ញា អ៊ូ សុខមាន នៃសារព័ត៌មានថ្មីៗ ជាមួយលោក សុក សារ៉ង អគ្គនាយកនៃក្រុមហ៊ុន CamCert Consulting ខាងក្រោម ដូចតទៅ៖ CamCert Consulting ត្រូវបានបង្កើតឡើងក្នុងគោលដៅបំពេញនូវចន្លោះខ្វះខាត ក្នុងខ្សែច្រវ៉ាក់ផលិតកម្មកសិផលណាមួយ ដើម្បីជំរុញនិងរៀបចំនូវផលិតផលសម្គាល់ភូមិសាស្ត្រទំនិញ (GI) រៀបចំនូវស្តង់ដារសរីរាង្គ ឬស្តង់ដារផ្សងៗ នៃផលិតផលកសិកម្មនានា សម្រាប់នាំចេញទៅទីផ្សារអន្តរជាតិ។ បច្ចុប្បន្ន ទោះបីវិស័យកសិកម្មកម្ពុជា ជាពិសេសផ្នែកដាំដុះ មានបច្ចេកទេសល្អ មានការដាំដុះទទួលបានទិន្នផលខ្ពស់ និងមានគុណភាពប្រសើរក្តី ប៉ុន្តែវាក៏ទាមទារឱ្យកម្ពុជា អនុវត្តស្តង់ដារ ឬលក្ខខណ្ឌតាមទីផ្សារក្រៅប្រទេស។ បើមិនដូច្នោះទេ ផលិតផលកម្ពុជា គឺពិបាករកទីផ្សារ ផងដែរ។ បើតាមលោក សុក សារ៉ង ក្រុមហ៊ុន CamCert នឹងជំរុញដល់ភាគីពាក់ព័ន្ធ ឱ្យយល់ដឹងអំពីរៀបចំស្តង់ដារ និងរបៀបអនុវត្តផលិតផលកម្ពុជា សម្រាប់នាំចេញទៅបរទេស។ ក្នុងបទសម្ភាសជាមួយសារព័ត៌មានThmeyThmeyលោក សារ៉ង បាននិយាយដូច្នេះ៖ « ស្តង់ដារសរីរាង្គនៅកម្ពុជា យើងហៅថា CamOrg គឺជាសរីរាង្គថ្នាក់ជាតិ ប៉ុន្តែដើម្បី[ឱ្យផលិតផលនាំចេញ]ទៅទីផ្សារអន្តរជាតិ យើងត្រូវស្វែងយល់ សិក្សា និងអនុវត្តស្តង់ដារ[សរីរាង្គ]ប្រទេសផ្សេង។ ដូចជា៖ ស្តង់ដារសរីរាង្គនៅអាមេរិក នៅអឺរ៉ុប ជប៉ុន ឬប្រទេសចិន...ជាដើម ដែលយើងជំរុញទៅលើស្តង់ដារប្រទេសទាំងអស់ហ្នឹង»។ អគ្គនាយកនៃក្រុមហ៊ុន CamCert រូបនេះ ជឿជាក់ថា ក្រុមហ៊ុនលោក គឺជាដំណោះស្រាយមួយដ៏មានប្រសិទ្ធិភាព ក្នុងការចូលរួមចំណែកបើកទីផ្សារផលិតផលខ្មែរទាំងនៅក្នុងស្រុក ថ្នាក់តំបន់ និងឆាកអន្តរជាតិ សម្រាប់ការអភិវឌ្ឍសេដ្ឋកិច្ចជាតិ។« យើងជួយជំរុញទាំងផលិតករ ទាំងប្រតិបត្តិករ មានឱកាសជួបជុំគ្នា ឬក៏ឱកាសចាប់យកទីផ្សារ»។ នេះបើតាមលោក សារ៉ង ៕	ភ្នំពេញ៖ អ្នកជំនាញផ្នែកកសិកម្មមួយក្រុម បានរួមគ្នាបង្កើតក្រុមហ៊ុនមួយឈ្មោះ ខេមសឺត ខនសាល់ធីង (CamCert Consulting) ដើម្បីជួយការអភិវឌ្ឍខ្សែច្រវ៉ាក់ផលិតកសិកម្មកម្ពុជា ឱ្យកាន់តែមានសក្កានុពលក្នុងការចាប់យកឱកាសទីផ្សារនៅបរទេស។ អគ្គនាយកនៃក្រុមហ៊ុន ខេមសឺត លោក សុក សារ៉ង បានអះអាង ថា ក្រុមហ៊ុន នឹងរួមចំណែកបើកទីផ្សារផលិតផលខ្មែរ ជាពិសេសផលិតផលកសិកម្ម នៅទីផ្សារក្នុងស្រុក និងអន្តរជាតិ តាមរយៈការរៀបចំស្តង់ដារនាំចេញ។
ពិធីប្រគល់សម្ភារសុវត្ថិភាពនេះ ត្រូវបានរៀបចំឡើង កាលពីថ្ងៃទី២៨ ខែកញ្ញា ក្រោមអធិបតីភាព លោក ម៉ម ប៊ុនហេង រដ្ឋមន្ដ្រីក្រសួងសុខាភិបាល និងអគ្គនាយកចាត់តាំង ក្រុមហ៊ុន ព្រូដិនសលកម្ពុជា លោក Sanjay Chakrabarty។ ក្រសួងសុខាភិបាល បានសំដែងការស្វាគមន៍ និងថ្លែងអំណរគុណយ៉ាងជ្រាលជ្រៅ ចំពោះជំនួយមនុស្សធម៌របស់ក្រុមហ៊ុន ដែលបញ្ជាក់នូវវប្បធម៌នៃការចែករំលែក ជាមួយរាជរដ្ឋាភិបាលកម្ពុជា ដើម្បីជំរុញវិធានការពារ ទប់ស្កាត់ និងឆ្លើយតបការរាលត្បាត នៃជំងឺកូវីដ-១៩ ឲ្យបានកាន់តែមានប្រសិទ្ធភាព។ លោក ម៉ម ប៊ុនហេង រដ្ឋមន្ត្រីក្រសួងសុខាភិបាល បានមានប្រសាសន៍ថា៖ «វិស័យឯកជន បានជួយបរិច្ចាគបរិក្ខាពេទ្យ មធ្យោបាយដឹកជញ្ជូន និងថ្នាំបាញ់សម្លាប់មេរោគ។ នេះគឺជាកាយវិការមនុស្សធម៌ល្អមួយ ដែលបានចូលរួមជាមួយរាជរដ្ឋាភិបាលកម្ពុជា ដើម្បីប្រយុទ្ធប្រឆាំងនឹងជំងឺកូវីដ-១៩»។ លោក ម៉ម ប៊ុនហេង បន្ថែមដូច្នេះថាការបរិច្ចាគ ពីសំណាក់ក្រុមហ៊ុនឯកជននានា រាប់បញ្ចូលទាំងក្រុមហ៊ុន ព្រូដិនសលកម្ពុជា នាពេលនេះផង គឺជាការរួមចំណែកធំ នៅក្នុងការប្រយុទ្ធប្រឆាំងជំងឺកូវីដ-១៩។ រហូតមកទល់នឹងពេលនេះ យើងទទួលបានជោគជ័យ ក្នុងការទប់ទល់នឹងការរីករាលដាលនៃជំងឺនេះ ប៉ុន្តែកម្ពុជាត្រូវតែបន្តប្រុងប្រយ័ត្ន និងបន្តកិច្ចខិតខំប្រឹងប្រែងក្នុងការទប់ស្កាត់ជំងឺឆ្លងនេះតទៅទៀត។ លោក Sanjay Chakrabarty មានប្រសាសន៍ថា បេសកកម្មចម្បងរបស់ ព្រូដិនសលកម្ពុជា គឺជួយការពារអតិថិជន និងសហគមន៍របស់ខ្លួន ប្រឆាំងនឹងព្រឹត្តិការណ៍ដែលមិនបានរំពឹងទុក។ ស្របជាមួយបេសកកម្មនេះ ព្រូដិនសលកម្ពុជា ក៏បានជួយការពារមន្ត្រីសុខាភិបាលជួរមុខ តាមរយៈការផ្ដល់នូវសម្ភារការពារខ្លួន ដែលមានគុណភាពខ្ពស់។ បើតាម លោក Sanjay Chakrabarty ការបរិច្ចាគនេះ គឺជាគំនិតផ្ដួចផ្ដើមមួយ ក្នុងចំណោមគំនិតផ្ដួចផ្ដើមជាច្រើនទៀត ដែលយើងបានដាក់ចេញក្នុងឆ្នាំនេះ ដើម្បីជួយដល់អ្នកពាក់ព័ន្ធរបស់ព្រូដិនសលកម្ពុជា។ លោក Sanjay Chakrabarty បានរំឭកថា កន្លងមក ព្រូដិនសល កម្ពុជា បានចូលរួមក្នុងសម្ព័ន្ធធានារ៉ាប់រងប្រឆាំងនឹងជំងឺកូវីដ-១៩ ដើម្បីជួយផ្តល់ការការពាផ្នែកហិរញ្ញវត្ថុ ដល់អ្នកដំណើរមកកាន់ប្រទេសកម្ពុជា ដោយមិនចាំបាច់បារម្ភលើការចំណាយផ្នែកវេជ្ជសាស្ត្រ។ លោក Sanjay Chakrabarty បន្ថែមថា៖«យើងបានដាក់ចេញ នូវវិធាននួយសង្គ្រោះបន្ទាន់ ប្រឆាំងជំងឺកូវីដ-១៩ ដើម្បីជួយដល់អតិថិជនរបស់យើង ដែលមានបញ្ហាលំបាក ផ្នែកហិរញ្ញវត្ថុ។ យើងក៏បានបន្ថែម និងពង្រីកវិសាលភាព នៃការការពាររបស់យើង សម្រាប់អតិថិជន និងបុគ្គលិករបស់យើងផងដែរ។ យើងសូមកោតសរសើរ ចំពោះវិធានការឆ្លើយតប ប្រឆាំងនឹងការរីករាលដាលនៃជំងឺកូវីដ-១៩ របស់រាជរដ្ឋាភិបាលកម្ពុជា។ យើងនៅតែបន្តគាំទ្រ ដល់ក្រសួងនានា និងក្រុមអង្គការសង្គមស៊ីវិល ក្នុងការបន្តប្រយុទ្ធប្រឆាំងនឹងជំងឺនេះ»។ ការបរិច្ចាគនេះ គឺជាផ្នែកមួយ នៃមូលនិធិ ព្រូដិនស៍ ដែលមានទឹកប្រាក់ ២.៥ លានដុល្លារ សហរដ្ឋអាមេរិក ដែលមូលនិធិនេះ ត្រូវបានបែងចែកទៅតាមប្រទេស ដែលជាទីផ្សារ របស់ក្រុមហ៊ុន ព្រូដិនសល ក្នុងគោលដៅគាំទ្រដល់គម្រោងមនុស្សធម៌ និងសហគមន៍ ដើម្បីដោះស្រាយផលប៉ះពាល់ភ្លាមៗ ពីជំងឺរាតត្បាតនេះ ក៏ដូចជាដោះស្រាយផលវិបាកផ្នែកសង្គម និងសេដ្ឋកិច្ច ដែលកើតចេញពីជំងឺនេះ។ ទន្ទឹមនឹងនេះ ក្រុមហ៊ុន ព្រូដិនសលកម្ពុជា នឹងបរិច្ចាគមូលនិធិមួយចំនួនទៀត ដែលបានមកពីមូលនិធិព្រូដិនស៍ ដែលជាដៃគូអភិវឌ្ឍន៍សហគមន៍ របស់ក្រុមហ៊ុន ព្រូដិនសល ក្នុងទ្វីបអាស៊ី និងអាហ្វ្រិក ដើម្បីគាំទ្រដល់អង្គការដៃគូ មិនរកប្រាក់ចំណូលនានា សម្រាប់កិច្ចការរបស់អង្គការទាំងនោះ ក្នុងការសម្រាលផលប៉ះពាល់ ពីសំណាក់ជំងឺរាតត្បាតនេះ មកលើសហគមន៍នានា ក្នុងប្រទេសកម្ពុជា។ មូលនិធិព្រូដិនស៍ បានអនុវត្តគម្រោងមួយចំនួនផងដែរ នៅក្នុងប្រទេសកម្ពុជា ដែលមានបំណងលើកកម្ពស់ការអប់រំ សុខភាព និងសុវត្ថិភាព ចាប់តាំងពីក្រុមហ៊ុន ព្រូដិនសលកម្ពុជា បានចាប់ផ្ដើមប្រតិបត្តិការអាជីវកម្មរបស់ខ្លួន ក្នុងប្រទេសកម្ពុជា នៅក្នុងឆ្នាំ ២០១៣ មក។ ក្នុងនោះ រួមមានកម្មវិធីអប់រំហិរញ្ញវត្ថុ សម្រាប់កុមារ ឆា-ឈីង (Cha-Ching Money Smart Kids) សហការជាមួយក្រសួងអប់រំ យុវជន និងកីឡា តាមរយៈអង្កការ សិទ្ធិកុមារ (Child Right Foundation); កម្មវិធីជំហានសុវត្ថិភាព (SAFE STEPS) ដែលផ្ដល់ព័ត៌មានសំខាន់ៗ ឲ្យសាធារណជន បានដឹងអំពីសុវត្ថិភាពនៅតាមដងផ្លូវ និងការត្រៀមលក្ខណៈ សម្រាប់គ្រោះមហន្តរាយធម្មជាតិជាដើម។ កម្មវិធី អំណាន ដំបូង (First Read) ដែលជាកម្មវិធីអប់រំកុមារតូច សហការជាមួយអង្គការសង្គ្រោះកុមារ (Save the Children) កម្មវិធីសាលារៀនសុវត្ថិភាព សហការជាមួយអង្គការ ផ្លេន អន្តរជាតិ (Plan International) និងកម្មវិធីជាច្រើនផ្សេងទៀតទាក់ទងនឹងសុខភាព អប់រំ និងហិរញ្ញវត្ថុ ជាដើម។ គម្រោងទាំងអស់នេះ ទទួលបានការទ្រទ្រង់ពីសំណាក់បុគ្គលិក ក្រុមហ៊ុន ព្រូដិនសលកម្ពុជា ដែលស្ម័គ្រចិត្តចំណាយពេលវេលា និងកម្លាំងកាយចិត្ត ដើម្បីធានាថា គម្រោងនេះ ទទួលបានលទ្ធផល និងប្រសិទ្ធភាពក្នុងកម្រិតអតិបរមា៕ (អត្ថបទពាណិជ្ជកម្ម)	រាជធានីភ្នំពេញ ថ្ងៃទី២៨ ខែកញ្ញា ឆ្នាំ២០២០ ៖ ក្រុមហ៊ុន ព្រូដិនសលកម្ពុជា បានបរិច្ចាគសម្ភារសុវត្ថិភាព ដែលមានគុណភាពខ្ពស់នូវម៉ាស់ 3M N95 ចំនួន ១២ ៥០០ ម៉ាស់ និងជេលលាងដៃគុណភាពខ្ពស់ ចំនួន១ ២០០ដប ដល់ក្រសួងសុខាភិបាល ដើម្បីជួយការពារមន្ត្រីសុខាភិបាល ដែលបម្រើការជួរមុខ ក្នុងរាជធានី-ខេត្ត ទូទាំងប្រទេស ដែលជាមន្ទីរពេទ្យ ទទួលព្យាបាលជំងឺកូវីដ-១៩។
កម្មវិធីយុទ្ធសាស្ត្រទាំង២ គឺ«ការលើកកម្ពស់អភិបាលកិច្ចល្អ និងការប្រឆាំងអំពើពុករលួយ»ដែលអង្គការតម្លាភាពកម្ពុជា បានទទួលមូលនិធិស្នូលពីទីភ្នាក់ងារសហប្រតិបត្តិការអភិវឌ្ឍអន្តរជាតិស៊ុយអែត (SIDA) និងគម្រោង«ពង្រឹងសិទ្ធិអំណាចរបស់ស្ត្រីវ័យក្មេង ក្នុងការធ្វើសេចក្តីសម្រេចចិត្ត និងជំរុញការផ្តល់សេវាសាធារណៈឱ្យកាន់តែមានគណនេយ្យភាព»ដែលអង្គការតម្លាភាពកម្ពុជា និងអង្គការអាក់សិនអេតកម្ពុជា ទទួលបានមូលនិធិពីសហភាពអឺរ៉ុប (EU)។ តាមប្រកាសព័ត៌មានរួមដដែល អង្គការ និងស្ថាប័នដៃគូទាំង៩នោះ ដែលបានទទួលជំនួយថវិកាសម្រាប់ចូលរួមអនុវត្តគម្រោងរួមគ្នា មានមកពីចម្រុះវិស័យ រួមមានអង្គការមិនមែនរដ្ឋាភិបាលក្នុងស្រុក,អង្គការសហគមន៍, ក្រុមយុវជន និងប្រព័ន្ធផ្សព្វផ្សាយ។ អត្ថបទទាក់ទង ពិធីចុះកិច្ចព្រមព្រៀងផ្ដល់ជំនួយហិរញ្ញវត្ថុដល់ស្ថាប័នដៃគូចំនួន៩នៅកម្ពុជា ក្រោមជំនួយ EU/SIDA លោក ហុង រស្មី នាយកប្រចាំប្រទេសអង្គការអាក់សិនអេតកម្ពុជា មានប្រសាសន៍ថា គម្រោងនេះ នឹងរួមចំណែកពង្រឹងកិច្ចសហប្រតិបត្តិការ រវាងអង្គការសង្គមស៊ីវិល និងស្ថាប័នប្រព័ន្ធផ្សព្វផ្សាយ ក្នុងការកសាងសមត្ថភាព ក៏ដូចជាលើកកម្ពស់ការចូលរួមរបស់យុវជន ក្នុងការតាមដានការផ្តល់សេវាសាធារណៈនៅមូលដ្ឋាន។ លោកបញ្ជាក់បន្ថែម៖«សកម្មភាពស្នូលនៃគម្រោងនេះ យុវជននឹងដើរតួនាទីយ៉ាងសំខាន់ក្នុងការធ្វើការជាមួយអាជ្ញាធរមូលដ្ឋាន និងអ្នកពាក់ព័ន្ធនានា ដើម្បីលើកកម្ពស់គណនេយ្យភាពក្នុងការផ្តល់សេវាសាធារណៈ និងឆ្លើយតបនឹងតម្រូវការយេនឌ័រ។ ដូច្នេះហើយ វត្តមានរបស់អង្គការ សង្គមស៊ីវិល ស្ថាប័នប្រព័ន្ធផ្សព្វផ្សាយ និងយុវជន នឹងដើរតួនាទីយ៉ាងសំខាន់ ក្នុងដំណើរការអនុវត្តគម្រោងនេះ»។ សូមជម្រាបថា ក្នុងចំណោមស្ថាប័នដែលទទួលបានជំនួយថវិកាទាំង៩ មានស្ថាប័នចំនួន ៤ ត្រូវចុះហត្ថលេខា ជាមួយអង្គការតម្លាភាពកម្ពុជា និងដៃគូចំនួន៥ ត្រូវចុះហត្ថលេខាជាមួយអង្គការអាក់សិនអេតកម្ពុជា។ ស្ថាប័នទាំងនោះរួមមាន ៖ ១. អង្គការតម្លាភាពកម្ពុជា ជាមួយសម្ព័ន្ធអ្នកសារព័ត៌មានកម្ពុជា (CamboJA) ២. អង្គការតម្លាភាពកម្ពុជា ជាមួយ ក្រុមយុវជនកាហ្វេនយោបាយ (Politikoffee) ៣. អង្គការតម្លាភាពកម្ពុជា ជាមួយ សម្ព័នសហជីពប្រជាធិបតេយ្យកម្មករកាត់ដេរកម្ពុជា(C.CAWDU) ៤.អង្គការតម្លាភាពកម្ពុជា ជាមួយសម្ព័ន្ធសមាគមសហគ្រាសធុនតូច និងមធ្យមកម្ពុជា(FASMEC) ៥. អង្គការអាក់សិនអេតកម្ពុជា ជាមួយអង្គការអភិវឌ្ឍន៍សំលេងសហគមន៍ (BCV) ៦.អង្គការអាក់សិនអេតកម្ពុជា ជាមួយអង្គការភាពជាដៃគូសង្គមស៊ីវិលកម្ពុជា(CCSP Cambodia) ៧. អង្គការអាក់សិនអេតកម្ពុជា ជាមួយអង្គការមជ្ឈមណ្ឌលអភិវឌ្ឍន៍កុមារ និង ស្ត្រីនៅកម្ពុជា ( CWDCC) ៨. អង្គការអាក់សិនអេតកម្ពុជា ជាមួយក្រុមប្រឹក្សាយុវជនកម្ពុជា(YCC) ៩. អង្គការអាក់សិនអេតកម្ពុជា ជាមួយសារព័ត៌មានអេឡិចត្រូនិកថ្មីៗ(Thmeythmey.com)។ លោក លោក ប៉ិច ពិសី នាយកប្រតិបត្តិអង្គការតម្លាភាពកម្ពុជា បានមានប្រសាសន៍នៅក្នុងពិធីចុះហត្ថលេខាកាលពីល្ងាចថ្ងៃទី១២ សីហាថា អង្គការតម្លាភាពកម្ពុជា ឲ្យតម្លៃយ៉ាងខ្លាំង ទៅលើភាពជាដៃគូ។ ហើយការចាប់ដៃគូជាមួយគ្រប់ភាគី ទាំងពីរដ្ឋាភិបាល, អង្គការក្រៅរដ្ឋាភិបាល,សង្គមស៊ីវិល និងវិស័យឯកជន វារឹងរឹតតែសំខាន់ទៅថ្ងៃមុខសម្រាប់កម្ពុជា។ លោក ប៉ិច ពិសី បញ្ជាក់បន្ត៖«ខ្ញុំគិតថា ភាពជាដៃគូគឺជាយុទ្ធសាស្ត្រមួយសំខាន់។ ទៅមុខទៀត កម្ពុជាយើងត្រូវការកិច្ចសហការរួមគ្នាទាំងអស់ ទាំងវិស័យឯកជនក្តី ទាំងអង្គការសង្គមស៊ីវិលក្តី ជាពិសេសរាជរដ្ឋាភិបាល ក្នុងការសហការរួមគ្នា ដើម្បីដោះស្រាយបញ្ហារួម បញ្ហារបស់ជាតិ»។ សូមជម្រាបដែរថា កម្មវិធីទាំង២ ដែលមានគោលដៅលើកកម្ពស់អភិបាលកិច្ច និងការប្រឆាំងអំពើពុករលួយ ក៏ដូចជាការផ្តល់សិទ្ធិអំណាចដល់ស្ត្រីវ័យក្មេងនេះ កំពុងអនុវត្តនៅរាជធានីភ្នំពេញ និងនៅខេត្តគោលដៅចំនួន ៩ ដោយបានចាប់អនុវត្ត កាលពីខែមករា ឆ្នាំ២០២០ និងត្រូវបញ្ចប់នៅខែធ្នូ ឆ្នាំ២០២២ ជាមួយកញ្ចប់ថវិកាជាង ២ លានអឺរ៉ូ៕	ភ្នំពេញ៖ អង្គការតម្លាភាពកម្ពុជា(Transparency International Cambodia) និងអង្គការអាក់សិនអេតកម្ពុជា(ActionAid Cambodia) បានប្រារព្ធពិធីចុះហត្ថលេខា លើកិច្ចព្រមព្រៀងផ្ដល់ជំនួយហិរញ្ញវត្ថុ ដល់អង្គការ និងស្ថាប័នដៃគូចំនួន ៩ ដើម្បីអនុវត្តកម្មវិធីយុទ្ធសាស្ត្រចំនួន២ ដែលចាប់ផ្តើមពី២០២០ ដល់ឆ្នាំ២០២២។ ពិធីចុះកិច្ចព្រមព្រៀងនេះ បានប្រព្រឹត្តទៅកាលពីថ្ងៃទី១២ សីហា ឆ្នាំ២០២០។
ក្នុងចំណោមបញ្ជីឈ្មោះកីឡាករ២៤នាក់របស់ក្រុមអធិរាជយក្ស«ស» Real Madrid ដែលត្រូវធ្វើដំណើរទៅជួប Man Chestercity នៅទឹកដី Etihad Stadium នាជំនួបជើងទី២ នៃពានរង្វាន់ Champion Leagueនេះ គ្មានឈ្មោះ Gareth Bale ឡើយ។ នេះបើតាមការចុះផ្សាយរបស់សារព័ត៌មាន BBC។ Real ក៏មិនបានបញ្ជាក់ពីមូលហេតុអ្វីដែល Bale នៅតែមិនជាប់ឈ្មោះក្នុងកីឡាករនេះដែរ។ ប៉ុន្តែបើតាម BBC ខ្សែប្រយុទ្ធReal វ័យ៣១ឆ្នាំរូបនេះ បានបង្ហាញខ្លួនតិចណាស់ ក្នុងការប្រកួតរបស់Real នាពេលចុងក្រោយនេះ ។ Bale បានបង្ហាញខ្លួនតែ២ដងប៉ុណ្ណោះ ក្នុងចំណោម១១ប្រកួតចុងក្រោយចាប់តាំងពីខែមិថុនាមក មុននឹងReal គ្រងតំណែងជើងឯកពានរង្វាន់ La Liga រដូវកាល ២០១៩-២០២០នេះ។ តែយ៉ាងណាក្លិប Real Madrid ធ្លាប់បានអះអាងកន្លងមកថា Gareth Bale នឹងមិនចាកចេញពីReal ទេ បើទោះបីជារូបគេ មិនបានលេងជាញឹកញាប់ ក្នុងការប្រកួតក្របខណ្ឌ La Liga រយៈពេលចុងក្រោយក្តី។ ទីភ្នាក់ងារក្លិបReal លោកJonathan Barnett ធ្លាប់ប្រាប់BBCថា៖ Gareth Bale នៅតែល្អធម្មតា។ គាត់បានបាត់បង់ទំនាក់ទំនង(ការប្រកួត)គាត់ខ្លះ ក្នុងរយៈពេល២ឆ្នាំនេះ។ ប៉ុន្តែគាត់នៅតែចង់រស់នៅMadrid ហើយគាត់នឹងបន្តរស់នៅទីនេះ។ គាត់នៅតែល្អជាងកីឡាករដទៃនៅក្នុងក្រុម»។ Bale ធ្លាប់បានបំបែកកំណត់ត្រាពិភពលោក ជាកីឡាករដែលមានតម្លៃខ្លួនថ្លៃ គឺ៨៥លានផោន (ជាង១១០លានដុល្លារ) ដែលបានផ្ទេរពីក្លិបមាន់ខ្នាយមាស Tottenham Hotspur ទៅកាន់ទឹកដី Santiago Bernabéu Stadium របស់ Real Madrid កាលពីឆ្នាំ២០១៣។ Bale បានជួយឱ្យក្រុមម្ចាស់ជើងឯកអេស្ប៉ាញមួយនេះ ឈ្នះជើងឯក Champions League ចំនួន ៤ ដង ដោយក្នុងនោះធ្លាប់ស៊ុតបញ្ចូលទីក្នុងវគ្គផ្តាច់ព្រ័ត្រឆ្នាំ ២០១៤ និងឆ្នាំ២០១៦ ទល់នឹង Atletico Madrid រួមទាំងស៊ុតបំប៉ោងសំណាញ់ ២ គ្រាប់ ជួយឱ្យReal ឈ្នះ Liverpool នៅឆ្នាំ ២០១៨ផងដែរ៕	ភ្នំពេញ៖ ខ្សែប្រយុទ្ធសញ្ជាតិវ៉េល Gareth Bale នៅតែបន្តគ្មានឈ្មោះក្នុងបញ្ជីកីឡាកររបស់ Real Madrid ដែលត្រូវជួប Man Chestercity នៅជំនួបជើងទី២ នាម៉ោង២រំលងអាធ្រាត ឈានចូលថ្ងៃទី៨ សីហា(ម៉ោងនៅកម្ពុជា) នៃការប្រកួតវគ្គជម្រុះ១៦ក្រុមចុងក្រោយ ក្នុងក្របខណ្ឌពានរង្វាន់ Champion League ។ ជំនួបជើងទី១ Real ចាញ់ Man City ដោយលទ្ធផល២ទល់១ ក្នុងទឹកដី Santiago Bernabéu Stadiumរបស់ខ្លួន។
ដូច្នេះថ្ងៃនេះយើង នឹងបង្ហាញឱ្យដឹងពីមូលហេតុដែលអ្នកគួររួមបញ្ចូលផ្លែឃ្លោកក្នុងរបបអាហារប្រចាំថ្ងៃ ៖ ១. ពង្រឹងប្រព័ន្ធភាពស៊ាំរាងកាយ ឃ្លោកមានផ្ទុកសម្បូរទៅដោយវីតាមីន C ដែលចាំបាច់ក្នុងការជួយពង្រឹងប្រព័ន្ធភាពស៊ាំឱ្យមានលក្ខណៈកាន់តែរឹងមាំឡើង។ ២. ព្យាបាលនិងទប់ស្កាត់បញ្ហាទល់លាមក ឃ្លោកជាប្រភពដ៏ប្រសើរបំផុតមួយនៃជាតិសរសៃនិងជាតិទឹក។ ដូច្នេះការទទួលទានបន្លែនេះអាចជួយបំបាត់និងទប់ស្កាត់អាការៈទល់លាមកគួរឱ្យកត់សម្គាល់។ ៣. ទប់ស្កាត់បញ្ហាជាតិស្ករក្នុងឈាមឡើងខ្ពស់ អ្នកជំងឺទឹកនោមផ្អែម ក៏ដូចជាអ្នកដែលកំពុងប្រឈមមុខខ្ពស់នឹងហានិភ័យនៃជំងឺនេះគួរព្យាយាមទទួលទាន ឬរួមបញ្ចូលឃ្លោកក្នុងរបបអាហារប្រចាំថ្ងៃ។ នោះក៏ព្រោះតែឃ្លោកជាបន្លែមានផ្ទុកជាតិសរសៃខ្ពស់ដែលអាចជួយគ្រប់គ្រងបរិមាណនៃជាតិស្ករក្នុងឈាមទប់ស្កាត់មិនឱ្យឡើងខ្ពស់ខុសប្រក្រតី។ ម្យ៉ាងវិញទៀតឃ្លោកក៏មានផ្ទុកជាតិម៉ង់កាណែសដែលចាំបាច់ក្នុងការផលិតអង់ស៊ីមរំលាយអាហារដែលមានប្រយោជន៍ណាស់សម្រាប់ដំណើរការនៃការបង្កើតគ្លុយកូស gluconeogenesis។ ម៉ង់កាណែសអាចជួយក្នុងការបង្កើនការបញ្ចេញអាំងស៊ុយលីនត្រឹមត្រូវនិងធ្វើអោយមុខងារ mitochondrial មានលក្ខណៈកាន់តែប្រសើរឡើង។ ៤. គ្រប់គ្រងសម្ពាធឈាម មួយក្នុងចំណោមសារធាតុចិញ្ចឹមចាំបាច់ជាច្រើនផ្សេងទៀតក្នុងផ្លែឃ្លោក គឺប៉ូតាស្យូម។ ដូច្នេះហើយទើបអ្នកដែលមានបញ្ហាសម្ពាធឈាមឡើងខ្ពស់ ឬជំងឺលើសឈាមគួរព្យាយាមទទួលទានឃ្លោក។ ប៉ូតាស្យូមជាសារធាតុចិញ្ចឹមដែលជួយគ្រប់គ្រងសម្ពាធឈាមមិនឱ្យឡើងខ្ពស់។ ៥. កាត់បន្ថយហានិភ័យនៃជំងឺមហារីក មួយក្នុងចំណោមសារធាតុប្រឆាំងអុកស៊ីតកម្មច្រើនផ្សេងទៀតដែលមានផ្ទុកក្នុងផ្លែឃ្លោក គឺវីតាមីន C ។ ឃ្លោកមានផ្ទុកសម្បូរទៅដោយវីតាមីន C ដែលជាសារធាតុប្រឆាំងអុកស៊ីតកម្មដ៏មានឥទ្ធិពលបំផុតមួយ។ សារធាតុប្រឆាំងអុកស៊ីតកម្មនេះជួយរាងកាយអោយកាន់តែរឹងមាំក្នុងការប្រយុទ្ធប្រឆាំងតបតនឹងផលប៉ះពាល់ផ្សេងៗនៃរ៉ាឌីកាល់សេរី ហើយទប់ស្កាត់ការលូតលាស់នៃកោសិកាមហារីក។ ៦. សុខភាពស្បែក វីតាមីន C ក្នុងផ្លែឃ្លោកក៏ចាំបាច់សម្រាប់សុខភាពស្បែកផងដែរ វាជួយកាត់បន្ថយស្នាមជ្រីវជ្រួញ ស្បែកស្ងួត ទប់ស្កាត់ភាពចាស់មុនអាយុ។ វីតាមីន C ក៏ដើរតួនាទីយ៉ាងសំខាន់ក្នុងការផលិតប្រូតេអ៊ីនដើម្បីបង្កើតសាច់ដុំ សរសៃឈាម និងសរសៃភ្ជាប់ឆ្អឹងត្រង់សន្លាក់ផងដែរ។ អត្ថប្រយោជន៍អស្ចារ្យមួយទៀតនៃវីតាមីន C គឺជួយឲ្យរបួសឆាប់ជាសះស្បើយ៕ ត្រួតពិនិត្យដោយ www.health.com.kh	ឃ្លោកជាបន្លែមួយប្រភេទដែលសម្បូរណាស់ដែរក្នុងប្រទេសកម្ពុជា។ ទោះបីជាភាគច្រើននៃពួកយើងស្គាល់និងឧស្សាហ៍ទទួលទានបន្លែនេះយ៉ាងណាក៏ដោយ ក៏ប្រហែលជាមិនធ្លាប់ដឹងពីអត្ថប្រយោជន៍ដ៏ប្រសើររបស់វាចំពោះសុខភាពឡើយ។
នាប៉ុន្មានថ្ងៃចុងក្រោយមកនេះ ស្របពេលដែលព្រឹត្តិការណ៍ពានរង្វាន់អន្តរជាតិតាមទ្វីបធំៗចំនួន ២ បានបិទបញ្ចប់ ការត្រៀមខ្លួនសម្រាប់រដូវកាលថ្មី របស់ក្លិបធំៗលើពិភពលោក ក៏កំពុងតែចាប់ផ្តើមមកវិញ។ ខ្សែបម្រើ De Bruyne បានជាប់ទាក់ទងនឹងពាក្យចចាមអារ៉ាម ថារូបគេនឹងអាចផ្លាស់ទៅកាន់ក្លិបស្ថិតនៅក្របខណ្ឌ Saudi Pro League ទោះកីឡាករអន្តរជាតិបែលហ្ស៊ិក នៅមានកិច្ចសន្យា ១ឆ្នាំ ជាមួយក្លិប Man City។ ពេលឮដំណឹងមិនពិតទាក់ទងនឹងកីឡាករសំខាន់ប្រចាំក្រុម លោក Guardiola អ្នកចាត់ការក្រុម ចេញមុខអះអាងថាខ្សែបម្រើវ័យ ៣៣ឆ្នាំ មិនចាកចេញពីក្លិបនោះទេ ទោះបីជាក្រុមត្រូវផ្លាស់ប្តូរសមាសភាពមួយចំនួន សម្រាប់រដូវកាលថ្មីក៏ដោយ។ អ្នកចាត់ការសញ្ជាតិអេស្ប៉ាញបានអះអាងដូច្នេះថា៖«De Bruyne នឹងមិនទៅណាទាំងអស់ ខ្ញុំរីករាយចំពោះស្ថានភាពក្រុមនារយៈពេលប៉ុន្មានឆ្នាំចុងក្រោយមកនេះ។ ខ្ញុំមិនដឹងឡើយថា នឹងមានរឿងអ្វីកើតឡើងក្នុងទីផ្សារដោះដូរ ប្រសិនបើមាននរណាម្នាក់នឹងចាកចេញ យើងនឹងជជែកពីរឿងនេះ។ ប៉ុន្តែនេះ ៨០ ទៅ ៨៥ភាគរយទៅហើយ ដែលយើងនឹងរក្សាសមាសភាពក្រុមនៅដដែល [] ខ្ញុំមានទំនុកចិត្ត ព្រោះថាយើងកំពុងមានក្រុមកីឡាករដែលមានគុណភាព ដែលពិបាកក្នុងការផ្លាស់ប្តូរឡើងវិញ។»។ កាលពីពេលថ្មីនេះ ក្លិប Man City ទើបតែយកបានកីឡាករខ្សែប្រយុទ្ធស្លាប Savinho សញ្ជាតិប្រេស៊ីលវ័យ ២០ឆ្នាំ មកចូលរួមក្រុម ខណៈក្រុមបានផ្ទេរកីឡាករ Kevin Phillips ឱ្យក្លិប West Ham United ខ្ចីជើង។ ដោយឡែកសម្រាប់ការប្រកួតរបស់ក្រុមការពារជើងឯក Manchester City នៅក្នុងក្របខណ្ឌ Premier League នឹងចាប់ផ្តើមនៅថ្ងៃទី១៨ ខែសីហា ដែលជាជំនួបដំបូងក្របខណ្ឌលីគកំពូលអង់គ្លេស ទល់នឹងក្រុម Chelsea៕	លោក Pep Guardiola អ្នកចាត់ការក្រុមការពារជើងឯកលីគកំពូលអង់គ្លេស Manchester City បានឆ្លើយតបទៅពាក្យចចាមអារ៉ាមទាក់ទងនឹង Kevin De Bruyne ទំនងនឹងផ្លាស់ទៅកាន់ក្លិបនៅទឹកដីប្រទេសអារ៉ាប៊ីសាអូឌីត ថាមិនពិត ខណៈដែលកីឡាករសញ្ជាតិបែលហ្ស៊ិក នៅតែជាកម្លាំងសំខាន់របស់ក្រុមនៅរដូវកាលថ្មី។
ព្រឹត្តិការណ៍សំខាន់ទាំង២រួមមាន៖ ទី១ គឺកិច្ចប្រជុំអភិបាលរាជធានី និងរដ្ឋធានីអាស៊ាន (Meeting of Governors/Mayors of ASEAN Capitals MGMAC) និងទី២ គឺជាវេទិកាអភិបាលក្រុងអាស៊ាន (ASEAN Mayors Forum AMF)។ មូលបទរួមសម្រាប់ព្រឹត្តិការណ៍ទាំងពីរ ដូចគ្នានឹងមូលបទនៃកិច្ចប្រជុំកំពូលអាស៊ានរបស់ម្ចាស់ផ្ទះកម្ពុជាដែរគឺ «អាស៊ានរួមគ្នាធ្វើ៖ ដោះស្រាយបញ្ហាប្រឈមទាំងអស់គ្នា»។ ជារៀងរាល់ឆ្នាំ រាជធានី និងរដ្ឋធានីនៃបណ្ដាប្រទេសដែលជាម្ចាស់ផ្ទះអាស៊ានតែងរៀបចំកិច្ចប្រជុំអភិបាលរាជធានី និងរដ្ឋធានីអាស៊ាន MGMAC។ កិច្ចប្រជុំនេះត្រូវបានរៀបចំលើកចុងក្រោយនៅក្នុងរាជធានីបាងកករបស់ប្រទេសថៃក្នុងឆ្នាំ២០១៩។ កិច្ចប្រជុំត្រូវបានខកខាននៅក្នុងប្រទេសវៀតណាមក្នុងឆ្នាំ២០២០ និងនៅក្នុងប្រទេសព្រុយណេក្នុងឆ្នាំ២០២១ ដោយសារតែការឆ្លងរាលដាលនៃជំងឺកូវីដ។ ទោះយ៉ាងណាដោយ ក៏មានការចេញសេចក្តីថ្លែងការណ៍ផងដែរ។ ព្រោះតែស្ថានភាពធូរស្រាលនៃការឆ្លងរាលដាលជំងឺកូវីដនៅកម្ពុជា ចំពេលដែលកម្ពុជាកំពុងធ្វើជាម្ចាស់ផ្ទះប្ដូរវេនអាស៊ានផងនោះ រដ្ឋបាលរាជធានីភ្នំពេញបានសម្រេចធ្វើជាម្ចាស់រៀបចំកិច្ចប្រជុំអភិបាលរាជធានី និងរដ្ឋធានីអាស៊ាន ២០២២នេះ ក្រោយពីមានការគាំទ្រពីក្រសួងមហាផ្ទៃ និងក្រសួងសេដ្ឋកិច្ច។ កិច្ចប្រជុំ MGMAC ត្រូវប្រព្រឹត្តទៅក្រោមប្រធានបទ «ជំរុញកិច្ចសហប្រតិបត្តិការគ្រប់ជ្រុងជ្រោយ ដើម្បីទីក្រុងឆ្លាត មានភាពធន់ និងចីរភាព»។ ចំណែកឯវេទិកាអភិបាលក្រុងអាស៊ានវិញ វេទិកានេះតែងត្រូវបានរៀបចំជារៀងរាល់ឆ្នាំនៅក្នុងប្រទេសម្ចាស់ផ្ទះប្ដូរវេនអាស៊ានដោយសមាគមទីក្រុង និងរដ្ឋបាលមូលដ្ឋានប្រចាំតំបន់អាស៊ី និងប៉ាស៊ីហ្វិក (United Cities and Local. Governments Asia-Pacific UCLG ASPAC)។ សមាគមនេះបានស្នើមករដ្ឋបាលរាជធានីភ្នំពេញដើម្បីធ្វើជាម្ចាស់ផ្ទះរៀបចំវេទិកាអភិបាលក្រុងអាស៊ាន។ រដ្ឋបាលរាជធានីភ្នំពេញបានយល់ព្រមទទួលការស្នើនេះ ដែលធ្វើឱ្យរដ្ឋបាលភ្នំពេញត្រូវធ្វើជាម្ចាស់ផ្ទះរៀបចំព្រឹត្តិការណ៍ទាំងពីរទន្ទឹមគ្នានតែម្ដង។ វេទិកាអភិបាលក្រុងអាស៊ាននឹងប្រព្រឹត្តទៅក្រោមប្រធានបទ «ពង្រឹងកិច្ចសហប្រតិបត្តិការអាស៊ាន តាមរយៈការជំរុញការកសាងទីក្រុងឆ្លាត មានភាពធន់ និងមានចីរភាព ប្រកបដោយបរិវត្តកម្ម និងបរិយាប័ន្នតាមគន្លងប្រក្រតីភាពថ្មី»។ គួរបញ្ជាក់ឱ្យដឹងផងដែរថា មានកិច្ចពិភាក្សាតុមូលជាច្រើនត្រូវបានគ្រោងរៀបចំក្នុងរយៈពេលនៃកិច្ចប្រជុំទាំងពីរ។ ប្រធាននៃកិច្ចពិភាក្សាសម្រាប់រដ្ឋបាលថ្នាក់ក្រោមជាតិរបស់ប្រទេសអាស៊ានទាំងនោះរួមមាន៖ ការធ្វើហិរញ្ញប្បទានគម្រោងដែលមានចីរភាពដើម្បីការអភិវឌ្ឍទីក្រុង អភិបាលកិច្ចឌីជីថល ការអនុវត្តគោលអភិវឌ្ឍន៍ប្រកបដោយចីរភាពនៅកម្រិតមូលដ្ឋាន នគរូបនីយកម្មអាស៊ាន ភាពធន់នឹងអាកាសធាតុក្នុងទីក្រុង និងការកាត់បន្ថយហានិភ័យគ្រោះមហន្តរាយនៅក្នុងតំបន់អាស៊ាន ជាដើម៕	អភិបាលរាជធានី និងរដ្ឋធានីរបស់អាស៊ាន ព្រមទាំងអភិបាលក្រុងអាស៊ានជាច្រើនទៀត នឹងធ្វើដំណើរមកដល់ភ្នំពេញដើម្បីចូលរួមក្នុងកិច្ចប្រជុំថ្នាក់អាស៊ានចំនួន២នៅថ្ងៃទី២ និងទី៣ខែធ្នូឆ្នាំ២០២២នេះ។ សម្តេចនាយករដ្ឋមន្ត្រី ហ៊ុន សែន នឹងថ្លែងសុន្ទរកថាបើកវេទិកាទាំង២នេះ ដែលត្រូវបានរៀបចំនៅសណ្ឋាគាររ៉េស៊ីដង់សុខា។ ភ្ញៀវជាតិ និងអន្តរជាតិប្រមាណ៤០០នាក់ គ្រោងមានវត្តមាននៅក្នុងវេទិកាតំបន់ទាំង២។
បន្ទាប់ពីបានកៅអី UEFA Champion League ដោយស្វ័យប្រវត្តិ ក្រោយលើកពាន UEFA Europa League តាមរយៈការឈ្នះក្រុម Ajax ២-០ នៅវគ្គផ្តាច់ព្រ័ត្រកាលពីរាត្រីថ្ងៃពុធកន្លងមក អ្នកចាត់ការទូទៅ Manchester United លោក Jose Mourinho ចង់បានកីឡាករល្អៗបីបួននាក់ថែមទៀតមកជួយក្រុមនារដូវកាលក្រោយ។ បើតាមការចុះផ្សាយរបស់ Daily Mail នៅថ្ងៃទី២៦ ខែឧសភានេះ កីឡាករទាំង៤រូបដែលអ្នកចាត់ការសញ្ជាតិព័រទុយហ្គាល់ វ័យ៥៤ឆ្នាំដាក់ការចាប់អារម្មណ៍ខ្លាំងនោះរួមមាន Antoine Griezmann ខ្សែប្រយុទ្ធរបស់ Atletico Madrid ខ្សែប្រយុទ្ធ Andrea Belotti របស់ក្រុម Torino ខ្សែប្រយុទ្ធ Romelu Lukaku របស់ Everton និងខ្សែការពារ Michael Keane របស់ Burnley។ ខ្សែប្រយុទ្ធ៣រូប និងការពារ១រូបដើម្បីយកមកបំពេញចន្លោះខ្វះខាត Man Utd រដូវកាលក្រោយនេះ នឹងត្រូវចំណាយទឹកប្រាក់ប្រមាណ ៣៨៩លានដុល្លារអាមេរិក។ ខ្សែប្រយុទ្ធសញ្ជាតិបារាំងវ័យ២៦ឆ្នាំ Antoine Griezmann ដែលកំពុងមានទំនាក់ទំនង និងភាគរយច្រើនជាមួយនឹងការផ្ទេមកកាន់ទឹកដី Old Trafford នៅរដូវក្តៅខាងមុខ អាចនឹងត្រូវចំណាយរហូតដល់ទៅ៩០លានផោន ប្រហែលជាង១១៦លានដុល្លារ ដើម្បីទិញផ្តាច់កិច្ចសន្យាពីក្រុម At-Madrid ។ រីឯខ្សែប្រយុទ្ធសញ្ជាតិអ៊ីតាលី Andrea Belotti វ័យ២៣ឆ្នាំ ដែលកំពុងលេចធ្លោខ្លាំងនៅក្រុម Torino អាចនឹងត្រូវចំណាយរហូតដល់ ៨៦លានផោន ប្រមាណ១១០លានដុល្លារ។ ខ្សែប្រយុទ្ធអន្តរជាតិបែលហ្ស៊ិកវ័យ២៤ឆ្នាំ Romelu Lukaku ដែលស៊ុតបញ្ចូលទីឲ្យក្រុម Everton បាន២៥គ្រាប់ក្នុងរដូវកាលនេះ អាចនឹងត្រូវចំណាយលុយច្រើនជាងគេងដល់ទៅ ១០០លានផោន ប្រហែលជិត១៣០លានដុល្លារ។ សម្រាប់នៅតំបន់ការពារវិញអ្នកចាត់ការដែលមានរហស្សនាម The Special One បានដាក់គោលដៅលើអតីតយុវជនរបស់ Man Utd កីឡាករ Michael Keane ដែលទៅចូលរួមជាមួយ Burnley កាលឆ្នាំ២០១៥ ហើយខ្សែការពារសញ្ជាតិអង់គ្លេសរូបនេះអាចនឹងមានតម្លៃផ្ទេប្រមាណ៣០លានផោន ប្រហែលជាង៣៨លានដុល្លារ៕	Jose Mourinho គ្រោងចំណាយលុយធំរហូតដល់ទៅ ៣០០លានផោន ប្រមាណជាង៣៨០លានដុល្លារ ដើម្បីនាំយកកីឡាករ៤រូបមកពង្រឹងក្រុមនារដូវកាលថ្មីខាងមុខនេះ។
«រដ្ឋធម្មនុញ្ញចែងថា ច្បាប់ធម្មនុញ្ញអាចកែបាន ដរាបណាប្រទេសមិននៅក្នុងគ្រាអាសន្ន មិនប៉ះពាល់ដល់ប្រជាធិបតេយ្យសេរីពុហបក្ស និងមិនប៉ះដល់របបរាជានិយម។ ដូច្នេះ ក្រុមប្រឹក្សាធម្មនុញ្ញបានពិនិត្យ និងដាក់ថ្វាយទៅព្រះមហាក្សត្រហើយថា ការកែរដ្ឋធម្មនុញ្ញលើកទី១០ ឥតប៉ះគ្រឹះទាំងបីឡើយ»។ នេះជាការការលើកឡើងរបស់ លោក កើត រិទ្ធ រដ្ឋមន្រី្តក្រសួងយុត្តិធម៌ ក្នុងសន្និសីសារព័ត៌មាន ស្តីពីសេចក្តីព្រាងច្បាប់ធម្មនុញ្ញកាលពីថ្ងៃទី១៤ ខែកក្កដា កន្លងមក។ មាត្រា១៩ថ្មី(មួយ) មាត្រា៨៩ មាត្រា៩៨ថ្មី មាត្រា១០២ថ្មី មាត្រា១១៩ថ្មី(មួយ) និងមាត្រា១២៥ថ្មីនៃរដ្ឋធម្មនុញ្ញកម្ពុជា និងមាត្រា៣ថ្មី និងមាត្រា៤ថ្មី នៃច្បាប់ធម្មនុញ្ញបន្ថែម ត្រូវបានធ្វើវិសោធនកម្ម ជាបន្តបន្ទាប់។ «វិសោធនកម្មរដ្ឋធម្មនុញ្ញលើកទី១០ សម្រាប់ការពារប្រយោជន៍ជាតិ»។ ក្នុងន័យនេះ លោក កើត រិទ្ធ បានពន្យល់ថា គឺជាការធានាឲ្យស្ថាប័នកំពូលរបស់ជាតិ ពិសេសអំណាចនីតិប្រតិបត្តិដែលដឹកនាំកិច្ចការទូទៅរបស់រដ្ឋ មានដំណើរការប្រព្រឹត្តទៅដោយរលូន និងនិរន្តភាពគ្រប់កាលៈទេសៈទាំងអស់។ រដ្ឋមន្ត្រីយុត្តិធម៌ថ្លែងយ៉ាងដូច្នេះថា៖ «ដើម្បីធានាការពារ និងថែរក្សាឲ្យបានសន្តិភាព សន្តិសុខសង្គម សណ្ដាប់ធ្នាប់សាធារណៈ និងស្ថេរភាពនយោបាយរបស់ប្រទេសជាតិគ្រប់កាលៈទេសៈ ដើម្បីបន្តជាគ្រឹះដ៏រឹងមាំ សម្រាប់អភិវឌ្ឍប្រទេសជាតិលើគ្រប់វិស័យ និងបម្រើសេចក្ដីសុខក្សាន្តប្រជាជនកម្ពុជា»។ ទោះមានការបកស្រាយយ៉ាងនេះក្តី លោក យ៉ង សាំងកុមារ ប្រធានគណៈកម្មាធិការនាយករបស់គណបក្សប្រជាធិបតេយ្យមូលដ្ឋាននៅតែរិះគន់ ដោយយល់ឃើញថា ការកែរដ្ឋធម្មនុញ្ញលើកទី១០ គឺប៉ះពាល់ខ្លាំងដល់គោលការណ៍សេរីពហុក្ស បែបសភានិយម។ លោកពិនិត្យឃើញ មាត្រាចំនួន២ ដែលបានកែ ប៉ះពាល់ដល់អំណាចនយោបាយតំណាងរាស្រ្តនិងសភាជាតិ។ នេះបើតាមសំណេរលើទំព័ហ្វេសប៊ុក របស់លោក យ៉ង សាំងកុមារ នៅថ្ងៃទី១៥កក្កដា។ មាត្រាទាំងពីរនេះ គឺមាត្រា១១៩ថ្មី(មួយ) ដែលដើមឡើងចែងថា ប្រធានរដ្ឋសភា ជាអ្នកស្នើទៅព្រះមហាក្សត្រ ដើម្បីចាត់តាំងវរជនជានាយករដ្ឋមន្រី្ត ពីក្នុងចំណោមតំណាងរាស្រ្តនៃគណបក្សមានអាសៈច្រើនជាងគេក្នុងរដ្ឋសភា ឲ្យបង្កើតរដ្ឋាភិបាល។ ប៉ុន្តែការស្នើរបស់ប្រធានរដ្ឋសភា ធ្វើឡើងដោយការយល់ព្រមពីអនុប្រធានទាំង២នៃរដ្ឋសភា។ ចំណុចនេះ ក្នុងពេលកែរដ្ឋធម្មនុញ្ញលើកទី១០ មាត្រា១១៩ថ្មី(ពីរ)បានកែទៅជា គណបក្សដែលមានអាសនៈច្រើនជាងគេក្នុងរដ្ឋសភា ជាអ្នកស្នើទៅព្រះមហាក្សត្រវិញ ដោយគ្រាន់តែចម្លងសេចក្ដីស្នើនោះទៅប្រធានរដ្ឋសភា។ ចំណែក មាត្រាមួយទៀត គឹមាត្រា៩៨ថ្មី ញត្តិបន្ទោសរដ្ឋាភិបាល អាចធ្វើទៅបានដោយមានតំណាងរាស្រ្ត៣០នាក់ ទើបរដ្ឋសភាអាចពិភាក្សា ក្នុងការសម្រេចទម្លាក់ឬមិនទម្លាក់ សមាជិកគណៈរដ្ឋមន្រី្ត ឬទម្លាក់រាជរដ្ឋាភិបាលចេញពីតំណែង។ មាត្រានេះ ត្រូវបានកែជា មាត្រា៩៨ថ្មី(មួយ) ដោយដំឡើងតំណាងរាស្រ្ត ១ភាគ៣ ឬស្មើនឹង៤២រូប ទើបអាចដាក់ញត្តិស្ដីបន្ទោសរដ្ឋាភិបាល។ ជុំវិញមាត្រា មាត្រា១១៩ថ្មី(ពីរ) លោក កើត រិទ្ធ បានពន្យល់ក្នុងសន្និសីទថា តួនាទីរបស់ប្រធាន និងអនុប្រធានរដ្ឋសភា គឺការដឹកនាំរដ្ឋសភា។ ប៉ុន្តែសិទ្ធិអំណាចរបស់រដ្ឋសភា គឹអាស្រ័យលើរដ្ឋសភាទាំងមូល។ សិទ្ធិរបស់រដ្ឋសភា ជាការអនុម័តលើសេចក្ដីទុកចិត្ត។ ហេតុនេះ ទើបចម្លងសេចក្ដីស្នើសុំតែងតាំងនាយករដ្ឋមន្រី្តដែលបានដាក់ទៅព្រះមហាក្សត្រ ទៅប្រធានរដ្ឋសភាវិញ ដើម្បីដឹកនាំរៀបចំកិច្ចទាំងនេះ ឲ្យដើរទៅតាមនីតិវិធី។ ទន្ទឹមនឹងនេះ រដ្ឋមន្រី្តក្រសួងយុត្តិធម៌បានសង្កត់ធ្ងន់ថា៖ «ប្រព័ន្ធបោះឆ្នោតនៅកម្ពុជា ប្រជាពលរដ្ឋបោះឆ្នោតរើស គណបក្សនយោបាយដោយផ្ទាល់។ អ៊ីចឹង បើគាត់ទទួលបានការគាត់គាំទ្រ ពីប្រជាពលរដ្ឋដែលជាម្ចាស់ឆ្នោត ហើយទទួលបានអាសៈជាងគេក្នុងរដ្ឋសភា កិច្ចការនេះ(ការស្នើឲ្យតែងតាំងនាយករដ្ឋមន្រី្ត) គួរតែជាកិច្ចការរបស់គណបក្សនយោបាយ»។ ដូច្នេះនឹងករណីនេះដែរ លោក កើត រិទ្ធ លើកពីការបោះឆ្នោតជ្រើសតាំង ប្រធានរដ្ឋសភា ក៏ត្រូវបានជ្រើសតាំងចេញពីគណបក្សដែលមានអាសនៈច្រើនដែរ។ ដូច្នេះ ឫសគល់ គឺចេញពីគណបក្សនយោបាយដែលមានអាសនៈច្រើនដូចគ្នា។ ប៉ុន្តែ លោក យ៉ង សាំងកុមារ មិនយល់លោក កើត រិទ្ធ ឡើយ។ លោកថា ពលរដ្ឋបោះឆ្នោតជ្រើរើសសមាជិកសភាជាតិ។ ចំពោះ តំណាងរាស្រ្តឈរឈ្មោះ នៅពេលជាប់ឆ្នោត នឹងក្លាយទៅជាសមាជិករបស់រដ្ឋសភាជាតិ ដែលតំណាងឲ្យរាស្រ្តទូទាំងប្រទេស។ «ប្រជាពលរដ្ឋបោះឆ្នោតរើសសមាជិកសភាជាតិដើម្ប រៀបចំរដ្ឋាភិបាលធ្វើការបម្រើប្រជាពលរដ្ឋ មិនមែនបោះឆ្នោតរើសនាយករដ្ឋមន្រ្តីទេ។ ពេលបោះឆ្នោតប្រជាពលរដ្ឋរើសគណបក្សមែន តែពេលជាប់ឆ្នោតតំណាងរាស្រ្តឈរឈ្មោះ ក្លាយសមាជិករបស់រដ្ឋសភាជាតិដែលតំណាងឲ្យប្រជាពលរដ្ឋទូទាំងប្រទេស»។ នេះជាការយល់ឃើញរបស់ប្រធានគណៈកម្មារធិការនាយកនៃគណបក្សប្រជាធិបតេយ្យមូលដ្ឋាន ដោយលើកជាយោបល់ថា ការធ្វើវិសោធនកម្មនេះ គួរតែធ្វើប្រជាមតិ។ ជុំវិញការធ្វើប្រជាមតិនេះ លោក យង់ គឹមអេង ប្រធានមជ្ឈមណ្ឌលប្រជាពលរដ្ឋ ដើម្បីអភិវឌ្ឍន៍ និងសន្តិភាពក៏យល់ឃើញដូចលោក យ៉ង សាំងកុមារ ដែរ។ លោកយល់ថា ការកែច្បាប់ធម្មនុញ្ញគឺជារឿងធំ សម្រាប់សង្គមទូទៅ។ «ដូច្នេះ គួរបើកឲ្យទូលាយ ឲ្យមានមតិចូលរួម ថាកែប្រែយ៉ាងដូចម្ដេច ហើយនៅមាត្រាណាខ្លះ ខ្លឹមសារយ៉ាងណា ដើម្បីភាពច្បាស់លាស់»។ លោក យ៉ង សាំងកុមារ ប្រធានគណៈកម្មារធិការនាយករបស់គណបក្សប្រជាធិបតេយ្យមូលដ្ឋាន។ រូបពីទំព័រហ្វេសប៊ុករបស់លោក យ៉ង សាំងកុមារ ក្នុងសន្និសីទិសារព័ត៌មាន លោក កើត រិទ្ធ ពន្យល់ទៅកាន់ក្រុមដែលបានរិះគន់ថាការកែរដ្ឋធម្មនុញ្ញលើកទី១០នេះ ធ្វើឡើងដោយស្ងាត់ៗ មិនត្រឹមត្រូវឡើយ ខណៈក្រុមអ្នកសារព័ត៌មានជាច្រើនបានចូលរួមដឹងឮក្នុងសន្និសីទ។ វិសោធនកម្មនេះ ធ្វើតាមនីតិវិធីតាមច្បាប់ ហើយអ្វីដែលសំខាន់ក្នុងច្បាប់ធម្មនុញ្ញ ពុំមានមាត្រាណាចែង ឲ្យធ្វើប្រជាមតិនៅពេលធ្វើវិសោធនកម្មឡើយ។ «អ្នកខ្លះលើកឡើងថា ត្រូវធ្វើប្រជាមតិ! ប៉ុន្តែឲ្យធ្វើប្រជាមតិយ៉ាងម៉េច បើរដ្ឋធម្មនុញ្ញ៩៣(១៩៩៣)អត់មានចែងថាត្រូវធ្វើប្រជាមតិ ឲ្យទៅធ្វើប្រជាមតិយ៉ាងម៉េច!?...»។ នេះជាការលើកឡើងរបស់ លោក កើត រិទ្ធ។ លោក កើត រិទ្ធ រដ្ឋមន្រី្តក្រសួងយុត្តិធម៌។ រូបពី ក្រសួងយុត្តិធម៌ ពាក់ព័ន្ធនឹងការធ្វើប្រជាមតិនៅពេលធ្វើវិសោធនកម្មនេះ ពិសេសច្បាប់កំពូល បើទោះបីមិនមានចែងក្នុងរដ្ឋធម្មនុញ្ញ មិនមែនមានន័យថា ធ្វើប្រជាមតិមិនបាននោះទេ។ ដើម្បីឲ្យការកែប្រែច្បាប់មួយ បានល្អប្រសើរ មានធាតុចូលគ្រប់ភាគីពាក់ព័ន្ធ ជាគោលការណ៍សកលគឺត្រូវធ្វើប្រជាមតិ។ នេះជាការលើកឡើងរបស់ មេធាវី សំ សុគង់ ដោយបានបន្ថែមថា៖ «ការធ្វើប្រជាមតិនេះ ពេលច្បាប់ចេញមកគឺមានទទួលយកបានទាំងអស់គ្នា ពិសេសច្បាប់រដ្ឋធម្មនុញ្ញ ដែលជាច្បាប់កំពូលប្រទេស។ ហើយប្រទេសផ្សេងៗ ការធ្វើវិសោធនកម្មនេះ ប្រទេសផ្សេងៗកម្រធ្វើណាស់ នៅពេលធ្វើញឹកពេក ច្បាប់នេះនឹងទៅជាមិនខ្លាំង ព្រោះកាលណាកែច្បាប់ធម្មនុញ្ញ វាអាចប៉ះពាល់ដល់ច្បាប់ផ្សេងទៀត»។ ចំណែក មាត្រា៩៨ថ្មី(មួយ) ដែលចែងដំឡើងចំនួនតំណាងរាស្រ្តពី៣០រូប ទៅ៤២រូប ក្នុងការដាក់ញត្តិស្ដីបន្ទោសរដ្ឋាភិបាល ដើម្បីសម្រេចថាទម្លាក់ឬមិនទម្លាក់ គណៈរដ្ឋមន្រី្តឬទម្លាក់រាជរដ្ឋាភិបាលពីតំណែងនេះ លោក កើត រិទ្ធ ក៏បានឲ្យដឹងដែរថា ក្នុងច្បាប់ធម្មនុញ្ញ តាមមាត្រានីមួយៗភាគច្រើន ចំនួនឬតួលេខ គឺចែងជា ១ភាគ៣ ២ភាគ៣ ១ភាគ៤ជាដើម។ ដូច្នេះ ទើបសម្រេចកែ តួលេខក្នុងមាត្រានេះ ទៅជា១ភាគ៣វិញ។ លើសពីនេះ ញត្តិស្ដីបន្ទោសរដ្ឋាភិបាល ត្រូវការសំឡេងឲ្យច្រើនជាមុនឬស្មើនឹងមាត្រាដទៃទៀត ខណៈការប្រជុំវិសាមញ្ញក៏ត្រូវសំឡេងយ៉ាងតិច១ភាគ៣ដែរ។ ពាក់ព័ន្ធនឹងការកែរដ្ឋធម្មនុញ្ញនេះ ទាំងលោក គឹមអេង និង លោក មាស នី អ្នកតាមដានព្រឹត្តិការណ៍សង្គម សុទ្ធតែយល់ថា កាលណាបើរដ្ឋធម្មនុញ្ញកែច្រើនដង នឹងធ្វើឲ្យច្បាប់មិនរឹងមាំ។ ការកែប្រែ ច្បាប់ធម្មនុញ្ញតាមស្ថានការណ៍ ដោយពុំដោយបានគ្រប់ជ្រុងជ្រោយ គឺជារឿងគួរឲ្យព្រួយបារម្ភ ពិសេសកែសម្រាប់ក្រុមណាមួយ។ ចំពោះ ការបកស្រាយឲ្យលម្អិតលើមាត្រាធម្មនុញ្ញដែលបានកែ លោក មាស នី មិនហ៊ានបកស្រាយឡើយ ព្រោះពុំមែនជាអ្នកជំនាញច្បាប់។ សូមជម្រាបថា ច្បាប់ធម្មនុញ្ញនេះ ធ្វើវិសោធនកម្មចំនួន១០លើកហើយ ដោយគិតទាំងអំឡុងពេលនេះ។ ច្បាប់ធម្មនុញ្ញ បង្កើតឡើងនៅ២៤កញ្ញា ១៩៩៣។ ច្បាប់នេះ កែលើកទី១ នៅឆ្នាំ១៩៩៤, លើកទី២ ឆ្នាំ១៩៩៩, លើកទី៣ ឆ្នាំ២០០១, លើកទី៤ ឆ្នាំ២០០៥, លើកទី៥ ឆ្នាំ២០០៦, លើកទី៦ ឆ្នាំ២០០៨, លើកទី៧ ឆ្នាំ២០១៤, លើកទី៨ ឆ្នាំ២០១៨, លើកទី៩ ឆ្នាំ២០២១ និងលើកចុងក្រោយនេះ នៅឆ្នាំ២០២២៕	ភ្នំពេញ៖ រដ្ឋមន្ត្រីក្រសួងយុត្តិធម៌ លោក កើត រិទ្ធ បានអះអាងថា ការកែរដ្ឋធម្មនុញ្ញលើកទី១០ គឺដើម្បីបំពេញភាពខ្វះចន្លោះ និងប្រយោជន៍ជាតិជាធំ ដោយឥតមានប៉ះពាល់ដល់គ្រឹះប្រជាធិបតេយ្យ និងរបបរាជានិយមនោះឡើយ។ ប៉ុន្តែ ក្រុមអ្នកនយោបាយក្រៅរដ្ឋាភិបាល សង្គមស៊ីវិល រួមទាំងពលរដ្ឋខ្លះ នៅតែរិះគន់រដ្ឋាភិបាលជុំវិញការវិសោធម្មកម្មទាំងនេះ ដោយចង់ឲ្យរដ្ឋបើកចំហរ ដើម្បីបានធាតុចូលពីគ្រប់ភាគីពាក់ព័ន្ធចូលរួមក្នុងកែច្បាប់កំពូលជាតិ ។
1. អ្នកមិនគួររវល់ខ្លាំង រកមិនឃើញបន្ទប់ទឹក ឬខ្ចិលចូលបន្ទប់ទឹកនោះទេ ព្រោះនៅពេលដែលអ្នកមិនចូលបន្ទប់ទឹកនៅពេលឈឺបត់ជើងតូច ដោយទប់នោមក្នុងរយៈពេលយូរ វានឹងធ្វើឲ្យប៉ះពាល់ដល់ក្រលៀនអ្នកជាខ្លាំង។ ដូចនេះ នៅពេលដែលអ្នកចង់បត់ជើងតូចភ្លាម គួរតែប្រញាប់ទៅបន្ទប់ទឹក ទើបមិនធ្វើឲ្យប៉ះពាល់ដល់ក្រលៀនអ្នក។ 2. អ្នកមិនគួរល្មោភគេង ហើយមិនញ៉ាំអាហារពេលព្រឹកទេ ព្រោះអាចធ្វើឲ្យអ្នកខ្វះសារធាតុចិញ្ចឹម ថែមទាំងធ្វើឲ្យអ្នកឆាប់នឿយហត់ទៀតផង។ ម្យ៉ាងទៀត អ្នកនឹងអាចប្រឈមមុខនឹងជំងឺទល់លាមក រលាកក្រពះ សម្ពាធឈាមឡើងខ្ពស់ ថែមទាំងអាចប៉ះពាល់ដល់បេះដូងទៀតផង។ 3. អ្នកមិនគួរខ្ចិលមិនហាត់ប្រាណនោះទេ ព្រោះវាអាចធ្វើឲ្យអ្នកងាយប្រឈមមុខនឹងជំងឺមហារីកខ្លាំងណាស់។ ដូចនេះ អ្នកគួរតែរៀនចេះហាត់ប្រាណ ហើយវិធីហាត់ប្រាណដែលល្អបំផុតគឺដើរចំនួន៣០នាទីជារៀងរាល់ថ្ងៃ។ 4. អ្នកមិនគួរខ្ចិលដោយមិនប្រើខួរក្បាលគិតនោះទេ ព្រោះអាចធ្វើឲ្យខួរក្បាលអ្នកស្ពឹកបាន។ ដូចនេះ អ្នកគួរតែប្រើខួរក្បាលឲ្យបានច្រើន ឬអានសៀវភៅជាដើម ដើម្បីជួយបង្កើនការចងចាំរបស់អ្នក។ 5. អ្នកមិនគួរខ្ចិលដោយមិនដុសធ្មេញ ហើយចូលគេងនោះទេ ព្រោះវាអាចធ្វើឲ្យប៉ះពាល់ដល់ធ្មេញអ្នកជាខ្លាំង។ ដូចនេះ មិនថាអ្នកងងុយគេងយ៉ាងណា ក៏អ្នកគួរតែដុសធ្មេញមុនចូលគេងដែរ។ 6. មិនថាអ្នករវល់យ៉ាងណាទេ អ្នកគួរតែញ៉ាំទឹកឲ្យបានច្រើន ព្រោះបើអ្នកខ្ចិលញ៉ាំទឹក នោះនឹងអាចប្រឈមមុខនឹងអាការៈទល់លាមក ឬកើតគ្រួសក្នុងតម្រង់នោមជាដើម។ ដូចនេះ អ្នកគួរតែញ៉ាំទឹកឲ្យបានយ៉ាងតិច១២០០មីលីលីត្រក្នុងមួយថ្ងៃ។ 7. ការខ្ចិលចម្អិនម្ហូប ដោយតែងតែទៅទិញនៅក្រៅពិសារ នឹងអាចធ្វើឲ្យអ្នកងាយប្រឈមមុខនឹងជំងឺផ្សេងៗណាស់ ព្រោះអាហារនៅក្រៅគេធ្វើមិនស្អាតដូចជាយើងចម្អិនដោយខ្លួនឯងទេ។ អាហារទាំងនោះ នឹងផ្ទុកទៅដោយមេរោគច្រើន ដែលអាចធ្វើឲ្យអ្នកកើតជំងឺដោយមិនដឹងខ្លួនបាន។ 8. អ្នកមិនគួរខ្ចិលដល់ថ្នាក់មិនប្តូរអាវក្នុងទេ ព្រោះអាចធ្វើឲ្យអ្នកងាយកើតជំងឺមហារីកនៅពេលដែលអ្នកពាក់អាវក្នុងមិនដោះក្នុងរយៈពេលយូរ។ ដូចនេះ អ្នកគួរតែប្រយ័ត្ននូវចំណុចដ៏តូចមួយនេះ ទើបមិនងាយជួបនឹងគ្រូពេទ្យ។ 9. ចុងក្រោយ អ្នកគួរតែពិនិត្យសុខភាពឲ្យបានទៀងទាត់ ទើបអ្នកអាចការពារ និងព្យាបាលលើជំងឺផ្សេងៗដែលកើតគ្មានរោគសញ្ញា៕ ត្រួតពិនិត្យដោយ www.health.com.kh	ប្រសិនជាអ្នកមិនចង់តែងតែត្រូវទៅជួបពេទ្យ អ្នកគួរតែកុំសាងទម្លាប់អាក្រក់ទាំង៩ខាងក្រោមនេះឲ្យសោះ។ តើមានអ្វីខ្លះទៅ?
បើតាម WWF ប្រចាំន័រវេស ការសម្រេចចិត្តរបស់រដ្ឋាភិបាលបានបំពានច្បាប់ប្រទេស និងជាគំរូដ៏គ្រោះថ្នាក់។ «យើងជឿថារដ្ឋាភិបាលកំពុងបំពានច្បាប់ន័រវេសដោយពេលនេះបើកដំណើរការសម្រាប់ ឧស្សាហកម្មថ្មី និងសក្តានុពលនៃការបំផ្លិចបំផ្លាញ ដោយមិនបានវាយតម្លៃឱ្យបានគ្រប់គ្រាន់ នូវផលវិបាក»។ នាយកប្រតិបត្តិ WWF ន័រវេស លោកស្រី Karoline Andaur អះអាងបែបនេះ រួចបន្តថា ការសម្រេចចិត្តនេះជាគំរូដ៏គ្រោះថ្នាក់មួយប្រសិន បើរដ្ឋាភិបាលត្រូវបានអនុញ្ញាតឱ្យមិនអើពើនឹងច្បាប់របស់ខ្លួន បដិសេធរាល់ការណែនាំអំពីបរិស្ថាន និងគ្រប់គ្រងធនធានធម្មជាតិរួមរបស់ប្រទេសដោយងងឹតងងុល។ កាលពីខែមករា ន័រវេសបានក្លាយជាប្រទេសដំបូងគេក្នុងពិភពលោកដែលបើកផ្លូវក្នុងការរុករករ៉ែក្នុងសមុទ្រជ្រៅជាលក្ខណៈពាណិជ្ជកម្មបន្ទាប់ពីការអនុម័តដោយសភា។ ការសម្រេចនេះធ្វើឡើងទោះបីជាមានការព្រមានពីអ្នកវិទ្យាសាស្ត្រអំពីផលវិបាក មហន្តរាយសម្រាប់ជីវិតសត្វសមុទ្រ និងការប្រឆាំងកាន់តែខ្លាំងឡើងពីសហភាពអឺរ៉ុប និង ចក្រភពអង់គ្លេស។ អាជីវកម្មជីកយករ៉ែនៅសមុទ្រជ្រៅ ផ្ដោតលើការទាញយកលោហៈ និងសារធាតុរ៉ែពីបាតសមុទ្រ ដែលត្រូវបានជំរុញដោយការផ្លាស់ប្តូរទៅរកថាមពលបៃតងជាពិសេសអាគុយរថយន្តអគ្គិសនី។ បើតាម WWF ការវាយតម្លៃដោយក្រសួងថាមពលន័រវេសដែលគាំទ្រ ការសម្រេចចិត្តរបស់រដ្ឋាភិបាលក្នុងការបន្តការរុករករ៉ែក្នុងសមុទ្រជ្រៅនោះ មិនបានបំពេញ តាមតម្រូវការអប្បបរមានៃច្បាប់រ៉ែបាតសមុទ្រ និងមិនមានមូលដ្ឋានច្បាប់នោះទេ។ ទីភ្នាក់ងារ បរិស្ថានន័រវេសដែលផ្តល់ការប្រឹក្សាដល់រដ្ឋាភិបាលក៏បានបញ្ជាក់ផងដែរថា ការវាយតម្លៃផល ប៉ះពាល់មិនផ្តល់មូលដ្ឋានវិទ្យាសាស្ត្រ ឬផ្លូវច្បាប់គ្រប់គ្រាន់សម្រាប់ការជីកយករ៉ែនៅសមុទ្រ ជ្រៅនោះឡើយ។ ឆ្លើយតបលើពាក្យបណ្តឹងនេះ រដ្ឋលេខាធិការក្រសួងថាមពលន័រវែស លោកស្រី Astrid Bergmål បាននិយាយថា រដ្ឋាភិបាលជឿជាក់លើដំណើរការហ្មត់ចត់មួយត្រូវបានអនុវត្ត ដោយមានការចូលរួមយ៉ាងទូលំទូលាយ។ លោកស្រីកត់សម្គាល់ផងដែរថា WWF ចង់អូសរឿងក្តីនេះនៅតុលាការ ហើយពួកគេមានសិទ្ធិធ្វើដូច្នេះ ប៉ុន្តែនៅពេលនេះរដ្ឋាភិបាលមិនមានការអត្ថាធិប្បាយអ្វីបន្ថែមទៀតលើបណ្ដឹងនេះទេ។ គួររំលឹកថា រហូតមកដល់ពេលនេះ ប្រទេសចំនួន ២៥ រួមទាំងបារាំង អាល្លឺម៉ង់ អេស្ប៉ាញ ប៉ាឡាវ ម៉ិកស៊ិក និងស៊ុយអែត បានស្នើសុំឱ្យផ្អាកបញ្ឈប់បណ្ដោះអាសន្ន ឬហាមប្រាមការជីក យករ៉ែចេញពីបាតសមុទ្រ៕	មូលនិធិពិភពលោកសម្រាប់ធម្មជាតិ (WWF) ដែលជាអង្គការក្រៅរដ្ឋាភិបាលមួយដ៏ធំមួយរបស់ពិភពលោក នាថ្ងៃទី២៣ ខែឧសភាបានប្តឹងរដ្ឋាភិបាលន័រវេសសម្រាប់ការអនុញ្ញាតឱ្យចូល ប្រើប្រាស់បាតសមុទ្រសម្រាប់ការជីកយករ៉ែនៅសមុទ្រជ្រៅ។ អង្គការនេះចោទន័រវែសបាន បរាជ័យក្នុងការស៊ើបអង្កេតឱ្យបានត្រឹមត្រូវនូវផលវិបាកនៃការសម្រេចចិត្តរបស់ខ្លួន។
កម្ពុជា សម្រេចដាក់ឱ្យប្រើប្រាស់ជាផ្លូវការនូវផ្លូវជាតិលេខ១១ និងផ្លូវក្នុងក្រុងព្រៃវែង ប្រវែងសរុប ៩៦.៤៨គីឡូម៉ែត្រ ដែលភ្ជាប់ពីអ្នកលឿង (ចំណុចប្រសព្វផ្លូវជាតិលេខ១) ស្ថិតនៅភូមិលេខ៤ ឃុំព្រែកខ្សាយ-ខ ស្រុកពាមរក៍ ខេត្តព្រៃវែង ដល់ថ្នល់ទទឹង (ចំណុចប្រសព្វផ្លូវជាតិលេខ៧) ស្ថិតក្នុងភូមិស្លាបក្តោង ឃុំជប់ ស្រុកត្បូងឃ្មុំ ខេត្តត្បូងឃ្មុំ នាព្រឹកថ្ងៃទី៦ធ្នូ ឆ្នាំ២០២១។ សមិទ្ធផលថ្មីនេះ គឺស្ថិតនៅក្រោមហិរញ្ញប្បទានសម្បទាន ឥតសំណងរបស់រដ្ឋាភិបាលប្រទេសចិនចំនួន៩៨,៣៨លានដុល្លារ និងជាង១០លានដុល្លារទៀត ជាថវិកាបដិភាគរបស់កម្ពុជា សម្រាប់ការងារដោះស្រាយផលប៉ះពាល់ និងយុទ្ធភ័ណ្ឌមិនទាន់ផ្ទុះ ក្នុងអំឡុងពេលសាងសង់ផ្លូវ។ នេះបើតាមការលើកឡើងរបស់លោក ស៊ុន ចាន់ថុល។ លោក ស៊ុន ចាន់ថុល បានរៀបរាប់ថា ផ្លូវជាតិលេខ១១នេះជាប្រភេទផ្លូវក្រាលបេតុងកៅស៊ូAC ដែលមានកម្រាស់៥សង់ទីម៉ែត្រ លើកកម្ពស់និងពង្រីកទទឹងផ្លូវពី៩ម៉ែត្រទៅ១១ម៉ែត្រ ដោយក្រាលស្រទាប់គ្រឹះទាំងលើ និងក្រោមកម្រាស់ ៦០សង់ទីម៉ែត្រ។ រីឯ ទទឹងតួផ្លូវមានប្រវែងពី៧ទៅ១១ម៉ែត្រ សម្រាប់រថយន្តចរាចរណ៍ ដែលចែកជា២គន្លង។ លោក ស៊ុន ចាន់ថុល កំពុងថ្លែងក្នុងពិធីដាក់ឱ្យប្រើផ្លូវជាតិលេខ១១ដែលតភ្ជាប់ពីខេត្តព្រៃវែង ទៅត្បូងឃ្មុំ នៅថ្ងៃទី៦ធ្នូ។ បើតាមលោក ស៊ុន ចាន់ថុល ផ្លូវនេះសាងសង់ដោយក្រុមហ៊ុនសាជីវកម្មស្ពាន និងថ្នល់ចិន (CRBC) និងត្រួតពិនិត្យបច្ចេកទេសដោយក្រុមហ៊ុនទីប្រឹក្សាបច្ចេកទេសក្វាងចូវវ៉ានអាន ដែលប្រើពេលសាងសង់ ចំនួន៤៤ខែ។ ប៉ុន្តែ រដ្ឋមន្រ្តីសាធារណការរូបនេះ បានបញ្ជាក់នៅក្នុងពិធីសម្ពោធដាក់ឱ្យប្រើប្រាស់សមិទ្ធផលហេដ្ឋារចនាសម័្ពន្ធជាផ្លូវការ នៅថ្ងៃទី៦ធ្នូ ថាការសាងសង់ផ្លូវនេះជាក់ស្តែង គឺប្រើពេលត្រឹមតែ៣០ខែប៉ុណ្ណោះ ដោយគិតចាប់ថ្ងៃទី១៩ធ្នូ ឆ្នាំ២០១៧ និងបញ្ចប់នៅថ្ងៃទី១៧មិថុនា ឆ្នាំ២០២០ ដែលលឿនជាងផែនការគ្រោងទុករហូតដល់១៤ខែ។ លោកស៊ុន ចាន់ថុល បន្តអះអាងថា ផ្លូវជាតិលេខ១១នេះ នឹងក្លាយជាខ្សែផ្លូវដ៏មានសក្តានុពលតភ្ជាប់ទំនាក់ទំនងរូបវន្ត ស្ថាប័ន និងប្រជាជន រវាងខេត្តព្រៃវែង និងខេត្តត្បូងឃ្មុំ ជាមួយនឹងរាជធានី-ខេត្តផ្សេងៗដទៃទៀត និងជាផ្លូវមួយដែលជួយសម្រួលដល់ចរាចរណ៍នៃសេវាដឹកជញ្ជូនជាច្រើនរបស់ប្រជាពលរដ្ឋ និងក្រុមហ៊ុនធុរកិច្ចនានា ទៅកាន់ទីផ្សារក្នុងស្រុក និងទីផ្សារអន្តរជាតិ កាន់តែមានប្រសិទ្ធភាពខ្ពស់ ឆាប់រហ័ស និងចំណាយតិច។ «ផ្លូវនេះត្រូវបានចាត់ទុកថាជាសរសៃឈាម និងដង្ហើមសេដ្ឋកិច្ចដ៏រស់រវើករបស់ខេត្តព្រៃវែង និងខេត្តត្បូងឃ្មុំ និងជាផ្នែកមួយយ៉ាងសំខាន់រួមចំណែកធ្វើឱ្យប្រសើរឡើងនូវប្រព័ន្ធភស្តុភារកម្មនៅកម្ពុជា ដោយសំដៅទាញយកអត្ថប្រយោជន៍ ឱ្យបានច្រើនលើសលប់ពីសមាហរណកម្មផ្ទៃក្នុង និងតំបន់»។ នេះជាការលើកឡើងរបស់លោក ស៊ុន ចាន់ថុល ដោយបន្ថែមថា ផ្លូវជាតិលេខ១១ ក៏ជាខ្សែផ្លូវតភ្ជាប់រវាងផ្លូវរបៀងសេដ្ឋកិច្ចពីរដ៏មានសក្តានុពលរបស់មហាអនុតំបន់មេគង្គ រួមមាន៖ ១៖ ផ្លូវអាស៊ានហាយវ៉េយ(AH1) តភ្ជាប់ពីព្រំដែនកម្ពុជា-ថៃ(ប៉ោយប៉ែត) តាមផ្លូវជាតិលេខ៥ និងផ្លូវជាតិលេខ១ ឆ្ពោះទៅកាន់ព្រំដែនកម្ពុជា-វៀតណាមនៅច្រកបាវិត ដែលភ្ជាប់ផ្លូវជាតិលេខ១១ ត្រង់ចំណុច អ្នកលឿង និង ២៖ ផ្លូវអាស៊ានហាយវ៉េ(AH11) តភ្ជាប់ពីព្រំដែនកម្ពុជា-ឡាវ កាត់តាមផ្លូវជាតិលេខ៧ ភ្ជាប់ទៅនឹងផ្លូវជាតិលេខ៦ ត្រង់ស្ពានព្រែកតាមាក់ ឆ្លងកាត់រាជធានីភ្នំពេញ និងចុះទៅកំពង់ផែស្វយ័តក្រុងព្រះសីហនុ តាមផ្លូវជាតិលេខ៤. លោក វ៉ាង វិនធាន អគ្គឯករដ្ឋទូតចិនប្រចាំកម្ពុជា កំពុងថ្លែងក្នុងពិធីដាក់ឱ្យប្រើប្រាស់ផ្លូវជាតិលេខ១១ នាថ្ងៃទី៦ធ្នូ។ រូបថត៖ MPWT បើតាមលោក វ៉ាង វិនធាន អគ្គឯករដ្ឋទូតចិនប្រចាំកម្ពុជា ប្រទេសចិនបានជួយកសាងផ្លូវថ្នល់ឱ្យកម្ពុជា បានប្រវែងជាង៣០០០គីឡូម៉ែត្រ រួមជាមួយស្ពាន់មិត្តភាពកម្ពុជា-ចិនបានចំនួន៦កន្លែងផងដែរ។ លោកបាននិយាយដូច្នេះ«ភាគីចិននឹងបន្តជួយកសាងផ្លូវថ្នល់និងស្ពានជូនកម្ពុជា។ ជួយកម្ពុជាឱ្យសម្រេចបាននូវការអភិវឌ្ឍន៍សេដ្ឋកិច្ច-សង្គម និងកែលម្អរកម្រិតជីវភាពរបស់រស់នៅរបស់ប្រជាពលរដ្ឋកម្ពុជា»៕	ភ្នំពេញ៖ ផ្លូវជាតិលេខ១១ ភ្ជាប់ពីអ្នកលឿងនៃខេត្តព្រៃវែងទៅផ្លូវជាតិលេខ៧ ក្នុងស្រុកត្បូងឃ្មុំ ខេត្តត្បូងឃ្មុំ និងផ្លូវក្នុងក្រុងព្រៃវែង ដែលមានប្រវែងសរុប៩៦,៤៨គីឡូម៉ែត្រ ក្នុងតម្លៃជាង១០០លានដុល្លារ ត្រូវបានដាក់ឱ្យប្រើប្រាស់ជាផ្លូវការ នាថ្ងៃទី៦ធ្នូ។ បើតាមលោក ស៊ុន ចាន់ថុល រដ្ឋមន្ត្រីក្រសួងសាធារណការនិងដឹកជញ្ជូន ថវិកាដែលសាងសង់ផ្លូវនេះ មាន៩៨,៣៨លានដុល្លារ ជាហិរញ្ញប្បទានសម្បទានរបស់រដ្ឋាភិបាលប្រទេសចិន និងជាង១០លានដុល្លារទៀត ជាថវិកាបដិភាគរបស់កម្ពុជា។
នៅចន្លោះម៉ោង៤ ទៅ៥ល្ងាច ជាពេលដែលមានភ្ញៀវជាតិនិងអន្តរជាតិ និយមទៅអង្គុយពិសាអាហារ និងថតរូបទុកជាអនុស្សាវរីយ៍ជាមួយក្រុមគ្រួសារ និងមិត្តភក្តិជាដើម។ ពេលវេលានោះហើយដែលអ្នកថតរូប តែងតែឈររង់ចាំហៅភ្ញៀវឲ្យមកជួលពួកគេថតរូប។ មានអ្នកថតរូបខ្លះ មមាញឹកនឹងថតរូបឲ្យគេ ហើយអ្នកខ្លះទៀតមិនទាន់មានអ្នកមកជួលថតផង។ មុខរបរនេះ ងាយស្រួល ចំណាយដើមទុនតិច ប៉ុន្តែចំណូលដែលបានមកវិញ គឺមិនច្រើនដូចមុខរបរផ្សេងៗឡើយ។ ក្រៅពីមុខរបរជាអ្នកថតរូបនៅមុខព្រះបរមរាជវាំង ក៏មានអ្នកលក់នំចំណីអាហារ ភេសជ្ជៈ អ្នកលក់សំណែនដូចជាផ្កាឈូក និងអ្នករត់ម៉ូតូកង់បីផងដែរ។ លោក មាល់ ភា អ្នកថតរូបប្រចាំនៅសួនច្បារមុខព្រះបរមរាជវាំងអស់រយៈពេល២ឆ្នាំមកហើយ លើកឡើងថា មុខរបរនេះ វាងាយស្រួលដល់លោក ដោយមិនចំណាយកម្លាំងពលកម្មច្រើនដូចធ្វើការសំណង់ឡើយ។ លោក នៅតែចាប់យកអាជីពនេះ ដើម្បីផ្គត់ផ្គង់ជីវភាពគ្រួសារ បើទោះបីចំណូលមិនបានច្រើនយ៉ាងណាក៏ដោយ។ កំពុងអង្គុយរង់ចាំភ្ញៀវនៅជិតហ្វូងសត្វព្រាប លោក មាល់ ភា បានបញ្ជាក់ថា៖«អាជីពនេះ មិនមែនជាការងារធ្ងន់ប៉ុន្មានទេ។ ថ្ងៃខ្លះរកបាន ហើយថ្ងៃខ្លះរកសឹងតែមិនបានផង។ វាអត់ទៀងទេ»។ លោក មាល់ ភា ប្រាប់អ្នកសារព័ត៌មាន Thmey Thmey ថា ខ្លួនពិតជាពិបាកហៅភ្ញៀវមកជួលឲ្យលោកថតណាស់ ដោយសារភ្ញៀវភាគច្រើន មានស្មាតហ្វូនប្រើ មានកាមេរ៉ា និងឧបករណ៍ប្រើប្រាស់របស់ខ្លួនដ៏ទំនើបៗ។ «ជួនកាលមានភ្ញៀវខ្លះ អាណិតយើង គេក៏ហៅយើងថតទៅ ជួនកាលទៀត គេមិនហៅក៏មានដែរ ពីមុនចេះតែរកបាន ប៉ុន្តែឥឡូវបច្ចេកវិទ្យាទំនើបៗពេក គេមិនសូវហៅយើងថតទេ»។ នេះជាការរៀបរាប់របស់លោក មាល់ ភា។ អ្នកថតរូបរូបនេះ បានប្រាប់បន្ថែមទៀតថា ពីមូលហេតុ ដែលនាំឲ្យលោករកចំណូលមិនសូវបាន គឺដោយសារមានអ្នកថតច្រើន ហើយប្រមូលផ្តុំគ្នានៅកន្លែងតែមួយ ដែលធ្វើឲ្យពួកគេប្រកួតប្រជែងគ្នាខ្លាំង។ មានគិតថាការងារមួយនេះ ផ្តល់ចំណូលមិនទៀងទាត់ ទើបអ្នកខ្លះបានបោះបង់ ហើយទៅធ្វើជាអ្នករត់ម៉ូតូកង់បីវិញ។ មើលជុំវិញសួនច្បារមុខព្រះបរមរាជវាំង គេឃើញមានអ្នកថតរូបជាច្រើននាក់ កំពុងឈរឆ្ងាយប្រមាណ២០ម៉ែត្រពីគ្នា ដើម្បីហៅភ្ញៀវដែលកំពុងធ្វើដំណើរដោយឆ្លងពីផ្លូវម្ខាងនៃព្រះអង្គដងកើ ឆ្ពោះមកសួនច្បារមុខព្រះបរមរាជវាំង។ លោក ជន់ ឆឿន ដែលជាអ្នកថតរូបម្នាក់ដែរនោះ ប្រាប់ថា ជារៀងរាល់ថ្ងៃលោកមកដល់ទីនេះ តាំងពីម៉ោង៦ព្រឹក ហើយម៉ោង៦ល្ងាច លោកវិលត្រឡប់ទៅផ្ទះវិញ។ ក្នុងមួយថ្ងៃ លោកអាចរកចំណូលពីការថតរូប និងផ្តិតរូបបានប្រមាណ ២ម៉ឹនរៀល ទៅ៣ម៉ឺនរៀល ប៉ុន្តែបើថ្ងៃចុងសប្តាហ៍ ឬថ្ងៃបុណ្យទានវិញ លោកអាចរកចំណូលពីការថតរូប ចន្លោះពី៧ម៉ឺនរៀល ទៅ១០ម៉ឺនរៀល។ ជាអាជីពអ្នកថតរូបអស់រយៈពេល៣ឆ្នាំ លោក ជន់ ឆឿន បានត្អួញត្អែរថា ថ្ងៃធម្មតាលោកពិបាករកចំណូលណាស់ បើថ្ងៃបុណ្យទាន លោកអាចរកចំណូលច្រើនគួរសម ដោយសារមានអ្នកខេត្ត ឡើងមកលេងនៅភ្នំពេញ។ មានស្រុកកំណើតនៅខេត្តកណ្តាល លោក ជន់ ឆឿន បញ្ជាក់ដូច្នេះថា៖«ទាល់តែអ្នកជនបទមកលេងនៅទីនេះច្រើន ទើបយើងអាចរកចំណូលបានច្រើន»។ ជាធម្មតា សួនច្បារមុខព្រះបរមរាជវាំងជាទីសាធារណៈដែលអនុញ្ញាតឲ្យពលរដ្ឋ សម្រាកពីការងារ និងកម្សាន្តលេង ដើម្បីលម្ហែកាយ៕	ភ្នំពេញ៖ ភ្ញៀវជាតិនិងអន្តរជាតិ ទៅកម្សាន្តនៅសួនច្បារមុខព្រះបរមរាជវាំង នៅតែមានភាពអ៊ូអរដដែល។ ប៉ុន្តែ មុខរបរជាអ្នកថតរូបនៅទីនោះ ហាក់មានភាពស្ងប់ស្ងាត់ ដោយសារតែមហាជនទូទៅ ជ្រើសរើសការប្រើស្មាតហ្វូន និងកាមេរ៉ារបស់ខ្លួន ដែលជាហេតុធ្វើឲ្យអ្នកប្រកបមុខរបរនេះ រកចំណូលមិនសូវកាក់កបដូចមុន។
ក្នុងសេចក្តីសម្រេចអនុវត្តវិន័យលើមន្រ្តីនគរបាល របស់អគ្គស្នងការនគរបាលជាតិ ចុះថ្ងៃទី១១ កញ្ញា បានសង្កត់ធ្ងន់ថា ការសម្រេចដកហូតមុខតំណែង លោក ហុង សារ៉ុម ដោយសារមូលហេតុល្មើសវិន័យរបស់កងកម្លាំងនគរបាលជាតិ។ ការសម្រេចដកតំណែងរបស់លោក ហុង សារ៉ុម នាពេលនេះ ធ្វើឡើងក្រោយសម្ដេចនាយករដ្ឋមន្ត្រី ហ៊ុន ម៉ាណែត បានចេញបញ្ជាឱ្យលោក ស ថេត អគ្គស្នងការនគរបាលជាតិ ពិនិត្យមើលការតែងតាំងមេប៉ុស្តិ៍នៅឃុំសំព្រោជ ស្រុកស្ទោង ខេត្តកំពង់ធំ។ ប្រមុខរដ្ឋាភិបាល ចេញបញ្ជាបែបនេះ ក្រោយពីទទួលបានព័ត៌មានថា បុគ្គលរូបនោះ ធ្លាប់មានប្រវត្តិប្រព្រឹត្តបទឧក្រិដ្ឋ។ បើតាមការចុះផ្សាយព្រោងព្រាតនោះ លោកអនុសេនីយ៍ឯក ហុង សារ៉ុម នាយប៉ុស្ដិ៍នគរបាលរដ្ឋបាលឃុំសំព្រោជ ស្រុកស្ទោង ធ្លាប់មានប្រវត្តិពាក់ព័ន្ធករណីប្លន់ទូមាស នៅក្នុងស្រុកស្ទោង កាលពីឆ្នាំ២០១៥៕ អត្ថបទទាក់ទង សម្តេច ហ៊ុន ម៉ាណែត បញ្ជាឱ្សស៊ើបករណីតែងតាំងមេប៉ុស្តិ៍ម្នាក់ដែលធ្លាប់ជាឧក្រិដ្ឋជន	អគ្គស្នងការនគរបាលជាតិ បានសម្រេចដកហូតមុខតំណែង លោកអនុសេនីយ៍ឯក ហុង សារ៉ុម នាយប៉ុស្ដិ៍នគរបាលរដ្ឋបាលឃុំសំព្រោជ នៃអធិការដ្ឋាននគរបាលស្រុកស្ទោង ឱ្យមកធ្វើជាមន្ដ្រីវិញ។
បើតាមការអះអាងរបស់មន្ត្រីរដ្ឋាភិបាលឥណ្ឌា ភ្ញៀវទេសចរអ៊ីតាលីចំនួន ២១នាក់ ត្រូវបានគេនាំចេញពីសណ្ឋាគារមួយកន្លែងក្នុងក្រុងញូវដែលី យកទៅដាក់នៅមណ្ឌលចក្តាឡីស័ក ITBP ក្នុងសង្កាត់ Chhawla ខណ្ឌ South Delhi ទីក្រុងញូវដែលី។ តាមរយៈការយកសំណាកចំនួន ២១នាក់នេះទៅពិនិត្យ គេរកឃើញថាជនជាតិអ៊ីតាលីចំនួន ១៦នាក់ មានផ្ទុកCOVID-19 ។ ក្រៅពីករណីជនជាតិអ៊ីតាលីទាំង១៦នាក់ ឥណ្ឌាមាន១ករណីបន្ថែមលើអ្នកបើកបររថយន្ត។ ក្រៅពីនេះ ១ករណីនៅដេលី ៦ករណីនៅ Agra ១ករណីនៅ Telangana ខណៈ៣ករណីនៅ Kerala សុទ្ធតែព្យាបាលសះស្បើយ។ ការរកឃើញករណីឆ្លងជាបន្តបន្ទាប់បែបនេះ បានធ្វើឲ្យឥណ្ឌាមានករណីCOVID-19 សរុប ២៨ករណី ។ បើតាមទីភ្នាក់ងារព័ត៌មាន AFP មនុស្ស២១ខាងលើ ជាអ្នកទេសចជនជាតិអ៊ីតាលី២៣នាក់ ដែលទៅលេងឥណ្ឌា។ កាលពីខែមុន មនុស្សពីរនាក់ក្នុងចំណោមនេះ ត្រូវបានរកឃើញថា មានផ្ទុកវីរុស ហើយអាជ្ញាធរក៏ចាប់ផ្ដើមឃាត់អ្នកឯទៀតតែម្ដងទៅ។ សូមបញ្ជាក់ថា អ៊ីតាលី គឹជាប្រទេស ដែលកំពុងអុកឡុងខ្លាំងជាងគេបំផុតនៅក្នុងទ្វីបអឺរ៉ុប ដោយកូរ៉ូណាវីរុសប្រភេទថ្មី។ គិតត្រឹមថ្ងៃទី៤ ខែមីនានេះ អ៊ីតាលីមានករណីឆ្លងCOVID-19 ចំនួន ២៥០២ករណី និងអ្នកស្លាប់ ៧៩ករណី៕	ឥណ្ឌា នៅថ្ងៃទី៤ ខែមីនា បានរាយការណ៍ករណីភ្ញៀវទេសចរជនជាតិអ៊ីតាលី ១៦នាក់ផ្ទុក COVID-19 នាសណ្ឋាគារមួយកន្លែងក្នុងខណ្ឌSouth Delhi ក្នុងទីក្រុងញូវដែលី។ ការណ៍នេះ បានធ្វើឲ្យករណីរកឃើញ COVID-19 នៅឥណ្ឌាកើនដល់ចំនួន ២៨ករណី។
ក្រោយចេញគោលនយោបាយគ្មានជំងឺកូវីដ-១៩ ជិតបីឆ្នាំ រដ្ឋាភិបាលចិនប្រឈមនឹងការតវ៉ាប្រឆាំងមិនធ្លាប់មានពីសំណាក់បាតុកររាប់ម៉ឺននាក់នៅទីក្រុងសំខាន់ៗទូទាំងប្រទេស។ ការតវ៉ាប្រឆាំងនេះជារឿងកម្របំផុត ពីព្រោះលោក ស៊ី ជិនភីង ដែលចូលកាន់តំណែងជាប្រធានាធិបតីចិនជិត ១០ឆ្នាំមកនេះតែងអនុវត្តច្បាប់សន្តិសុខជាតិដើម្បីបង្រ្កាបការបះបោរប្រឆាំងរដ្ឋាភិបាល។ គិតត្រឹមខែវិច្ឆិកា ចិនដែលជាមហាអំណាចសេដ្ឋកិច្ចធំទីពីរ ក្លាយជាប្រទេសតែមួយគត់លើពិភពលោកដែលបន្តអនុវត្តវិធានការដ៏តឹងរ៉ឹងដើម្បីគ្រប់គ្រងការរីករាលដាលនៃជំងឺកូវីដ-១៩។ វិធានការគ្មានកូវីដសំដៅលើគោលនយោបាយសុខាភិបាលសាធារណៈដែលត្រូវបានអនុវត្តដោយប្រទេសមួយចំនួននៅលោកខាងលិច អឺរ៉ុប និងអាស៊ីជាដើម អំឡុងជំងឺកូវីដ-១៩ ដើម្បីកុំឱ្យមានជំងឺកូវីដ-១៩ឆ្លងសូម្បីមួយករណីដើម្បីបានវិលទៅរកជីវិតធម្មតាវិញ។ យ៉ាងណាមិញ វិធានការគ្មានកូវីដនៅចិនជិតបីឆ្នាំមកនេះធ្វើឱ្យប្រជាជនមិនពេញចិត្តជាខ្លាំង ពីព្រោះវាប៉ះពាល់ដល់ជីវភាពរស់នៅ ក៏ដូចជាសេរីភាពរបស់ពួកគេផ្ទាល់។ ទន្ទឹមនេះ បន្ទាប់ពីមនុស្ស១០នាក់បាត់បង់ជីវិត និងប្រាំបួននាក់រងរបួស ដោយសារអគ្គិភ័យនៅប្លុកផ្ទះល្វែងមួយនៅទីក្រុង Urumqi តំបន់ស៊ីនជាំងនៅថ្ងៃទី២៤ ខែវិច្ឆិកា ប្រជាជននៅតំបន់នោះចាប់ផ្តើមតវ៉ាប្រឆាំងឱ្យរដ្ឋាភិបាលលុបចោលវិធានការដ៏តឹងរ៉ឹង។ ហេតុការណ៍នេះធ្វើឱ្យសាធារណជនខឹងជាខ្លាំងដែលជឿថាមកពីវិធានាការបិទខ្ទប់របស់រដ្ឋាភិបាលចិនដែលពន្យាពេលក្រុមពន្លត់អគ្គីភ័យពីការជួយសង្រ្គោះជនរងគ្រោះទាន់ពេលវេលា បើទោះមន្រ្តីក្រុង Urumqi ធ្វើសន្និសីទកាសែតច្រានចោលក៏ដោយ។ ការតវ៉ាប្រឆាំងនេះ នៅថ្ងៃទី២៨ ខែវិច្ឆិកា ក៏បានរីករាលដាលនៅទីក្រុងធំៗដូចជាមជ្ឈមណ្ឌលហិរញ្ញវត្ថុទីក្រុងសៀងហៃ, រដ្ឋធានីប៉េកាំង, ទីក្រុងវូហាន, ទីក្រុងគ័ងចូវ, ទីក្រុងឡានចូវ និងទីក្រុងចឹងចូវដែលជាទីតាំងផលិតទូរស័ព្ទ iPhone ជាដើម។ មិនត្រឹមតែទាមទារសិទ្ធិសេរីភាពឡើងវិញប៉ុណ្ណោះទេ បាតុកររាប់ម៉ឺននាក់នេះថែមទាំងស្រែកឱ្យប្រធានាធិបតិចិន ស៊ី ជិនភីង ចុះចេញពីតំណែងទៀតផង។ « បក្សកុម្មុយនីស្តចុះចេញពីតំណែង។ លោក ស៊ី ជិនភីង ចុះចេញពីតំណែង!» នេះបើតាមប្រព័ន្ធផ្សព្វផ្សាយនានាស្រង់ពាក្យស្លោកដែលបាតុការរាប់រយនាក់ស្រែកក្នុងទីក្រុងសៀងហៃនៅល្ងាចថ្ងៃទី២៦ ខែវិច្ឆិកា និងព្រឹកថ្ងៃទី២៧ ខែវិច្ឆិកា។ ដំបូងឡើយមុនក្លាយជាការតវ៉ាប្រឆាំង ប្រជាជនទាំងនោះគ្រាន់ប្រមូលផ្តុំគ្នាគោរពវិញ្ញាណក្ខន្ធជនរងគ្រោះប៉ុណ្ណោះដែលមានភ្លើងទៀន ផ្កា ផ្ទាំងបដា នឹងលើកក្រដាសពណ៌សទទេស្អាតដែលតំណាងឱ្យការតវ៉ាប្រឆាំងនឹងការគាបសង្កត់។ ខណៈការតវ៉ានេះធ្វើឡើងដោយសន្តិភាព ការប៉ះទង្គិចគ្នាជាមួយប៉ូលិសក៏មានតិចតួចដែរ។ កន្លងមក ក្រុងប៉េកាំងអះអាងថា គោលនយោបាយគ្មានកូវីដគឺជាវិធានការជួយសង្រ្គោះជីវិត ហើយចាំបាច់ដើម្បីការពារប្រព័ន្ធសុខាភិបាលចិន។ មន្រ្តីក្រុងប៉េកាំងក៏បានប្តេជ្ញាបន្តជាមួយវិធានការនេះទៀតដែរ។ មកទល់ពេលនេះ អ្នកឆ្លងវីរុសបង្កជំងឺកូវីដ-១៩នៅចិនមានប្រហែល ៩,៥លានករណី ខណៈអ្នកស្លាប់មានជាងបីម៉ឺនករណី។ នេះបើតាមទិន្នន័យពីអង្គការសុខភាពពិភពលោក។ ប្រាំថ្ងៃជាប់គ្នាមកនេះ ករណីជំងឺកូវីដ-១៩នៅចិនកើនឡើងដល់ជាងបួនម៉ឺនករណីជាប្រចាំថ្ងៃ៕	ដោយ៖ឡាយ ស្រីពេជ្រ អន្តរជាតិ ()
ដើម្បីជ្រាបច្បាស់សូមអញ្ជើញលោក-អ្នកនាងទស្សនាវីដេអូពីទិដ្ឋភាពពលរដ្ឋយកចង្ហាន់ប្រគេនព្រះសង្ឃនៅវត្តទួលទំពូង ដូចតទៅ៖	ភ្នំពេញ៖ ទោះស្ថិតក្នុងកាលៈទេសៈកូវីដ-១៩ ក៏ដោយ តែនៅថ្ងៃកាន់បិណ្ឌមួយ ពុទ្ធបរិស័ទជាច្រើន បាននាំគ្នាយកបាយសម្ល នំ ចំណី និងសម្ភារផ្សេងៗ ទៅប្រគេនព្រះសង្ឃ នៅវត្តទួលទំពូង រាជធានីភ្នំពេញ និងបណ្តាទីអារ៉ាមផ្សេងទៀតនៅទូទាំងប្រទេស។ ក្នុងស្ថានភាពជំងឺកូវីដ-១៩នេះ នៅវត្តទួលទំពូងក៏បានរក្សាអនាម័យតាមការណែនាំរបស់ក្រសួងសុខាភិបាល ដូចជាចែកជូនម៉ាសដល់ពុទ្ធបរិស័ទ និងមានបំពាក់នូវមាស៊ីនបាញ់អាល់កុលសម្លាប់មេរោគដោយស្វ័យប្រវត្តិនៅតាមច្រកចេញចូលផងដែរ។ ជាមួយគ្នានេះ ពុទ្ធបរិស័ទជាច្រើន ក៏បានយកចិត្តទុកដាក់លើសុខភាពអនាម័យដោយពាក់ម៉ាស់ និងមានជែលលាងដៃជាប់ខ្លួនផងដែរ។
លោក ម៉ម ប៊ុនហេង រដ្ឋមន្ត្រីក្រសួងសុខាភិបាល បាននិយាយថា ករណីពុលស្រាសកន្លងមក បានបណ្តាលឲ្យពលរដ្ឋបាត់បង់ជីវិតជាច្រើននាក់មកហើយ ដោយសារការផលិតមិនបានត្រួតពិនិត្យឲ្យច្បាស់លាស់ ឬផលិតដោយគ្មានបច្ចេកទេស និងគ្មានការអនុញ្ញាតពីអាជ្ញាធរត្រឹមត្រូវ។ បើតាមលោក ម៉ម ប៊ុនហេង ប្រជាពលរដ្ឋដែលជួបប្រទះបញ្ហាពុលស្រា«ស»នេះ ភាគច្រើនរស់នៅតាមបណ្តាសហគមក្នុងខេត្តនានា។ រដ្ឋមន្ត្រីក្រសួងសុខាភិបាលរូបនេះ បានលើកឡើងថា៖ «ស្រាស សុទ្ធតែលាយជាតិ មេតាណុលច្រើន បណ្តាលឲ្យគ្រោះថ្នាក់ដល់សុខភាពធ្ងន់ធ្ងរទៅជាឈឺ ឬបាត់បង់ជីវិត»។ ជាមួយគ្នានេះលោក ម៉ម ប៊ុនហេង អំពាវនាវឲ្យប្រជាពលរដ្ឋ បញ្ឈប់ការពិសារស្រាស ព្រោះវាបង្កឲ្យងងឹតភ្នែក ពិបាកដកដង្ហើម សន្លប់ ឬប្រកាច់ជាដើម។ លោក ម៉ម ប៊ុនហេង ក៏ជំរុញឲ្យពលរដ្ឋមានការប្រុងប្រយ័ត្នខ្ពស់ លើម្ហូបអាហារគ្រប់ប្រភេទផងដែរ ។ រដ្ឋមន្ត្រីក្រសួងសុខាភិបាល នឹងចាត់វិធានការសហការជាមួយក្រសួងពាក់ព័ន្ធ ដើម្បីអប់រំប្រជាពលរដ្ឋឲ្យយល់ដឹងកាន់តែច្បាស់ពីបញ្ហា ហើយជៀសវាងការគ្រោះថ្នាក់ដោយសារពុលស្រាជាយថាហេតុ។ ក្នុងឆ្នាំ ២០១៥ មានករណីពុលស្រាចំនួន២៨៤ ករណី សម្លាប់មនុស្សអស់ ៣៣នាក់ ក្នុងខេត្តចំនួន៣ គឺ ត្យូងឃ្មុំ ក្រចេះ និងមណ្ឌលគិរី។ ក្នុងឆ្នាំ២០១៦ មានចំនួន ៩២ករណី ក្នុងនោះស្លាប់១៥នាក់ និងឆ្នាំ២០១៧ នេះមានចំនួនពុលស្រា១៣ករណី ស្លាប់២នាក់នៅខេត្តមណ្ឌលគិរី។ នេះបើយោងតាមទិន្នន័យរបស់ក្រសួងសុខាភិបាល៕ ប្រភពពីAKP	ភ្នំពេញ៖ ក្រសួងសុខាភិបាល ប្រាប់ឲ្យប្រជាពលរដ្ឋខ្មែរប្រុងប្រយ័ត្នចំពោះការទទួលទានស្រា«ស» ឬស្រាថ្នាំ នាឱកាសបុណ្យចូលឆ្នាំខ្មែរខាងមុខនេះ ព្រោះប្រភេទស្រាទាំងនេះ មានផ្ទុកទៅដោយសារធាតុពុល ដែលបង្កឲ្យប៉ះពាល់សុខភាពជាធ្ងន់ធ្ងរ។
លោក អំ សំអាត នាយករងទទួលបន្ទុកផ្នែកឃ្លាំមើលសិទ្ធិមនុស្សនៃអង្គការលីកាដូ ប្រាប់ថា យុវជន ថុន រដ្ឋា យុវតី ឡុង គន្ធា និង យុវតី ភួន កែវរស្មី ត្រូវបានព្រះរាជអាជ្ញា ចោទប្រកាន់ពីរួមគំនិតក្បត់ (ជាតិ) នេះ ជាមួយសកម្មជនបរិស្ថាន៣នាក់ទៀតនៃក្រុមមាតាធម្មជាតិ គឺ យុវជន លី ចាន់ដារ៉ាវុទ្ធ យុវជន យីម លាងហ៊ី និង យុវតី ស៊ុន រដ្ឋា ដែលអ្នកទាំង៣ក្រោយនេះ ទើបនឹងត្រូវចាប់ខ្លួនក្នុងអំឡុងខែមិថុនា ឆ្នាំ២០២១។ លោក បន្តថា ក្រោយចោទប្រកាន់ពីបទរួមគំនិតក្បត់ (ជាតិ) លើយុវជន ថុន រដ្ឋា យុវតី ឡុង គន្ធា និង យុវតី ភួន កែវរស្មី រួចហើយ ព្រះរាជអាជ្ញា ក៏បញ្ជូនទៅឲ្យចៅក្រមស៊ើបសួរ បន្តការស៊ើបសួរ។ មន្រ្តីសង្គមស៊ីវិលរូបនេះ ថ្លែងក្នុងកិច្ចសម្ភាសជាមួយសារព័ត៌មានថ្មីៗថា៖«ខ្ញុំ យល់ថា [ការចោទប្រកាន់ពីរួមគំនិតក្បត់ជាតិ] នេះ ជារឿងធ្ងន់ធ្ងរ។ ខ្ញុំ មើលទៅការចោទប្រកាន់នេះ ឆ្លុះបញ្ចាំងពីការគំរាមកំហែង បំភិតបំភ័យចំពោះសកម្មជនការពារបរិស្ថាន ជាពិសេសទាំងអ្នកជាប់ឃុំ និងយុវជនផ្សេងទៀត ដែលចូលរួមជាមួយពួកគាត់ ក្នុងកិច្ចការពារបរិស្ថាន ក៏ដូចជាអ្នកស្រឡាញ់បរិស្ថានចង់ចូលរួមការពារ»។ ក្រមព្រហ្មទណ្ឌ កំណត់ថា ការប្រព្រឹត្តបទល្មើសរួមគំនិតក្បត់ (ជាតិ) ត្រូវជាប់ពន្ធនាគារពី៥ឆ្នាំទៅ១០ឆ្នាំ។ លោក ផៃ ស៊ីផាន អ្នកនាំពាក្យរដ្ឋាភិបាល ឆ្លើយតបថា ចោទប្រកាន់នេះ គឺតុលាការ ធ្វើទៅតាមអង្គហេតុនិងអង្គច្បាប់។ លោក មានប្រសាសន៍ជាមួយសារព័ត៌មានថ្មីៗថា៖«បើអង្គការឬក្រុមណាមួយរកឃើញថាធ្ងន់ធ្ងរពេក រកមេធាវីសម្រាប់ដោះស្រាយ ជាជាងបញ្ចេញព័ត៌មានក្នុងន័យនយោបាយ វាអត់ប្រយោជន៍ទេ។ កាលណាយើងនិយាយពីនីតិរដ្ឋ គឺមានអង្គហេតុ អង្គច្បាប់ និងមេធាវីក្នុងការការពារក្ដីតទាល់ជាមួយនឹងចៅក្រម»។ ឆ្លើយនឹងតបសារព័ត៌មានថ្មីៗ យុវជន ភួន ពុទ្ធារិទ្ធ ដែលបងប្រុសរបស់យុវតី ភួន កែវរស្មី និយាយថា៖«បើមេធាវីមិនអាចជួបពួកគាត់ទាំង៣ផ្ទាល់បាន ខ្ញុំនឹងធ្វើលិខិតស្នើរទៅខាងលីកាដូ សុំជំនួយផ្លូវច្បាប់ជាមេធាវី ដើម្បីការពារក្ដីឲ្យប្អូនខ្ញុំ»។ លោក អំ សំអាត អះអាងថា អង្គការលីកាដូ នឹងបន្តផ្តល់មេធាវីការពារក្តីឲ្យយុវជនទាំង៣នាក់នេះ។ ពួកគេទាំង៣នាក់ ត្រូវចាប់ខ្លួនកាលពីខែកញ្ញា ឆ្នាំ២០២០ ដោយសារតែពួកគេ ពាក់ព័ន្ធនឹងយុទ្ធនាការធ្វើដំណើរពីវត្តភ្នំ ទៅកាន់គេហដ្ឋានរបស់សម្តេចសម្ដេចនាយករដ្ឋមន្រ្តី ហ៊ុន សែន ដើម្បីស្នើសុំអន្តរគមន៍បញ្ឈប់ការលុបបឹងតាមោក។ ការពាក់ព័ន្ធនឹងយុទ្ធនាការនេះ ធ្វើឲ្យពួកគេ ត្រូវចោទពីញុះញង់បង្កឲ្យមានអសន្តិសុខសង្គម ដោយពេលនោះ ពួកគេ មិនទាន់ត្រូវចោទពីបទរួមគំនិតក្បត់ (ជាតិ) ទេ។ ក្រោមបទចោទញុះញង់បង្កឲ្យមានអសន្តិសុខសង្គម តុលាការ បានសម្រេចសេចក្តី កាលពីខែឧសភា ឆ្នាំ២០២១ ឲ្យយុវជន ថុន រដ្ឋា ជាប់ពន្ធនាគារ២០ខែ យុវតី ឡុង គន្ធា និង យុវតី ភួន កែវស្មី ជាប់ពន្ធនាគារ១៨ខែ។ ដោយឡែក សកម្មជន៣នាក់ គឺយុវជន លី ចាន់ដារ៉ាវុទ្ធ យុវជន យីម លាងហ៊ី និង យុវតី ស៊ុន រដ្ឋា ដែលទើបនឹងត្រូវចាប់ខ្លួន ត្រូវចោទពីបទប្រមាថព្រះមហាក្សត្រ និងបទរួមគំនិតជាតិ។ ពួកគេ ត្រូវចោទនិងចាប់ខ្លួន ក្រោយកម្លាំងសមត្ថកិច្ច ចាប់បានការសន្ទនារបស់ពួកគេ ជាមួយនឹងលោកអាឡិច (Alejandro Gonzalez Davidson) ជនជាតិអេស្បាញ ដែលជាស្ថាបនិកនៃអង្គការមាតាធម្មជាតិនៅកម្ពុជា (Mother Nature Cambodia) ដោយសមត្ថកិច្ច យល់ថា ការសន្ទនានោះ គឺមានលក្ខណៈប្រមាថព្រះមហាក្សត្រ ហើយក៏ជាការួមគំនិតក្បត់ (ជាតិ) ដែរ។ លោក អាឡិច ត្រូវបណ្តេញចេញពីកម្ពុជា កាលពីឆ្នាំ២០១៥ ហើយអង្គការមាតាធម្មជាតិ ត្រូវក្រសួងមហាផ្ទៃលុបចេញពីបញ្ជី កាលពីឆ្នាំ២០១៧។ បើតាមលោក អំ សំអាត មូលហេតុដែលសកម្មជនទាំំង៣នាក់ គឺយុវជន ថុន រដ្ឋា យុវតី ឡុង គន្ធា និង យុវតី ភួន កែវរស្មី ត្រូវចោទពីបទរួមគំនិតក្បត់ (ជាតិ) គឺដោយសារតុលាការ រកឃើញថា ពួកគេ ជាប់ពាក់ព័ន្ធជាមួយនឹងបទល្មើសដូចគ្នា ដែលសកម្មជន៣ទៀត គឺយុវជន លី ចាន់ដារ៉ាវុទ្ធ យុវជន យីម លាងហ៊ី និង យុវតី ស៊ុន រដ្ឋា បានប្រព្រឹត្ត។ ដូច្នេះ ពួកគេទាំង៦នាក់ ត្រូវស្ថិតក្នុងការសង្ស័យពីបទរួមគំនិតក្បត់ (ជាតិ) ទាំងអស់គ្នា។ ការចោទប្រកាន់យុវជនក្មេងៗពីបទរួមគំនិតក្បត់ (ជាតិ) នេះ រងការរិះគន់ពីអង្គការជាតិ-អន្តរជាតិមួយចំនួន តែមន្រ្តីរដ្ឋាភិបាលកម្ពុជា បកស្រាយថា សមត្ថកិច្ចនិងតុលាការកម្ពុជា អនុវត្តទៅតាមច្បាប់៕	យុវជន ថុន រដ្ឋា យុវតី ឡុង គន្ធា និង យុវតី ភួន កែវរស្មី ដែលជាសកម្មជនបរិស្ថាននៃក្រុមក្រុមមាតាធម្មជាតិ ត្រូវតុលាការភ្នំពេញ ចោទប្រកាន់១បទល្មើសបន្ថែមទៀត គឺបទរួមគំនិតក្បត់ (ជាតិ)។ ពួកគេទាំង៣នាក់ ត្រូវបញ្ជូនទៅឲ្យចៅក្រមស៊ើបសួរ សាកសួររយៈពេល២ថ្ងៃជាប់គ្នា គឺថ្ងៃទី២០និងថ្ងៃទី២១ ខែកក្កដា ឆ្នាំ២០២១នេះ។
គណៈរដ្ឋមន្រ្តីថៃបានអនុម័តផែនការពង្រីកការលើកលែងទិដ្ឋាការសម្រាប់ភ្ញៀវទេសចរទៅពីឥណ្ឌា និងតៃវ៉ាន់សម្រាប់រយៈពេល ៦ខែ ខណៈប្រទេសអាស៊ីអាគ្នេយ៍មួយនេះកំពុងស្វែងរកជំរុញការមកដល់របស់ភ្ញៀវទេសចរបរទេសដើម្បីស្តារសេដ្ឋកិច្ចដែលនៅទ្រឹង។ នាយករដ្ឋមន្ត្រីថៃលោក សេដ្ឋា ថាវីស៊ីន នៅថ្ងៃទី៧ ខែឧសភា បានបញ្ជាក់ថា ភ្ញៀវទេសចរមកពីឥណ្ឌា និងតៃវ៉ាន់ នឹងអាចចូលកម្សាន្តនៅថៃដោយគ្មានទិដ្ឋាការរហូតដល់ថ្ងៃទី១១ ខែវិច្ឆិកា ឆ្នាំ២០២៤ បន្ទាប់ពីសេចក្តីសម្រេចលើកលែងទិដ្ឋាការបច្ចុប្បន្នផុតកំណត់នៅថ្ងៃទី១០ ខែឧសភា។ តាមបទបញ្ញតិ្ត ភ្ញៀវទេសចរអាចស្នាក់នៅថៃបានរយៈពេលអតិបរមា ៣០ថ្ងៃ សម្រាប់ការចូល១លើក។ ការពន្យារពេលបណ្តោះអាសន្ននេះ នឹងបន្តភាពជោគជ័យនៃការលើកលែងទិដ្ឋាការតាំងពីដំបូងកាលពីខែវិច្ឆិកា ឆ្នាំ២០២៣។ ថៃជាប្រទេសពឹងផ្អែកខ្លាំងលើវិស័យទេសចរណ៍ ដោយបានបន្ធូរបន្ថយបទប្បញ្ញត្តិលើកលែងទិដ្ឋាការសម្រាប់ភ្ញៀវមកពីទីផ្សារសំខាន់ៗមួយចំនួន រួមទាំងចិន និងរុស្ស៊ីផង។ បើតាមក្រសួងទេសចរណ៍ និងកីឡាថៃ ក្នុងរយៈពេល៤ខែឆ្នាំ២០២៤ ប្រទេសនេះបានស្វាគមន៍ភ្ញៀវទេសចរបរទេសជាង ១២លាននាក់ កើនឡើង៣៩ភាគរយធៀបនឹងរយៈពេលដូចគ្នាកាលពីឆ្នាំមុន។ ក្រុមទេសចរណ៍ធំបំផុតរបស់ថៃមកពីចិន ម៉ាឡេស៊ី រុស្ស៊ី កូរ៉េខាងត្បូង និងឥណ្ឌា។ ក្រុមទាំងនេះមានចំនួនពាក់កណ្តាលនៃការមកដល់ភ្ញៀវសរុបនៅឆ្នាំនេះ។ វិស័យទេសចរណ៍ ជាឧស្សាហកម្មដ៏សំខាន់មួយរបស់ថៃដែលមានចំនួនប្រហែល ២០ភាគរយនៃការងារសរុប និងប្រហែល ១២ភាគរយនៃសេដ្ឋកិច្ចជាតិ ៥០០ពាន់លានដុល្លារ។ រដ្ឋាភិបាលរបស់នាយករដ្ឋមន្ត្រី សេដ្ឋា បានកំណត់ទិសដៅទាក់ទាញភ្ញៀវទេសចរចំនួន ៨០ លាននាក់នៅឆ្នាំ២០២៧៕ អត្ថបទទាក់ទង ថៃ ជំរុញការប្រើប្រាស់ទិដ្ឋាការរួមជាមួយកម្ពុជា និងប្រទេស៤ទៀត ទេសចរចិនសម្រុកមកអាស៊ីអាគ្នេយ៍ ជាពិសេសសិង្ហបុរី ថៃ ម៉ាឡេស៊ី ក្រោយការលើកលែងទិដ្ឋាការ ចិន និងថៃ ចុះហត្ថលេខាលើកលែងទិដ្ឋាការគ្នា ដែលនឹងចូលជាធរមានចាប់ពីខែមីនា	ថៃកំពុងព្យាយាមទាក់ទាញភ្ញៀវទេសចរ ដោយបន្តលើកលែងទិដ្ឋាការដល់ភ្ញៀវតៃវ៉ាន់ និងឥណ្ឌារយៈពេល ៦ខែបន្ថែមទៀត ដើម្បីកែលម្អសេដ្ឋកិច្ចប្រទេសដែលនៅទ្រឹង។
ប្រជាជនកម្ពុជាទូទាំងប្រទេសនឹងប្រារព្ធពិធីបុណ្យចូលឆ្នាំប្រពៃណីចាប់ពីថ្ងៃទី១៣ ដល់ថ្ងៃទី ខែ១៦ ខែមេសា។ ជាទម្លាប់ប្រជាជនមួយចំនួនធំនឹងចាកចេញពីទីក្រុងដែលខ្លួនកំពុងប្រកបរបរវិជ្ជាជីវៈ រស់នៅ និងរៀនសូត្រ ដើម្បីទៅជួបជុំគ្រួសារនៅតាមបណ្តាខេត្តនានា។ យ៉ាងណាមិញ ក្នុងកាលៈទេសៈបច្ចុប្បន្នដែលមានការឆ្លងជំងឺផ្លូវដង្ហើមកូវីដ ១៩ នេះ ការធ្វើដំណើរផ្លូវឆ្ងាយពីទីក្រុងទៅតាមខេត្ត និងការជួបជុំគ្នានៅតាមខេត្តជារឿងដែលអាចបង្កហានិភ័យ និងត្រូវមានការប្រុងប្រយ័ត្នខ្ពស់។ មូលហេតុអ្វីបានជាខ្ញុំលើកឡើងដូច្នេះ? វាមានមូលហេតុសាមញ្ញបីយ៉ាង ដែលមិនចាំបាច់អ្នកជំនាញបកស្រាយឡើយ។ ទីមួយគឺ អ្នកបានឆ្លងជំងឺមិនមានបង្ហាញរោគសញ្ញា។ ករណីដែលឆ្លងមិនមានរោគសញ្ញានេះហើយ ដែលអ្នកជំនាញបារម្ភខ្លាំង ដ្បិតថា អ្នកទាំងនោះជាអ្នកផ្ទុកមេរោគស្ងៀមស្ងាត់ (Silent Carriers)ធ្វើឲ្យករណីឆ្លងកើនឡើងរហ័ស និងពិបាកកំណត់ប្រភព។ ជាក់ស្តែង អ្នកដែលបានឆ្លងនៅកម្ពុជាមានតិចតួចប៉ុណ្ណោះដែលមានរោគសញ្ញាគួរឲ្យកត់សម្គាល់ ខណៈអ្នកជំងឺភាគច្រើនបញ្ហា វាអាចមានអាការៈប្រហាក់ប្រហែលនឹងផ្តាសាយធំ។ យើងមិនអាចដឹងថា អ្នកណាមានផ្ទុកជំងឺ ឬអត់ទេ។ ត្រង់ចំណុចនេះ វាអាចជាយើងខ្លួនឯងដែលមានផ្ទុកមេរោគ ឬមនុស្សដែលយើងជួប ហើយកំពុងដើរហើរដូចយើងនោះអាចមានផ្ទុកមេរោគនេះ។ ដូច្នេះ យើងគួរពិចារណាឲ្យបានល្អិតល្អន់។ មូលហេតុទីពីរ គឺ កុំធ្វេសប្រហែស ឬមើលស្រាលស្ថានការណ៍នៅពេលមានការឆ្លងមេរោគមានការថមថយនៅកម្ពុជា។ ថ្វីកំណើនអ្នកឆ្លងហាក់មានការថមថយគួរឲ្យកត់សម្គាល់ក្តីប៉ុន្មានថ្ងៃចុងក្រោយនេះក្តី វាមិនមានន័យថា យើងឈ្នះសង្គ្រាមប្រឆាំងនឹងមេរោគនេះទេ។ ចូរងាកទៅមើលប្រទេសជិតខាងយើងដូចជាថៃឬវៀតណាម ឬប្រទេសនានាក្នុងពិភពលោក វាហាក់ដូចជាស្ថិតនៅឆ្ងាយណាស់ពីជ័យជម្នះ។ អាត្រាឆ្លងអាចនឹងកើនឡើងវិញគ្រប់ពេលវេលា បើយើងមើលស្រាល ឬធ្វេសប្រហែសនៅពេលនេះ។ វាអាចធ្ងន់ធ្ងរជាងនេះផងក៏ថាបាន។ យ៉ាងណាក៏ដោយចុះ រឿងដែលខ្ញុំបារម្ភ គឺ ខ្ញុំសង្កេតឃើញរួចទៅហើយប៉ុន្មានថ្ងៃមកនេះថា ភាពមមាញឹកនៅក្នុងទីក្រុងភ្នំពេញ ហាក់ត្រឡប់មកវិញបណ្តើរៗរួចទៅហើយ។ ប្រជាជនយើងខ្លះបន្តជួបជុំហូបចុកជាមួយញាតិមិត្តបងប្អូនដោយមិនគិតពីសុវត្ថិភាពខ្លួន និងមនុស្សជុំវិញឡើយ។ ចូរឈប់គិតថា យើងមានវ័យក្មេងមិនងាយឆ្លង ហើយបើឆ្លងក៏មិនស្លាប់ដែរ។ ចូរកុំគិតថា ករណីឆ្លងតិច ប្រហែលមិនអាចបន្តឆ្លងដល់យើងទេ។ ការគិត ឬយល់បែបនេះហើយជាកំហុសឆ្គងដ៏ធំ។ ទីបីគឺ ត្រូវចាំថា មេរោគនេះនឹងបន្តនៅជាមួយយើងគ្រប់គ្នាទៅមុខ ដរាបណាអ្នកវិទ្យាសាស្ត្រមិនទាន់ស្រាវជ្រាវបានវ៉ាក់សាំង ឬថ្នាំព្យាបាលជំងឺនេះ។ ត្រង់នេះ វាមានន័យថា យើងគ្រប់គ្នានៅតែមានហានីភ័យខ្ពស់ក្នុងឆ្លងមេរោគនេះបានគ្រប់ពេលវេលា ហើយត្រូវចាំថា មេរោគនេះងាយឆ្លងខ្លាំងណាស់ ពោលគឺខ្លាំងជាងផ្តាសាយទៅទៀត។ ឧទាហរណ៍ថា ទោះការឆ្លងមេរោគនេះត្រូវកាត់ផ្តាច់ទាំងស្រុងក៏ដោយចុះ បើសិនមានអ្នកណាម្នាក់មានជំងឺនេះ ចូលមកក្នុងប្រទេសយើង ការឆ្លងនឹងបន្តរាលដាលជាថ្មីជាបន្តបន្ទាប់ដោយពិបាកទប់ស្កាត់។ តាមយោបល់ខ្ញុំ ការប្រុងប្រយ័ត្នក្នុងការដើរហើរ បញ្ចៀសការជួបជុំគ្នាទ្រង់ទ្រាយធំ និងរក្សាអនាម័យខ្លួនប្រាណ នឹងត្រូវបន្តធ្វើជាខ្ជាប់ខ្ជួនទៅមុខទៀតដោយមិនមានពេលកំណត់ច្បាស់ឡើយ។ ត្រឡប់មកវិញ ខ្ញុំសង្ឃឹមថា ប្រជាជនកម្ពុជាទាំងអស់នឹងពិចារណាឲ្យបានដិតដល់ចំពោះគម្រោងការធ្វើដំណើរទៅស្រុកកំណើតពេលមុន ឬអំឡុងពេលចូលឆ្នាំដើម្បីទៅជួបជុំគ្រួសារ។ បើទោះជាមិនទាន់មានការរឹតបន្តឹងការធ្វើដំណើរជាផ្លូវការក្តី ឬការបិទទីក្រុងឬប្រទេសជាផ្លូវការដូចប្រទេសដទៃក្តី ក្នុងនាមជាពលរដ្ឋដែលមានទំនួលខុសត្រូវ យើងគប្បីអនុវត្តតាមវិធានការប្រុងប្រយ័ត្នផ្ទាល់ខ្លួននេះ។ ចុងក្រោយ ខ្ញុំសូមសំណូមពរទៅបងប្អូន ចូរកុំឲ្យការធ្វេសប្រហែសរបស់យើងក្លាយជាបញ្ហា ហើយចូរកុំឲ្យបំណងចង់សប្បាយរីករាយរបស់យើងពេលនេះក្លាយជាទុក្ខសម្រាប់មនុស្សជុំវិញ និងសហគមន៍ទាំងមូល។ ការទប់ស្កាត់ការឆ្លងទៅកាន់សហគមន៍ជាកាតព្វកិច្ចរបស់យើងរាល់គ្នាហើយត្រូវចាំថា ការរក្សាសុវត្ថិភាព និងសុខភាពប្រជាជាតិយើងទាំងមូលគឺស្ថិតនៅលើការសម្រេចចិត្តរបស់យើងរាល់គ្នាដែរ៕	នៅសល់ប្រហែល ១០ថ្ងៃទៀតប៉ុណ្ណោះ កម្ពុជានឹងប្រារព្ធពិធីបុណ្យចូលឆ្នាំថ្មីប្រពៃណីជាតិ ស្របពេលដែលពិភពលោកកំពុងប្រឈមមុខនឹងជំងឺឆ្លងសាកលកូវីដ-១៩។ ថ្វីបើករណីឆ្លងមេរោគនេះនៅកម្ពុជាមានកម្រិតទាបក៏ពិតមែន ប៉ុន្តែការប្រារព្ធពិធីនេះគួរធ្វើឡើងក្នុងបរិបទក្រុមគ្រួសារ ជំនួសឲ្យការធ្វើដំណើរផ្លូវឆ្ងាយចេញពីក្រុងទៅតាមបណ្តាខេត្ត ការជួបជុំគ្នាទ្រង់ទ្រាយធំ និងការដើរកម្សាន្តផងដើម្បីទប់ស្កាត់ការបន្តឆ្លងឲ្យមានប្រសិទ្ធភាព។
ONE Championship បានទៅរៀបចំការប្រកួតនៅក្រុង ហូជីមិញ ប្រទេសវៀតណាមជាលើកដំបូង។ ព្រឹត្តិកាណ៍នេះនឹងមានការប្រកួតដណ្ដើមខ្សែក្រវាត់ពិភពលោក ONE Super Series និង គូប្រកួតខ្លាំងៗជាច្រើនទៀត ដែលធ្វើឡើងនៅថ្ងៃសុក្រទី៦ ខែ កញ្ញា នៅសង្វៀន ONE: IMMORTAL TRIUMPH ។ នឹងមានជំនួបរវាងជើងឯកពិភពលោក ONE Bantamweight Muay Thai World Champion កីឡាករ Nong-O Gaiyanghadao ឡើងទៅការពារខ្សែក្រវាត់របស់ខ្លួនទល់នឹងជើងខ្លាំង Brice Delval ឬ គេហៅថា «The Truck»។ Nong-O មើលទៅរីកមុខរីកមាត់ណាស់តាំងពីមកដល់សង្វៀនលំដាប់ពិភពលោកកាល ខែ មេសា ឆ្នាំ ២០១៨។ វីរបុរសរបស់ថៃឈ្នះ ៤ លើកជាប់គ្នាក្នុងការប្រកួត ONE Super Series ដែលធ្វើឲ្យកើនកំណាត់ត្រាឈ្នះ ២៥៩ លើក ចាញ់ ៥៤ លើក និង ស្មើ ១ លើក។ ថ្មីៗនេះ Nong-O ឈ្នះ កីឡាករជប៉ុន Hiroaki Suzuki ដោយពិន្ទុជាឯកច្ឆន្ទពេលឡើងការពារខ្សែក្រវាត់លើកដំបូងកាលខែ ឧសភា។ ប៉ុន្តែ នេះជាលើកទី២ ដែលរូបគេឡើងការពារខ្សែក្រវាត់ ONE Bantamweight Muay Thai World Title ដោយជួបកីឡាករកំពុងឡើងកូដ Delval។ កីឡាករវ័យ ២០ ឆ្នាំ មកពីបារាំងរូបនេះជាមិត្តរួមក្រុមជើងខ្លាំង Elias Mahmoudi នៅក្លិបប្រដាល់ Mahmoudi Gym នៅឃុំ Bonneuil-sur-Marne ដែលស្ថិតនៅជាយក្រុងប៉ារីស។ Delval ជាម្ចាស់ជើងឯក S1 World Champion ហើយ ឥឡូវនេះគេមានគោលដៅបង្កើតប្រាក់រង្វាន់កាន់តែធំឡើងក្នុងអាជីព។ ការឡើងប្រកួតស្ថិតលំដាប់គូឯករងនេះ វាជាការប្រកួតដ៏តានតឹង នៅ ONE Super Series ។ វីដេអូប្រកួតរបស់ ៖ Hiroaki Suzuki Vs. Nong-O Gaiyanghadao https://www.facebook.com/ONEChampionship/videos/294347031444935/ ចំណែក Saemapetch Fairtex បានធ្វើឲ្យអ្នកគាំទ្រកីឡាប្រដាល់ថៃ ជុំវិញពិភពលោករីករាយមិនស្ទើរទេក្នុងកម្មវិធីប្រកួត៣ទឹកនាពេលកន្លងមក។ ជើងឯក MTGP Muay Thai World Champion ដែលទទួលជ័យជម្នះដោយឯកច្ឆន្ទកាលខែ មេសា ត្រូវប៉ះ Ognjen Topic ។ កីឡាករថៃមានកំណត់ត្រា ឈ្នះ ១២០ លើក , ចាញ់ ១៥ លើក និង ស្មើ ១ ដង។ Saemapetch ត្រូវប្រឈមនឹង Rafi Bohic ក្នុងប្រភេទទម្ងន់ Bantamweight ហើយ Bohic ត្រូវគេចាត់ទុកថាជាកីឡាករដ៏អស្ចារ្យ និងបានឈ្នះជើងឯក Lumpinee Stadium World Title នៅប្រទេសថៃទៀតផង។ កីឡាករសញ្ជាតិបារាំងរូបនេះមានការប្រយុទ្ធប្រកបដោយគ្រោះថ្នាក់ដែលតែងតែបំបាក់ដៃគូឲ្យសន្លប់។ រីឯជើងខ្លាំងវៀតណាម Nguyen Tran Duy Nhat ត្រូវប៉ះ Azwan Che Wil, ហើយ Nguyen Thanh Tung ជួប Shahzaib Rindh ក្នុងការប្រកួត Vietnamese Super Series។ គូប្រកួតខ្លាំងៗជាច្រើនទៀតនឹងបង្ហាញក្នុងសប្ដាហ៍ខាងមុខ។ គូប្រកួតផ្សេងទៀត៖ Nong-O Gaiyanghadao vs. Brice Delval (ONE Super Series Bantamweight Muay Thai World Championship) Saemapetch Fairtex vs. Rafi Bohic (ONE Super Series Muay Thai bantamweight) Thanonchai SomawangGaiyang vs. Kohei Momotaro Kodera (ONE Super Series Muay Thai flyweight) Amber Kitchen vs. Viktoria Lipianska (ONE Super Series Muay Thai womens strawweight) Panpayak Jitmuangnon vs. Masahide Kudo (ONE Super Series kickboxing flyweight) Michael Pham vs. Mohamad Fakri Bin Yusoff (ONE Super Series Muay Thai featherweight) Nguyen Tran Duy Nhat vs. Azwan Che Wil (Vietnamese Super Series flyweight) Nguyen Thanh Tung vs. Shahzaib Rindh (Vietnamese Super Series featherweight) កុំភ្លេច ទស្សនាការផ្សាយផ្ទាល់ពីសង្វៀន ONE: DREAMS OF GOLD ពីប្រទេសថៃនាល្ងាចថ្ងៃទី ១៦ សីហា ចាប់ពីម៉ោង ៥ល្ងាចតទៅ តាមរយៈផេក https://www.facebook.com/ONEChampionship/ , ONE Super App និង YouTube: https://www.youtube.com/user/OneFCMMA ៕	អត្ថបទ៖ ស៊ីធី
លោក Goh Chok Tong ប្រឡូកក្នុងឆាកនយោបាយសិង្ហបុរីនៅឆ្នាំ១៩៧៦ ហើយក៏ក្លាយជាប់ឆ្នោតជាសមាជិកសភានៅមណ្ឌល Marine Parade ក្នុងឆ្នាំដដែលនោះ រហូតមកដល់បច្ចុប្បន្ន។ លោក Goh ក្លាយជានាយករដ្ឋមន្ត្រីទីពីររបស់សិង្ហបុរីនៅឆ្នាំ១៩៩០ បន្តពីស្ថាបនិកសិង្ហបុរី លោក លី ក្វាន់យូ រហូតដល់ឆ្នាំ២០០៤ នៅពេលលោកផ្ទេរតំណែងនេះទៅឲ្យលោក លី សៀនឡុង ដែលជាកូនប្រុសបង្កើតលោក លី ក្វាន់យូ ។ ជិត៤៥ឆ្នាំក្នុងនាមជាសមាជិកសភាបក្សកាន់អំណាចសកម្មភាពប្រជាជន លោក Goh ដែលមានវ័យ៧៩ឆ្នាំ បានប្រកាសចូលនិវត្តន៍ពីឆាកនយោបាយហើយ និងមិនចូលប្រជែងកៅអីសមាជិកសភសម្រាប់ការបោះឆ្នោតនៅថ្ងៃទី១០ ខែកក្កដា ខាងមុខឡើយ។ ក្នុងលិខិតផ្ញើទៅលោក លី លោក Goh បញ្ជាក់ថា ការសម្រេចចិត្តលែងប្រឡូកនយោបាយពេលនេះ មិនមែនធ្វើឡើងដោយស្រួលឡើយ គឺលោកបានចំណាយពេលគិតគូរយ៉ាងច្រើន។ «ការផ្ទេរអំណាចដោយរលូន និងជាប្រព័ន្ធ ជាចំណុចគន្លីះសម្រាប់ស្ថិរភាពនយោបាយសិង្ហបុរី។ ខ្ញុំសម្រេចចិត្តចូលនិវត្តន៍ជាសមាជិកសភានៅពេលបច្ចុប្បន្នទាន់ពេលខ្ញុំមានសុខភាពល្អ ហើយអាចផ្ទេរការទទួលខុសត្រូវឲ្យអ្នកបន្តវេនមើលការខុសត្រូវ Marine Parade។» នេះជាសំណេររបស់លោក Goh ទៅកាន់លោក លី នៅថ្ងៃទី២៤ ខែមិថុនា។ បើតាមទូរទស្សន៍ Channel NewsAsia លោក Goh បានប្រគល់កិច្ចការនេះឲ្យលោក Tan See Leng ដែលនឹងប្រជែងកៅអីសមាជិកក្នុងការបោះឆ្នោត។ នាយករដ្ឋមន្ត្រី លី បានទទួលយកការលាលែងរបស់លោក Goh ដោយក្ដីសោកសៅ។ លោក លី ដែលជាអតីតថ្នាក់ក្រោមរបស់លោក Goh បានកោតសរសើរអតីតមេកើយរបស់ខ្លួនចំពោះវិភាគទានក្នុងការកសាងសិង្ហបុរីរហូតមក។ នៅលើបណ្ដាញសង្គម Facebook លោក លី សរសេរដូច្នេះថា៖ «តាងនាមឲ្យប្រជាជនសិង្ហបុរី ខ្ញុំអរគុណលោក Goh ចំពោះការបំពេញភារកិច្ចមួយជីវិតដើម្បីជាតិ និងប្រជាជនរបស់លោក។» ចំណែកលោក ហេង ស្វីគៀត ឧបនាយករដ្ឋមន្ត្រីសិង្ហបុរី និងជាបេក្ខជនបន្តតំណែងនាយករដ្ឋមន្ត្រីពីលោក លី ក៏បានបង្ហោះសារអរគុណលោក Goh ដែរ។ អនាគតនាយករដ្ឋមន្ត្រីទីបួនរបស់សិង្ហបុរីរូបនេះប្ដេជ្ញាចិត្តកសាងសិង្ហបុរីដ៏ត្រចះត្រចង់សម្រាប់ប្រជាជន៕	អតីតនាយករដ្ឋមន្ត្រីសិង្ហបុរី លោក Goh Chok Tong នៅថ្ងៃទី២៤ ខែមិថុនា បានប្រកាសលាលែងពីឆាកនយោបាយហើយ ដោយលោកនឹងមិនចូលរួមក្នុងការបោះឆ្នោតជ្រើសរើសសមាជិកសភានៅខែក្រោយឡើយ។ វ័យជរា ជាមូលហេតុសំខាន់មួយដែលនាំឲ្យលោក Goh សម្រេចចិត្តលែងប្រឡូកនយោបាយតទៅទៀត។ នាយករដ្ឋមន្ត្រី លី សៀនឡុង បានបង្ហាញការសោកស្ដាយចំពោះការចាកចេញរបស់លោក Goh ។
អត្ថប្រយោជន៍សម្រាប់បុគ្គលិក គឺផ្តោតចម្បងលើផ្នែកចំនួន ៣។ ផ្នែកទី ១ ផ្តោតលើការផ្តល់ជូនថ្ងៃឈប់សម្រាកបន្ថែមដល់បុគ្គលិក ក្នុងការប្រើប្រាស់សម្រាប់កម្មវិធីស្ម័គ្រចិត្តសប្បុរសធម៌ ឬបន្តការអប់រំ ឬការបណ្តុះបណ្តាលផ្នែកវិជ្ជាជីវៈ។ ផ្នែកទី ២ គឺផ្តល់ការគាំទ្រកាន់តែខ្លាំងជាងមុនដល់បុគ្គលិកដែលត្រូវមានទំនួលខុសត្រូវជាមាតាបិតាថ្មីថ្មោង។ ផ្នែកទី ៣ គឺផ្តោតលើសុខភាព និងសុខុមាលភាពទូទៅសម្រាប់បុគ្គលិករបស់ក្រុមហ៊ុនព្រូដិនសលទាំងមូល។ បុគ្គលិកក្រុមហ៊ុនព្រូដិនសល នឹងមានសិទ្ធិទទួលបានថ្ងៃឈប់សម្រាកដែលមានប្រាក់ឈ្នួលបន្ថែមចំនួន ៣ ថ្ងៃ ដើម្បីចូលរួមកម្មវិធីស្ម័គ្រចិត្តសប្បុរសធម៌ និងអាចទទួលបានថ្ងៃឈប់សម្រាកសម្រាប់ការអភិវឌ្ឍជំនាញរហូតដល់១២ ខែ។ លោក Sanjay Chakrabarty អគ្គនាយកនៃក្រុមហ៊ុនព្រូដិនសល បានមានប្រសាសន៍ថា ៖«យើងជឿជាក់ថាបុគ្គលិករបស់យើងកំពុងបម្រើការជាមួយយើងដោយសារពួកគេបានរួមចំណែកជាមួយបេសកកម្មរួមក្នុងការធ្វើឱ្យប្រជាជនកម្ពុជាទាំងអស់អាចមានលទ្ធភាពទទួលបានការថែទាំសុខភាព និងការធានារ៉ាប់រងដែលមានតម្លៃសមរម្យ។ ជាមួយនឹងគោលបំណងរួមគ្នានេះ ពួកគេគ្រប់គ្នាចង់រួមចំណែកផ្ដល់ភាពវិជ្ជមានដល់សង្គមកម្ពុជា។ បុគ្គលិកយើងខ្លះបានប្រើប្រាស់អត្ថប្រយោជន៍នេះសម្រាប់ចូលរួមសកម្មភាពសប្បុរសធម៌ដោយស្ម័គ្រចិត្ត និងខ្លះទៀតសម្រាប់បន្តការអប់រំ ឬការបណ្តុះបណ្តាលវិជ្ជាជីវៈជាដើម។ ដូច្នេះ យើងពិតជាចង់ធានាឱ្យបានថា យើងកំពុងជួយដល់បុគ្គលិករបស់យើងឱ្យក្លាយជាកម្លាំងវិជ្ជមានក្នុងសង្គមកម្ពុជា»។ ដើម្បីផ្តល់ការគាំទ្រកាន់តែខ្លាំងដល់បុគ្គលិកដែលមានទំនួលខុសត្រូវជាមាតាបិតាថ្មីថ្មោង ក្រុមហ៊ុនព្រូដិនសលបានបង្កើនថ្ងៃឈប់សម្រាកលំហែមាតុភាពជាមួយប្រាក់ឈ្នួលពេញលេញសម្រាប់បុគ្គលិកដែលជាស្រី្តពី ៣ ខែ មកជា ៤ ខែវិញ។ ពួកគាត់ក៏អាចស្នើសុំការឈប់សម្រាករយៈពេល ១ ខែបន្ថែម ឬអាចជ្រើសរើសយកប្រាក់ឧបត្ថម្ភមាតុភាពប្រចាំខែចំនួន ២៥០ ដុល្លារអាមេរិកសម្រាប់រយៈពេល ៦ ខែ ដើម្បីគាំទ្រការវិលត្រឡប់របស់ពួកគេមកកាន់កន្លែងការងារវិញបន្ទាប់ពីការសម្រាលកូន។ បុគ្គលិកបុរសក៏នឹងទទួលបានថ្ងៃឈប់សម្រាកលំហែបិតុភាពដែលមានប្រាក់ឈ្នួលពេញលេញបន្ថែមពី ៥ ថ្ងៃ មកជា ១៥ថ្ងៃវិញ។ ថ្ងៃឈប់សម្រាកទាំងនេះ គឺត្រូវបានផ្ដល់ជូនលើសពីតម្រូវការតាមច្បាប់ ដែលបានកំណត់ដែលមានត្រឹមតែរយៈពេល ៣ ខែ ជាមួយនឹងប្រាក់ឈ្នួល ៥០% សម្រាប់ការឈប់សម្រាកលំហែមាតុភាព និង ៥ ថ្ងៃសម្រាប់ការឈប់សម្រាកលំហែបិតុភាព។ លោក Balaji Ravi នាយកផ្នែកហិរញ្ញវត្ថុ បានមានប្រសាសន៍ថា «យើងបានបង្កើតគំនិតផ្តួចផ្តើមនេះឡើង ដើម្បីផ្តល់ការគាំទ្រកាន់តែប្រសើរជាងមុនដល់បុគ្គលិករបស់យើង នៅពេលដែលពួកគេស្វាគមន៍សមាជិកថ្មីមកក្នុងគ្រួសាររបស់ពួកគេ ហើយយើងជឿជាក់ថាវានឹងជួយផ្តល់ឱកាសកាន់តែច្រើនក្នុងការអភិវឌ្ឍស្ត្រីជាអ្នកដឹកនាំជំនាន់ក្រោយនៅកម្ពុជា។ »។ ដើម្បីបង្កើនគុណភាពនៃសុខភាព និងសុខុមាលភាពទូទៅរបស់បុគ្គលិក ក្រុមហ៊ុនព្រូដិនសល បាននឹងកំពុងផ្តល់សកម្មភាពបណ្តុះបណ្តាលផ្នែកសុខភាពរាងកាយដោយឥតគិតថ្លៃនៅការិយាល័យរបស់ខ្លួន ដើម្បីលើកទឹកចិត្តបុគ្គលិកឱ្យថែរក្សាសុខុមាលភាពរាងកាយរបស់ពួកគេ។ ក្រុមហ៊ុនក៏បានផ្តល់នូវកម្មវិធីបន្ថែមដើម្បីគាំទ្រលើការថែទាំផ្នែកសុខុមាលភាពផ្លូវចិត្ត នៅពេលដែលពួកគេត្រូវការប្រកបដោយភាពងាយស្រួល និងរក្សាការសម្ងាត់ តាមរយៈសេវាកម្មប្រឹក្សា ២៤/៧ របស់ខ្លួន។ លោកស្រី Kerry Ling នាយកផ្នែកធនធានមនុស្ស បានមានប្រសាសន៍ថា ៖«បុគ្គលិករបស់យើងភាគច្រើនស្ថិតនៅក្នុងវ័យក្មេង ជាមួយនឹងអាយុ ២៧ ឆ្នាំជាមធ្យម។ ភាពវ័យក្មេងនេះ តម្រូវឱ្យពួកគេមានទំនួលខុសត្រូវលើការងារ ថែរក្សាឪពុកម្តាយដែលមានវ័យចំណាស់ និងការចាប់ផ្តើមកសាងគ្រួសារ។ ជំងឺរាតត្បាតបានបង្កើនភាពតានតឹងជាច្រើនសម្រាប់បុគ្គលិករបស់យើង។ ដូច្នេះហើយ យើងបានផ្តល់សេវាកម្មការប្រឹក្សា ២៤/៧ ដល់បុគ្គលិករបស់យើងជាមួយនឹងបរិយាកាសដែលពួកគេអាចទុកចិត្តបាន។»។ លើសពីនេះ ព្រូដិនសល បានបណ្តុះបណ្តាលបុគ្គលិកមួយចំនួនឱ្យក្លាយជាអ្នកឯកទេសផ្នែកប្រឹក្សាសុខភាពផ្លូវចិត្តបឋម ដើម្បីផ្សាភ្ជាប់បុគ្គលិកជាមួយអ្នកជំនាញសុខភាពផ្លូវចិត្ត។ អ្នកឯកទេសផ្នែកប្រឹក្សាសុខភាពផ្លូវចិត្តបឋមទាំងអស់ត្រូវបានបណ្តុះបណ្តាល ដើម្បីកំណត់ពីបញ្ហាដែលអាចកើតមាន ផ្តល់ជំនួយបឋម និងការណែនាំសម្រាប់សហគមន៍បុគ្គលិករបស់យើង។ នៅឆ្នាំនេះ ក្រុមហ៊ុនព្រូដិនសលក៏នឹងប្រារព្ធទិវាសុខភាពជាសកលផងដែរ ដើម្បីផ្ដល់ការសម្រាក និងសាកថ្មជីវិតសម្រាប់បុគ្គលិកទាំងអស់។ ក្រុមហ៊ុនព្រូដិនសល បានចាប់ផ្ដើមដំណើរការលើការប្តេជ្ញាចិត្តរយៈពេលវែងចំពោះយុទ្ធសាស្ត្របរិស្ថាន សង្គម និងអភិបាលកិច្ច (ESG) របស់ខ្លួន ក៏ដូចជាវិធីសាស្រ្តជារួមចំពោះការប្រតិបត្តិការអាជីវកម្មប្រកបដោយទំនួលខុសត្រូវខ្ពស់។ កត្តាចម្បង គឺផ្តោតលើការលើកកម្ពស់ភាពចម្រុះ និងការរួមបញ្ចូល ក៏ដូចជាដើម្បីជួយឱ្យបុគ្គលិករបស់ខ្លួនគ្រប់រូបអាចបញ្ចេញសក្ដានុពលនៃសមត្ថភាពក្នុងការបំពេញការងាររបស់ពួកគេបានពេញលេញជារៀងរាល់ថ្ងៃ។ គំនិតផ្តួចផ្តើមដែលបានប្រកាសនៅថ្ងៃនេះ គឺជាជំហានយ៉ាងសំខាន់ក្នុងការឆ្ពោះទៅសម្រេចឱ្យបាននូវការប្តេជ្ញាចិត្តនេះ។ ជាមួយនឹងការផ្តល់ជូនផលិតផលស្របតាមតម្រូវការគ្រប់បែបយ៉ាង ការអភិវឌ្ឍន៍ទេពកោសល្យ និងការបន្តវិនិយោគក្នុងសហគមន៍ ក្រុមហ៊ុនព្រូដិនសលកម្ពុជា កំពុងជួយប្រជាជនកម្ពុជាក្នុងការការពារ និងធានាអនាគតហិរញ្ញវត្ថុរបស់ពួកគេតាមរយៈស្ថានភាពផ្សេងៗនៃជីវិតប្រចាំថ្ងៃរបស់ពួកគេ។ ដើម្បីអានបន្ថែមអំពីការចូលរួមក្លាយជាសមាជិកមួយរូបនៅព្រូដិនសលកម្ពុជា សូមចុចទីនេះ៕ (អត្ថបទពាណិជ្ជកម្ម)	ព្រូដិនសលកម្ពុជា ដែលជាក្រុមហ៊ុនធានារ៉ាប់រងអាយុជីវិត និងសុខភាពឈានមុខគេ បានប្រកាសនូវការផ្ដល់ជូនអត្ថប្រយោជន៍បន្ថែមសម្រាប់បុគ្គលិករបស់ខ្លួន ដើម្បីលើកកម្ពស់ភាពចម្រុះ និងការរួមបញ្ចូលនៅកន្លែងការងារ ក៏ដូចជាដើម្បីគាំទ្រសុខភាព និងសុខុមាលភាពរបស់បុគ្គលិកផងដែរ។ ការផ្ដល់ជូននេះពិតជាស្របតាមគោលបំណងរបស់ក្រុមហ៊ុនក្នុងការជួយបុគ្គលិករបស់ខ្លួនឱ្យទទួលបានជីវិតមួយដែលល្អប្រសើរបំផុត ដោយជួយឱ្យពួកគេអាចផ្សារភ្ជាប់ រីកចម្រើន និងទទួលបានភាពជោគជ័យនៅក្រុមហ៊ុនព្រូដិនសល។
ក្រុមការងារបុរាណវិទ្យារបស់នាយដ្ឋានអភិរក្សប្រាសាទ និងបុរាណវិទ្យានៃអាជ្ញាធរជាតិអប្សរា សហការជាមួយស្ថាប័នស្រាវជ្រាវបុរាណវិទ្យាឥណ្ឌា (ASI) បាននិងកំពុងធ្វើកំណាយស្រាវជ្រាវ លើគ្រឹះខ្លោងទ្វារខាងត្បូងប្រាសាទតាព្រហ្ម ដើម្បីពិនិត្យមើលរចនាសម្ព័ន្ធលម្អិត មុននឹងដល់ដំណាក់កាលជួសជុល។ ការងារនេះចាប់ផ្តើមពីខែធ្នូ ឆ្នាំ២០២៣ ហើយគ្រោងនឹងបញ្ចប់នៅខែកុម្ភៈ ឆ្នាំបន្ទាប់។ បុរាណវិទូអាជ្ញាធរជាតិអប្សរា អ្នកស្រី នេត ស៊ីមន បានឱ្យដឹងថា ការងារកំណាយស្រាវជ្រាវនេះ មានគោលបំណងចំនួន៣ ទី១ គឺស្វែងរកថ្មសំណង់ដែលបាត់បង់ ទី២ មើលស្ថានភាពលម្អិតនៃគ្រឹះខ្លោងទ្វារ និងទី៣ ស្វែងយល់ពីការរៀបចំគ្រឹះតាមបច្ចេកទេសបុរាណ។ ទាក់ទងនឹងការងារកំណាយនេះដែរ ថ្មីៗនេះក្រុមការងារបានប្រទះឃើញបំណែកដុំថ្មភក់ចំនួន៨ដុំ លើរណ្ដៅទី១ក្នុងជម្រៅ៨០សង់ទីម៉ែត្រ។ អ្នកស្រី នេត ស៊ីមន បានបញ្ជាក់ថា បំណែកថ្មទាំងនោះជាថ្មកំពូលហោជាង និងផ្នែកខ្លះនៃថ្មខ្លោងទ្វារ៕	សៀមរាប៖ ស្ថាប័នជំនាញកំពុងធ្វើកំណាយស្រាវជ្រាវនៅគ្រឹះខាងត្បូងប្រាសាទតាព្រហ្ម មុននឹងឈានដល់ដំណាក់កាលជួសជុល និងលើកតម្លៃឡើងវិញ។
សេចក្ដីអបអររបស់លោក ហ៊ុន ម៉ានី អធិប្បាយអំពីការបើកទំព័រប្រវត្តិសាស្ត្រថ្មីមួយទៀតរបស់កម្ពុជា ដែលជាការផ្ទេរអំណាចស្ទើរតែទាំងដុលនៅក្នុងក្របខណ្ឌរដ្ឋាភិបាល ពីមនុស្សជំនាន់មុន មកអ្នកបន្តវេនដែលជាយុវជន។ នៅលើទំព័រហ្វេសប៊ុក លោក ហ៊ុន ម៉ានី សរសេរយ៉ាងដូច្នេះ៖« ការផ្ទេរអំណាចដែលបានប្រព្រឹត្តទៅនាពេលនេះ ពិតណាស់ គឺជាការបន្តនិរន្តរភាព និងការប្រព្រឹត្តទៅជាប្រកតីនៃស្ថាប័នកំពូលរបស់ជាតិដោយរលូនក្នុងសុខសន្តិភាព។»។ លោក ម៉ានី សរសេរបន្តទៀតថា៖« គណបក្សប្រជាជនកម្ពុជា ក្នុងនាមជាគណបក្សដែលមានអាសនៈច្រើនជាងគេក្នុងរដ្ឋសភា ដែលត្រូវដឹកនាំរាជរដ្ឋាភិបាល បានឈ្វេងយល់ច្បាស់ពីសារសំខាន់ និងភាពចាំបាច់នៃការបន្តវេន និងបានរៀបចំកិច្ចការនេះតាំងពីមុនស្រេចទៅហើយ។ អ្នកបន្តវេនរបស់គណបក្សសុទ្ធតែបានត្រៀមខ្លួនរួចជាស្រេចដើម្បីទទួលអម្រែកនៃការទទួលខុសត្រូវដ៏ធំមួយនេះ។»។ យោងតាមការអត្ថបទនៅលើទំព័រហ្វេសប៊ុករបស់លោក ហ៊ុន ម៉ានី ដដែល លោក ម៉ានី បានបង្ហាញសេចក្តីជឿជាក់យ៉ាងខ្លាំងថា លោកនាយករដ្ឋមន្ត្រីថ្មី ហ៊ុន ម៉ាណែត នឹងដឹកនាំកម្ពុជាឆ្ពោះទៅមុខយ៉ាងស្វាហាប់៕	លើសពីប្អូនប្រុសដែលគាំទ្របងប្រុស លោក ហ៊ុន ម៉ានី ប្រើតួនាទីជាមន្ត្រីជាន់ខ្ពស់របស់គណបក្សប្រជាជនកម្ពុជាមួយរូប ដើម្បីសាទរលោក ហ៊ុន ម៉ាណែត ដែលត្រូវបានព្រះមហាក្សត្រ ព្រះបាទ ព្រះបរមនាថ នរោត្តម សីហមុនី ចាត់តាំងជានាយករដ្ឋមន្ត្រីនៅព្រឹកថ្ងៃទី៧ខែសីហានេះ។ ព្រះរាជក្រឹត្យនេះបញ្ជាឱ្យលោក ហ៊ុន ម៉ាណែត រៀបចំសមាសភាពគណៈរដ្ឋមន្ត្រីនៃរដ្ឋាភិបាលអាណត្តិទី៧។
អ្នកនាំពាក្យក្រសួងការពារជាតិ លោក ឈុំ សុជាតិ បានបកស្រាយថា គណនីហ្វេសបុកឈ្មោះ Gro Angel ដែលបានយករូបសម្តេច ទៀ បាញ់ ទៅប្រើប្រាស់លើគេហទំព័ររបស់ខ្លួន ហើយបានសរសេររិះគន់ រាជរដ្ឋាភិបាលកម្ពុជានោះ គឺមានចេតនាបង្កឱ្យមានការភាន់ច្រឡំដល់សាធារណជនប៉ុណ្ណោះ។ ក្នុងន័យនេះ លោក ឈុំ សុជាតិ បានសង្កត់ធ្ងន់ថា រាល់ខ្លឹមសារចោទប្រកាន់មកលើរដ្ឋាភិបាលនានា ដែលបានបង្ហោះនៅលើហ្វេសបុកឈ្មោះ Gro Angel កន្លងមកនេះ មិនមានការពាក់ព័ន្ធជាមួយនឹងសម្តេច ទៀ បាញ់ នោះទេ។ អ្នកនាំពាក្យក្រសួងការពារជាតិរូបនេះ ក៏ព្រមានចាត់វិធានការដល់ជនដែលបង្កើតហ្វេសបុកខាងលើនេះ ឱ្យបញ្ឈប់ការប្រើប្រាស់រូបប្រមុខក្រសួងការពារជាតិ ទៅរិះគន់រដ្ឋាភិបាលផងដែរ។ តាមរយៈហ្វេសប៊ុកផ្លូវការរបស់លោក ឈុំ សុជាតិ បានសរសេរដូច្នេះថា៖«អំពាវនាវដល់ស្ថាប័នមានសមត្ថកិច្ច ស្រាវជ្រាវចំពោះ អ្នកហ្វេសប៊ុកឈ្មោះ Gro Angel នេះ ដើម្បីចាត់វិធានការតាមផ្លូវច្បាប់ផងដែរ»។ ជាមួយគ្នានេះសម្ដេច ទៀ បាញ់ រដ្ឋមន្ត្រីក្រសួងការពារជាតិ ក៏បានច្រានចោលរាល់ព័ត៌មានលើគណនីហ្វេសប៊ុកខាងលើនេះ ដោយសរសេរលើហ្វេសប៊ុកខ្លួនដូច្នេះថា៖«សូមជម្រាបជូនដល់សាធារណជនឱ្យបានជ្រាបថា គណនីហ្វេសប៊ុក (Facebook Account) ឈ្មោះ Gro Angel មិនមែនជា គណនីហ្វេសប៊ុក របស់ខ្ញុំនោះទេ។ ខ្ញុំមិនមានពាក់ព័ន្ធទៅនឹងរាល់ការផ្សព្វផ្សាយព័ត៌មានរបស់ គណនីហ្វេសប៊ុក ឈ្មោះ Gro Angel នេះឡើយ។ ហេតុដូច្នេះ សូមសាធារណជនជ្រាបជាព័ត៌មាន»។ សារព័ត៌មានថ្មីៗ មិនទាន់អាចទាក់ទងលោក ឈុំ សុជាតិ អ្នកនាំពាក្យក្រសួងការពាតិ ដើម្បីសុំការអត្ថាធិប្បាយបន្ថែម ជុំវិញករណីខាងលើនេះឡើយ៕	ភ្នំពេញ៖ ក្រសួងការពារជាតិ ច្រានចោលរាល់ដំណឹងផ្សព្វផ្សាយនៅលើគណនីហ្វេសប៊ុកឈ្មោះ Gro Angel ដែលបានប្រើប្រាស់រូបថតសម្ដេច ទៀ បាញ់ រដ្ឋមន្ត្រីក្រសួងការពារ។ ក្រសួងការពារជាតិ នឹងចាត់វិធានការលើម្ចាស់គណនីហ្វេសប៊ុកនេះ។
ភាពតានតឹងនៅក្នុងសមុទ្រចិនខាងត្បូងនៅបន្តកើតមាន បន្ទាប់ពីនាវាអាមេរិក បានបើកក្បែរប្រជុំកោះ ដែលបានទាមទារដោយភាគីចិននាខែមុន។ ជាការឆ្លើយតប ភាគីអាមេរិក បានអះអាងថា នាវាយោធារបស់ខ្លួន មិនបានបើកកាត់ដែនទឹក ដែលត្រូវបានទីក្រុងប៉េកាំងអះអាងថាជារបស់ខ្លួនឡើយ។ ដោយព្រួយបារម្ភពីបញ្ហាជម្លោះដែនទឹកនៅក្នុងសមុទ្រចិនខាងត្បូង រដ្ឋមន្ត្រីក្រសួងការបរទេសម៉ាឡេស៊ី Saifuddin Abdullah បានគូសបញ្ជាក់ថា៖ «នាវាជើងទឹករបស់យើង ដែលស្ថិតនៅក្រោមការគ្រប់គ្រងដោយកងទ័ពជើងទឹករបស់ព្រះមហាក្សត្រម៉ាឡេស៊ី គឺតូចជាងនាវាយាមល្បាតដែនទឹករបស់ចិនឆ្ងាយណាស់»។ នេះបើតាមការផ្សាយរបស់ទីភ្នាក់ងារព័ត៌មាន Reuters ។ ប្រមុខការទូតរូបនេះ ចង់ឲ្យម៉ាឡេស៊ីធ្វើទំនើបកម្មលើនាវាជើងទឹករបស់ខ្លួន យ៉ាងហោចណាស់ឲ្យបានត្រឹមនាវាយាមល្បាតដែនទឹកចិនក៏បានដែរ ព្រោះនៅមានជម្លោះកើតឡើង ម៉ាឡេស៊ីអាចការពារដែនទឹករបស់ខ្លួនបានទេ។ ប្រសិនបើទីក្រុងគូឡាឡាំពួ នៅតែបណ្តោយឲ្យនាវាយោធានៅតែតូចបែបនេះទៀត ដែនទឹករបស់ម៉ាឡេស៊ីនឹងត្រូវលេបត្របាក់ដោយប្រទេសមហាអំណាច ហើយនឹងមិនអាចចាប់បង្ខំឲ្យប្រទេសទាំងនោះចេញពីដែនទឹកជម្លោះបានទេ។ ពេលនោះ ម៉ាឡេស៊ី អាចដាក់បានត្រឹមតែលិខិតតវ៉ាតែប៉ុណ្ណោះ។ ការលើកឡើងបែបនេះ គឺបន្ទាប់ពីលោករដ្ឋមន្ត្រីបានមើលឃើញពីនាវាយាមល្បាតចិន បានវត្តមានជិត២៤ម៉ោង នៅជុំវិញកោះ South Luconia ភាគខាងកើតនៃរដ្ឋ Sarawak។ ជាការយល់ឃើញ លោក Saifuddin អះអាងថា ម៉ាឡេស៊ី មិនចង់ឲ្យមានជម្លោះកើតឡើងទេ តែបើមានការធ្វើទំនើបកម្មលើនាវាយោធាជើងទឹកគឺកាន់តែល្អ។ វាគឺល្អ ព្រោះទីក្រុងគួឡាឡាំពួអាចគ្រប់គ្រង ដែនទឹកជម្លោះជាមួយប្រទេសមហាអំណាច។ សូមបញ្ជាក់ថា ជម្លោះដែនទឹកក្នុងសមុទ្រចិនខាងត្បូង គឺជាបញ្ហាមួយដ៏ស្មុគស្មាញ ដែលត្រូវបានទាមទារដោយប្រទេសចំនួន ៥ដូចជា ចិន វៀតណាម ម៉ាឡេស៊ី ហ្វីលីពីន និងប្រុយណេ។ តាមការទាមទាររបស់ចិន គឺផ្អែកទៅតាម ផែនទីបន្ទាត់ក្រចកសេះ ដែលគូសដោយទីក្រុងប៉េកាំង។ ការគូរនេះ គឺត្រួតស៊ីគ្នា ទៅនឹងដែនទឹកផ្សេងទៀត ដែលត្រូវបានវៀតណាម ម៉ាឡេស៊ី ហ្វីលីពីន និងព្រុយណេអះអាងថាជាកម្មសិទ្ធិរបស់ខ្លួន៕	ប្រមុខការទូតម៉ាឡេស៊ី នៅថ្ងៃទី១៧ ខែតុលា បានលើកឡើងថា ទីក្រុងគូឡាឡាំពួ ត្រូវការបង្កើនសមត្ថភាពនាវាយោធាជើងទឹកបន្ថែមទៀត ដើម្បីត្រៀមខ្លួនប្រយុទ្ធ នៅតំបន់ជម្លោះក្នុងសមុទ្រចិនខាងត្បូង។ បើទោះបីជាម៉ាឡេស៊ី មិនគាំទ្រសកម្មភាពយោធាណាមួយនៅក្នុងតំបន់ដែនទឹកជម្លោះក៏ដោយ ប៉ុន្តែរដ្ឋាភិបាលត្រូវតែត្រៀមខ្លួនជាមុន ដើម្បីការពារដែនទឹករបស់ខ្លួន។
ការប្រកួតក្នុងកីឡដ្ឋាន Iduna Park ទោះបីជាប៉ូឡូញ ជាក្រុមធ្លាក់ចេញពីការប្រកួតដំបូងគេក៏ដោយក្តី ប៉ុន្តែកីឡា គឺត្រូវតែផ្តល់គ្រប់យ៉ាងនៅរាល់ការប្រកួត។ បារាំង ក្នុងការប្រកួតទល់ប៉ូឡូញ នៅតែបង្ហាញទម្រង់លេងសម្រុកដោយសន្សឹមៗចិត្តត្រជាក់ ដើម្បីគ្រប់គ្រងបាល់បានច្រើនលើគូប្រកួត និងព្យាយាមស្វែងរកគ្រាប់បាល់ ប៉ុន្តែពីដើមវគ្គទី១ រហូតដល់ពាក់កណ្តាលវគ្គ បារាំងគ្មានសំណាង។ ការប្រកួតក្នុងវគ្គទីមួយ បារាំងបានត្រឹមមានលទ្ធផល ០-០ ទល់ប៉ូឡូញ។ យ៉ាងណាក៏ដោយ បារាំងមានឱកាស ស៊ុតបាល់ពិន័យ ១១ម៉ែត្រ នៅក្នុងវគ្គទីពីរ កើតចេញពីការបង្កកំហុងរបស់ខ្សែការពារប៉ូឡូញ ប៉ះទង្គិចទៅលើកីឡាករ Ousmane Dembele ធ្វើឱ្យខ្សែប្រយុទ្ធ Kylian Mbappe ជាអ្នកសម្រេចសំណាញ់ទីបើកការនាំមុខ មុននៅនាទី៥៦។ Mbappe រកបានគ្រាប់បាល់ដំបូងនៅក្នុងព្រឹត្តិការណ៍ Euro 2024 ក្រោយសម្រេចបាល់ពិន័យ ១១ម៉ែត្រ។ បារាំងនាំមុខ តែបង្កកំហុសឡើងវិញ ប៉ះទង្គិចកីឡាករប៉ូឡូញក្នុងប្រអប់គ្រោះថ្នាក់ រហូតធ្វើឱ្យខ្សែប្រយុទ្ធ Robert Lewandowski ស៊ុតបាល់ពិន័យ ១១ម៉ែត្រ តាមស្មើ ១-១ មកវិញ នៅនាទី៧៩។ បារាំងហាក់មិនមានសំណាងនៅតំបន់ប្រយុទ្ធ ដោយបញ្ចប់ការប្រកួតត្រឹមលទ្ធផលស្មើ ១-១ ដើម្បីឡើងវគ្គបន្តត្រឹមតំណែងលេខ ២។ ការប្រកួតនៅកីឡដ្ឋាន Olympia វិញ ហូឡង់ជាមួយនឹងអូទ្រីស មានគ្រាប់បាល់កើតឡើងរហូតដល់ទៅ ៥គ្រាប់ ដោយក្នុងការប្រកួតនោះ កីឡាករហូឡង់ ៣នាក់ ទៅហើយដែលរកបានគ្រាប់បាល់ នៅក្នុងការប្រកួតអូទ្រីសយកឈ្នះ។ អូទ្រីសមានឱកាសនាំមុនតាំងតែនាទី៦ ដោយកីឡាករ Donyell Malen ភ្លាត់ស្នៀតធ្វើឱ្យចូលទីខ្លួនឯង ១គ្រាប់ ដើមវគ្គទី១។ ចូលវគ្គទី២ ខ្សែប្រយុទ្ធ Cody Gakpo រកបានគ្រាប់បាល់តាមស្មើមកវិញ ១-១ នៅដើមវគ្គតែម្តង នាទី៤៧។ ការប្រកួតរវាងហូឡង់ និងអូទ្រីស មានគ្រាប់បាល់កើតឡើងច្រើន ខណៈក្រុមសងខាងសម្រុកគ្នាខ្លាំងមិនបន្ធូរបន្ថយថ្វីជើងឡើយ។ អូទ្រីស បន្តធ្វើបានល្អក្នុងវគ្គទី២ ដោយពួកគេបន្តរកគ្រាប់នាំមុខទី២ ធ្វើបានដោយកីឡាករ Romano Schmid នាទី៥៩ ប៉ុន្តែហូឡង់ ព្យាយាមរហូតទាល់តែតាមស្មើជាថ្មីនៅនាទី ៧៥ ពីការស៊ុតបាល់របស់ខ្សែប្រយុទ្ធ Memphis Depay ជាគ្រាប់បាល់ដ៏ចម្រូងចម្រាស់។ តាមស្មើបានត្រឹមតែ ៥នាទី ប៉ុណ្ណោះអូទ្រីស មិនបណ្តោយឱ្យរបូតឱកាសឈ្នះឈរកំពូលតារាងរបស់ខ្លួនឡើយ កីឡាករ Marcel Sabitzer ប្រធានក្រុមអូទ្រីស ស៊ុតរកបានគ្រាប់ទី៣ បង្កើតការនាំមុខជាថ្មី។ បញ្ចប់ការប្រកួតអូទ្រីស យកឈ្នះហូឡង់លទ្ធផល ៣-២។ ហូឡង់ មានឱកាសទៅវគ្គ ១៦ក្រុមច្រើន ដដែល ដ្បិតចាញ់ការប្រកួតក៏ដោយ ព្រោះពួកគេនឹងឈរក្នុងតំណែងជាក្រុមលេខ ៣ ល្អ ប្រចាំការប្រកួត ដោយកាន់ ៤ពិន្ទុ ក្នុងដៃ។ អូទ្រីសនៅវគ្គ ១៦ក្រុម នឹងត្រូវរង់ចាំក្រុមដែលឈរតំណែងលេខ ២ ចេញពូល F សម្រាប់ការប្រកួតបន្តនៅវគ្គ ១៦ក្រុម ចំណែកបារាំង នឹងត្រូវរង់ចាំប៉ះក្រុមលេខ២ ដែលចេញពីពូល E៕	ជំនួបការប្រកួតពានរង្វាន់ Euro 2024 ក្នុងពូល D បានបញ្ចប់ការប្រកួតទាំងស្រុង ដោយក្រុមជម្រើសជាតិអូទ្រីស យកឈ្នះហូឡង់ ឈរតំណែងលេខ១ កំពូលតារាងទៅកាន់វគ្គ ១៦ក្រុម ដោយដឹកដៃក្រុមបារាំង ដែលនៅលេខ ២ ក្រោយស្មើប៉ូឡូញ ១-១។ ហូឡង់ ស្ថិតនៅចំណាត់ថ្នាក់លេខ ៣ ដោយមាន ៤ពិន្ទុ នឹងឈរជាក្រុមលេខ ៣ល្អ មានភាគរយខ្ពស់ជាងគេ ចំណោម ៤ក្រុម។
កីឡាករ កីឡាការិនីវាយកូនគោល ជាអង្គទូត ពាណិជ្ជករ និងអ្នកជីពជាង២០០នាក់ មកពីជាង២០ប្រទេស ត្រូវប្រកួតប្រជែងគ្នា ដណ្តើមពានសម្តេច ហ៊ុន សែន ប្រចាំឆ្នាំ២០១៧។ ការប្រកួតប្រព្រឹត្តទៅ ពីថ្ងៃទី១៦ ដល់ទី១៧ខែធ្នូ ឆ្នាំ២០១៧ នៅទីលានវាយកូនគោលហ្គ្រែនភ្នំពេញ។ សម្តេច ហ៊ុន សែន ពេលចូលរួមបើកការប្រកួតកីឡាវាយកូនគោលពានរង្វាន់សម្តេច ហ៊ុន សែន លើកទី២ ជាការប្រកួតពានសម្តេច ហ៊ុន សែន ដើម្បីរឹតចំណងសាមគ្គីភាព មិត្តភាព ឲ្យកាន់តែជិតស្និទ្ធ ជាមួយ បណ្តាប្រទេសផ្សេងៗ។ ប៉ុន្តែក៏ជាការប្រកួតពង្រឹងសមត្ថភាព មន្ត្រីបច្ចេកទេស កីឡាករ កីឡាការិនី និងចម្រាញ់ធនធានកីឡាករថ្នាល សម្រាប់ត្រៀមកីឡាស៊ីហ្គេមលើកទី៣២ ឆ្នាំ២០២៣ ដែលកម្ពុជាធ្វើជាម្ចាស់ផ្ទះផងដែរ។ បើយោងតាមរបាយការណ៍ អ្នកចូលរួមក្នុងចំណោមអត្តពលិកជាង២០០នាក់ មានអគ្គរាជទូត អគ្គរដ្ឋទូត របស់ប្រទេសនានាប្រចាំនៅកម្ពុជា ចំនួន៧រួមមាន ជប៉ុន ថៃ វៀតណាម ព្រុយណេ ម៉ាឡេស៊ី ឥណ្ឌូណេស៊ី និងប៉ាគីស្ថាន។ បន្ថែមលើកីឡាករ កីឡាការិនីជំនាញរបស់កម្ពុជា ក៏មានអ្នកជំនួញ ពាណិជ្ជករបរទេស ដែលកំពុងវិនិយោគនៅកម្ពុជា ប្រមាណជា២០នាក់ មកពី១៥ប្រទេសផ្សេងទៀតចូលរួមផងដែរ។ ពិធីបើកការប្រកួតពានរង្វាន់សម្តេច ហ៊ុន សែនឆ្នាំនេះ រៀបចំនៅទីលានវាយកូនគោលហ្គ្រែនភ្នំពេញ ។ សម្តេច ហ៊ុន សែន នាយករដ្ឋមន្ត្រី ជាអ្នកវាយកូនគោលបើកការប្រកួត នៅព្រឹកថ្ងៃទី១៦ ខែធ្នូនេះដែរ៕	កីឡាករ កីឡាការិនីជាង២០០នាក់ មកពីជាង២០ប្រទេស ចូលរួមប្រកួតកីឡាវាយកូនគោល ជ្រើសរើសជើងឯកពានរង្វាន់សម្តេច ហ៊ុន សែន លើកទី២ឆ្នាំនេះ។ ក្រៅពីដើម្បីរឹតចំណងសាមគ្គីភាព មិត្តភាព ការប្រកួតនេះ ក៏ដើម្បីពង្រឹងបច្ចេកទេស និងចម្រាញ់ធនធានកីឡាករ សម្រាប់កីឡាស៊ីហ្គេមលើកទី៣២ ឆ្នាំ២០២៣ ដែលកម្ពុជាធ្វើជាម្ចាស់ផ្ទះផងដែរ។
នាជំនួបនៅកីឡដ្ឋាន Parken Stadium ក្រុមម្ចាស់ផ្ទះដាណឺម៉ាក រកបាន១គ្រាប់នាំមុខភ្លាមៗក្រោយប្រកួតបានត្រឹម២នាទី ដែលសម្រេចបានដោយខ្សែប្រយុទ្ធ Yussuf Poulsen។ ឈានដល់តង់ទីពីរ បែលហ្ស៊ិកវាយបកបាន២គ្រាប់វិញ ពីសំណាក់ខ្សែបម្រើ Thorgan Hazard និង Kevin De Bruyne។ Romelu Lukaku ប្រធានក្រុមបែលហ្ស៊ិក ជាប់ជាកីឡាករឆ្នើមប្រចាំការប្រកួត (Star of the Match)។ ជ័យជម្នះ ២-១ នាំឲ្យដាណឺម៉ាកទទួលបាន៦ពិន្ទុពីការប្រកួត២លើកដំបូង ខណៈរុស្ស៊ី និងហ្វាំងឡង់មាន៣ពិន្ទុដូចគ្នា រីឯដាណឺម៉ាកចាញ់ទាំងពីរប្រកួតក្នុងពូល B។ ក្នុងពូល C វិញ ហូឡង់ បានយកឈ្នះអូទ្រីស ២-០ ដោយ Memphis Depay ទាត់ប៉េណាល់ទីចូលនៅ១១នាទីដំបូង និង Denzel Dumfries បន្ថែមគ្រាប់ទី២នៅនាទី៦៧។ ៣ពិន្ទុបន្ថែមសម្រាប់ហូឡង់ កើតឡើងបន្ទាប់ពីអ៊ុយក្រែន បានយកឈ្នះម៉ាសេដ្វានខាងជើង ២-១។ Dumfries បន្តក្លាយជា Star of the Match ក្រោយនាំហូឡង់ទៅរង់ចាំនៅវគ្គ១៦ក្រុមចុងក្រោយ។ ហូឡង់ឈរនៅលេខ១បណ្តោះអាសន្នដោយមាន៦ពិន្ទុ ខណៈអ៊ុយក្រែន និងអូទ្រីស មាន៣ពិន្ទុដូចគ្នា រីឯម៉ាសេដ្វានខាងជើងមិនទាន់មានពិន្ទុរាប់នៅឡើយ៕	បែលហ្ស៊ិកបានឈ្នះដាណឺម៉ាក ២-១ នៅក្នុងពូល B រីឯហូឡង់ស៊ីអូទ្រីស ២-០ នៅក្នុងពូល C។ ជ័យជម្នះរៀងៗខ្លួនរបស់ក្រុមទាំងពីរនាំឲ្យពួកគេទទួលបានកៅអីដោយស្វ័យប្រវត្តិទៅកាន់វគ្គ១៦ក្រុមចុងក្រោយនៃព្រឹត្តិការណ៍ Euro 2020 ដែលមានអ៊ីតាលីនៃពូល A រង់ចាំរួចជាស្រេច។
ប្រភេទកេសរកូល ឬអ័រគីដេ ធំជាងគេនៅលើពិភពលោក កំពុងមានវត្តមាននៅក្នុងប្រទេសកម្ពុជា។ ប្រភេទកេសរកូលនោះ មានឈ្មោះជាភាសាខ្មែរថា ព្រះទ្រហឹងឬហៅតាមឈ្មោះវិទ្យាសាស្ត្រថា Grammatophyllum Speciosum។ នេះបើតាមលោក សុខ វិជ្ចា អ្នកបច្ចេកទេសនៅសួនកេសរកូលព្រៃ នៃមជ្ឈមណ្ឌលស្រាវជ្រាវ និងអភិរក្សកេសរកូល សុខ អាន ភ្នំគូលែន ដែលបានអះអាងនៅក្នុងកិច្ចសម្ភាសជាមួយ Thmeythmey25។ លោក សុខ វិជ្ចា ពន្យល់ថា៖«មូលហេតុដែលយើងអាចដឹងថា កេសរកូលនេះ ជាកេសរកូលដែលធំជាងគេ ដោយសារយើងបានសិក្សាស្រាវជ្រាវ ក៏ដូចជាមានអ្នកវិទ្យាសាស្ត្រមកពីក្រៅប្រទេសដែលបានស្រាវជ្រាវមុនយើងទៅហើយ។ ដូច្នេះយើងមានឯកសារយោងបន្តពីគាត់»។ បើតាមអ្នកជំនាញរូបនេះ កេសរកូលប្រភេទនេះ អាចមានអាយុរាប់រយឆ្នាំ ព្រោះដើមដ៏រឹងមាំរបស់វា ដែលអាចមានប្រវែងប្រមាណ៣ម៉ែត្រ។ កេសរកូល ព្រះទ្រហឹងមានទងផ្កាដ៏វែងដែរ គឺប្រវែងដល់ទៅ២ម៉ែត្រ និងរាប់សិបផ្កាក្នុងមួយទងៗ។ នេះបើតាមការរៀបរាប់របស់លោក សុខ វិជ្ចា ដែលបន្តទៀតថា ព្រះទ្រហឹងចេញផ្ការៀងរាល់២ទៅ៤ឆ្នាំម្ដង។ តាមលោក វិជ្ចា ពលរដ្ឋខ្មែរក៏មានជំនឿដែរថា កេសរកូលទ្រហឹងជារុក្ខជាតិដ៏ស័ក្តសិទ្ធ ដែលគេប្រើសម្រាប់ស្ដោះលើទារកដែលទើបនឹងកើត ដើម្បីការពារពីអ្វីដែលមើលមិនឃើញនៅតាមតំបន់ព្រៃភ្នំជាដើម។ ក្រៅពីខេត្តសៀមរាប កេសរកូលព្រះទ្រហឹងក៏មានវត្តមាននៅស្រុកថ្មបាំង ខេត្តកោះកុងដែរ៕	សៀមរាប៖ កម្ពុជា មានប្រភេទកេសរកូល ដែលធំជាងគេបង្អស់លើពិភពលោក ដែលមានឈ្មោះថាព្រះទ្រហឹងជាភាសាខ្មែរ ឬGrammatophyllum Speciosum ជាឈ្មោះវិទ្យាសាស្ត្រ។ នេះបើតាម លោក សុខ វិជ្ចា អ្នកបច្ចេកទេសនៅ មជ្ឈមណ្ឌលស្រាវជ្រាវ និងអភិរក្សកេសរកូល សុខ អាន ភ្នំគូលែន។ តាមអ្នកជំនាញ ព្រះទ្រហឹងមានដើមប្រវែង៣ម៉ែត្រ ហើយមានទងប្រវែង២ម៉ែត្រ ជាមួយនឹងផ្ការាប់សិបក្នុងមួយទងៗ។ ព្រះទ្រហឹងមានវត្តមាន នៅក្នុងសួនកេសរកូលព្រៃ នៃមជ្ឈមណ្ឌលស្រាវជ្រាវ និងអភិរក្សកេសរកូល សុខ អាន ភ្នំគូលែន ក្នុងឃុំត្បែង ស្រុកបន្ទាយស្រី ខេត្តសៀមរាប និងស្រុកថ្មបាំងខេត្តកោះកុង។
លោក សុខ ឥសាន អ្នកនាំពាក្យគណបក្សប្រជាជនកម្ពុជា បានប្រាប់សារព័ត៌មានថ្មីៗថា ដំណើរទស្សនកិច្ចនេះ គ្រាន់តែពង្រឹងទំនាក់ទំនងរវាងគណបក្សប្រជាជនកម្ពុជា និងគណបក្សកម្មករកូរ៉េ ដោយដង្ហែរតាមព្រះបរមរតនកោដ្ឋ សម្ដេច ព្រះនរោត្តម សីហនុ ក្នុងការបង្កើនចំណងការទូតជាមួយប្រទេសជាមិត្តប៉ុណ្ណោះ ។ «ជារឿងធម្មតាទេ វាអត់មានអ្វីទេ ក្នុងការបំពេញទស្សនកិច្ចរឹតចំណង សាមគ្គីភាព មិត្តភាព រវាងបក្សនិងបក្ស វាអត់មានបញ្ហាអ្វីដែលគួរឱ្យចាប់អារម្មណ៍ខ្លាំងក្លា ដែលជារឿងគួរឱ្យចម្លែកនោះទេ»។ នេះជាការបញ្ជាក់របស់លោក សុខ ឥសាន ដែលបានបន្ថែមថា កម្ពុជា មានទំនាក់ទំនងការទូតជាមួយបណ្ដាប្រទេសទាំងអស់ ដោយគ្មានការរើសអើងឡើយ។ បើតាមការចុះផ្សាយរបស់ទីភ្នាក់ងារព័ត៌មានរដ្ឋកូរ៉េខាងជើង ប្រតិភូគណបក្សប្រជាជនកម្ពុជា ដែលបានទៅបំពេញទស្សនកិច្ចនៅប្រទេសកូរ៉េខាងជើង ដឹកនាំដោយលោក កឹម សម្បត្តិ អនុប្រធានទំនាក់ទំនងអន្តរជាតិរបស់បក្ស។ ក្នុងដំណើរទស្សនកិច្ចនេះ ប្រតិភូកម្ពុជា បានជួបលោក Ri Su Yong សមាជិកនៃការិយាល័យនយោបាយ និងជាអនុប្រធានគណៈកម្មាធិការកណ្ដាលបក្សកម្មករកូរ៉េខាងជើង និងថ្នាក់ដឹកនាំផ្សេងទៀត។ បន្ថែមពីនេះ ប្រតិភូកម្ពុជា ក៏បានទស្សនាទីកន្លែងកំណើតរបស់អតីតមេដឹកនាំកូរ៉េខាងជើង លោក គីម អ៊ីលស៊ុង ដែលត្រូវជាជីតារបស់មេដឹកនាំ គីម ជុនអ៊ុន បច្ចុប្បន្ន នៅ Mangyongdae រួមទាំងសារមន្ទីរបដិវត្តកូរ៉េ និងសារមន្ទីរស្ថាបនិកបក្សជាដើម។ គណៈប្រតិភូកម្ពុជា បានត្រឡប់មកកម្ពុជាវិញនៅថ្ងៃទី១៤ វិច្ឆិកា។ នេះបើតាមការចុះផ្សាយរបស់ទីភ្នាក់ងារព័ត៌មានរដ្ឋកូរ៉េខាងជើង។ កាលពីថ្ងៃទី៩ វិច្ឆិកា ក្នុងថ្ងៃបុណ្យឯករាជ្យរបស់កម្ពុជា លើកទី៦៦នោះ មេដឹកនាំកូរ៉េខាងជើង លោក គីម ជុនអ៊ុន បានផ្ញើសារថ្វាយព្រះមហាក្សត្រកម្ពុជា ដោយបានលើកឡើងពីទំនាក់ទំនងរវាងប្រទេសទាំងពីរ ដែលបានបង្កើតឡើងដោយលោក គីម អ៊ីលស៊ុង អតីតមេដឹកនាំកូរ៉េខាងជើង និងសម្ដេចព្រះនរោត្តម សីហនុ ព្រះបិតាឯករាជ្យកម្ពុជា។ «យើងពិតជារីករាយដែលប្រទេសយើងទាំងពីរបានបង្កើតនូវទំនាក់ទំនងកិច្ចសហប្រតិបត្តិការ និងក្នុងនាមជាមិត្តភក្តិ ជាប្រពៃណីនៃប្រវត្តិសាស្ត្រនេះ។ ខ្ញុំសូមជូនពរមិត្តរដ្ឋាភិបាលកម្ពុជា និងប្រជាជន ឱ្យទទួលបានជោគជ័យកាន់តែធំជាងនេះទៀតនៅក្នុងអនាគត ក្នុងដំណើរការអភិវឌ្ឍប្រកបដោយឯករាជ្យ និងប្រសើរឡើងនៅក្នុងប្រទេស»។ នេះបើតាមទីភ្នាក់សារព័ត៌មានកណ្ដាលកូរ៉េខាងជើង ដែលបានស្រង់ខ្លឹមសាររបស់លោក គីម ជុនអ៊ុន។ គួរបញ្ជាក់ថា ទំនាក់ទំនងរវាងប្រទេសកម្ពុជា និងប្រទេសកូរ៉េខាងជើង បានចាប់ផ្ដើមឡើងនៅក្នុងឆ្នាំ ១៩៦៥ ដែលកាលណោះព្រះបរមរតនកោដ្ឋ នរោត្តម សីហនុ បានជួបជាមួយលោក គីម អ៊ីលស៊ុង នៅក្នុងទីក្រុង ហ្សាការតា ប្រទេសឥណ្ឌូណេស៊ី។ ហើយនៅឆ្នាំ១៩៧០ ក្រោយពីសម្ដេចនរោត្តម សីហនុ ត្រូវបានសេនាប្រមុខ លន់ នល់ ធ្វើរដ្ឋប្រហារទម្លាក់ចេញពីតំណែងនោះ ព្រះអង្គក៏បាននិរទេសព្រះកាយ យាងទៅរស់នៅប្រទេសកូរ៉េខាងជើង ដោយរដ្ឋាភិបាលកូរ៉េ បានកសាងព្រះរាជដំណាក់មួយថ្វាយជូនព្រះបរមរតនកោដ្ឋ ដែលមានឈ្មោះថា Changsuwon នៅជិតទីក្រុងព្យុងយ៉ាងផងដែរ៕	ភ្នំពេញ៖ ប្រតិភូគណបក្សប្រជាជនកម្ពុជា ដែលដឹកនាំដោយលោក កឹម សម្បត្តិ អនុប្រធានទំនាក់ទំនងអន្តរជាតិរបស់បក្ស បានទៅបំពេញទស្សនកិច្ចនៅប្រទេសកូរ៉េខាងជើង កាលពីថ្ងៃទី១២ដល់១៤ វិច្ឆិកា។ ដំណើរទស្សនកិច្ច ដើម្បីពង្រឹងចំណងមិត្តភាពរវាងប្រទេសទាំងពីរ។
បណ្ឌិតកសិកម្ម លោក យ៉ង សាំងកុមារ ឲ្យដឹងថា ក្នុងអំឡុងខែដែលកសិករក្នុងស្រុកផលិតបន្លែបានគ្រប់ខេត្តបែបនេះ រដ្ឋាភិបាលអាចផ្អាកការនាំចូលបន្លែពីបរទេសក្នុងរយៈពេលខ្លីណាមួយ ដើម្បីឲ្យបន្លែរបស់កសិករក្នុងស្រុក មិនជួបបញ្ហាទីផ្សារ។ លោក យ៉ង សាំងកុមារ ថ្លែងប្រាប់សារព័ត៌មានថ្មីៗនៅថ្ងៃទី២៦ខែធ្នូ យ៉ាងដូច្នេះថា៖«តាមការពិតយើងអាចបិទការនាំចូលបន្លែមួយចំនួនពីគេបាន។ ព្រោះក្នុងការធ្វើពាណិជ្ជកម្ម ការអន្តរាគមន៍របស់រដ្ឋទៅលើផលិតផលមួយចំនួន ពិសេសផលិតផលកសិកម្ម យើងអាចធ្វើបានក្នុងរយៈពេលណាមួយ ដោយមានហេតុផលត្រឹមត្រូវ ដើម្បីការពារផលប្រយោជន៍កសិករ»។ លោកបន្តបែបនេះទៀតថា៖«ការអន្តរាគមន៍របស់រដ្ឋ គឺជារឿងចាំបាច់មួយដែលទាក់ទងនឹងសិល្បៈនៃការដឹកនាំ និងទាក់ទងទៅនឹងវិទ្យាសាស្ត្រដែលយើងចាំបាច់ត្រូវដឹងទិន្នន័យច្បាស់លាស់ពីបរិមាណដើម្បីធ្វើជាគោលក្នុងការសម្រេចចិត្ត»។ ជារៀងរាល់ឆ្នាំ ចាប់ពីចុងខែវិច្ឆិកាដល់ដើមខែកុម្ភៈ គឺជារដូវដែលសម្បូរបន្លែគ្រប់ទិសទី ដោយសារតែអាកាសធាតុត្រជាក់ និងទឹកទន្លេស្រកចុះវិញ ជាកត្តាអំណោយផលដល់កសិករ ក្នុងការដាំដុះ។ ការអំណោយផលល្អក្នុងការដាំដុះបែបនេះ ក៏ធ្វើឱ្យកសិករដែលទំនេរពីការធ្វើស្រូវ មកដាំបន្លែ ក្នុងអំឡុងខែទាំងនេះ ផងដែរ។ បើតាមលោក យ៉ង សាំងកុមារ ពេលនេះហើយ ដែលអ្នកធ្វើការងារក្នុងវិស័យកសិកម្ម ពិសេសក្រសួងកសិកម្ម ដឹងបានហើយថា នៅស្រុក-ខេត្ត និងតំបន់នីមួយៗដាំអ្វីបាន និងសម្បូរផលិតអ្វី ដូច្នេះខាងក្រសួងពាណិជ្ជកម្មត្រូវធ្វើការជាមួយក្រសួងកសិកម្ម ថាខេត្តណាសម្បូរផលិតអ្វី ខេត្តណាខ្វះផលិតអ្វី ហើយទន្ទឹមនឹងគ្នានេះរដ្ឋាភិបាល ក៏លូកដៃក្នុងការកំណត់ចំនួននៃការនាំចូលបន្លែពីវៀតណាមផងដែរ។ លោកប្រាប់ទៀតថា ការធ្វើបែបនេះ គឺត្រូវមានការរៀបចំការដាំដុះរបស់កសិករនៅតាមតំបន់នីមួយៗ រៀបចំឱ្យមានការសហការគ្នាល្អរវាងក្រសួងកសិកម្ម និងពាណិជ្ជកម្ម និងរៀបចំការធ្វើអន្តរាគមន៍ពីរដ្ឋាភិបាល ប៉ុន្តែការអន្តរាគមន៍នៅទីផ្សារ គឺត្រូវដោយប្រយ័ត្នប្រយែង ដើម្បីកុំឱ្យប៉ះពាល់ដល់ទីផ្សារកម្ពុជាវិញ នៅថ្ងៃមុខ។ ប៉ុន្តែអ្នកជំនាញកសិកម្មរូបនេះ យល់ថា ការអន្តរាគមន៍របស់រដ្ឋាភិបាល ត្រូវធ្វើដោយគិតគូរប្រុងប្រយ័ត្នបំផុត។ លោក យ៉ង សាំងកុមារ គូសបញ្ជាក់យ៉ាងនេះថា៖«ជាធម្មតា ការអន្តរាគមន៍(បិទឬរឹតត្បិត)ទីផ្សារ គឺមានទៅមានមក មានន័យថា បើយើងបិទការនាំចូលរបស់គេ...គេក៏អាចបិទមុខទំនិញណាមួយរបស់យើងមិនឱ្យនាំចូលទៅគេដែរ។ យើងកុំចេះតែបិទ កុំចេះតែអន្តរាគមន៍ ពេលខ្លះយើងអន្តរាគមន៍ទីផ្សារភ្លាមៗ វាធ្វើឱ្យប៉ះពាល់យើងវិញ»។ លោកបញ្ជាក់បន្ថែមថា៖«យ៉ាងណាយើងត្រូវតែធ្វើអ្វីខ្លះ បើយើងមិនធ្វើអ្វីសោះ យើងនៅតែបណ្តោយឱ្យទីផ្សារក្រឡុកស្រែកចិត្តតទៅ...វាគឺជារឿងដែលពិបាកហើយចំពោះកសិករ»។ គួរបញ្ជាក់ផងដែរថា ការផ្អាកនាំចូលបែបនេះ កន្លងមកអាជ្ញាធរថៃបានអនុវត្តចំពោះកម្ពុជា តែមិនមែនបន្លែទេ គឺពោត។ ក្រៅពីពិនិត្យមើលបញ្ហាបន្លែនាំចូល រដ្ឋាភិបាលក៏ត្រូវអន្តរាគមន៍ជួយផ្គូរផ្គងផលិតផលបន្លែ និងទីផ្សារតាមតំបន់ផងដែរ។ លោក យ៉ង សាំងកុមារ រៀបរាប់ដូច្នេះថា៖«គឺត្រូវមានការអន្តរាគមន៍ខ្លះ ពីរដ្ឋាភិបាល និងក្រសួងពាក់ព័ន្ធ ដោយត្រូវសម្របសម្រួលក្នុងការដាំដុះរបស់កសិករ កុំឱ្យផលិតទៅច្រើនជ្រុល ហើយយើងត្រូវពិនិត្យមើលថា តំបន់ណាសម្បូរអី តំបន់ណាខ្វះអី ដោយយកបន្លែពីតំបន់សម្បូរទៅឱ្យតំបន់ខ្វះខាត ដែលជាការធ្វើពាណិជ្ជកម្មក្នុងស្រុក»។ កម្មករកំពុងកាត់ស្ពៃក្រញាញ់ ក្នុងចម្ការមួយកន្លែង នៅស្រុកស្អាង ខេត្តកណ្តាល៊ រូបថត៖ អ៊ូ សុខមាន។ បើតាម លោក ច័ន្ទ សុផល អ្នកវិភាគសេដ្ឋកិច្ច កន្លងមកការផលិតបន្លែក្នុងស្រុកកើនឡើងច្រើនហើយ ប៉ុន្តែនៅក្នុងរដូវវស្សាក្នុងឆ្នាំ២០១៩នេះ កសិករនៅតំបន់ខ្លះជួបគ្រោះទឹកជំនន់ តំបន់ខ្លះជួបគ្រោះរាំងស្ងួត និងតំបន់ខ្លះភ្លៀងធ្លាក់ច្រើនធ្វើឱ្យបន្លែរលួយអស់ផង ដូច្នេះបានធ្វើឱ្យការផលិតបន្លែរបស់ប្រជាកសិករមានការថយចុះខ្លាំង ហើយត្រូវការនាំចូលបន្លែ ខ្លាំង។ ដោយឡែក ក្នុងរដូវរំហើយនេះ កសិករអាចផលិតបន្លែច្រើនវិញ និងលើសពីតម្រូវការទីផ្សារ ទៅតាមមុខបន្លែមួយចំនួន។ លោក ច័ន្ទ សុផល លើកឡើងថា ដើម្បីដោះស្រាយបញ្ហាបន្លែជន់នៅលើទីផ្សារបែបនេះ កសិករត្រូវតែផលិតបន្លែប្រភេទអ្វីដែលជាតម្រូវការទីផ្សារ។ ដើម្បីផលិតបន្លែស៊ីគ្នានឹងតម្រូវការ លោក ច័ន្ទ សុផល ប្រាប់ថា ចាំបាច់ត្រូវដឹងពីប្រភពព័ត៌មានទីផ្សារឱ្យបានច្បាស់លាស់ ដោយមានការសម្របសម្រួលពីមន្ត្រីពាក់ព័ន្ធ ឬវិស័យឯកជន ក្នុងការប្រមូលព័ត៌មានផ្តុំទាំងនោះផ្សព្វផ្សាយទៅកាន់ប្រជាជនកសិករឱ្យយល់ច្បាស់ មុនឈានដល់ការសម្រេចចិត្ត ក្នុងការផលិតបន្លែអ្វីមួយសម្រាប់លក់នៅលើទីផ្សារ។ ឧទាហរណ៍ថា បើកសិករដឹងព័ត៌មានថា មានគេដាំស្ពៃជើងទាច្រើនណាស់ លើសពីតម្រូវការទីផ្សារ...ដូច្នេះកសិករត្រូវបង្វែរទៅដាំបន្លែផ្សេងវិញ។ ប៉ុន្តែបើគ្មានព័ត៌មានទេ ការដាំបន្លែរបស់កសិករគឺសុទ្ធតែប្រថុយប្រថានទាំងអស់។ បើតាមការសាកសួរកសិករមួយចំនួន ក្នុងរដូវនេះពួកគេមិនទទួលបានផលចំណេញនោះទេ និងអ្នកមួយចំនួនមានការខាតបង់ផង។ ម្នាក់ក្នុងចំណោមនោះ គឺលោក អេង ស៊ាងលីម កសិករដាំបន្លែមួយកន្លែង ក្នុងស្រុកស្អាង ខេត្តកណ្តាល បានប្រាប់សារព័ត៌មានថ្មីៗថា៖«ជិតមួយខែកន្លងមកនេះ បន្លែខាត់ណាឈើរបស់ខ្ញុំ ដែលកាត់លក់នៅផ្សារដើមគរមានតម្លៃត្រឹមតែ៥០០ទៅ៨០០រៀលប៉ុណ្ណោះ ក្នុងមួយគីឡូក្រាម។ តម្លៃនេះ ដូចស្មើនឹងជួលគេកាត់បន្លែយើងចោលឱ្យអស់ពីចម្ការអ៊ីចឹង»។ ម្ចាស់ចម្ការបន្លែខាត់ណាឈើជិត២ហិកតារូបនេះ ឲ្យដឹងទៀតថា ក្នុងរយៈប្រហែល២០ថ្ងៃចុងក្រោយនេះ លោកអាចកាត់បន្លែយកទៅបោះដុំនៅផ្សារដើមគរបានតែមួយរ៉ឺម៉កក្នុងមួយថ្ងៃ(ស្មើនឹង១,៣ទៅ១,៥តោន) ស្របដែលពេលបន្លែខាត់ណាឈើនោះ គ្រប់អាយុកាត់លក់អស់ទៅហើយ។ លោកមិនអាចដឹកយកមកលក់ច្រើនជាងនេះទេ ព្រោះទីផ្សារសម្បូរខាត់នារួចទៅហើយ។ កសិករវ័យ៦០ឆ្នាំរូបនេះ ត្អូញត្អែរថា បើតម្លៃបន្លែនៅលើទីផ្សារនៅតែបន្តថោកបែបនេះ រូបលោកនឹងខាតដើមអស់ជាងពាក់កណ្តាល។ លោក អេង ស៊ាងលីម ដែលប្រឡូកក្នុងកសិកម្មបន្លែជាង២០ឆ្នាំ មានការកត់សម្គាល់លើចរន្តទីផ្សារបន្លែបែបនេះថា៖«ជារៀងរាល់ឆ្នាំ ចាប់ពីខែវិច្ឆិកាដល់ខែមករា ឬខែកុម្ភៈ បន្លែស្ទើរគ្រប់មុខ គឺថោកហើយគ្មានអ្នកទិញទៀត។ ដោយសារតែកសិករយើងផលិតបានគ្រប់គ្នាហើយថែមទាំងមាននាំចូលបន្លែពីវៀតណាម។ អ្វីដែលធ្វើឱ្យបន្លែពួកខ្ញុំកាន់តែថោកទៀតនោះ គឺបន្លែវៀតណាម ដែលមានតម្លៃថោកជាងបន្លែយើងជាងពាក់កណ្តាល»។ លោក អេង ស៊ាងលីម យល់ថាការដាំបន្លែរបស់ខ្លួនសព្វថ្ងៃនេះ គឺនៅជាលក្ខណៈផ្សងព្រេងនៅឡើយ ពោលគឺស្ទាបស្ទង់តម្រូវការទីផ្សារមិនត្រូវ។ លោកអះអាងបែបនេះថា៖«ការដាំគឺផ្សងព្រេងណាស់ ជាក់ស្តែងដូចឆ្នាំនេះចឹង ចម្ការខ្ញុំទាំង២កន្លែងដាំខាត់ណាឈើទាំងអស់ គឺខាតនិយាយលែងចេញ ដោយសារយើងមើលឃើញថាឆ្នាំមុនៗមិនសូវមានខាត់ណាឈើនៅលើទីផ្សារ ខ្ញុំក៏សម្រេចចិត្តដាំបន្លែប្រភេទនេះទាំងអស់ ហើយកសិករផ្សេងទៀតមើលឃើញដូចយើងដែរ គេក៏ដាំខាត់ណាឈើដែរ ហើយនៅមានការនាំចូលពីវៀតណាមទៀត ទើបធ្វើឱ្យខាត់ណាឈើថោកយ៉ាងនេះ»៕ លោក អេង ស៊ាងលីម កំពុងស្ថិតនៅក្នុងចម្ការខាត់ណាឈើរបស់ខ្លួន ក្នុងស្រុកស្អាង ខេត្តកណ្តាល។ រូបថត៖ អ៊ូ សុខមាន។	ភ្នំពេញ៖ ក្នុងរង្វង់ខែធ្នូនេះ ជារដូវដែលកសិករប្រមូលផលបន្លែច្រើន។ កសិករផលិតបានច្រើន ហើយដោយមានការនាំចូលបន្លែពីប្រទេសវៀតណាមផងនោះ ធ្វើឱ្យការផ្គត់ផ្គង់បន្លែជន់ និងប៉ះពាល់ដល់តម្លៃទីផ្សារ របស់កសិករក្នុងស្រុក។ តើក្នុងអំឡុងពេលដែលបន្លែក្នុងស្រុកសម្បូរ រដ្ឋាភិបាលគួរបិទការនាំចូលបន្លែមួយចំនួនពីប្រទេសជិតខាង ដែរ ឬទេ?
លោកបន្ថែមដូច្នេះ៖« យើងប្រើប្រាស់កម្លាំងរថយន្តអគ្គិភ័យរបស់ស្នងការខេត្ត, ប៉េអឹមស្រុក អធិការស្រុក ក៏ដូចជាអាជ្ញាធរអប្សរា ធ្វើម៉េចយកទឹកមកដាក់ស្រះនេះសិន។ អាជ្ញាធរអប្សរាបានបុកអណ្តូងបន្ថែមទៀត ធ្វើយ៉ាងម៉េចឲ្យស្រះមានទឹកបណ្តោះអាសន្នសិន ហើយក្រុមការងារ នឹងជីកស្រះមួយផ្នែក នៅទីនេះឲ្យជ្រៅ ហើយយើងដាក់ពើកឡើងវិញត្រជាក់ ដើម្បីអាចផ្ទេរត្រីឲ្យចូលកន្លែងដែលមានសុវត្ថិភាព»។ ទោះយ៉ាងណាក៏ដោយ លោក សូរ ប្លាតុង នៅមិនទាន់ដឹងថាពីបរិមាណទឹកដែលត្រូវយកបន្ថែមនៅក្នុងកសិន្ធុប្រាសាទបាគងនេះនៅឡើយ។ ក៏ប៉ុន្តែដោយសារ ត្រីនៅទីនេះ ជាប្រភេទត្រីធំៗ ដែលមានទម្ងន់ពី១៥-៣០គីឡូក្រាម អាជ្ញាធរទំនងត្រូវការប្រើប្រាស់ទឹកច្រើន និងអាចធ្វើការងារ ពីរថ្ងៃនោះ។ លោក សូរ ប្លាតុង មានសុទិដ្ឋិនិយមថា នឹងអាចសង្គ្រោះជីវិតត្រីដែលនៅសេសសល់ ក្នុងកសិន្ធុប្រាសាទបាគងនេះបាន៕ សូមអញ្ជើញទស្សនា កិច្ចសម្ភាសរវាងអ្នកស្រី អ៊ីសា រ៉ហានី អ្នកសារព័ត៌មាននៃសារព័ត៌មានថ្មីៗ និងលោក សូរ ប្លាតុង អភិបាលស្រុកប្រាសាទបាគងដូចតទៅ៖	សៀមរាប៖ រដ្ឋបាលស្រុកប្រាសាទបាគង សហការជាមួយអាជ្ញាធរពាក់ព័ន្ធ បានដឹកជញ្ជូនទឹកជាច្រើនឡាន(សង្គ្រោះអគ្គិភ័យ) ទៅដាក់នៅកសិន្ធុប្រាសាទបាគងដែលរីងទឹកជិតអស់ និងបានធ្វើឲ្យត្រីធំៗមួយចំនួនបានងាប់ជាបន្តបន្តាប់នោះ។ នៅក្នុងកិច្ចសម្ភាសជាមួយសារព័ត៌មានថ្មីៗ អភិបាលស្រុកប្រាសាទបាគង លោក សូរ ប្លាតុង បានឲ្យដឹងថា អ្វីដែលអាជ្ញាធរអាចធ្វើបាននាពេលនេះ ធ្វើយ៉ាងណាឲ្យកសិន្ធុប្រាសាទបាគង មានទឹកគ្រប់គ្រាន់សម្រាប់សុវត្ថិភាពត្រីជាមុនសិន។
បើទោះបីទទួលរងការខាតបង់ប្រាក់ដ៏ច្រើនសន្ធឹកដោយសារការរីករាលដាលនៃជំងឺកូវីដ-១៩ ក៏ដោយ ក៏ក្លិបនៅលីគកំពូលអង់គ្លេស នៅតែចំណាយលើថ្លៃសេវាភ្នាក់ងារកីឡាករសរុបចំនួន ៣៧៥ លានដុល្លារ ដែលកើនលើសឆ្នាំមុនជាង១២លានដុល្លារ។ ក្នុងចំណោមក្លិបទាំង២០ Chelsea ដែលទិញចូលកីឡាករមានតម្លៃខ្លួនថ្លៃច្រើនជាងគេនៅដើមរដូវកាល ២០២០-២១ ដូចជា Ben Chilwell, Timo Werner, Hakim Ziyech, Kai Havertz និង Edouard Mendy បានចំណាយថ្លៃសេវាភ្នាក់ងារច្រើនជាងគេដល់ទៅ ៣៥,២ លានផោន (ជាង ៤៨លានដុល្លារ)។ Manchester City ជាក្លិបចំណាយច្រើនជាងគេលំដាប់ថ្នាក់ទី២ ក្នុងចំនួន ៣០,១ លានផោន (ជាង៤១លានដុល្លារ) ក្រោយអ្នកចាត់ការទូទៅលោក Pep Guardiola នាំចូល Ruben Dias, Nathan Ake និង Ferran Torres។ Manchester United នៅលេខ៣ ចំណាយអស់ ២៩.៨ លានផោន (៤១លានដុល្លារ)។ West Bromwich Albion បានចំណាយប្រាក់តិចបំផុតក្នុងចំណោមសម្លៀកបំពាក់កំពូល ៗ ដោយចំណាយ ៤,២ លានផោនដល់ភ្នាក់ងារ។ ក្លិបក្នុងក្របខណ្ឌលំដាប់ទី២របស់អង់គ្លេស Championship បានចំណាយទឹកប្រាក់សរុបចំនួន ៤០,៧ លានផោន (៥៦លានដុល្លារ) សម្រាប់ថ្លៃសេវាភ្នាក់ងារ ដោយ Norwich City បានចំណាយច្រើនបំផុតប្រមាណជាង៩លានដុល្លារ ខណៈ West Bromwich Albion ចាយតិចជាងគេ ៥,៧៩លានដុល្លារ៕	ក្លិបក្នុងក្របខណ្ឌ Premier League ចាយ ២៧២,២ លានផោន (៣៧៥ លានដុល្លារអាមេរិក) លើថ្លៃសេវាភ្នាក់ងារកីឡាករគិតត្រឹមបើករដូវកាលថ្មី ដល់ខែកុម្ភៈ ឆ្នាំ ២០២១។ នេះបើយោងតាមទិន្នន័យដែលចេញដោយសហព័ន្ធកីឡាបាល់ទាត់អង់គេ្លស (FA) នៅថ្ងៃទី១ ខែមេសា ដែលក្នុងនោះ Chelsea ចំណាយច្រើនជាងគេ។
តាមរយៈបរាជ័យ ៣-១ ក្រោមថ្វីជើងកាំភ្លើងធំនៅ Emirates នៅរាត្រីថ្ងៃទី៩ ខែឧសភា ទីបំផុតក្រុមរបស់លោក Sam Allardyce ត្រូវធ្លាក់ទៅលេងនៅលីគទីពីរអង់គ្លេស Championship រដូវកាលក្រោយ បើទោះសល់ការប្រកួតក្នុងដៃ៣លើកទៀតក្តី។ West Brom រកបាន២៦ពិន្ទុពីការប្រកួត៣៥លើក ស្ថិតនៅចំណាត់ថ្នាក់ទី១៩ ដោយមានគម្លាត១០ពិន្ទុ ពីក្រុមតំបន់សុវត្ថិភាព Burnley។ Fulham ដែលស្ថិតនៅលេខរៀងទី១៨ នៅសល់ឱកាសតិចបំផុតក្នុងការបន្តដណ្តើមកៅអីលេងនៅក្របខណ្ឌកំពូលរដូវកាលក្រោយ។ ដោយនៅសល់ការប្រកួតក្នុងដៃ៤លើកដូចគ្នា Fulham តាមពីក្រោយ Burnley ចំនួន៩ពិន្ទុ។ ជ័យជំនះសម្រាប់ Arsenal ក្នុងជំនួបនេះ ក៏ពិបាកនឹងធ្វើឱ្យពួកគេអាចប្រជែងយកកៅអី Europa League ខណៈ Champions League អស់ឱកាសទៅហើយ។ ក្រុមរបស់លោក Mikel Arteta កើនបាន៥២ពិន្ទុ តាមពីក្រោយក្រុមលេង៥ West Ham United ៦ពិន្ទុ ស្របពេលការប្រកួតសល់៣លើកដូចគ្នា។ West Ham United ក៏ទំនងជាមិនអាចនឹងរក្សាចំណាត់ថា្នក់ទី៥ ដើម្បីបានលេង Europa League រដូវកាលក្រោយផង ដ្បិត Liverpool ដែលដាក់គោលដៅយកតំណែងក្នុងតំបន់ Top 4 តាមពីក្រោយតែ១ពិន្ទុប៉ុណ្ណោះ ហើយទើបប្រកួត៣៤លើកថែមទៀត។ Everton ដែលមាន៥៥ពិន្ទុ និង Tottenham Hotspur មាន៥៦ពិន្ទុ ក៏ជាក្រុមកំពុងរកឱកាសលេងក្របខណ្ឌទី២អឺរ៉ុបរដូវកាលក្រោយផងដែរ។ ក្រុមដែលមានឱកាសខ្ពស់ក្នុងការប្រជែងយកតំណែង Top 4 មាន Chelsea (៦៤ពិន្ទុ), Leicester City (៦៣), West Ham United (៥៨) និង Liverpool (៥៧)។ សម្រាប់ក្រុម Man Utd វិញ ក្រោយវាយបកយកឈ្នះ Aston Villa ៣-១ នៅសប្តាហ៍ទី៣៤ បានជួយពួកគេថយគម្លាតពិន្ទុពីក្រុមកំពូលតារាង Man City នៅត្រឹម១០ពិន្ទុ តែសល់១ប្រកួតក្នុង១។ ៣៤ប្រកួត បិសាចក្រហមរកបាន៧០ពិន្ទុ ខណៈមេឃខៀវមាន៨០ពិន្ទុ ពីការប្រកួត៣៥លើក៕	West Bromwich Albion ជាក្រុមទី២បន្ទាប់ពី Sheffield United ដែលត្រូវកាត់ចេញពី Premier League រដូវកាលក្រោយ ក្រោយចាញ់ Arsenal ៣-១។ Manchester United នៅតែបន្តឱកាសតិចតួចរបស់ខ្លួនក្នុងការប្រជែងពានលីគអង់គ្លេសជាមួយ Manchester United បន្ទាប់ពីពួកគេឈ្នះ Aston Villa ដោយការវាយបកក្នុងលទ្ធផល ៣-១។
យោងតាមទំព័រហ្វេសប៊ុកក្រសួងបរិស្ថាន ការរស់រានរបស់សត្វដំរីក្នុងប្រទេសកម្ពុជាហាក់មានសញ្ញាវិជ្ជមានច្រើន ដោយដំរីអាស៊ីបន្តកើនឡើងនៅតាមតំបន់ការពារធម្មជាតិ។ ចំណែកកូនដំរីស្រុកក៏បានកើតចំនួន ២ទៀតក្នុងពេលថ្មីៗនេះនៅខេត្តរតនគិរី និងមណ្ឌលគិរី។ រូបភាព៖ ក្រសូងបរិស្ថាន លោក នេត្រ ភក្ត្រា រដ្ឋលេខាធិការក្រសួងបរិស្ថាន លើកឡើងថាបច្ចប្បន្នកម្ពុជាមានដំរីអាស៊ីចន្លោះពី ៤០០ ទៅ៦០០ក្បាល ដែលកំពុងរស់នៅតំបន់ជួរភ្នំក្រវាញ តំបន់ព្រៃឡង់ និងតំបន់ខ្ពង់រាបភាគខាងកើតក្នុងខេត្តមណ្ឌលគីរី ខេត្តរតនគិរី។ ចំណែកដំរីស្រុកមានប្រមាណ ៧០ក្បាល។ រដ្ឋលេខាធិការក្រសួងបរិស្ថានរូបនេះ អះអាងដូច្នេះ៖«យោងតាមទិន្នន័យពីម៉ាស៊ីនថតស្វ័យប្រវត្តិ ក្នុងតំបន់ការពារធម្មជាតិនានា ដំរីអាស៊ីបានរស់នៅជាហ្វូងនៅក្នុងតំបន់ការពារធម្មជាតិរបស់កម្ពុជា ហើយមានឃើញកូនតូចៗជាច្រើនថែមទៀត។ វត្តមានកូនដំរីតូចៗដែលទើបនឹងកើតនៅក្នុងហ្វូងដំរីធំៗ គឺជាក្តីសង្ឃឹមរបស់ក្រុមអ្នកអភិរក្សនិងក្រុមអ្នកបរិស្ថាន»។ យ៉ាងណាមិញ ការទន្ទ្រានដីព្រៃរដ្ឋខុសច្បាប់ ជាបញ្ហាប្រឈមដែលបានគំរាមដល់ការរស់រានរបស់សត្វដំរី ដោយដំរីមានចំនួនប្រឈមនឹងបាត់បង់ជម្រក។ ចំណែកការដាក់អន្ទាក់ របស់ព្រានព្រៃ និងចាប់យកដំរីព្រៃទៅចិញ្ចឹមក៏ជាចំណែកមួយធ្វើឱ្យប៉ះពាល់ដល់សត្វដំរីផងដែរ។ លោក នេត្រ ភក្ត្រា រដ្ឋលេខាធិការក្រសួងបរិស្ថាន ជាមួយគ្នានេះក្រសួងបរិស្ថានប្ដេជ្ញាថានឹងការពារសត្វដំរីក្នុងប្រទេសកម្ពុជាពីគំរាមរបស់មនុស្ស ដោះស្រាយជម្លោះរវាងមនុស្សនិងដំរី និងការពារព្រៃ អភិរក្សតំបន់ការពារធម្មជាតិ ដើម្បីផ្ដល់ជម្រកសុវត្ថិភាពសម្រាប់សត្វដំរីអាស៊ី។ សូមជម្រាបថា តាមការសិក្សាស្រាវជ្រាវរបស់អ្នកជំនាញយៈពេល៦០ ទៅ ៧០ឆ្នាំចុងក្រោយនេះចំនួនដំរីអាស៊ីនៅលើពិភពលោកបានថយចុះប្រហែល ៥០ភាគរយ ។ ចំណែកឯទីជម្រករបស់វាបានបាត់បង់អស់ជិត ៩០ ភាគរយ។ ក្នុងចំណោមដំរីអាស៊ីសរុបប្រមាណពី ៣៩ ៤៦៣ ក្បាលទៅ ៤៧ ៤២៧ក្បាល ដែលកំពុងរស់នៅក្នុងព្រៃសត្វថ្ងៃ ក្នុងនោះប្រហែល ៧៥ ភាគរយរស់នៅក្នុងប្រទេសឥណ្ឌា និងស្រីលង្កា។ នេះបើតាមការបញ្ជាក់របស់លោក នេត្រ ភក្ត្រា ក្នុងទំព័រហ្វេសប៊ុកក្រសួងបរិស្ថាន៕ រូបភាព៖ ក្រសួងបរិស្ថាន	ក្រសួងបរិស្ថានបាន រៀបចំទិវាដំរីពិភពលោកនៅថ្ងៃទី១១សីហា។ ក្នុងទិវានេះលោក នេត្រ ភក្ត្រា រដ្ឋលេខាធិការក្រសួងបរិស្ថាន អះអាងថាកូនដំរីអាស៊ីជាច្រើនកំពុងមានវត្តមាននៅក្នុងព្រៃនៃប្រទេសកម្ពុជា ខណៈដំរីស្រុកក៏បានកើតថ្មីនៅខេត្តរតនគិរី និងមណ្ឌលគិរី។
ក្រោយពេលក្រោកពីគេងចន្លោះពីម៉ោង៦ដល់ម៉ោង៩ព្រឹក ជាពេលដែលអ្នកកើតជំងឺលើសសម្ពាធឈាមគ្រោះថ្នាក់ជាងគេ ព្រោះជាពេលដែលឈាមងាយបុកឡើងណាស់។ នេះដោយសារតែក្នុងពេលគេង មិនមានជាតិទឹកចូលក្នុងខ្លួន ដោយធ្វើឲ្យឈាមប្រែជាស្អិត។ ដូចនេះ អ្នកគួរតែប្រយ័ត្នឲ្យបានខ្ពស់ក្នុងរយៈពេលនេះ។ ជាធម្មតា ក្រោយពេលដែលយើងពិសារបាយរួច ឈាមនឹងរត់មកត្រង់ក្រពះ និងពោះវៀនច្រើន។ មានមនុស្សភាគច្រើនតែងតែងងុយគេងក្នុងពេលនោះព្រោះតែឈាមប្រមូលផ្តុំត្រង់ក្រពះ និងពោះវៀន ដោយធ្វើឲ្យឈាមមិនអាចរត់ទៅផ្គត់ផ្គង់ខួរក្បាលបានគ្រប់គ្រាន់។ ក្នុងពេលនោះហើយជាពេលដែលសម្ពាធឈាមងាយបុកឡើងខ្លាំងណាស់។ ដូចនេះ អ្នកមិនគួរបរិភោគឆ្អែតខ្លាំងពេកនោះទេ។ នៅពេលដែលអ្នកប្រឹងបត់ជើងធំខ្លាំងពេក នឹងងាយធ្វើឲ្យសម្ពាធឈាមរបស់អ្នកឡើងខ្ពស់ខ្លាំងណាស់។ ដូចនេះ អ្នកគួរតែញ៉ាំបន្លែ ផ្លែឈើ និងទឹកឲ្យបានច្រើន ដើម្បីចៀសពីអាការៈទល់លាមកដែលអាចធ្វើឲ្យសម្ពាធឈាមអ្នកឡើងដោយមិនដឹងខ្លួន៕ ត្រួតពិនិត្យដោយ៖ www.health.com.kh	ខាងក្រោមនេះ យើងខ្ញុំនឹងបង្ហាញអ្នកពីរយៈពេល៣ដែលសម្ពាធឈាមរបស់អ្នកងាយបុកឡើងខ្លាំងណាស់។ តើមានអ្វីខ្លះទៅ?
អត្ថបទទាក់ទង ព្រឹត្តិការណ៍សហគមន៍២០កុម្ភៈ! វិជ្ជមានកូវីដ-១៩ថ្មី រហូតដល់ទៅ៣២នាក់ ក្នុងការថ្លែងសារពិសេស ទាក់ទងព្រឹត្តិការណ៍សហគមន៍ ២០កុម្ភៈ ថ្ងៃសៅរ៍ ២០ ខែកុម្ភៈ ឆ្នាំ២០២១ សម្ដេចអនុញ្ញាតឱ្យមានការជួបជុំ ការហាត់ប្រាណ និង សាលារៀនបើកជាធម្មតា ប៉ុន្តែប្រជាពលរដ្ឋទាំងអស់ត្រូវពាក់ម៉ាស់ និងអនុវត្តវិធានសុវត្ថិភាពជាចាំបាច់។ សម្ដេចនាយករដ្ឋមន្ត្រីក៏បានស្នើឲ្យ ប្រជាពលរដ្ឋទាំងអស់កុំចេញ ទៅខាងក្រៅផ្ទះ និងទីតាំងនានា ក្នុងករណីមិនចាំបាច់ ព្រោះអាជ្ញាធរកំពុងស្រាវជ្រាវរកអ្នកពាក់ព័ន្ធនឹងករណីព្រឹត្តិការណ៍សហគមន៍២០ កុម្ភៈ។ សូមជម្រាបផងដែរថា ក្នុងព្រឹត្តិកាណ៍ ២០កុម្ភៈ មានអ្នកឆ្លងជំងឺកូវីដ-១៩ ចំនួន ៣២នាក់ ដែលធ្វើឱ្យ ក្នុងប្រទេសកម្ពុជា មានករណីឆ្លងជំងឺកូវីដ-១៩ រហូតដល់ ៥១៦នាក់៕	ភ្នំពេញ៖ សម្ដេច ហ៊ុន សែន បានស្នើឱ្យអ្នកចេញទៅទីសាធារណទាំងអស់ត្រូវពាក់ម៉ាស់ ជាចាំបាច់។ ចំពោះការផ្ទុះក្នុងករណីព្រឹត្តិការណ៍សហគមន៍២០ កុម្ភៈ សម្ដេចមិនបញ្ជារឱ្យបិទរាល់ការជួបជុំ ដូចជាការរៀបអាពាហ៍ពិពាហ៍ ការប្រជុំ ពិធីបុណ្យទាន និងសាលារៀននោះទេ ប៉ុន្តែត្រូវគោរពតាមវិធានសុខាភិបាល។
អ្នកស្រី កាក់ សុហ៊ុន បច្ចុប្បន្នជាមន្ត្រីរាជការ បានរៀបរាប់ហេតុការណ៍ឈ្នះរង្វាន់ កាលពីថ្ងៃទី២២ សីហាថា ផ្ទះអ្នកស្រីមានកម្មវិធីហូបជួបជុំគ្នាជាមួយមិត្តភ័ក្តិ អ្នកជិតខាង ដូចសព្វមួយដង។ អ្នកស្រីទិញស្រាបៀរ កម្ពុជា ត្រឹម២កេសប៉ុណ្ណោះ។ ដល់តែគាស់ត្រឹមកំប៉ុងទី២ដំបូង ក៏បានឈ្នះ ៥លានរៀល តែម្តង ដែលគាស់ឡើងដោយបុគ្គលិកស្វាមីអ្នកស្រី។ លោកស្រីបន្តថា៖ «ដោយសារគាត់ (អ្នកគាស់ឈ្នះ) តែងតែមកចូលរួមកម្មវិធីផ្ទះខ្ញុំរហូត គាត់ក៏ហុចរង្វាន់ដែលគាត់ត្រូវមកឲ្យខ្ញុំ ដែលជាម្ចាស់កម្មវិធីដោយឥតរារែក។ ខ្ញុំក៏ចែករង្វាន់ទឹកប្រាក់សុទ្ធខ្លះជូនដល់គាត់វិញរាប់ថា ជាថ្លៃអាំងប៉ាវ ហើយសល់ប៉ុន្មានក៏ទុក្ខជប់លៀងដោយអញ្ជើញអ្នកភូមិមកចូលរួមសប្បាយនឹងសំណាងបានស្រាបៀរ កម្ពុជា ជាបន្តបន្ទាប់ ដើម្បីរឹតចំណងមេត្រីល្អជាមួយបងប្អូនអ្នកភូមិ»។ ស្រាបៀរ កម្ពុជា ផ្តល់ជូនរង្វាន់រាប់រយរង្វាន់ រួមមានរង្វាន់រថយន្ត Porsche Macan ទឹកប្រាក់សុទ្ធ ៥០លានរៀល ៥លានរៀល ១លានរៀល ១០ម៉ឺនរៀល ៥ម៉ឺនរៀល និងរង្វាន់ស្រាបៀរ កម្ពុជា រាប់រយកំប៉ុងទៀត។ ពិសាស្រាបៀរ កម្ពុជា ដោយការទទួលខុសត្រូវ! (អត្ថបទពាណិជ្ជកម្ម)	បន្ទាយមានជ័យ៖ ករណីអ្នកគាស់ឈ្នះរង្វាន់ ៥លានរៀល ពីស្រាបៀរ កម្ពុជា នៅឃុំអូរអំបិល ស្រុកសិរីសោភ័ណ្ឌ ខេត្តបន្ទាយមានជ័យ មានដំណើរដើមទងគួរឲ្យចាប់អារម្មណ៍។
រឿងរ៉ាវលម្អិតអំពីស្ត្រីវៀតណាមឈ្មោះ Doan Thi Huong បានត្រូវលាតត្រដាងជាលើកដំបូងបំផុតចាប់តាំងពីស្ត្រីរូបនេះ និងស្ត្រីជាតិឥណ្ឌូណេស៊ីម្នាក់ទៀតឈ្មោះ Siti Aisyah ត្រូវបានចោទប្រកាន់ពីតុលាការថាបានប៉ាតមុខលោក គីម ជុងណាម នឹងសារធាតុពុលម្យ៉ាងឈ្មោះ VX នៅអាកាសយានដ្ឋានទីក្រុងគូឡាឡាំពួ ប្រទេសម៉ាឡេស៊ី កាលពីថ្ងៃទី១៣ ខែកុម្ភៈ ឆ្នាំ២០១៧។ មេធាវីលោក Hisyam Teh Poh Teik ថ្លែងប្រាប់តុលាការថា នាង Huong បានប្រាប់ប៉ូលិសភ្លាមៗក្រោយការចាប់ខ្លួនកាលពីឆ្នាំមុនថា នាងត្រូវបានម្ចាស់បារវៀតណាមម្នាក់ណែនាំឲ្យស្គាល់បុរសជនជាតិកូរ៉េមួយរូបកាលពីខែធ្នូឆ្នាំ២០១៦។ បុរសជនជាតិកូរ៉េនេះត្រូវបានតុលាការកំណត់អត្តសញ្ញាណថា ឈ្មោះ Ri Ji Hyon ដែលស្ថិតក្នុងចំណោមជនសង្ស័យកូរ៉េខាងជើងបួនរូបដែលបានរត់គេចចេញពីប្រទេសម៉ាឡេស៊ី។ នគរបាលស៊ើបអង្កេតរបស់កម្ពុជា កាលពីដើមឆ្នាំ២០១៧ បានចុះទៅត្រួតពិនិត្យនិងប្រមូលឯកសារមួយចំនួននៅសណ្ឋាគារចំនួនពីរក្នុងរាជធានីភ្នំពេញ ក្រោយពីមានសេចក្តីរាយការណ៍ថា ស្ត្រីពីរនាក់ដែលត្រូវបានចោទប្រកាន់ថា បានសម្លាប់បងប្រុសម្តាយទីទៃរបស់លោក គីម ជុងអ៊ុន មេដឹកនាំកូរ៉េខាងជើង នោះ បានមកប្រទេសកម្ពុជាកាលពីខែមករា ឆ្នាំ២០១៧ ដើម្បីហាត់សមមុនឃាតកម្មនេះ៕ សូមចុចទៅប្រភពដើម VOA ត្រង់នេះ	យោងតាមទីភ្នាក់ងារព័ត៌មាន AP ដែលរាយការណ៍ពីទីក្រុង Shah Alam ប្រទេសម៉ាឡេស៊ី ស្ត្រីវៀតណាមម្នាក់ដែលត្រូវបានចោទប្រកាន់ពីបទធ្វើឃាតបងប្រុសម្តាយទីទៃរបស់លោក គីម ជុងអ៊ុន មេដឹកនាំកូរ៉េខាងជើង ត្រូវបានជ្រើសរើសឲ្យធ្វើឃាតកម្មនេះដោយភ្នាក់ងារកូរ៉េខាងជើងម្នាក់ដែលជាជនសង្ស័យ នៅក្នុងហាងបារមួយកន្លែងក្នុងទីក្រុងហាណូយប្រទេសវៀតណាម នៅរយៈពេលពីរខែមុនការសម្លាប់កាលពីថ្ងៃទី១៣ ខែកុម្ភៈ ឆ្នាំ២០១៧។ នេះបើតាមបញ្ជាក់របស់មេធាវីស្ត្រីនោះ។
បន្ទាប់ពីដឹកនាំក្រុមរហស្សនាមសាមូរ៉ៃ មិនសូវបានល្អក្នុងរយៈពេលចុងក្រោយនេះ អ្នកចាត់ការសញ្ជាតិបូស្ន៊ី Halilhodzic វ័យ៦៥ឆ្នាំ ត្រូវបានសហព័ន្ធកីឡាបាល់ទាត់ជប៉ុន (JFA) ដកតំណែង បើទោះកៀកនឹងព្រឹត្តិការណ៍កីឡាបាល់ទាត់ពិភពលោកក៏ដោយ។ ទីភ្នាក់ងារព័ត៌មាន Kyodo ក៏បានដកស្រង់សម្តីប្រធានសហព័ន្ធកីឡាបាល់ទាត់ជប៉ុន លោក Kozo Tashima ថាអ្នកស្នងតំណែងលោក Halilhodzic នឹងត្រូវប្រកាសតែងតាំងនៅក្នុងសន្និសីទកាសែតមួយ នាថ្ងៃចន្ទទី ៩ ខែមេសា ឆ្នាំ២០១៨នេះ។ លោក Halilhodzic បានឡើងដឹកនាំជប៉ុន កាលពីខែមីនា ឆ្នាំ២០១៥ និងជួយឲ្យក្រុមនៅតំបន់អាស៊ីមួយនេះបានកៅអីទៅរុស្ស៊ីឆ្នាំ២០១៨ ទៀតផង។ ប៉ុន្តែអតីតអ្នកចាត់ការ Paris Saint-Germain រូបនេះ ធ្វើមិនបានល្អសោះ ដែលតែងតែចាញ់ជាច្រើនលើក សម្រាប់ការប្រកួតមិត្តភាពអន្តរជាតិ ក្នុងរយៈពេលចុងក្រោយនេះ ទើប JFA សម្រេចដកតំណែងលោកតែម្តង។ កាលពីខែកញ្ញាកន្លងទៅ Halilhodzic ធ្លាប់មានពាក្យចចាមអារ៉ាម ពីការចាកចេញនេះម្តងរួចមកហើយ ជាមួយនឹងការរិះគន់ពីសំណាក់កីឡាករ អំពីរបៀបដឹកនាំរបស់លោក។ ប៉ុន្តែលោកក៏បានវាយបកទៅកាន់អ្នករិះគន់លោកវិញផងដែរដោយលើកឡើងថា៖«អ្នកដែលវាយប្រហារខ្ញុំ ខ្ញុំសូមឲ្យពួកគេសំណាងអាក្រក់ ហើយខ្ញុំនឹងបន្តធ្វើការងាររបស់ខ្ញុំបន្តទៀត»។ លោក Nishino វ័យ៦៣ឆ្នាំ ដែលត្រូវបាន JFA តែងតាំងថ្មីនេះមានរយៈពេលត្រឹម៧០ថ្ងៃទៀតប៉ុណ្ណោះដើម្បីរុះរើក្រុមជប៉ុនក្នុងការត្រៀមខ្លួនឆ្ពោះទៅ World Cup នៅរុស្ស៊ីនាថ្ងៃទី ១៤ ខែមិថុនា ឆ្នាំ២០១៨ខាងមុខនេះ។ ជប៉ុនស្ថិតក្នុងពូល H ជាពូលស្វិតស្វាយបំផុតមួយជាមួយ កូឡុំបី ប៉ូឡូញ និងសេណេហ្គាល់ដែលសុទ្ធសឹងជាក្រុមខ្លាំងៗ៕	ក្រុមកីឡាបាល់ទាត់ជម្រើសជាតិជប៉ុនបានតែងតាំងលោក Akira Nishino ដើម្បីជំនួសតំណែងលោក លោក Vahid Halilhodzic ដែលត្រូវបានបណ្តេញចេញ ត្រឹមតែរយៈពេលពីរខែប៉ុណ្ណោះ មុនការប្រកួតបាល់ទាត់ពិភពលោក FIFA World Cup ចូលមកដល់។ នេះបើតាមការចេញផ្សាយរបស់សារព័ត៌មានក្នុងស្រុកនៅថ្ងៃទី៩ ខែមេសា។
«វិទ្យាសាស្ត្ររីកចម្រើន ភាសាមិនអាចអភិរក្សបានទេ ត្រូវតែអភិវឌ្ឍ បើមិនអភិវឌ្ឍ យើងមិនអាចទាន់ការរីកចម្រើននៃវិទ្យាសាស្ត្រឡើយ»។ នេះជាការគូសបញ្ជាក់របស់ប្រធានរាជបណ្ឌិត្យសភាកម្ពុជា។ លោក សុខ ទូច បានបន្ថែមថា គ្មានភាសាណាមួយដែលមិនមានការអភិវឌ្ឍទេ លើកលែងតែអ្នកប្រាជ្ញ អ្នកវិទ្យាសាស្ត្រ គេងលក់ ទើបភាសាលក់តាម។ តាមរយៈសិក្ខាសាលាស្តីពី «បញ្ហាការកត់សូរភាសាបរទេសជាអក្សរខ្មែរ និងការកត់សូរភាសាខ្មែរជាអក្សរឡាតាំងបែបខ្មែរ» លោក សុខ ទូច បានអះអាងថា ពលរដ្ឋខ្មែរដាក់ក្តីសង្ឃឹមខ្ពស់លើបណ្ឌិត និងអ្នកឯកទេសភាសា ដើម្បីឲ្យមានការឯកភាពលើការប្រើប្រាស់ភាសា។ លោកបានលើកឡើងពីតួនាទីដ៏សំខាន់របស់ក្រុមប្រឹក្សាជាតិភាសាខ្មែរ (ក.ជ.ភ.ខ) ដែលតម្រូវឲ្យក្រសួងស្ថាប័នរដ្ឋទាំងអស់ត្រូវឆ្លងកាត់ការពិភាក្សា និងពិគ្រោះយោបល់ជាមួយស្ថាប័នជំនាញមួយនេះ។ «ក្រសួងអប់រំចេញផ្សេង កសិកម្មចេញផ្សេង បរិស្ថានចេញផ្សេង តើមានទេឯកភាពជាតិ?» នេះជាការចោទសួររបស់លោក សុខ ទូច ដោយលោកស្នើឲ្យគ្រប់ក្រសួងទាំងអស់ យកគំរូតាមក្រសួងបរិស្ថាន ដែលចេញសទ្ទានុក្រម ដោយឆ្លងកាត់ការពិគ្រោះយោបល់ និងការសម្រេចពីក្រុមប្រឹក្សាជាតិភាសាខ្មែរ។ ប្រធានរាជបណ្ឌិត្យសភាកម្ពុជា ទទួលស្គាល់ថា លោកជាអ្នករៀបចំគោលនយោបាយ តែពេលសរសេរមួយបន្ទាត់ អាចខុសដល់ទៅពីរបី ដោយសារបញ្ហាភ្នែក និងភាពមិនចំណាប់ក្នុងការសរសេរ។ «នេះជាការពិត ខ្ញុំទទួលយកការពិត បើមិនទទួលយកការពិតទេ លើលោកនេះ មិនអាចកែប្រែបានឡើយ»។ ជាមួយគ្នា លោក សុខ ទូច បានស្នើសុំឲ្យអ្នកមានសមត្ថភាពភាសាទាំងអស់ចូលរួមផ្តល់យោបល់ និងបង្ហាញសមត្ថភាពរបស់ខ្លួន ដោយកុំឲ្យកើតមានជំងឺតួឯក។ ប្រធានរាជបណ្ឌិត្យសភារូបនេះ បានលើកឡើងថា៖ «បញ្ញវន្តត្រូវរួមគ្នាដើម្បីប្រយោជន៍ជាតិ អញនិយមមិនត្រូវការទេ ខ្ញុំធ្វើការអ្វីមួយខ្ញុំតែងតែយកគំនិតសហគមន៍ បញ្ញវន្ត»៕	ក្រុមប្រឹក្សាជាតិភាសាខ្មែរ (ក.ជ.ភ.ខ) នៃរាជបណ្ឌិត្យសភាកម្ពុជា នាថ្ងៃព្រហស្បតិ៍ ទី២៧ ខែមិថុនា នេះ បានរៀបចំសិក្ខាសាលាស្តីពី «បញ្ហាការកត់សូរភាសាបរទេសជាអក្សរខ្មែរ និងការកត់សូរភាសាខ្មែរជាអក្សរឡាតាំងបែបខ្មែរ»។ ថ្លែងនាពិធីបើកសិក្ខាសាលា លោក សុខ ទូច ប្រធានរាជបណ្ឌិត្យសភាកម្ពុជា បានស្នើឲ្យមានការចូលរួមពិភាក្សាឲ្យបានផុសផុលដើម្បីឲ្យមានការឯកភាពគ្នាក្នុងការប្រើប្រាស់ភាសាជាតិ។
«យើងនឹងរក្សាទំនាក់ទំនងជិតស្និទ្ធជាមួយអ្នករាល់គ្នារួមទាំងគណៈកម្មាធិអូឡាំពិកអន្តរជាតិ (IOC) និងអង្គការសុខភាពពិភពលោក (WHO) ដើម្បីចាត់វិធានការសមស្រប ដើម្បីការពារមេរោគឆ្លងកូរ៉ូណាទៅកាន់អត្តពលិកដែលចូលរួមប្រកួតនៅកីឡាអូឡាំពិក»។ លោកអាបេ បានប្រាប់គណៈកម្មាធិការសភាដូច្នេះ។ តាមរយៈការផ្សាយរបស់ទីភ្នាក់ងារព័ត៌មាន Reuters លោក Seiko Hashimoto រដ្ឋមន្ត្រីកីឡាអូឡាំពិកឯណោះវិញ ក៏បានអះអាងដែលថា អ្នករៀបចំមិនពិចារណាលុបចោលព្រឹត្តិការណ៍កីឡាលំដាប់ពិភពលោកនេះដោយសារតែការផ្ទុះឡើងនៃវីរុសប្រភេទថ្មី (2019-nCoV) ឡើយ។ ការប្រកួតប្រជែងក្នុងព្រឹត្តិការណ៍អូឡាំពិកឆ្នាំ២០២០ នឹងចាប់ផ្តើមនៅថ្ងៃទី២៤ ខែកក្កដា។ ចំនួនអ្នកស្លាប់ដោយសារការរីករាលដាលនៃមេរោគឆ្លងកូរ៉ូណាដែលមានប្រភពពីប្រទេសចិនបានកើនឡើងដល់ ៤២៦ នាក់ហើយ គិតត្រឹមថ្ងៃទី៤ ខែកុម្ភៈនេះ ខណៈអ្នកផ្ទុកមេរោគនេះ បានកើនឡើងដល់ជាង១,៧ម៉ឺននាក់ នៅក្នុងប្រទេសចិន។ តួលេខអ្នកស្លាប់ទាំងអស់ គឺនៅប្រទេសចិន ដោយនៅហ្វីលីពីន មានតែ១ករណីប៉ុណ្ណោះ ក្រៅពីនេះប្រទេសដទៃមិនមានករណីស្លាប់ឡើយ។ ប្រទេសដែលមានមេរោគឆ្លងកូរ៉ូណាប្រភេទថ្មី រាលដាល់ទៅដល់ មានដូចជា ថៃ វៀតណាម ម៉ាឡេស៊ី សិង្ហបុរី កម្ពុជា ជប៉ុន អាមេរិក អូស្ត្រាលី កូរ៉េខាងត្បូង កាណាដា បារាំង និង ណេប៉ាល់។ កូរ៉ូណាប្រភេទថ្មី អាចបង្កទៅជាជំងឺរលាកសួត ហើយមកដល់ពេលនេះ គេមិនទាន់រកឃើញវ៉ាក់សាំងការពារនៅឡើយទេ៕	នាយករដ្ឋមន្ត្រីជប៉ុនលោក ស៊ិនហ្សូ អាបេ បាននិយាយនៅថ្ងៃទី៣ ខែកុម្ភៈ ថារដ្ឋាភិបាលលោកនឹងរក្សាទំនាក់ទំនងជិតស្និទ្ធជាមួយភាគីពាក់ព័ន្ធទាំងអស់ដើម្បីធានាមិនឲ្យមានរោគកូរ៉ូណាវីរុស (2019-nCoV) ប៉ះពាល់ដល់ព្រឹត្តិការណ៍កីឡាអូឡាំពិករដូវក្តៅ ឆ្នាំ២០២០ នៅក្នុងក្រុងតូក្យូ។
«៧០ឆ្នាំហើយចាប់ពីប្រទេសយើងបង្កើតទំនាក់ទំនងការទូតជាផ្លូវការមក។ វាជារឿងសំខាន់ដែលយើងត្រូវសាទរសមិទ្ធផលនៃទំនាក់ទំនងទ្វេភាគីនេះ»។ លោក Patrick Murphy ថ្លែងដូច្នេះក្នុងបទសម្ភាសន៍ផ្តាច់មុខជាមួយសារព័ត៌មានថ្មីៗស្តីពី«ជំនួយមនុស្សធម៌សហរដ្ឋអាមេរិកផ្តល់ជូនកម្ពុជា»។ ឯកអគ្គរដ្ឋទូតរូបនេះបានបន្តថា លោករំពឹងឆ្ពោះទៅរកទំនាក់ទំនងទ្វេភាគីនាពេល ៧០ឆ្នាំក្រោយ ដោយលោកមានទំនុកចិត្តខ្ពស់ថា កម្ពុជា និងអាមេរិកនឹងអាចសម្រេចបានសមិទ្ធផលសំខាន់ៗ រួមគ្នាជាច្រើនថែមទៀត បើភាគីទាំងពីរអាចបន្តសន្ទនា និងចាប់ដៃសហការគ្នាយ៉ាងជិតស្និទ្ធនោះ។ «ខ្ញុំសំឡឹងឆ្ពោះទៅរក ៧០ឆ្នាំខាងមុខទៀតក្នុងទំនាក់ទំនងរួមគ្នានៅពេលដែលយើងអាចសម្រេចបានសមិទ្ធផលល្អច្រើនផ្សេងទៀត។ ហើយខ្ញុំក៏មានសុទិដ្ឋិនិយមដែរ ដ្បិតថា ប្រសិនបើយើងធ្វើការប្រកៀកស្មាគ្នា និងសន្ទនាគ្នានោះ យើងពិតជាអាចសម្រេចបានលទ្ធផលល្អបានមិនខាន»។ លោកសង្កត់ធ្ងន់បែបនេះ។ «ខ្ញុំសំឡឹងទៅអនាគត។ ខ្ញុំមានសុទិដ្ឋិនិយម។ ខ្ញុំសង្ឃឹមថា ប្រជាជនកម្ពុជាក៏មានសុទិដ្ឋិនិយមដូចខ្ញុំព្រោះថា យើងអាចឃើញប្រជាជនកម្ពុជាចូលចិត្ត និងឲ្យតម្លៃមិត្តភាពនេះ។ ហើយពិតណាស់ថា យើងនឹងបានទទួលប្រយោជន៍ពីភាពរឹងមាំនៃមិត្តភាពនេះ។ ខ្ញុំសង្ឃឹមថា យើងនឹងដើរដល់គោលដៅនោះ»។ តាមពិតទៅកម្ពុជា និងសហរដ្ឋអាមេរិកបានបង្កើតចំណងការទូតផ្លូវការលើកដំបូងនៅក្នុងខែកក្កដាឆ្នាំ ១៩៥០ ពោលគឺបីឆ្នាំមុនកម្ពុជាទទួលឯករាជ្យពីបារាំង។ យ៉ាងណាក៏ដោយចំណងទំនាក់ទំនងទ្វេភាគីនោះប្រឈមនឹងបញ្ហារាប់មិនអស់ ដោយទំនាក់ទំនងនេះត្រូវបានកាត់ផ្តាច់ជាច្រើនលើកច្រើនសារដោយសារបញ្ហាសង្គ្រាមស៊ីវិលនៅកម្ពុជា។ ចំណងការទូតទ្វេភាគីនេះត្រូវបានស្តារឡើងវិញចុងក្រោយបំផុតនៅក្នុងឆ្នាំ ១៩៩៤។ លោក Murphy បានកត់សម្គាល់ថា ថ្វីបើវាមានរឿងស្មុគ្រស្មាញកើតឡើងក្នុងទំនាក់ទំនងទ្វេភាគីរវាងអាមេរិក និងកម្ពុជានាឆ្នាំបន្តបន្ទាប់ក្រោយទទួលបានឯករាជ្យ ហើយកម្ពុជាបានឆ្លងកាត់ការលំបាកច្រើនដូចជាសង្គ្រាមស៊ីវិលកន្លងមកក្តី កម្ពុជានៅតែអាច មានលទ្ធភាពធ្វើឲ្យខ្លួនប្រសើរឡើងវិញបាន។ ឯកអគ្គរដ្ឋរូបនេះបានលើកឡើងផងដែរពីការប្រឹងប្រែងជួយដល់ការអភិវឌ្ឍរបស់កម្ពុជាពីសំណាក់រដ្ឋាភិបាលអាមេរិកចាប់តាំងពីឆ្នាំ ១៩៥០ ពោលគឺ ចាប់ពីពេលដែលទំនាក់ទំនងទ្វេភាគីត្រូវបានបង្កើតឡើងមក។ ក្នុងនោះមានទំាងជំនួយមនុស្សធម៌ដែលផ្តោតការយកចិត្តទុកដាក់លើការដោះស្រាយបញ្ហាសុខភាពសាធារណៈ, អប់រំ, ហេដ្ឋារចនាសម្ព័ន្ធ, អភិបាលកិច្ច និងវិស័យសំខាន់ៗផ្សេងទៀតដែលមានជាកម្លាំងជំរុញការអភិវឌ្ឍនៅកម្ពុជា។ យោងតាមរបាយការណ៍ក្រសួងការបរទេសអាមេរិក ក្នុងរយៈពេលប៉ុន្មានទសវត្សរ៍ចុងក្រោយនេះអាមេរិកបានផ្តល់ជំនួយមនុស្សធម៌ដល់កម្ពុជាក្នុងទំហំទឹកប្រាក់លើសពី ១,៦ ពាន់លានដុល្លារ។ អ្វីដែលសំខាន់ ជំនួយមនុស្សធម៌ថ្មីបំផុតដែលអាមេរិកផ្តល់ជូនដល់កម្ពុជានោះ កញ្ចប់ថវិកា ១១ លានដុល្លារសម្រាប់ជួយកម្ពុជាឆ្លើយតបនឹងមេរោគរាតត្បាត កូវីដ-១៩ និងជំរុញការស្តារឡើងវិញនៃសេដ្ឋកិច្ចថែមទៀតផង។ ទាក់ទិននឹងការដោះស្រាយបញ្ហាមេរោគ កូវីដ-១៩ នេះដែរ លោក Murphy បានលើកឡើងថា អ្វីដែលអាមេរិកបន្តជួយជ្រោមជ្រែងកម្ពុជានៅពេលអនាគត គឺជំរុញសមត្ថភាពក្នុងការតាមដាន ស្វែងរកឬកំណត់គោលដៅអ្នកមានប្រាស្រ័យទាក់ទងនឹងអ្នកឆ្លងមេរោគ ក៏ដូចសមត្ថភាពក្នុងការធ្វើតេស្តជាដើម។ អ្វីដែលសំខាន់នោះ លោកបន្តថា អាមេរិកក៏កំពុងវិនិយោគច្រើនសន្ធឹកលើការអភិវឌ្ឍវ៉ាក់សាំងការពារមេរោគ កូវីដ នេះផងដែរ។ លោកសង្ឃឹមថា ការងារស្វែងរកវ៉ាក់សាំងនឹងជោគជ័យនៅពេលឆាប់ៗខាងមុខដែលអាចធានាបានថា កម្ពុជា និងប្រទេសដទៃអាចប្រើប្រាស់បាននៅពេលអនាគត។ «នៅពេលដែលយើងស្វែងរកវ៉ាក់សាំងឃើញ បញ្ហាប្រឈមធំនោះគឺ ការចែកចាយ និងធានាថា គ្រប់គ្នានឹងទទួលបានការការពារ។ ខ្ញុំរំពឹងថា យើងនឹងធើ្វការរួមគ្នាយ៉ាងជិតស្និទ្ធនៅក្នុងដំណាក់កាលនោះទាំងនោះកម្ពុជា និងនៅកន្លែងផ្សេងទៀតលើពិភពលោក ដើម្បីធានាថា ការចែកចាយវ៉ាក់សាំងនឹងធ្វើឡើងបានត្រឹមត្រូវ»។ លោក Murphy បានសង្កត់ធ្ងន់ដូច្នេះ។ ការងារចម្បងមួយរបស់អាមេរិកគឺ ជួយកម្ពុជាត្រៀមធ្វើម្ចាស់ផ្ទះកិច្ចប្រជុំអាស៊ាន ២០២២ ឆ្ពោះទៅអនាគត ឯកអគ្គរដ្ឋទូតអាមេរិកប្រចាំកម្ពុជា បានលើកឡើងបន្ថែដែរថា រឿងចាំបាច់មួយទៀតដែលអាមេរិក ត្រូវជួយកម្ពុជានោះគឺ ការឈានឆ្ពោះទៅធ្វើជាម្ចាស់ផ្ទះនៃកិច្ចប្រជុំសមាគមប្រជាជាតិអាស៊ីអាគ្នេយ៍ ហៅថា អាស៊ានក្នុងឆ្នាំ ២០២២ ខាងមុខ។ «ខ្ញុំកំពុងជួយកម្ពុជារៀបចំខ្លួនដើម្បីធ្វើជាប្រធានកិច្ចប្រជុំអាស៊ាននៅពីរឆ្នាំខាងមុខ ដ្បិតថា វាមានសារសំខាន់សម្រាប់អាមេរិកដែរ។ នេះជាតួនាទីដ៏សំខាន់»។ សម្រាប់ឯកអគ្គរដ្ឋទូតរូបនេះ តួនាទីប្រធានអាស៊ានរបស់កម្ពុជាក្នុងខាងមុខកាន់តែសំខាន់ជាងអតីតកាល ព្រោះថា កម្ពុជានឹងដឹកនាំកិច្ចប្រជុំសំខាន់ជាច្រើនក្នុងនោះមានវេទិកាតំបន់អាស៊ាន ក៏ដូចជា កិច្ចប្រជុំកំពូលអាស៊ីបូព៌ា និងកិច្ចប្រជុំដទៃផ្សេងទៀតដែល មេដឹកនាំប្រទេសមហាអំណាចធំៗ និងប្រទេសតូចៗចូលរួមដើម្បីស្វែងរកដំណោះស្រាយសម្រាប់តំបន់ និងសាកលលោកជាច្រើនផង។ និយាយដល់បញ្ហាប្រឈមក្នុងតំបន់បច្ចុប្បន្ន លោកសង្កត់ធ្ងន់ថា បញ្ហាមានច្រើន ហើយពិបាកដោះស្រាយ ក្នុងនោះមានទាំងជម្លោះសមុទ្រចិនខាងត្បូង ការគំរាមកំហែងពីបញ្ហានុយក្លេអ៊ែរកូរ៉េខាងជើង ឧក្រិដ្ឋកម្មឆ្លងដែន និងបញ្ហាវិបត្តិមនុស្សធម៌អន្តរជាតិជាច្រើនជាពិសេសនៅមីយ៉ាន់ម៉ាផង។ ដូច្នេះហើយ ប្រធានកិច្ចប្រជុំដើរតួនាទីសំខាន់ ដោយសារកម្ពុជាត្រូវស្វះស្វែងជំរុញជំហរួមគ្នា និងមានកិច្ចសហប្រតិបត្តិការល្អរវាងប្រទេសពាក់ព័ន្ធ ដើម្បីឈានទៅដោះស្រាយបញ្ហាប្រឈមទាំងនោះ។ តាមពិតទៅ ចាប់តាំងពីខ្លួនក្លាយជាសមាជិកអាស៊ានក្នុងខែមេសាឆ្នាំ ១៩៩៩ កម្ពុជាធ្លាប់ដឹកនាំកិច្ចប្រជុំអាស៊ានក្នុងនាមជាប្រធានប្តូរវេនពីរដងរួចមួយហើយ នោះមានក្នុងឆ្នាំ ២០០២ និងឆ្នាំ ២០១២។ «ខ្ញុំចាប់ផ្តើមគិតពីបញ្ហានេះលឿន ហើយខ្ញុំដឹងថាប្រជាជនកម្ពុជាផ្សេងទៀតក៏ចាប់ផ្តើមគិតដូចគ្នាព្រោះវានឹងមកដល់ឆាប់ៗ។ ប្រធានអាស៊ានវិលជុំបច្ចុប្បន្ន វៀតណាមនឹងផ្ទេរតំណែងឲ្យព្រុយណេនៅពេលប៉ុន្មានខែទៀត ហើយក្រោយព្រុយណេ គឺកម្ពុជាហើយ។ «វាជាព្រឹត្តិកាណ៍ដ៏សំខាន់ ហើយខ្ញុំរំពឹងឆ្ពោះទៅរកវត្តមានរបស់ថ្នាក់ដឹកនាំអាមេរិកដែលនឹងមកចូលរួមកិច្ចប្រជុំនៅទីនេះឆ្នាំ ២០២២ ហើយយើងសង្ឃឹមថា កម្ពុជានឹងក្លាយជាម្ចាស់ផ្ទះដ៏មានសមត្ថភាពខ្ពស់មួយ»។ លោក Murphy បន្ថែមដូច្នេះ៕	ភ្នំពេញ៖ ឯកអគ្គរដ្ឋទូតសហរដ្ឋអាមេរិកប្រចាំកម្ពុជាលោក Patrick Murphy បានបង្ហាញសុទិដ្ឋិនិយម ពីអនាគតវែងឆ្ងាយនៃចំណងមិត្តភាពរវាងកម្ពុជា និងសហរដ្ឋអាមេរិក ដោយលោករំពឹងផងដែរថា ប្រទេសទាំងពីរនឹងបន្តសន្ទនា និងសហការគ្នាដើម្បីសម្រេចជោគជ័យរួមគ្នា។
NEX 3 គឺជាស្មាតហ្វូនថ្នាក់ប្រណិត Flagship ម៉ូឌែលចុងក្រោយបំផុតរបស់ក្រុមហ៊ុន vivo ស្ថិតនៅក្នុងគ្រួសារនៃត្រកូល NEX series ហើយបើក្រឡេកមើលទៅលើការរចនារូបរាងរបស់ស្មាតហ្វូននេះវិញ គឺពិតជាមានភាពច្នៃប្រឌិតខ្ពស់ និងបច្ចេកវិទ្យាឈានមុខគេជាច្រើនទៀត ដែលនឹងពង្រឹងទៅលើសមត្ថភាពរបស់អ្នកលេងហ្គេមឱ្យឈានទៅដល់កម្រិតកំពូល នៅក្នុងការប្រកួតនេះថែមទៀត។ ស្មាតហ្វូន NEX 3 ភ្ជាប់ជាមួយនឹងមុខងារ Gaming Optimizer ដែលបង្កើនល្បឿនទៅលើការលេងហ្គេមកាន់តែប្រសើរជាងមុន និងអស្ចារ្យជាងមុន ដែលពួកគេនឹកស្មានមិនដល់។ ការភ្ជាប់ជាមួយនឹងមុខងារ ក្នុងការលេងហ្គេមកាន់ខ្លាំងក្លាជាងមុន សម្រាប់ជួយឱ្យអ្នកលេងហ្គេមឈ្នះក្នុងការប្រកួត ស្មាតហ្វូនស៊េរីថ្មី NEX 3 នេះមានការ Upgrade ទៅលើមុខងារ ក្នុងការលេងហ្គេមជាច្រើនតាមរយៈការផ្តល់នូវ Functions ជាច្រើនដូចជា Multi-Turbo Engine ដែលមានការបញ្ចូលគ្នានូវ Game Turbo, Center Turbo, Cooling Turbo និង AI Turbo ដែលធ្វើឱ្យអ្នកលេងហ្គេមជាច្រើនទទួលបាននូវបទពិសោធន៍នៃការលេងហ្គេមដ៏អស្ចារ្យមិនធម្មតានោះទេ។ ស្មាតហ្វូន NEX 3 នេះ មានភ្ជាប់ជាមួយនឹងមុខងារ Turbo Mode ដែលរចនាឡើងយ៉ាងពិសេសសម្រាប់ហ្គេម PUBG MOBILE នេះ។ នៅពេលដែលមុខងារនេះ បើកដំណើរការនោះ សម្រាប់មុខងារ Display Optimization នឹងទ្រទ្រង់ដល់ទៅកម្រិត PUBG MOBILE ជាមួយនឹងកម្រិត frame rate ខ្ពស់ក្នុងការប្រើប្រាស់ថែមទៀត។ នេះគឺជាមុខងារផ្តាច់មុខដែលជាការសហការគ្នារវាងក្រុមហ៊ុនVIVO និងក្រុមហ៊ុន PUBG MOBILE ។ស្មាតហ្វូននេះក៏មានភ្ជាប់ជាមួយនឹងមុខងារ Ultra Game Mode ដែលបិទទៅលើ messages និង alerts ដែលធ្វើឱ្យអ្នកលេងហ្គេមជាច្រើន អាចផ្តោតតែទៅលើការលេងហ្គេមនឹងធ្វើឱ្យពួកគេទទួលបានជ័យជម្នះផងដែរ។ កាមេរ៉ា 3 គ្រាប់ខ្លាំងក្លាក្នុងការថតរូបភាពដ៏អស្ចារ្យ សម្រាប់មុខងារកំពូលៗជាច្រើនទៀតនៅលើស្មាតហ្វូន NEX 3 នេះមានដូចជាការប្រើប្រាស់ជាមួយនឹងអេក្រង់ទឹកធ្លាក់គែមកោង Waterfall FullView Display ដែលមានអេក្រង់ធំដល់ទៅ 99.6% បើធៀបជាមួយនឹងតួខ្លួនរបស់ស្មាតហ្វូននេះ។ វានឹងធ្វើឱ្យអ្នកលេងហ្គេមទទួលបាននូវបទពិសោធន៍នៃការលេងហ្គេមដ៏អស្ចារ្យ ដែលពួកគេនឹកស្មានមិនដល់ថែមទៀត ស្មាតហ្វូន NEX 3 នេះ មានភ្ជាប់ជាមួយនឹងកាមេរ៉ាទំហំ 64MP Main Camera ជាមួយនឹង 13MP Wide-Angle Camera និង 13MP Telescopic Camera ។ វាទ្រទ្រង់ទៅលើមុខងារជាច្រើន ដែលធ្វើឱ្យរូបភាពនេះច្បាស់កម្រិត HD និងការថតបានយ៉ាងស្រស់ស្អាតងាយស្រួលមែនទែន។ រលកសញ្ញា Dual Wi-Fi ដែលធ្វើឱ្យការលេងហ្គេមដំណើរការបានយ៉ាងរលូន ជាមួយនឹងបច្ចេកវិទ្យា dual WLAN Acceleration technology នៅលើស្មាតហ្វូនស៊េរីថ្មី NEX 3 នេះដែលប្រើប្រាស់នូវរលកសញ្ញា dual WiFi signal networks នៅក្នុងពេលតែមួយដែលធ្វើឱ្យការលេងហ្គេម គឺដំណើរការបានយ៉ាងរលូនដោយគ្មានការពន្យារពេល ឬរអាក់រអួលអ្វីនោះទេ។ វាគឺពិតជាល្អមែនទែនសម្រាប់ការលេងហ្គេមប្រភេទ PUBG Mobile នេះ។ ស្មាតហ្វូន NEX 3 នេះមានភ្ជាប់ជាមួយនឹង 2.4GHz និង 5GHz WiFi និងប្រើប្រាស់នូវ algorithms កម្រិតខ្ពស់ក្នុងការបង្កើនទៅលើការដំណើរការក្នុងបណ្តាញ Network ដើម្បីកាត់បន្ថយទៅលើការពន្យារពេល និងបង្កើនទៅលើល្បឿនក្នុងការដោនឡូតថែមទៀត។ នៅពេលដែលបច្ចេកវិទ្យា Dual WLAN Acceleration technology នេះដំណើរការនោះ វានឹងពង្រឹងទៅលើល្បឿននៃការលេងហ្គេមកាន់តែប្រសើរជាងមុន។ កម្លាំងម៉ាស៊ីន Hardware ខ្លាំងក្លា ស្មាតហ្វូន NEX 3 នេះ បានបង្កើនល្បឿនក្នុងការដោនឡូតដល់ទៅ 1500+Mbps និងល្បឿនក្នុងការ upload ដល់ទៅ 140+Mbps ។ តាមការបញ្ជាក់នៅក្នុងបន្ទប់ពិសោធន៍នោះ កម្រិត Latency របស់វាមានការធ្លាក់ចុះ 25% ដែលធ្វើឱ្យការលេងហ្គេម គឺរលូនខ្លាំងមែនទែន។ស្មាតហ្វូនថ្មីនេះ ប្រើប្រាស់នូវប្រព័ន្ធប្រតិបត្តិការ Snapdragon 855 Plus និង UFS 3.0 high-speed flash memory ដែលធ្វើឱ្យការគណនាកាន់តែរលូន និងការដំណើរការទៅលើមុខងារ multitasking បានល្អជាងមុន និងការបង្កើនប្រសិទ្ធិភាពលឿនជាងមុនដល់ទៅ 110% ។ ស្មាតហ្វូន NEX 3 ក៏ប្រើប្រាស់នូវម៉េមូរីទំហំ 8GB+256GB storage ផងដែរ។ ស្មាតហ្វូន NEX 3 នេះមានភ្ជាប់ជាមួយនឹងថាមពលថ្មទំហំ 4500mAh និងទ្រទ្រង់នូវបច្ចេកវិទ្យា 22.5W Vivo FlashCharge និងបច្ចេកវិទ្យា C-DRX power-saving technologies ថែមទៀត៕ (អត្ថបទពាណិជ្ជកម្ម)	ក្រុមហ៊ុន VIVO ដែលជាម្ចាស់ឧបត្ថម្ភជាផ្លូវការ សម្រាប់ព្រឹត្តិការណ៍ប្រកួតហ្គេមវគ្គផ្តាច់ព្រ័ត្ររដូវកាលថ្មី PUBG MOBILE Club Open 2019 Fall Split បានផ្តល់នូវសមត្ថភាពកាន់តែខាំ្លងក្លាបន្ថែមទៀត សម្រាប់អ្នកលេងហ្គេមជាច្រើន នៅក្នុងការប្រកួតវគ្គផ្តាច់ព្រ័ត្រ ដែលនឹងធ្វើឡើងនៅក្នុងទីក្រុងកូឡាឡាំពួរ ប្រទេសម៉ាឡេស៊ី កាលពីថ្ងៃទី ២៩ ខែវិច្ឆិកា ដល់ថ្ងៃទី ១ ខែធ្នូ ឆ្នាំ ២០១៩ កន្លងទៅនេះ ។ នៅក្នុងព្រឹត្តិការណ៍ដ៏កក្រើកនេះ ក្រុមហ៊ុន VIVO ដែលនាំមុខគេ បាននាំយកនូវស្មាតហ្វូនស៊េរីថ្មី NEX 3 ដែលមានសមត្ថភាពខ្លាំងក្លាបំផុតក្នុងការជួយពួកគេ នៅក្នុងការលេងហ្គេមបានយ៉ាងរលូនបំផុត។ នៅក្នុងការប្រកួតនេះមាន ១៦ ក្រុម ដែលនឹងប្រកួតដើម្បីដណ្តើមយកប្រាក់រង្វាន់សរុបដល់ទៅ ២.៥ លានដុល្លារអាមេរិក។
សម្តេច ហ៊ុន សែន ចាត់ទុក មរណភាពរបស់លោក ស៊ិនហ្សូ អាបេ មិនត្រឹមតែជាការបាត់បង់នូវរដ្ឋបុរសស្នេហាជាតិម្នាក់របស់ជប៉ុនដែលបានដឹកនាំឲ្យមានការរីកចម្រើន និង លើកកម្ពស់តួនាទីរបស់ជប៉ុននៅលើឆាកអន្តរជាតិ និងតំបន់ ប៉ុណ្ណោះទេ។ ប៉ុន្តែការស្លាប់នេះ គឺជាការបាត់បង់នូវមិត្តភក្តិដ៏ល្អពិតប្រាកដមួយរូបរបស់ប្រជាជនកម្ពុជា និងរូបសម្តេចផ្ទាល់ ដែលបានរួមចំណែកក្នុងការលើកកម្ពស់ទំនាក់ទំនងទ្វេភាគីកម្ពុជា-ជប៉ុន រហូតដល់ភាពជាដៃគូយុទ្ធសាស្រ្ត កាលពីឆ្នាំ២០១៣ ក៏ដូចជាបានជំរុញការផ្តល់ជំនួយគាំទ្រ ដល់ការអភិវឌ្ឍនៅកម្ពុជា ផងដែរ។ ពិធីបុណ្យសពរបស់លោក ស៊ិនហ្សូ អាបេ'នៅសាលនីពុន ប៊ូដូកាន (Nippon Budokan)។ រូបថត៖ ហ្វេសប៊ុកផេក សម្តេច ហ៊ុន សែន បើតាមសម្តេច ហ៊ុន សែន កាយវិការដ៏សប្បុរស និងមនោសញ្ចេតនាស្មោះស័្មគ្ររបស់លោក ស៊ិនហ្សូ អាបេ នឹងត្រូវបានចងចាំជាប់ជានិច្ច ក្នុងទឹកចិត្តរបស់ប្រជាជនកម្ពុជា ក៏ដូចជារូបសម្តេចជារៀងរហូត។ សម្តេច បន្តសរសេររៀបរាប់នៅលើទំព័រហ្វេសហ៊ុកយ៉ាងដូច្នេះ៖ « ឯកឧត្តម អាបេ គឺជាមិត្តភ័ក្រដ៏ល្អពិតប្រាកដ និងជាអ្នកគាំទ្រដ៏ស្មោះត្រង់របស់កម្ពុជា ដែលបានរួមចំណែកយ៉ាងជ្រាលជ្រៅ ក្នុងការលើកកម្ពស់ទំនាក់ទំនងទ្វេភាគី និងគាំទ្រដល់ការអភិវឌ្ឍលើគ្រប់វិស័យនៅកម្ពុជា។ ឯកឧត្តម អាបេ គឺជាមិត្តជាទីស្រលាញ់ រាប់អានដ៏យូរម្នាក់ ដែលបានរួមចំណែកពូនជ្រុំភាពជាដៃគូ និងលើកកម្ពស់កិច្ចសហប្រតិបត្តិការ ដើម្បីជាផលប្រយោជន៍ទៅវិញទៅមកនៃប្រទេស និងប្រជាជនយើងទាំងពីរ»។ សូមបញ្ជាក់ថា លោក ស៊ិនហ្សូ អាបេ បានទទួលមរណភាព កាលពីវេលាម៉ោង៣រសៀលថ្ងៃទី៨កក្កដា ឆ្នាំ២០២២ បន្ទាប់ពីខ្មាន់កាំភ្លើងវ័យជាង៤១ឆ្នាំម្នាក់ បានបាញ់ប្រហារមករូបលោក ក្នុងឱកាសលោកកំពុងថ្លែងក្នុងយុទ្ធនាការឃោសនារកសំឡេងឆ្នោតជ្រើរើសព្រឹទ្ធសភាជប៉ុន នៅទីក្រុងណារា ភាគខាងលិចប្រទេសជប៉ុន កាលពីវេលាម៉ោង១១ និង៣០នាទី ថ្ងៃទី៨កក្កដា ឆ្នាំ២០២២៕	រសៀលថ្ងៃទី២៧កញ្ញានេះ សម្តេចនាយករដ្ឋមន្ត្រី ហ៊ុន សែន ចូលរួមពិធីបុណ្យសព លោក ស៊ិនហ្សូ អាបេ (Shinzo Abe) ដែលជាអតីតនាយករដ្ឋមន្ត្រីជប៉ុន នៅសាលនីពុន ប៊ូដូកាន (Nippon Budokan) នៃទីក្រុងតូក្យូ ប្រទេសជប៉ុន។
ករណីទាំង១២ថ្មី រួមមាន៖ -២ករណីនៅបន្ទាយមានជ័យ ដែលម្នាក់ជាខ្មែរឥស្លាម នៅសេរីសោភ័ណ និងម្នាក់ជាជនជាតិខ្មែរដែលមកពីថៃ និងនៅសេរីសោភ័ណដូចគ្នា។ បច្ចុប្បន្នព្យាបាលនៅពេទ្យបន្ទាយមានជ័យ។ -២ករណីនៅភ្នំពេញ ដោយម្នាក់អាយុ៦៣ឆ្នាំ និងម្នាក់អាយុ៦៤ឆ្នាំ នៅព្រែកប្រា។ ព្យបាលនៅពេទ្យខ្មែរសូវៀត។ -២ករណីនៅកំពង់ឆ្នាំង ដោយម្នាក់អាយុ៧៥ឆ្នាំ និងម្នាក់អាយុ២៨ឆ្នាំ ដែលសម្រាកព្យាបាលនៅមន្ទីរពេទ្យខេត្ត។ -៤ករណីនៅបាត់ដំបង ដែលមានអាយុពី៣៨ឆ្នាំ ដល់៤៥ឆ្នាំ សម្រាកនៅពេទ្យខេត្ត។ -១ករណីនៅកំពត អាយុ៣០ ជាអ្នកបកប្រែឲ្យម៉ាឡេស៊ី ដែលធ្វើការនៅកែប។ បច្ចុប្បន្ននៅពេទ្យខេត្តកែប។ -១ករណីនៅត្បូងឃ្មុំ អាយុ៦១ឆ្នាំ ព្យាបាលនៅមន្ទីរពេទ្យខេត្តនៅពញាក្រែក។ បុរសខ្មែរឥស្លាមទាំង១១នាក់ស្ថិតក្នុងចំណោមអ្នកចូលរួមពិធីសាសនានៅម៉ាឡេស៊ី សរុប៧៩នាក់ ពោលពីបន្ថែមលើ២ករណីទៀតនៅព្រះវិហារ។ ១២ករណីកន្លងមករួមមាន៖ ថ្ងៃទី២៧ ខែមករា៖ - ទេសចរជនជាតិចិនអាយុ៦០ឆ្នាំនៅខេត្តព្រះសីហនុ ដែលធ្វើដំណើរពីក្រុងវូហាន ហើយបានជាសះស្បើយ និងចេញពីពេទ្យនៅថ្ងៃទី១០ ខែកុម្ភៈ។ ថ្ងៃទី៧ ខែមីនា៖ -បុរសជនជាតិខ្មែរ អាយុ៣៨ឆ្នាំ នៅខេត្តសៀមរាប ដែលឆ្លងពីអ្នកជំងឺជនជាតិជប៉ុន។ បច្ចុប្បន្នគាត់សម្រាកព្យាបាលនៅមន្ទីរពេទ្យបង្អែកខេត្តសៀមរាប។ ថ្ងៃទី១០ ខែមីនា៖ -ស្ត្រីជនជាតិអង់គ្លេស អាយុ៦៥ឆ្នាំ ដែលជាអ្នកដំណើរលើនាវា Viking Cruise Journey ពីហូជីមិញ ហើយសំចតនៅខេត្តកំពង់ចាម។ បច្ចុប្បន្នសម្រាកព្យាបាលនៅមន្ទីរពេទ្យក្នុងរាជធានីភ្នំពេញ។ ថ្ងៃទី១២ ខែមីនា៖ -ប្តីប្រពន្ធអង់គ្លេស ដែលជាអ្នកដំណើរលើនាវា Viking Cruise Journey ពីហូជីមិញ ហើយសំចតនៅខេត្តកំពង់ចាម។ ប្តីអាយុ៧៣ឆ្នាំ ប្រពន្ធអាយុ៦៩ឆ្នាំ។ បច្ចុប្បន្នសម្រាកព្យាបាលនៅមន្ទីរពេទ្យក្នុងរាជធានីភ្នំពេញ។ ថ្ងៃទី១៣ ខែមីនា៖ -បុរសជនជាតិកាណាដា ដែលជាគ្រូបង្រៀននៅសាលាអន្តរជាតិមួយនៅភ្នំពេញ ដែលត្រឡប់មកពីប្រទេសថៃ។ បច្ចុប្បន្នសម្រាកព្យាបាលនៅដាច់ដោយឡែកក្នុងផ្ទះរបស់ខ្លួន។ -បុរសជនជាតិបែលហ្ស៊ិក ដែលបម្រើនៅអង្គការអន្តរជាតិមួយនៅភ្នំពេញ។ គាត់ទើបមកពីអឺរ៉ុប ដោយបច្ចុប្បន្នព្យាបាលដាច់ដោយឡែកនៅពេទ្យរុស្ស៊ី។ ថ្ងៃទី១៥ ខែមីនា៖ -បុរសជនជាតិបារាំងអាយុ៣៥ឆ្នាំនៅភ្នំពេញ ដែលធ្វើដំណើរពីបារាំង ហើយបានធ្វើតេស្តនៅសិង្ហបុរី។ គាត់មកដល់ភ្នំពេញ មុនការបញ្ជាក់ពីលទ្ធផលតេស្តវិជ្ជមាន។ -ទារកអាយុ៤ខែ ដែលជាកូនបុរសជនជាតិបារាំងអាយុ៣៥ឆ្នាំ។ បច្ចុប្បន្ន ត្រូវបានបញ្ជូនទៅព្យាបាលនៅមន្ទីរពេទ្យកុមារ។ -បុរសជនជាតិខ្មែរដែលទើបវិលត្រឡប់ពីប្រទេសបារាំង។ បច្ចុប្បន្ន សម្រាកព្យាបាលនៅមន្ទីរពេទ្យខ្មែរ-សូវៀត។ -២ករណីលើបុរសខ្មែរឥស្លាមនៅខេត្តព្រះវិហារ។ ពួកគាត់ស្ថិតក្នុងចំណោមអ្នកទៅចូលរួមពិធីសាសនាមួយនៅជិតទីក្រុងគួឡាឡាំពួរ ប្រទេសម៉ាឡេស៊ីុ៕	ក្រសួងសុខាភិបាល នាថ្ងៃទី១៧ ខែមីនា នេះ បានប្រកាសរកឃើញ១២ករណីដែលឆ្លង COVID-19 នៅកម្ពុជា។ ក្នុងចំណោមនោះ ១១ករណីជាបុរសខ្មែរឥស្លាម ដែលមកពីបុណ្យសាសនានៅម៉ាឡេស៊ី និងមួយទៀត មកពីប្រទេសថៃ។
ទំព័រហ្វេសប៊ុកផ្លូវការរបស់កងទ័ពជើងគោក បានផ្សាយពីប្រសាសន៍របស់លោក ហ៊ុន ម៉ាណែត ដូច្នេះថា៖«ដើម្បីធានាបានប្រសិទ្ធភាពក្នុងការឆ្លើយតបទៅនឹងតម្រូវការនៃការបំពេញភារកិច្ចឲ្យបានមុតស្រួច និងលឿនរហ័ស វិស័យការពារជាតិ ចាំបាច់ត្រូវបន្តធ្វើទំនើបកម្មជាប់ជាប្រចាំ ព្រមជាមួយនឹងទិសដៅច្បាស់លាស់ និងចក្ខុវិស័យវែងឆ្ងាយប្រកបដោយភាពឯករាជ្យម្ចាស់ការខ្ពស់ ទាំងលើរចនាសម្ព័ន្ធដឹកនាំបញ្ជា ការហ្វឹកហ្វឺន និងគ្រឿងបំពាក់»។ ជាមួយគ្នានេះ លោកមេបញ្ជាការកងទ័ពជើងគោក បានកោតសរសើរបញ្ជាការដ្ឋានរថក្រោះ កងទ័ពជើងគោក ដែលបានខិតខំរៀបចំបើកដំណើរការឡើងវិញនូវវគ្គហ្វឹកហ្វឺនបំប៉នជំនាញរថក្រោះ រថពាសដែក នាពេលនេះ។ លោក បន្តថា វគ្គហ្វឹកហ្វឺននេះ ជាការពង្រឹងសមត្ថភាពជំនាញរបស់យោធិន ដើម្បីធានាបាននូវនិរន្តរភាពនៃសមត្ថភាពក្នុងការបំពេញភារកិច្ចក្នុងពេលចំពោះមុខ និងរយៈពេលវែងរបស់កងយោធពលខេមរភូមិន្ទ។ គួររម្លឹកថា ក្នុងពិធីផ្សព្វផ្សាយ «សៀវភៅសការពារជាតិឆ្នាំ២០២២» កាលពីថ្ងៃទី១២ ខែឧសភា ឆ្នាំ២០២២ ក្រសួងការពារជាតិ ក៏បានប្រកាសពីការធ្វើទំនើបកម្មលើវិស័យយោធាដែរ។ តាមរយៈសេចក្តីសេចក្តីប្រកាសព័ត៌មាន ស្តីពីការខ្លឹមសារនៃរៀបចំពិធីនេះ ក្រសួងការពារជាតិ បានសរសេរថា៖«ចាប់ពីពេលនេះតទៅ ការធ្វើទំនើបកម្មកងយោធពលខេមរភូមិន្ទ គឺជាអាទិភាពចម្បងមួយ នៅក្នុងដំណើរការកែទម្រង់យោធា។ សមត្ថភាពកងយោធាកម្ពុជា នឹងមិនត្រូវបានចាប់បង្ខំឲ្យស្ថិតនៅក្នុងសភាពចាស់គំរឹល តោកយ៉ាក ឬដើរថយក្រោយនោះឡើយ»។ ក្រសួងការពារជាតិ អះអាងទៀតថា កម្ពុជា មិនមែនធ្វើទំនើបកម្មយោធាត្រឹមតែមូលដ្ឋានកងទ័ពជើងទឹករាមប៉ុណ្ណោះទេ តែនឹងធ្វើទំនើបកម្មក្នុងផ្នែកផ្សេងៗទៀត ដូចជា ការពារដែនអាកាស អាវុធធុនធ្ងន់ ការជួយសង្គ្រោះ ការរក្សាសន្តិភាព និង ការប្រឆាំងអំពើភេរវកម្ម ជាដើម។ ក្រសួងការពារជាតិ បន្ថែមថា ការធ្វើទំនើបកម្មយោធានេះ មិនមែនដើម្បីបង្កការគំរាមកំហែងដល់ប្រទេសណាមួយនោះទេ តែដើម្បីការពារខ្លួន និងរួមចំណែកក្នុងការថែរក្សាសន្តិភាព-ស្ថិរភាពក្នុងតំបន់៕	នាពិធីសម្ពោធអគារទីបញ្ជាការរបស់បញ្ជាការដ្ឋានរថក្រោះ កងទ័ពជើងគោក និងពិធីបើកវគ្គហ្វឹកហ្វឺនបំប៉នជំនាញរថក្រោះ រថពាសដែកប្រចាំឆ្នាំ២០២២ ក្នុងខេត្តបាត់ដំបង កាលពីថ្ងៃទី១៩ ខែឧសភា ឆ្នាំ២០២២ លោកឧត្តមសេនីយ៍ឯក ហ៊ុន ម៉ាណែត អគ្គមេបញ្ជាការរងកងយោធពលខេមរភូមិន្ទ និងជាមេបញ្ជាការកងទ័ពជើងគោក បានថ្លែងថា វិស័យការពារជាតិ គឺជាឆ្អឹងខ្នងនៃកាតព្វកិច្ច និងបុព្វហេតុរួមរបស់ជាតិខ្មែរទាំងមូល ដែលធានាដល់សន្តិភាព ស្ថិរភាពភាព និងការអភិវឌ្ឍ។
តាមក្រសួងសុខាភិបាល ចាប់តាំងពីឆ្នាំ២០០៥ ដល់ឆ្នាំ២០១៤ កម្ពុជាធ្លាប់រកឃើញករណីជំងឺផ្តាសាយបក្សីចំនួន៥៦ករណី ក្នុងនោះ៣៧ករណីបានស្លាប់។ ទោះជាតាំងពីពេលនោះមកដល់បច្ចុប្បន្ន មិនមានករណីនេះកើតឡើងលើមនុស្សក៏ដោយ ហើយករណីពុលស្រា និងចំណីអាហារក៏កើតឡើងជាញឹកញាប់ ប៉ុន្តែពលរដ្ឋគ្រប់រូបត្រូវមានការប្រុងប្រយ័ត្នផ្ទាល់ខ្លួន។ តាមសេចក្តីណែនាំ និងបង្ការការពុលចំណីអាហារ ឬស្រា និងជំងឺផ្តាសាយបក្សី ក្រសួងណែនាឲ្យពលរដ្ឋកុំប៉ះពាល់ជាមួយសត្វនៅតាមកសិដ្ឋានចិញ្ចឹមសត្វ នៅលើទីផ្សារ ប៉ះពាល់លើផ្ទៃកខ្វក់ ឬប្រលាក់ដោយលាមកសត្វ និងហាមចូលកន្លែងសត្តឃាត បើគ្មានភារកិច្ច។ ត្រូវប្រកាន់ភ្ជាប់នូវអនាម័យផ្ទាល់ខ្លួន និងអនាម័យចំណីអាហារ ដែលអាចធានាសុវត្ថិភាព ក្នុងការបរិភោគបសុសត្វ និងស៊ុត។ ដោយឡែកវីធីការពារការពុលចំណីអាហារ និងស្រាវិញ គឺចាំបាច់រៀបចំចំណីអាហារឲ្យបានត្រឹមត្រូវ មានអនាម័យ និងចម្អិនឲ្យឆ្អិនល្អមុនបរិភោគ និងកុំបរិភោគសាច់ឆៅ។ នេះបើតាមការណែនាំដដែល ដោយបានបន្តប្រាប់ឲ្យពលរដ្ឋកុំបរិភោគអាហារដែលនៅយូរ ហើយត្រូវពិសាទឹកឆ្អិន ទឹកស្អាត និងត្រូវលាងដៃជាមួយសាប៊ូ ឲ្យបានញឹកញាប់។ ក្រសួងណែនាំកុំឲ្យពិសាស្រា ដែលផលិតមិនមានបច្ចេកទេសត្រឹមត្រូវ ឬយកមេតាណុលមកលាយធ្វើជាស្រា ស ដោយមិនមែនការត្រួតពិនិត្យត្រឹមត្រូវ៕	ភ្នំពេញ៖ ក្រសួងសុខាភិបាល បានក្រើនរម្លឹកប្រជាពលរដ្ឋឲ្យរក្សាអនាម័យខ្ពស់ បង្ការការពុលចំណីអាហារ ឬស្រា ដើម្បីចៀសការឆ្លងមេរោគផ្សេងៗ ពិសេសជំងឺផ្តាសាយបក្សីលើមនុស្ស ។ ការណែនាំនេះ ដោយសាររដូវបុរណ្យចូលឆ្នាំចិន និងចូលឆ្នាំខ្មែរ ជិតឈានមកដល់ហើយជាពេលដែលពលរដ្ឋទូទៅតែងមានការជួបជុំទទួលទានភេសជ្ជៈ,ចំណីអាហារ ឬធ្វើដំណើរកម្សាន្តផ្សេងៗ។
ក្បួនរថយន្តជាង១០០គ្រឿង ដែលដឹកទាហានអាមេរិកាំង បានឆ្លងចូលប្រទេសអ៊ីរ៉ាក់ ពីប្រទេសស៊ីរីកាលពីថ្ងៃចន្ទ ដែលជាផ្នែកមួយនៃការដកទ័ពអាមេរិកចេញពីប៉ែកខាងជើងប្រទេសស៊ីរី។ ការដកទ័ពអាមេរិកនេះ ត្រូវបានបញ្ជាដោយប្រធានាធិបតីអាមេរិក លោក ដូណាល់ ត្រាំ។ ប៉ុន្តែ លោក Esper មានប្រសាសន៍ថា ទាហានអាមេរិកាំងខ្លះ នៅតែល្បាតក្បែររោងចក្រចម្រាញ់ប្រេងទាំងនោះ ជាមួយកងកម្លាំងប្រជាធិបតេយ្យស៊ីរី ដែលដឹកនាំដោយពួកឃឺដ។ កាលពីថ្ងៃអាទិត្យ លោក ត្រាំ មានប្រសាសន៍តាមបណ្ដាញ Twitter ថា «ពួកយើង ការពារប្រេងបានហើយ»៕ សូមចុចទៅប្រភពដើម VOA ត្រង់នេះ	សហរដ្ឋអាមេរិក កំពុងរក្សាទាហានខ្លះទុកនៅក្បែររោងចក្រចម្រាញ់ប្រេងនៅប៉ែកនិរតីនៃប្រទេសស៊ីរី ដើម្បីការពាររោងចក្រទាំងនោះ កុំឱ្យក្រុមសកម្មប្រយុទ្ធរដ្ឋឥស្លាមដណ្ដើមយកបាន។ នេះបើយោងតាមរដ្ឋមន្ត្រីការពារប្រទេសរបស់អាមេរិកលោក Mark Esper ដែលបានប្រាប់ឱ្យដឹងកាលពីថ្ងៃចន្ទ។
Dallas សញ្ជាតិអៀរឡង់ខាងជើង បានជួបប្រទះបញ្ហារបួសបាក់ជើង អំឡុងការប្រកួតទល់នឹងក្រុម Manchester City កាលពីឆ្នាំ ២០២២ ដោយកាលនោះរូបគេបានប៉ះទង្គិចប្រជែងបាល់គ្នាជាមួយនឹងកីឡាករ Jack Grealish។ ចាប់តាំងពីរបួសមក Dallas ខនខានបង្ហាញខ្លួនពីពេលនោះមកដល់ពេលនេះ។ «រយៈពេលជាង ២ឆ្នាំ ហើយ ដែលក្រុមវេជ្ជសាស្ត្ររបស់ Leeds United រួមជាមួយនឹងក្រុមគ្រូពេទ្យក្នុងទីក្រុងឡុងដ៍ បានធ្វើការងារយ៉ាងយកចិត្តទុកដាក់ដើម្បីជួយព្យាបាល របួសរបស់ខ្ញុំ។ ជារឿងសោកស្តាយ ទោះជាមានការយកចិត្តទុកដាក់ខ្ពស់យ៉ាងណា តែរាងកាយខ្ញុំមិនធ្វើការងារនេះឡើយ។ ខ្ញុំគួរតែទទួលយកវាពេលនេះ ជាការពិតជង្គង់របស់ខ្ញុំបានរងផលប៉ះពាល់ខ្លាំង ខ្ញុំនឹងមិនវិលត្រឡប់ទៅកាន់ការប្រកួតបាល់ទាត់អាជីពវិញឡើយ។»។ Dallas បាននិយាយនៅក្នុងសេចក្តីថ្លែងការណ៍បែបនេះ។ កីឡាករវ័យ ៣២ឆ្នាំ បានបង្ហាញខ្លួន ២៦៦លើក ឱ្យក្រុម Leeds United ដោយបានជួយនាំក្លិបឈ្នះកៅអីលេងនៅក្នុងក្របខណ្ឌ Premier League កាលពីរដូវកាល ២០១៩-២០។ Dallas ក៏បានបង្ហាញខ្លួន ៦២លើក ឱ្យក្រុមជម្រើសជាតិផងដែរ។ ក្លិប Leeds United ក៏បានលើកឡើងក្នុងសេចក្តីថ្លែងការណ៍ដោយក្តីសោកស្តាយដូច្នេះថា៖«Dallas គឺជាតារាមួយរូបប្រចាំក្លិប Leeds ហើយរូបគេតែងតែមានវត្តមាននៅកីឡដ្ឋាន Elland Road។ ការរួមចំណែករបស់គេនឹងស្ថិតក្នុងការចងចាំរបស់ក្លិប ហើយគេបានចារឈ្មោះនៅក្នុងប្រវត្តិសាស្ត្រក្លិបមួយរូបផងដែរ។»៕	Stuart Dallas ខ្សែការពារក្រុម Leeds United ត្រូវបង្ខំចិត្តចូលនិវត្តន៍ពីអាជីពកីឡាករបាល់ទាត់ ត្រឹមវ័យ ៣២ឆ្នាំ បន្ទាប់ពីបរាជ័យក្នុងការព្យាបាលរបួសជើង។ នេះបើតាមការប្រកាសរបស់ក្លិបស្ថិតក្នុងក្របខណ្ឌ Championship និងកីឡាករផ្ទាល់ នាថ្ងៃទី១០ ខែមេសា។
ដើម្បីជ្រាបច្បាស់ សូមអញ្ជើញលោកអ្នកនាងទស្សនា វីដេអូខាងក្រោមនេះ៖ នៅទីនេះ ក៏មានបង្អួចឈើដ៏វែង១ ជាមួយដងដែក ដែលពីដើមគេដាក់នៅចន្លោះលើជញ្ជាំង ក្រោមដំបូលក្នុងបន្ទប់ជួល។ លើសពីនេះទៅទៀតទ្វារចូលហាង គឺជាទ្វារមួយដ៏ចាស់ ដែលមិនត្រូវបានធ្វើទំនើបកម្ម អ្វីនោះទេ ពោលគឺថ្នាំពណ៌សច្រែះអស់ហើយ។ ទ្វារឈើ ៣គ្រឿងខាងលើ មានពណ៌ក្រហមចាស់ ដែលជាពណ៌ពេញនិយមនៅសម័យមុនសង្គ្រាម។ ទ្វារធ្វើបែបនេះ នៅសេសសល់ច្រើន ដែលគេនៅតែប្រើនៅអគាររដ្ឋនានា ដូចជាសាលារៀន ឬសាលាសង្កាត់ជាដើម។ ដូចផ្ទាំងបិទបង្អួចដែរ ត្រូវបានប្រើធ្វើជាវត្ថុតុប តែង ពិដាន។ វាមានចន្លោះស្ដើងជាច្រើន ដើម្បីខ្យល់ចេញចូលបាន ប៉ុន្តែមិនឱ្យមើលពីក្រៅឃើញខាងក្នុង។ ប្រសិនបើផ្ទះចាស់ខូចច្រើន មានទ្វារបែបនោះក៏វាមិនស្អាតដែរ។ ចំណែកផ្ទះទំនើបវិញ មានទ្វារបែបនោះក៏ទំនងដែរ។ ប៉ុន្តែភាពទំនើបស្អាតជំវិញ ជួយដាក់តម្លៃទៅលើវត្ថុសភាពចាស់ ហើយវត្ថុសភាពចាស់ ដាក់តម្លៃទៅលើអគារទំនើប៕ អត្ថបទទាក់ទង ហាងកាហ្វេមួយកន្លែង យកម៉ាស៊ីនឈូសទឹកកកបុរាណ៦គ្រឿង មកតាំងលម្អ «TEMPLE» ត្រូវបានលម្អដោយទោចក្រយានយន្តបុរាណ ឲ្យសមនឹងឈ្មោះអាហារដ្ឋានដែលមានលក្ខណៈបុរាណ	ភ្នំពេញ៖ សម្ភារចាស់ៗជាច្រើនប្រភេទ ត្រូវបានប្រើប្រាស់ជាវត្ថុតុបតែងលម្អហាងកាហ្វេ មួយកន្លែង ស្ថិតក្នុងខណ្ឌបឹងកេងកង រាជធានីភ្នំពេញ។ ក្នុងចំណោមវត្ថុតុបតែងទាំងនោះ មាន ទ្វារឈើបុរាណចំនួន ៣ និងផ្ទាំងឈើបុរាណដើម្បីបិទបង្អួចចំនួន៤ ដែលវាមានអាយុកាលប្រហែល០ឆ្នាំទៅហើយ។ ប្រសិនបើគ្មានការកែច្នៃបែបនេះ វត្ថុចាស់ៗទាំងនោះ ទំនង មិនសូវមានសោភ័ណ ឬត្រូវបានទុកចោល ហើយក៏កាន់តែមានតម្លៃដែរ។
ប៉ុន្តែលោក ហ៊ុន ម៉ាណែត ចង់ចុះទៅពិសាបាយជាមួយពលរដ្ឋ កម្មករ កម្មការិនីរោងចក្រ ដោយមិនឱ្យមានការរៀបចំទុកមុននោះទេ ។ បានន័យថា លោកនាយករដ្ឋមន្រ្តី នឹងលួចចុះទៅត្រួតពិនិត្យ ហើយពិសាបាយជាមួយពលរដ្ឋ ដោយមិនជូនដំណឹងប្រាប់អ្នកណាមុនទាំងអស់។ «ថ្ងៃមុន កេះឯកឧត្តម ហេង សួរ ទៅដើម្បីត្រួតពិនិត្យមើល ប៉ុន្តែសំខាន់ចង់ដឹងពីស្ថានភាពជាក់ស្ដែង ហើយកុំភរ ខ្ញុំ។ ហើយពេលខ្លះ ខ្ញុំចូលទៅមើលកន្លែងជាក់ស្ដែង ដោយមិនព្រៀងទុក។ កាលខ្ញុំនៅកងទ័ព ខ្ញុំចុះទៅពិនិត្យព្រំដែន កន្លែងខ្លះ ដោយមិនចាំបាច់(ប្រាប់មុន) ហើយមេទ័ពរត់តាមខ្ញុំទេ ។ ខ្ញុំចប់ការត្រួតពិនិត្យហើយ បានមេទ័ពរត់ទៅដល់។ ហើយចូលទៅបានដឹងការគ្រប់គ្រងកម្លាំងទ័ព និងការត្រៀមលក្ខណៈជាក់ស្ដែង»។ នេះជាការបញ្ជាក់របស់លោក ហ៊ុន ម៉ាណែត ដែលបានបន្ថែមថា ទោះលោកមិនចុះផ្ទាល់ ក៏មានក្រុមការងារដែលនៅចំណុះផ្ទាល់របស់លោក ចុះតាមដានជាប្រចាំដែរ។ លោក ហ៊ុន ម៉ាណែត ឱ្យតម្លៃលើការត្រួតពិនិត្យស្ថានភាពជាក់ស្ដែងជាប្រចាំ ទើបការអនុវត្តការងារមានប្រសិទ្ធភាពខ្ពស់។ សម្រាប់លោក ម៉ាណែត ការពិនិត្យតែលើរបាយការណ៍ ហើយយកមកវាយតម្លៃនោះ វាមិនសូវផ្ដល់ផលវិជ្ជមានឡើយ។ «ព្រោះខ្ញុំជឿថា ស្អីក៏ដោយត្រូវធានាប្រសិទ្ធភាព តាមរយៈ យន្តការតាមដានត្រួតពិនិត្យជាប់ជាប្រចាំ។ បើអត់មាន(យន្តការ)នេះទេ យើងអត់ជោគជ័យប៉ុន្មានទេ»។ នេះបើតាមប្រមុខរដ្ឋាភិបាល ថ្លែងនៅចំពោះមុខកម្មករ-កម្មការិនី ១៨ ០០០នាក់ នៅតំបន់ព្រៃស្ពឺ ខណ្ឌពោធិ៍សែនជ័យ រាជធានីភ្នំពេញ នៅព្រឹកថ្ងៃទី២៩ ខែសីហា។ ជាមួយគ្នានេះ លោកនាយករដ្ឋមន្រ្តី ក៏ដាក់ចេញផែនការរៀបចំកែលម្អកន្លែងទារកដ្ឋាន និងអាហារដ្ឋាននៅតាមរោងចក្រ ដែលទើបបង្កើតឡើងថ្មីៗ ដើម្បីជួយសម្រួល និងដោះស្រាយការលំបាករបស់កម្មករ កម្មការិនីរោងចក្រទៀតផង។ បើតាមលោក ម៉ាណែត ការរៀបចំទារកដ្ឋាននេះ គឺអាចជួយឱ្យកម្មការិនី ដែលមានកូនតូចៗ ក្នុងបន្ទុកអាចយកទៅកន្លែងធ្វើការបាន ជាពិសេសកាត់បន្ថយថ្លៃចំណាយឱ្យអ្នកដទៃ ជួយមើលថែកូនៗរបស់ពួកគេ រួមទាំងជួយលើកកម្ពស់អាហារូបត្ថម្ភដល់កុមារ និងទារក៕	«ខ្ញុំច្រណែន សម្ដេច (ហ៊ុន សែន) មួយ នៅកន្លែងហ្នឹង គាត់បានចុះហូបបាយជាមួយពលរដ្ឋ តែខ្ញុំមិនទាន់ តែខ្ញុំត្រូវតែចុះទៅ»។ នេះបើតាមលោកនាយករដ្ឋមន្រ្តី ហ៊ុន ម៉ាណែត ដែលគ្រោងចុះទៅពិសាបាយជាមួយកម្មករ កម្មការិនីរោងចក្រ។
រដ្ឋាភិបាលព្រុយណេសង្ឃឹមថា ការប្រឹងប្រែងរបស់ខ្លួនកន្លងមកក្នុងការអភិវឌ្ឍវិស័យទេសចរណ៍នឹងជំរុញឲ្យអ្នកទេសចរបរទេសមកកម្សាន្តនៅព្រុយណេកើនឡើងពី ២១៨០០០នាក់ក្នុងឆ្នាំ ២០១៥ ទៅដល់ ៤៥១០០០ នាក់ត្រឹមឆ្នាំ ២០២០ខាងមុខ។ បើតាមសារព័ត៌មានរដ្ឋព្រុយណេ Borneo Bulletin បច្ចុប្បន្ននេះ វិស័យទេសចរណ៍រួមចំណែកប្រហែលត្រឹម មួយភាគរយប៉ុណ្ណោះក្នុងផលិតផលក្នុងស្រុកសរុបរបស់ព្រុយណេ។ ដូច្នេះ ហើយការទាក់ទាញចំនួនភ្ងៀវទេសចរបន្ថែមនេះនឹងធ្វើឲ្យចំណូលដែលទាញបានពីវិស័យទេសចរណ៍កើនឡើងដល់បីភាគរយ។ អាជ្ញាធរព្រុយណេបានជំរុញនិងលើកទឹកចិត្តឲ្យមានការសហប្រតិបត្តិការរវាងវិស័យឯកជន និងសាធារណៈក្នុងអភិវឌ្ឍតំបន់ទេសចរណ៍ និងធ្វើយ៉ាងណាទាក់ទាញអ្នកទេសចរឲ្យបានច្រើនតាមដែលអាចធ្វើបានទាំងក្រៅ និងក្នុងតំបន់អាស៊ាន។ ជាទូទៅ ព្រុយណេផ្តោតសំខាន់លើការស្វែងរកតំបន់អេកូទេសចរណ៍ថ្មីសម្រាប់ដំណើរផ្សងព្រេង, បង្កើតឧទ្យានសម្រាប់គ្រួសារ, រៀបចំសួនសត្វឬឧទ្យានសត្វព្រៃ, បង្កើតទីតាំងបង្ហោះខ្លែង និងកន្លែងហែលនិងមុជទឹកបាតសមុទ្ររាវរកកម្ទេចកប៉ាល់ឬ ទីតាំងបូមប្រេងជាដើម។ យ៉ាងណាក៏ដោយចុះការអភិវឌ្ឍវិស័យទេសចរណ៍ព្រុយណេប្រឈមបញ្ហាធំៗមួយចំនួន ដូចជាសេវាកម្មលក់ដូរនៅមានកម្រិត កង្វះខាតសេវាដឹកជញ្ជូន ក៏ដូចជាទីតាំងសម្រាប់កម្សាន្តសប្បាយផងដែរដោយសារការអនុវត្តច្បាប់សាសនាតឹងរ៉ឹងចាប់ពីឆ្នាំ ២០១៤មក។ គេគួរដឹងដែរថា ព្រុយណេ បានក្លាយជាប្រទេសអាស៊ានដំបូងបង្អស់ដែលសម្រេចអនុវត្តក្រមព្រហ្មទណ្ឌឥស្លាម (Sharia Law) ដែលមានគ្រប់គ្រងតឹងរ៉ឹង និងដាក់ទណ្ឌកម្មធ្ងន់ធ្ងរលើ ប្រជាជនទាំងអស់ទាំងអ្នកប្រណិប័តន៍ និងមិនប្រណិប័តន៍សាសនាឥស្លាមក្តី។ ការចាប់ផ្តើមអនុវត្តច្បាប់សាសនានេះបង្កឲ្យមានការព្រួយបារម្ភខ្លាំងដែរកន្លងមកពីជាពិសេសប្រជាជនអ្នកកាន់សាសនាផ្សេង និងក្រុមសិទ្ធិមនុស្សដែរ។ ថ្វីបើមិនមានអ្នកទេសចរណាម្នាក់ត្រូវបានគេដាក់ទណ្ឌកម្មក្រោមច្បាប់សាសនាក៏ដោយ ការយល់ឃើញអវិជ្ជមានចំពោះព្រុយណេនៅបន្តកើតមានឡើងមកដល់បច្ចុប្បន្ន។ គេចាត់ទុកព្រុយណេក្លាយជាទីតាំងទេសចរដែលសោះកក្រោះជាពិសេសពេលរាត្រី ដែលវាខុសប្លែកបុរីរដ្ឋសិង្ហបុរី ប្រទេសឥស្លាមធំបំផុតឥណ្ឌូណេស៊ី និងម៉ាឡេស៊ីដែលស្ថិតនៅមិនឆ្ងាយពីគ្នានោះ៕	ខណៈដែលកំណើនសេដ្ឋកិច្ចស្ថិតនៅជាកង្វល់ដ៏ធំរបស់អ្នកនយោបាយនិងប្រជាជនស្របពេលប្រេងធ្លាក់ថ្លៃ រដ្ឋាភិបាលព្រុយណេកំពុងប្រឹងប្រែងជំរុញឧស្សាហកម្មទេសចរដែលវាអាចនឹងក្លាយជាប្រភពចំណូលសំខាន់សម្រាប់សេដ្ឋកិច្ចនាពេលអនាគត។ ព្រុយណេប្តេជ្ញាចិត្តទាញចំណូលពីវិស័យទេសចរណ៍ឲ្យបានបីភាគរយនៃផលិតផលក្នុងស្រុកសរុបត្រឹមឆ្នាំ ២០២០។
ក្នុងសន្និសីទកាសែតស្តីពីវឌ្ឍភាព និងទិសដៅការងារបន្តរបស់រដ្ឋបាលខេត្តកណ្ដាល នៅទីស្ដីការគណៈរដ្ឋមន្ត្រី នាថ្ងៃទី២៨ ខែឧសភានេះ លោក គង់ សោភ័ណ្ឌ ថ្លែងថា ខេត្តកណ្ដាល ដែលព័ទ្ធជុំវិញរាជធានីភ្នំពេញ ទទួលបានកំណើនសេដ្ឋកិច្ចពីវិស័យកសិកម្ម ចំនួន៣៨,៧ភាគរយ វិស័យឧស្សាហកម្ម ចំនួន៣៤,២ភាគរយ និង វិស័យសេវាកម្មចំនួន ២៧,១ភាគរយ។ លោក បន្តថា វិស័យកសិកម្មបានចូលរួមចំណែកសេដ្ឋកិច្ចច្រើនជាងគេ។ វិស័យកសិកម្ម មានដំណាំ ដូចជា ពោត អំពៅ និង បន្លែគ្រប់មុខ ជាដើម។ ចំណែក ការងារបង្កបង្កើនផលក្នុងឆ្នាំ២០១៩ លើផ្ទៃដីធ្វើស្រូវរដូវវស្សា និងប្រាំង ជាង៩ម៉ឺនហិកតា ទទួលបានផលជាង៣៤ម៉ឺនតោន កើនឡើង ១,៦២ ភាគរយ។ បរិមាណស្រូវ លើសពីតម្រូវការជាង២,៦ម៉ឺនតោន។ ទាំងនេះ ជាការរបរាប់របស់លោកអភិបាលខេត្តកណ្តាល។ ដើម្បីជួយសម្រួលទីផ្សារ និងបណ្ដុះបណ្ដាលបច្ចេកទេសដាំដុះ អភិបាលខេត្តកណ្ដាល អះអាងថា លោក បានបង្កើតបណ្ដុំអាជីវកម្មបន្លែចំនួន៨៩បណ្ដុំ ដោយមានការចូលរួមពីកសិករជាង២,៧ពាន់គ្រួសារ។ លោក បន្ថែមថា លើសពីនេះ ក្រុមផលិតបន្លែសុវត្ថិភាពចំនួន ៣៣ក្រុម និងសហគមន៍បន្លែសុវត្ថិភាព ៦សហគមន៍ មាន កសិករ៦៣៩គ្រួសារ ចូលរួម៕	ភ្នំពេញ៖ សេដ្ឋកិច្ចនៃខេត្តកណ្តាល ពឹងផ្អែកលើវិស័យធំៗចំនួន៣ គឺ វិស័យកសិកម្ម វិស័យឧស្សាហកម្ម និង សេវាកម្ម។ លោក គង់ សោភ័ណ្ឌ អភិបាលខេត្តកណ្ដាល លើកឡើងថា កសិកម្ម ជាវិស័យស្នូលមួយដែលបានរួមចំណែកសេដ្ឋកិច្ចខេត្តកណ្ដាលច្រើនជាងគេ។
ក្រោយពីការប្រកួតប្រជែងដ៏ស្វិតស្វាញ គណៈកម្មការវាយតម្លៃបានពិភាក្សាយ៉ាងហ្មត់ចត់ និងសម្រេចជ្រើសរើស ជ័យលាភី៤រូប តាមចំណាត់ថ្នាក់ដូចខាងក្រោម៖ ម្ចាស់ជ័យលាភីលេខ១ បានទៅលើ លោក ឆែន ច័ន្ទដារ៉ា (ម្ចាស់អាជីវកម្មសហគ្រាសធុនមធ្យម ផលិតប្រេងឆាកន្ទក់ មកពីខេត្តបាត់ដំបង)។ ម្ចាស់ជ័យលាភីលេខ២ បានទៅលើ លោកស្រី ចៅ លន់មូលីការ (ម្ចាស់អាជីវកម្ម Cambodian Standard Development & Supply Co.,Ltd មកពីរាជធានីភ្នំពេញ)។ ម្ចាស់ជ័យលាភីលេខ៣ បានទៅលើ លោកចាន់ សិល្បសុជាតិ (ម្ចាស់អាជីវកម្ម អ៊ីឆេ ង៉ូវហេង មកពីខេត្តកំពត)។ ម្ចាស់ជ័យលាភីលេខ៤ បានទៅលើ លោក សុទ្ធ វណ្ណៈ (ម្ចាស់អាជីវកម្ម អូស្ត្រាលី ផេស៊ីហ្វិក អ៊ិនវេសម៉ិន ខូ អិលធីឌី មកពីខេត្តសៀមរាប)។ ម្ចាស់ជ័យលាភីលេខ១ ទទួលបានរង្វាន់ជាទឹកប្រាក់សរុប ១ ម៉ឺនដុល្លារសហរដ្ឋអាម៉េរិក មានឱកាសធ្វើជាទីប្រឹក្សា «វិទ្យាស្ថានជាតិសហគ្រិនភាព និងនវានុវត្តន៍» ជាវាគ្មិនកិត្តិយសក្នុងកម្មវិធីសហគ្រិនរបស់វិទ្យាស្ថាន ជាតំណាងរបស់វិទ្យាស្ថានចូលរួមប្រកួតប្រជែង ពានរង្វាន់សហគ្រិនក្នុងតំបន់ ជាអ្នកផ្ដល់ពិន្ទុសម្រាប់កម្មវិធី «ពានរង្វាន់ សហគ្រិនថ្នាក់ជាតិ» នៅឆ្នាំក្រោយព្រមទាំងទទួលបានលិខិតបញ្ជាក់ទទួលស្គាល់ដោយក្រសួងការងារ និងបណ្ដុះ បណ្ដាលវិជ្ជាជីវៈ។ គួររម្លឹកថា នេះជាលើកទី៤ហើយ ដែល «កម្មវិធីប្រកួតពានរង្វាន់សហគ្រិនថ្នាក់ជាតិ» បានប្រព្រឹត្តទៅ។ កម្មវិធី នេះធ្វើឡើងដើម្បីលើកទឹកចិត្តសហគ្រិនកម្ពុជាឲ្យបើកបង្ហាញគំនិតអាជីវកម្មរបស់ខ្លួន និងសមិទ្ធផលដែលសម្រេចបានដល់គណៈកម្មការវាយតម្លៃ និងដាក់ពិន្ទុដើម្បីទទួលបានដំបូន្មានល្អៗការលើកទឹកចិត្ត និងអបអរសាទរជាសាធារណៈដល់ម្ចាស់ជ័យលាភី ដែលបានខិតខំប្រឹងប្រែងអភិវឌ្ឍន៍អាជីវកម្មរបស់ខ្លួនហើយបានរួមចំណែកអភិវឌ្ឍសេដ្ឋកិច្ចជាតិ។ ជាក់ស្តែងការប្រកួតប្រព្រឹត្តទៅដោយមានការដាក់ពាក្យចំនួន ២៥៤ក្រុមហ៊ុន មកពីទូទាំងប្រទេសកម្ពុជា ដែលការផ្សព្វផ្សាយ បានបែងចែកជា ៥តំបន់រួមមាន៖ តំបន់បាត់ដំបង តំបន់សៀមរាប តំបន់កំពង់ចាម តំបន់កំពត និងតំបន់កណ្តាល។ គួរជម្រាបថា សហគ្រិនខ្មែរត្រូវបានបង្កើតឡើងក្នុងគោលបំណងធ្វើការដោយផ្ទាល់ជាមួយស្ថាប័នដៃគូ និងអ្នកពាក់ព័ន្ធនានានៅក្នុងប្រព័ន្ធអេកូឡូស៊ីសហគ្រិនភាពនៅកម្ពុជា។ សហគ្រិនខ្មែរមានចក្ខុវិស័យក្លាយជាថ្នាលជាតិ សម្រាប់ការលើកកម្ពស់សហគ្រិនភាពតាមរយៈការគាំទ្រទាំងហិរញ្ញវត្ថុ និងមិនមែនហិរញ្ញវត្ថុដល់ធុរកិច្ចថ្មី និង សហគ្រាសធុនតូចនិងមធ្យម ដែលមានសក្ដានុពលនៅក្នុងវិស័យអាទិភាព ដូចជាវិស័យ បច្ចេកវិទ្យាគមនាគន៍ សេវាកម្ម កសិកម្ម និងផលិតកម្ម ឱ្យបានច្រើនដើម្បីចូលរួមលើកកម្ពស់សេដ្ឋកិច្ចជាតិ៕ (អត្ថបទពាណិជ្ជកម្ម)	សហគ្រិនខ្មែរ (Khmer Enterprise) សហការជាមួយវិទ្យាស្ថានជាតិសហគ្រិនភាព និងនវានុវត្តន៍ (NIEI) បានរកឃើញ និងប្រគល់ពានរង្វាន់ដល់ម្ចាស់សហគ្រាស ដែលចូលរួមប្រកួតក្នុងកម្មវិធី «ពានរង្វាន់សហគ្រិន ថ្នាក់ជាតិឆ្នាំ២០២៣» ដោយមានការចូលរួមជាអធិបតីភាពដ៏ខ្ពង់ខ្ពស់ពីលោក ហេង សួរ រដ្ឋមន្រ្តី នៃក្រសួងការងារ និងបណ្តុះបណ្តាលវិជ្ជាជីវៈ និងលោក ឈៀង វណ្ណមុនិណ្ឌ នាយកប្រតិបត្តិ សហគ្រិនខ្មែរ។
កូរ៉េខាងត្បូងមិនពេញចិត្តឡើយនឹងនយោបាយរឹតត្បិតរបស់អាមេរិកលើផលិតផលរបស់ខ្លួន។ អាមេរិកបានប្រកាសពីការដំឡើងពន្ធនាំចូលរហូតដល់៥០ភាគរយលើផលិតផលម៉ាស៊ីនបោកគក់ និងបន្ទះសូឡារបស់ប្រទេសជាច្រើនរាប់ទាំងកូរ៉េខាងត្បូងផង។ មិនមែនតែផលិតផលនេះឡើយ អាមេរិកក៏មានផែនការបង្កើនពន្ធនាំចូលដែកពីកូរ៉េខាងត្បូងផងដែរ ដើម្បីការពារក្រុមហ៊ុនក្នុងស្រុក និងបង្កើនពន្ធផង។ ក្លាយជាជនរងគ្រោះដោយសារនយោបាយអាមេរិក កូរ៉េខាងត្បូងក៏មិនស្ងៀមដែរ។ ក្នុងកិច្ចប្រជុំជាមួយមន្ត្រីជាន់ខ្ពស់នៅវិមាន Cheong Wa Dae ប្រធានាធិបតីកូរ៉េខាងត្បូង មូន ចេអ៊ីន បានបញ្ជាឲ្យចាត់វិធានការតបតវិញ ដោយប្រើមធ្យោបាយទាំងអស់។ បើតាមទីភ្នាក់ងារព័ត៌មាន Yonhap លោក មូន ចង់ឲ្យស្ថាប័នទាំងអស់ឆ្លើយតបនឹងចំណាត់ការគាំពារនិយមដ៏អយុត្តិធម៌ឲ្យបានម៉ឺងម៉ាត់ និងដោយទំនុកចិត្តខ្ពស់។ ខ្ញុំចង់ឲ្យអ្នកដោះស្រាយបញ្ហា តាមរយៈការពិចារណាដាក់ពាក្យបណ្ដឹងទៅកាន់អង្គការពាណិជ្ជកម្មពិភពលោក និងត្រួតពិនិត្យលទ្ធភាពដែលអាមេរិករំលោភបំពានកិច្ចព្រមព្រៀងពាណិជ្ជកម្មសេរីទ្វេភាគី ព្រមទាំងលើកឡើងពីភាពអយុត្តិធម៌នៃចំណាត់របស់អាមេរិកនៅក្នុងការចរចាកិច្ចព្រមព្រៀងពាណិជ្ជកម្មសេរីឡើងវិញ។ នេះជាបញ្ជារបស់លោក មូន ចេអ៊ីន ទៅកាន់មន្ត្រីរបស់លោក ដោយបានបញ្ជាក់ថា នយោបាយគាំពារនិយមធ្វើឲ្យផលិតផលកូរ៉េខាងត្បូងប្រឈមមុខបញ្ហា។ ទន្ទឹមនឹងឆ្លើយតបអាមេរិក លោក មូន ចេអ៊ីន ក៏ចេញបញ្ជាឲ្យមានការត្រួតពិនិត្យម៉ត់ចត់បំផុតលើកញ្ចប់វិធានការស៊ីជម្រៅមួយដើម្បីជួយវិស័យនាំចេញដែលរងគ្រោះ និងជំរុញភាពប្រកួតប្រជែងរបស់ផលិតផលនាំចេញកូរ៉េខាងត្បូង។ ជាមួយគ្នានោះ ប្រធានាធិបតីកូរ៉េខាងត្បងរូបនេះក៏ព្រលយពាក្យដែរថា រដ្ឋាភិបាលនឹងមិនលូកដៃចូលការបិទរោងចក្រផលិតឡាននៅកូរ៉េខាងត្បូងរបស់ក្រុមហ៊ុន GM របស់អាមេរិកឡើយ។ លោក មូន ចេអ៊ីន ទទួលស្គាល់ថា ការបិទរោងចក្ររបស់ក្រុមអាមេរិកនេះ នឹងប៉ះពាល់ដល់ស្ថានភាពសេដ្ឋកិច្ចខេត្ត Gunsan មិនខាន។ លោកបានបង្គាប់ឲ្យបង្កើតក្រុមការងារចម្រុះមួយដើម្បីជួយសង្គ្រោះសេដ្ឋកិច្ចខេត្តនេះ និងចាត់វិធានការពិសេសដើម្បីឲ្យខេត្ត Gunsan មានសេដ្ឋកិច្ចរស់ឡើងវិញ។ នេះជាចំណាត់ការសម្រាប់ដោះស្រាយបញ្ហាក្នុងស្រុក ស្របគ្នានឹងការតវ៉ាជាមួយអាមេរិកនៅសង្វៀនអន្តរជាតិ៕	ប្រធានាធិបតីកូរ៉េខាងត្បូង មូន ចេអ៊ីន នៅថ្ងៃទី១៩ ខែកុម្ភៈ បានចេញបញ្ជាឲ្យរដ្ឋាភិបាលចាត់វិធានការគ្រប់យ៉ាងដើម្បីឆ្លើយតបទៅនឹងចំណាត់ការរឹតត្បិតរបស់អាមេរិកលើផលិតផលកូរ៉េខាងត្បូង រាប់ ទាំងយន្តការអង្គការពាណិជ្ជកម្មពិភពលោក (WTO) ។ លោក មូន ចេអ៊ីន ចាត់ទុកចំណាត់ការ របស់ រដ្ឋបាលប្រធានាធិបតី ដូណាល់ ត្រាំ ជារឿងអយុត្តិធម៌។ ក្រៅពីចាត់វិធានការតបវិញ លោក មូន ក៏ ប្រាប់ឲ្យបង្កើនការគាំទ្រលើវិស័យដែលរងប៉ះពាល់ដោយសារនយោបាយអាមេរិកនេះដែរ។
តាំងពីសង្គ្រាមអ៊ុយក្រែន បណ្ដាប្រទេសលោកខាងលិចមិនត្រឹមផ្ដល់ជំនួយមនុស្សធម៌ និងសព្វាវុធទប់ទល់នឹងរុស្ស៊ីប៉ុណ្ណោះទេ ថែមក៏បានជួយហ្វឹកហាត់ទ័ពអ៊ុយក្រែនដើម្បីមានសមត្ថភាពធ្វើសង្គ្រាមផងដែរ។ ប្រទេសដែលជួយហ្វឹកហាត់កងទ័ពអ៊ុយក្រែនមានដូចជា អាម៉េរិក អាល្លឺម៉ង់ អូស្ត្រាលី បារាំង និងប្រទេសអឺរ៉ុបផ្សេងទៀត។ ដោយឡែកនៅអាល្លឺម៉ង់ មេបញ្ជាការហ្វឹកហាត់ពិសេស នៅថ្ងៃទី២២ ខែកុម្ភៈ អះអាងថាកងទ័ពអ៊ុយក្រែនប្រហែល១ពាន់នាក់កំពុងបង្វឹកដោយគ្រូយោធាអាល្លឺម៉ង់ពីរបៀបប្រើរងក្រោះរបស់លោកខាងលិច ហើយនឹងមានគ្រូបង្វឹកផ្នែកប្រើប្រាស់អាវុធនានារាប់រយនាក់មកពីប្រទេសដទៃទៀត។ «យើងកំពុងនិយាយអំពីទាហានពី៣០ទៅ៥០នាក់មកពីន័រវែស និងជាច្រើនរយនាក់ទៀតមកពីហូឡង់»។ ឧត្តមសេនីយ៍ឯក Andreas Marlow ប្រាប់ទីភ្នាក់ងារព័ត៌មាន Reuters បែបនេះក្នុងបទសម្ភាសមួយនៅឯទីបញ្ជាការនាទីក្រុង Strausberg ។ លោកសង្ឃឹមថានឹងមានការរួមចំណែកបន្ថែមទៀតពីប្រទេសដទៃ។ លោក Marlow ក៏បានបញ្ជាក់ថា រហូតមកដល់ពេលនេះ ទាហានអាល្លឺម៉ង់ប្រហែល១៥០០នាក់បានរៀបចំការបណ្ដុះបណ្ដាលទាហានអ៊ុយក្រែន និងមានគោលដៅបណ្តុះបណ្តាលទាហានអ៊ុយក្រែនឱ្យបាន៩ពាន់នាក់ ឬច្រើនជាងនេះនៅចុងឆ្នាំ២០២៣។ ទីបញ្ជាការហ្វឹកហ្វឺនពិសេសនេះ ជាផ្នែកមួយនៃបេសកកម្មយោធារបស់អឺរ៉ុប (EU) ដែលបានបង្កើតឡើងក្នុងខែវិច្ឆិកា ដើម្បីបណ្តុះបណ្តាលទាហានអ៊ុយក្រែនរហូតដល់៣ម៉ឺននាក់ក្នុងជំនាញផ្សេងៗ សម្រាប់ជួយទីក្រុងកៀវប្រយុទ្ធប្រឆាំងនឹងការឈ្លានពានរបស់រុស្ស៊ី។ ប៉ូឡូញជាមជ្ឈមណ្ឌលបណ្តុះបណ្តាលទាហានអ៊ុយក្រែនដ៏សំខាន់មួយផ្សេងទៀត ខណៈដែលអេស្ប៉ាញ បារាំង សាធារណរដ្ឋឆេក ស្លូវ៉ាគី រូម៉ានី និងអ៊ីតាលី ក៏បានចូលរួមជួយក្នុងវគ្គបណ្ដុះបណ្ដាលទាហានអ៊ុយក្រែនដែរ។ គួរបញ្ជាក់ថា វគ្គបណ្ដុះបណ្ដាលនៅតាមបណ្តាប្រទេសអឺរ៉ុប ធ្វើឡើងដោយផ្ដោតចាប់ពីការហ្វឹកហ្វឺនជាមូលដ្ឋានរហូតដល់ប្រតិបត្តិការរថក្រោះប្រយុទ្ធទំនើបៗដូចជា Leopard 2 ប្រព័ន្ធការពារអាកាស និងការប្រើកាំភ្លើងធំផងដែរ៕	មេបញ្ជាការហ្វឹកហ្វឺនពិសេសរបស់យោធាអាល្លឺម៉ង់ លើកឡើងថា យោធាអាល្លឺម៉ង់ជាច្រើននាក់កំពុងជួយបណ្ដុះបណ្ដាលទាហានអ៊ុយក្រែនប្រហែល១ពាន់នាក់អំពីរបៀបប្រើប្រាស់រថក្រោះផលិតដោយលោកខាងលិច។ បន្ថែមពីលើយោធាអាល្លឺម៉ង់ ទាហានអ៊ុយក្រែននឹងទទួលបានការបណ្ដុះបណ្ដាលដោយអ្នកឯកទេសរាប់រយនាក់មកពីប្រទេសផ្សេងៗទៀត។
បើតាមសារលើទំព័រហ្វេសប៊ុក សម្តេច ហ៊ុន សែន និងគណៈប្រតិភូ នឹងមកដល់កម្ពុជា នៅយប់ថ្ងៃទី១ ខែតុលា ឆ្នាំ២០១៨នេះ។ មេដឹកនាំកម្ពុជា បានសរសេរយ៉ាងដូច្នេះថា៖«ការគាំទ្ររបស់បងប្អូនជនរួមជាតិទាំងក្នុង និងក្រៅប្រទេស បានផ្តល់ជាកម្លាំងចិត្តយ៉ាងខ្លាំងដល់រូបខ្ញុំ ជំនួសការនឿយហត់ផ្លូវកាយ ដោយសារការធ្វើដំណើរផ្លូវឆ្ងាយ»។ មានខ្លឹមសារសំខាន់ៗពីរយ៉ាង ដែលប្រមុខរដ្ឋាភិបាលកម្ពុជា យកទៅថ្លែងនៅក្នុងកិច្ចប្រជុំនៃមហាសន្និបាតអង្គការសហប្រជាជាតិ កាលពីថ្ងៃទី២៩ ខែកញ្ញា ឆ្នាំ២០១៨។ ទីមួយ គឺការបង្ហាញពីស្ថានភាពនិងសមិទ្ធផលកម្ពុជា ហើយទីពីរ ការត្រៀមកម្លាំងបន្ថែមរបស់កម្ពុជា ដើម្បីបញ្ជូនទៅឲ្យអង្គការសហប្រជាជាតិ ក្នុងការជួយថែរក្សាសន្តិភាពពិភពលោក។ នៅលើទឹកដីអាមេរិក គេឃើញមានអ្នកគាំទ្រប្រមុខរដ្ឋាភិបាលកម្ពុជា ហើយក៏មានអ្នកប្រឆាំង នាំគ្នាទៅធ្វើបាតុកម្មតវ៉ាដែរ។ យ៉ាងណាក៏ដោយ មេដឹកនាំកម្ពុជា បញ្ជាក់ថា អ្នកទៅប្រឆាំង មានចំនួនតិចជាងអ្នកទៅគាំទ្រខ្លួ៕	ភ្នំពេញ៖ ក្រោយចូលរួមក្នុងកិច្ចប្រជុំលើកទី៧៣ នៃមហាសន្និបាតអង្គការសហប្រជាជាតិរួច សម្តេចនាយករដ្ឋមន្ត្រី ហ៊ុន សែន បានបង្ហោះសារលើទំព័រហ្វេសប៊ុកយ៉ាងខ្លីថា «ជោគជ័យ»។ ការបង្ហោះសារពីភាពជោគជ័យនេះ គឺធ្វើឡើងនៅពេលប្រមុខរដ្ឋាភិបាល និងគណៈប្រតិភូ កំពុងធ្វើដំណើរចេញពីទីក្រុងញូវយ៉ក សហរដ្ឋអាមេរិក ឆ្ពោះមកកាន់ប្រទេសកម្ពុជាវិញ។
តាមរយៈវេទិកាជាតិមួយនៅថ្ងៃទី១៤ មីនា លោកស្រីទីប្រឹក្សារដ្ឋ អ៊ុងសាន ស៊ូជី បានលើកយកបញ្ហានៃការបរាជ័យអនុវត្តកិច្ចព្រមព្រៀងមួយចំនួនជាមួយនឹងចិន ពិសេសគម្រោងសាងសង់ទំនប់វារីអគ្គិសនី Myitsone Dam ដែលបានចុះហត្ថលេខាតាំងពីរដ្ឋបាលដឹកនាំមុនរបស់មេដឹកនាំផ្តាច់ការមីយ៉ាន់ម៉ា លោក ថាន់ ស្ហ្វេ មកម្ល៉េះ។ លោកស្រីទីប្រឹក្សារដ្ឋ បានពន្យល់ប្រាប់ប្រជាជនថា រដ្ឋាភិបាលរបស់លោកស្រី មិនអាចចេះតែធ្វើអ្វីតាមចិត្តរបស់ខ្លួនជាមួយនឹងកិច្ចព្រមព្រៀងនេះបានឡើយ។ លោកស្រី បានព្រមាន និងក្រើនរម្លឹកដល់ប្រជាជនថា មីយ៉ាន់ម៉ា អាចនឹងត្រូវប្រឈមនឹងភាពឯកោ ប្រសិនបើរដ្ឋាភិបាល ដែលកំពុងតែកាន់អំណាច បរាជ័យក្នុងការគោរព និងអនុវត្តតាមកិច្ចព្រមព្រៀងដែលបានចូលជាធរមានតាំងពីរដ្ឋបាលមុនមកនោះ។ នេះបើយោងតាមការចុះផ្សាយរបស់សារព័ត៌មានមីយ៉ាន់ម៉ា Myanmar Times។ លោកស្រី រៀបរាប់ថា ក្នុងនយោបាយ យើងធ្វើអ្វី មិនមែនដើម្បីឲ្យគេស្រលាញ់នោះទេ ក៏ប៉ុន្តែដើម្បីការភិវឌ្ឍរបស់ជាតិ ហើយបើយើង គិតថា អ្វីដែលយើងធ្វើស្ថិតនៅលើផ្លូវត្រឹមត្រូវហើយ ត្រូវតែមានទំនុកចិត្តលើខ្លួនឯង និងបំពេញការងារនោះ ដោយកុំគិតពីការស្អប់ពីអ្នកដទៃ។ លោកស្រី អះអាងថា រដ្ឋាភិបាលលោកស្រី នឹងពិចារណាលើគម្រោងធំជាច្រើន ដែលរួមទាំងការសាងសង់ទំនប់វារីអគ្គិសនី Myitsone Dam។ នេះបើយោងតាមប្រភពព័ត៌មានដដែល។ ថ្លែងបែបនេះរួចហើយ លោកស្រីទីប្រឹក្សារដ្ឋរូបនេះ បានគូសបញ្ជាក់យ៉ាងដូច្នេះថា៖« ប្រជាជន គួរតែមានការគិតឲ្យបានគ្រប់ជ្រុងជ្រោយ និងបើកចិត្តឲ្យទូលាយ។ ការអភិរក្សបរិស្ថាន សំដៅការមិនបំផ្លាញបរិស្ថាន ប៉ុន្តែបើមិនមានការផ្លាស់ប្តូរទៅលើបរិស្ថានខ្លះនោះទេ ក៏គ្មានការអភិវឌ្ឍអ្វីដែរ»។ គួរជម្រាបផងដែរថា គម្រោង Myitsone Dam គឺជាគម្រោងវិនិយោគដ៏ធំមួយនៅក្នុងទឹកដីមីយ៉ាន់ម៉ា ដែលត្រូវបានចុះហត្ថលេខាដោយរដ្ឋាភិបាលប្រទេសទាំងពីរតាំងពីឆ្នាំ២០០៩មក ពោលគឺតាំងពីមីយ៉ាន់ម៉ាដឹកនាំដោយឧត្តមសេនីយ៍ ថាន់ ស្ហ្វេ មកម្ល៉េះ។ គម្រោងនេះ ត្រូវបានផ្អាកចាប់ពីឆ្នាំ២០១១ នៅពេលមីយ៉ាន់ម៉ាដឹកនាំដោយលោកអតីតប្រធានាធិបតី ថេន សេន ក្រោយពីមានការតវ៉ាខ្លាំងពីប្រជាជន ដោយពួកគេ ព្រួយបារម្ភពីការប៉ះពាល់បរិស្ថាន និងការទទួលពីប្រភពទឹកនេះ។ ការណ៍ដែលរដ្ឋាភិបាលចិន ចង់ឲ្យគម្រោង Myitsone Dam បន្តទៅមុខ ក៏ដោយសារគម្រោងនេះ ក៏ជាប្រភពផ្គត់ផ្គង់ថាមពលមួយដ៏ធំសម្រាប់មីយ៉ាន់ម៉ា ក៏ដូចជាចិន ដែលមានផែនការអភិវឌ្ឍតំបន់សេដ្ឋកិច្ចពិសេសជាមួយនឹងមីយ៉ាន់ម៉ាតាមបណ្តោយព្រំដែន៕	ទីប្រឹក្សារដ្ឋមីយ៉ាន់ម៉ា លោកស្រី អ៊ុងសាន ស៊ូជី បានស្នើសុំឲ្យប្រជាជនរបស់ខ្លួន ពិសេសអ្នករស់នៅក្នុងរដ្ឋ Kachin គិតឲ្យបានវែងឆ្ងាយ និងបើកចិត្តឲ្យទូលាយទៅលើគម្រោងវិនិយោគខ្នាតធំរបស់ចិនក្នុងការសាងសង់ទំនប់វារីអគ្គិសនី។ លោកស្រី អះអាងថា ការអភិរក្សបរិស្ថាន គឺជារឿងសំខាន់ ក៏ប៉ុន្តែការអភិវឌ្ឍក្នុងតំបន់ ក៏មិនអាចរំលងបានដែរ។
សម្រាប់អតិថិជនទាំងអស់ដែលជាវរថយន្តពី RMA Cambodia គឺអាចជឿទុកចិត្ត ១០០% ព្រោះ RMA CAMBODIA គឺជាក្រុមហ៊ុនតែមួយគត់ដែលមានសិទ្ធិផ្តាច់មុខនាំចូលរថយន្ត Land Rover ពីរោងចក្រផ្ទាល់ ដូចនេះរាល់រថយន្តដែលលោកអ្នកជាវគឺនឹងតែទទួលបានជ្រើសរើសរថយន្ត Defender ដែលស័ក្ដិសមសម្រាប់លោកអ្នកនាថ្ងៃនេះ លោកអ្នកនឹងទទួលបានការផ្ដល់ជូនពិសេសរួមមាន៖ ទទួលបានការធានាលើគ្រឿងបន្លាស់ រយៈពេល ៣ ឆ្នាំ ឬស្មើនឹង 100,000KM ទទួលបានសេវាថែទាំ និងប្ដូរប្រេងម៉ាស៊ីនរយៈពេល ៥ ឆ្នាំ ឬ 65,000 KM អាចបន្ថែមការធានា ២ឆ្នាំ Extended Warranty 2 years សេវារថយន្តជួសជុលចល័តសម្រាប់លោកអ្នក ២៤ ម៉ោង រៀងរាល់ថ្ងៃ ផ្តល់ជូនរថយន្តប្រើប្រាស់បណ្តោះអាសន្ន កំឡុងពេលជួសជុល អ្នកបច្ចេកទេសមានវិញ្ញាបនបត្របញ្ជាក់ច្បាស់លាស់ ឧបករណ៍ប្រើប្រាស់ទទួលការអនុម័តតាមបទដ្ឋានបច្ចេកទេសត្រឹមត្រូវ ក្រុមអ្នកជំនាញជួសជុលរបស់ Land Rover Cambodia-RMA គឺសុទ្ធតែមានការហ្វឹកហាត់ពីក្រៅប្រទេសយ៉ាងមានវិជ្ជាជីវៈ ដែលអាចធានាបានថារថយន្តដែលយកចេញពី Workshop ទាំងអស់គឺមានសុវត្ថិភាពនិងទំនុកចិត្ត១០០% ។ ព័ត៌មានបន្ថែមអំពីរថយន្ត និងប្រម៉ូសិនសូមទំនាក់ទំនង Tel: 070 999 111 / 085 999 111 ៕ (អត្ថបទពាណិជ្ជកម្ម)	រាជធានីភ្នំពេញ៖ អតិថិជនដែល មានគម្រោងចង់បើកបរសាកល្បងកំពូលរថយន្ត On-Off Road Defender 130 ឬ Range Rover គឺត្រូវចិត្តតែម្ដង ដោយឥឡូវនេះ Land Rover Cambodia-RMA បានប្រកាសថា នៅថ្ងៃទី២៨ ដល់៣០ ខែមិថុនានេះ នឹងមានវត្តមានដាក់តាំងបង្ហាញរថយន្តដ៏ប្រណិតជាច្រើនស៊េរីរបស់ខ្លួននឹងមកបង្អួតរាងនៅផ្សារទំនើប ជីប ម៉ុង ២៧១ មេហ្គា ម៉ល ដែលជាផ្សារទំនើបបង្កើតឡើងដោយខ្មែរ ជាមួយការផ្តល់ជូនដ៏អស្ចារ្យមិនធ្លាប់មានពីមុនជូនដល់អតិថិជនទាំងអស់។
បច្ចុប្បន្នក្រសួងមហាផ្ទៃ និងក្រសួងសុខាភិបាល កំពុងសហការគ្នា អនុវត្តសាកល្បងការចុះបញ្ជីកំណើតទារក តាមប្រព័ន្ធបច្ចេកវិទ្យាឌីជីថល ឬអនឡាញ។ ថ្លែងក្នុងពិធីបុណ្យបញ្ចុះខណ្ឌសីមា ព្រះវិហារវត្តជម្ពូវណ្ណរាមក្បាលទន្សោង នៅខេត្តបន្ទាយមានជ័យ កាលពីថ្ងៃទី១៦ មករា លោក ស សុខា បានបន្ថែមថា ដំណើរការសាកល្បងនេះ ជាជំហានថ្មីមួយទៀតនៃកំណែទម្រង់រាជរដ្ឋាភិបាល ខណៈសព្វថ្ងៃ ការចុះបញ្ជីកំណើតទារកនៅកម្ពុជា ដំណើរការជាប្រពៃណី ពោលគឺចុះបញ្ជីសរសេរដោយដៃលើទម្រង់ក្រដាស។ បើតាមរដ្ឋមន្ត្រីក្រសួងមហាផ្ទៃ ទិន្នន័យ របស់ទារកដែលចុះបញ្ជីសាកល្បងតាមប្រព័ន្ធឌីជីថល នឹងត្រូវបញ្ជូនភ្លាមៗ ទៅកាន់អគ្គនាយកដ្ឋានអត្តសញ្ញាណកម្មនៃក្រសួងមហាផ្ទៃ ដើម្បីចេញលេខកូដអត្តសញ្ញាណទារក សម្រាប់ប្រើប្រាស់តាមតម្រូវការ ចាប់ពីពេលចុះបញ្ជីរហូតដល់មរណភាព។ រដ្ឋមន្ត្រីមហាផ្ទៃ ពន្យល់បន្ថែមថា ក្រោយមានលេខកូដបញ្ជាក់កំណើតហើយនោះ មាតាបិតា ឬអាណាព្យាបាល អាចប្រើប្រាស់លេខកូដនោះ ដើម្បីសុំចុះឈ្មោះឱ្យកុមារ ឬកូនៗពួកគេចូលរៀនបាន ។ លើសពីនេះ នៅពេលពួកគេគ្រប់អាយុ ត្រូវធ្វើអត្តសញ្ញាណបណ្ណសញ្ជាតិខ្មែរ ឬលិខិតស្នាមផ្សេងៗ សាមីខ្លួនអាចប្រើប្រាស់លេខកូដនោះ ដើម្បីស្នើសុំសេវាតាមប្រព័ន្ធអនឡាញផងដែរ។ គម្រោងចុះបញ្ជីឈ្មោះតាមឌីជីថលនេះ នឹងជួយលុបបំបាត់កំហុសពាក់ព័ន្ធនឹងឈ្មោះ ឬទិន្នន័យបញ្ជាក់អត្តសញ្ញាណផ្សេងៗ ដែលប្រជាពលរដ្ឋមួយចំនួន បានជួបប្រទះ ដូចជាការខុសឈ្មោះ ភេទ ឬថ្ងៃខែឆ្នាំកំណើត ដោយសារមន្ត្រីរៀបចំការងារនេះ សរសេរ ឬចម្លងដោយដៃខុសកន្លងមក។ នេះបើតាមលោក ស សុខា។ បច្ចុប្បន្ន ដំណើរការសាកល្បងចុះបញ្ជីកំណើរទារកតាមអនឡាញនេះ បានដំណើរការ ១ខែមកហើយ នៅក្នុងសង្កាត់ចំនួន៦ នៅខណ្ឌពោធិ៍សែនជ័យ។ អគ្គនាយកដ្ឋានអត្តសញ្ញាណកម្ម បានសហការជាមួយមន្ទីរពេទ្យរដ្ឋ និងឯកជនចំនួន១៣ទីតាំង។ លោក ទូច សុឃៈ អ្នកនាំពាក្យក្រសួងមហាផ្ទៃ បញ្ជាក់យ៉ាងដូច្នេះ៖ «១៣មូលដ្ឋានសុខាភិបាលឬទីតាំងនេះ នៅពេលដែលមានស្ត្រីឆ្លងទន្លេ គេនឹងបញ្ចូលព័ត៌មាន ទារកនោះចូលក្នុង App របស់អគ្គនាយកដ្ឋានអត្តសញ្ញាកម្ម ហើយសង្កាត់ទាំង៦ នឹងឃើញពីទិន្នន័យ»។ ដូច្នេះ អាជ្ញាធរអាចតាមដានចំនួនទិន្នន័យទារកបាន ហើយរង់ចាំក្រុមគ្រួសារទារកចុះបញ្ជី។ ករណីពុំឃើញក្រុមគ្រួសារទារកចុះបញ្ជីកំណើតទេ អាជ្ញាធរសង្កាត់នឹងទាក់ទងទៅពួកគេ ។ លោក ទូច សុឃៈ លើកឡើងបែបនេះ ហើយបន្ថែមថាប្រព័ន្ធ App ចុះឈ្មោះខាងលើ អាចចុះលិខិតមរណភាព និងសៀវភៅគ្រួសារបានផងដែរ។ អ្នកនាំពាក្យរូបនេះ បានអះអាងថា បើដំណើរការសាកល្បងជោគជ័យ ក្រសួងនឹងពង្រីកប្រព័ន្ធនេះ ឱ្យដំណើរការកាន់តែទូលំទូលាយនៅតាមតំបន់នានា ទូទាំងប្រទេស៕	ភ្នំពេញ៖ ទារក២៨៧នាក់ហើយ បានបញ្ចូលទិន្នន័យក្នុងបញ្ជីកំណើតតាមប្រព័ន្ធបច្ចេកវិទ្យា ដែលជាកម្មវិធីសាកល្បងរបស់អគ្គនាយកដ្ឋានអត្តសញ្ញាណកម្ម នៃក្រសួងមហាផ្ទៃ។ ដោយឡែកទារក៣៣នាក់ទៀត បានចុះបញ្ជីកំណើតតាមអនឡាញនេះ ជោគជ័យហើយ ទទួលស្គាល់ជាផ្លូវការ។
ទោះត្រូវចំណាយលើការព្យាបាលនៅពេលមានផ្ទុកវីរុស ប្រមុខរដ្ឋាភិបាលវៀតណាមរូបនេះ អះអាងថា ជនបរទេសទាំងនោះ នឹងមិនត្រូវចំណាយសម្រាប់ការដាក់ឲ្យនៅដាច់ដោយឡែក និងធ្វើតេស្តនោះឡើយ។ នេះតាមការចុះផ្សាយរបស់សារព័ត៌មានអនឡាញវៀតណាម Vietnam Express។ យ៉ាងណាមិញ លោកនាយករដ្ឋមន្ត្រី ង្វៀន សួនហ្វុក សង្កត់ធ្ងន់ថា ពលរដ្ឋវៀតណាមទាំងអស់ នឹងទទួលបានព្យាបាលជំងឺ COVID-19 ដោយឥតបង់ថ្លៃអ្វីឡើយ។ ម្យ៉ាងវិញទៀត លោក កត់សម្គាល់ថា ពលរដ្ឋវៀតណាមដែលស្ថិតនៅទីប្រជុំជនមានមនុស្សចាប់ពី១០០នាក់ឡើងទៅ ត្រូវតែពាក់ម៉ាស់បង្ការការឆ្លងជាដាច់ខាត ហើយឧស្សាហកម្មត្រូវផ្គត់ផ្គង់ម៉ាស់ឲ្យបានគ្រប់គ្រាន់សម្រាប់ប្រជាជន។ ទន្ទឹមនេះ ព្រលានយន្តហោះ និងប៉ុស្តិ៍យាមព្រំដែន ត្រូវមានម៉ាស់គ្រប់គ្រាន់សម្រាប់មនុស្ស ដែលមានបំណងចូលមកប្រទេសវៀតណាម។ លោកនាយករដ្ឋមន្ត្រី អះអាងបែបនេះ ដោយបន្ថែមទៀតថា ទំនិញចាំបាច់សម្រាប់ជីវិតរស់នៅប្រចាំថ្ងៃ គប្បីលក់ជូន លរដ្ឋក្នុងតម្លៃសមរម្យបំផុតមួយ ហើយហាងទំនិញនានា អាចបើកទ្វារ រហូតដល់ម៉ោង ១១ យប់ដើម្បីផ្ដល់ជូនតាមតម្រូវពលរដ្ឋ។ លោកនាយករដ្ឋមន្ត្រី ហ្វុក និយាយដូច្នេះថា៖«វៀតណាម មានសមត្ថភាព, ធនធាន បទពិសោធន៍ និងឆន្ទៈគ្រប់គ្រាន់ ដើម្បីបង្ការ COVID-19 ។ ដើម្បីសុខភាពប្រជាជន យើងប្តេជ្ញាលះបង់ផលប្រយោជន៍សេដ្ឋកិច្ចរយៈពេលខ្លី»។ សូមបញ្ជាក់ថា គិតត្រឹមថ្ងៃចន្ទ ទី១៦ ខែមីនា ប្រទេសវៀតណាម មានករណីឆ្លងCOVID-19 ៥៤ ករណី ខណៈជាសះស្បើយមាន ១៦នាក់។ យ៉ាងណាមិញ ប្រទេសក្នុងតំបន់អាស៊ីអាគ្នេយ៍ ពុំមានករណីស្លាប់ដោយសារ COVID-19 នោះឡើយ៕	ជនបរទេសក្នុងប្រទេសវៀតណាម តម្រូវឲ្យចំណាយលើការព្យាបាលពួកគេផ្ទាល់ខ្លួន ប្រសិនបើពួកគេមានផ្ទុក COVID-19 ។ លោកនាយករដ្ឋមន្ត្រីវៀតណាម ង្វៀន សួនហ្វុក បញ្ជាក់បែបនេះនៅជំនួបគណៈរដ្ឋមន្ត្រីមួយ កាលពីថ្ងៃសុក្រសប្តាហ៍មុន។
ប្រមុខរដ្ឋបារាំងលោក ហ្វ្រង់ស្វ័រ ហូឡង់ បានចាប់ផ្តើមដំណើរទស្សនកិច្ចរបស់ខ្លួនជាលើកចុងក្រោយមកកាន់តំបន់អាស៊ីអាគ្នេយ៍នៅថ្ងៃអាទិត្យទី ២៦ មីនា។ ប្រទេសចំនួន ៣ ដែលមេដឹកនាំបារាំងមកបំពេញទស្សនកិច្ចនេះមានសិង្ហបុរី ម៉ាឡេស៊ី និងឥណ្ឌូណេស៊ីផងដែរ។ ក្នុងដំណើរទស្សនកិច្ចលើកនេះ ប្រធានាធិបតីបារាំង ដែលជិតផុតអាណត្តិបានជួបពិភាក្សាជាមួយប្រធានាធិបតីសិង្ហបុរីលោក Tony Tan Keng Yam និងនាយករដ្ឋមន្ត្រីសិង្ហបុរីលោក លី ស៊ានឡុង (Lee Hsien Loong) ដោយកិច្ចពិភាក្សាផ្តោតសំខាន់លើបញ្ហាជាច្រើនជាពិសេសពាណិជ្ជកម្ម, ឧស្សាហកម្ម និងយោធាជាដើមដែរ។ មកដល់អាស៊ីលើកឡើង អ្នកអមដំណើរលោក ហូឡង់ មានរដ្ឋមន្ត្រីការពារជាតិ Jean-Yves Le Drian, រដ្ឋមន្ត្រីទទួលបន្ទុកកិច្ចការអភិវឌ្ឍ និងហ្វ្រង់កូហ្វូនី Jean-Marie Le Guen រដ្ឋមន្ត្រីឧស្សាហកម្ម Christophe Sirugueផងដែរ។ ក្រសួងការបរទេសសិង្ហបុរីបានចេញសេចក្តីថ្លែងការណ៍មួយពាក់ព័ន្ធដំណើរទស្សនកិច្ចរបស់លោក ហូឡង់ផងដែរ ដោយសេចក្តីថ្លែងការណ៍នោះបញ្ជាក់ថា ទស្សនកិច្ចរបស់ប្រមុខរដ្ឋបារាំងបញ្ជាក់ពីទំនាក់ទំនងទ្វេភាគីផ្តោតលើវិស័យជាច្រើននិងរឹងមាំរវាងសិង្ហបុរី និងបារាំង។ វាផ្អែកលើគោលការណ៍រួមនៃសេចក្តីថ្លែងការណ៍ស្តីពីភាពជាដៃគូយុទ្ធសាស្ត្រដែលភាគីទាំងពីរចុះរួមគ្នាកាលពីខែតុលាឆ្នាំ ២០១២មកនោះ។ ដៃគូយុទ្ធសាស្ត្ររវាងបារាំងនិងសិង្ហបុរីដែលត្រូវបានបង្កើតឡើងកាលពីឆ្នាំ ២០១២ ដោយអតីតនាយករដ្ឋមន្ត្រីលោក Jean-Marc Ayrault ជាអ្នកចុះហត្ថលេខារួមជាមួយលោក លី សៀនឡុង។ ដៃគូយុទ្ធសាស្ត្រនេះផ្តោតសំខាន់លើការបង្កើតទំនាក់ទំនងស៊ីជម្រៅលើវិស័យពាណិជ្ជកម្ម, វិនិយោគ, បច្ចេកវិទ្យាលំហអាកាសនិងវិស័យការពារជាតិផងដែរ។ ត្រឡប់មកវិញ ក្នុងកម្មវិធីលាងសាយភោជន៍ស្វាគមន៍លោក ហ្វ្រង់ស្វ័រ ហូឡង់ រៀបចំឡើងលោក Tony Tan Ke Yam លោក ហ្វ្រង់ស្វ័រ ហូឡង់ បានថ្លែងប្រាប់អ្នកកាសែតថា «សិង្ហបុរីមិនត្រឹមតែជាដៃគូពាណិជ្ជកម្មឡើយ តែជាមិត្តស្និទ្ធស្នាលរបស់បារាំងថែមទៀត»។ លោកសង្ឃឹមថាទំនាក់ទំនងនេះនឹងកាន់តែរឹងមាំខ្លាំង ដែលបង្កើតបានជាប្រយោជន៍ច្រើនដល់ភាគីទាំងពីរនិងពិភពលោកទាំងមូលផងដែរ។ តាមពិតទៅ សម្តីរបស់លោក ហូឡង់ បរិយាកាសពិភពលោកបច្ចុប្បន្នកាន់តែអាប់អួរ ស្របពេលដែលចលនាប្រឆាំងសាកលភាវូបនីយកម្មនិងប្រឆាំងសេរីភាវូបនីយកម្មនៃពាណិជ្ជកម្មក៏កើនឡើងយ៉ាងផុសផុលថែមទៀតជាពិសេសនៅអឺរ៉ុបតែម្តង។ បារាំងខ្លួនឯងនេះក៏កំពុងប្រឈមបញ្ហាធំដូចគ្នា ស្របពេលដែលការបោះឆ្នោតកាន់តែខិតមកដល់ដែលវានឹងមានការផ្លាស់ប្តូរមេដឹកនាំ។ អ្វីដែលសំខាន់ក្នុងចំណោមមេដឹកនាំដែលនឹងអាចជាប់ឆ្នោតជាមេដឹកនាំបារាំងថ្មីនោះមានលោកស្រី Marine Le Pen ដែលជាអ្នកនយោបាយស្តាំនិយមជ្រុលនិងមានមនោគមន៍វិជ្ជានយាបាយប្រហាក់ប្រហែលគ្នាជាមួយលោក ដូណាល់ ត្រាំដែរ។ លោកស្រីអាចនឹងអូសបារាំងចេញពីសហភាពអឺរ៉ុប និងដកខ្លួនថយពីទំនាក់ទំនងពាណិជ្ជកម្មនិងសេដ្ឋកិច្ចពិភពលោកផង។ ដូច្នេះហើយ មេដឹកនាំបារាំងដែលត្រហេបត្រហបមកដល់អាស៊ីអាគ្នេយ៍នៅពេលនេះទាំងខ្លួននៅសល់ពេលប៉ុន្មានខែទៀតប៉ុណ្ណោះក្នុង ក៏ជាការឆ្លៀតឱកាសមកធានាប្រាប់មេដឹកនាំតំបន់ថា កុំបាច់បារម្ភខ្លាំង ទោះបារាំងប្តូរមេដឹកនាំ ក៏បារាំងមិនដកខ្លួនចេញពីពាណិជ្ជកម្មសេរី ហើយក៏គ្មានផលប៉ះពាល់អ្វីចំពោះទំនាក់ទំនងទ្វេភាគីរវាងបារាំងនិងប្រទេសផ្សេងឡើយ។ «ក្នុងពេលដែលបរិយាកាសនៃភូមិសាស្ត្រនយោបាយកាន់តែឯកោ សម្បូរដោយចលនាជាតិនិយម និងគាំពារនិយម យើងត្រូវបន្តដឹកនាំធ្វើជាឧទាហរណ៍ឲ្យគ្រប់គ្នាឃើញនិងមិនត្រឹមតែធ្វើឲ្យភាពជាដៃគូទ្វេភាគីរវាងយើងទាំងពីរកាន់រឹងមាំនិងវិវត្តរហ័សប៉ុណ្ណោះទេ តែធ្វើជាផ្លូវសម្រាប់បង្កើតទំនុកចិត្តក្នុងការធ្វើពាណិជ្ជកម្មអន្តរជាតិផងដែរ»។ នេះជាការបញ្ជាក់របស់លោក ហ្វ្រង់ស្វ័រ ហូឡង់ ទៅកាន់ប្រធានាធិបតីសិង្ហបុរី។ សិង្ហបុរី៖ «បារាំង ជាមិត្តពិសេសរបស់សិង្ហបុរី» ក្រោយប្រធានាធិបតីបារាំងថ្លែងចប់ ប្រធានាធិបតីសិង្ហបុរី បានហៅបារាំងថាជា មិត្តពិសេសរបស់សិង្ហបុរី ដោយលោកឆ្លៀតរៀបរាប់ពីប្រវត្តិសាស្ត្រនៃទំនាក់ទំនងទ្វេភាគីរវាងប្រទេសទាំងពីរផង។ជាមិត្តពិសេស ត្រង់ថា បារាំងជាប្រទេសមួយក្នុងចំណោមប្រទេសដំបូងបំផុតដែលបង្កើតទំនាក់ទំនងការទូតជាមួយសិង្ហបុរីក្រោយប្រទេសនេះទទួលបានឯករាជ្យឆ្នាំ ១៩៦៥។ លោក Tony Tan បានលើកឡើងបន្ថែមទៀតថា មកដល់បច្ចុប្បន្ននេះទំនាក់ទំនងរវាងបារាំងនិងសិង្ហបុរីរឹងមាំជាងពេលណាៗទាំងអស់។ លោកបន្តថា៖«នៅពេលដែលនយោបាយនិងសេដ្ឋកិច្ចសាកលមិនច្បាស់លាស់ រដ្ឋាភិបាលនៃប្រទេសជាច្រើនរងសម្ពាធនិងត្រូវដកថយនិងបិទទ្វារ។ ផ្ទុយទៅវិញ វាជារឿងសំខាន់ជាងពេលណាទាំងអស់ ដែលយើងអាចសហការជាមួយមិត្តដែលគួរឲ្យទុកចិត្តដូចជាបារាំង»។ មេដឹកនាំនៃប្រទេសទាំងពីរក៏បានប្តេជ្ញាចិត្តថា នឹងបន្តពង្រឹងទំនាក់ទំនងសេដ្ឋកិច្ចឲ្យកាន់តែរឹងមាំនៅពេលអនាគត ហើយសន្យាប្រឹងប្រែងបង្កើនកិច្ចសហប្រតិបត្តិការលើវិស័យពាណិជ្ជកម្ម, វប្បធម៌, សន្តិសុខ, ការពារជាតិ និងអប់រំស្រាវជ្រាវជាដើម។ ពាក់ព័ន្ធពាណិជ្ជកម្ម ក្នុងឆ្នាំ ២០១៦ បារាំងក្លាយជាដៃគូពាណិជ្ជកម្មប្រចាំតំបន់អឺរ៉ុបដែលធំបំផុតលេខរៀងទីពីររបស់សិង្ហបុរី ដែលទំហំវិនិយោគមានប្រហែល ១១ពាន់លានដុល្លារអាមេរិកឯណោះ។ ហើយមិនត្រឹមតែប៉ុណ្ណោះទេបារាំងក៏ជាប្រទេសដែលវិនិយោគច្រើនជាងគេលំដាប់លេខរៀងទី ៦មកពីអឺរ៉ុបផងដែរ។ ហើយសិង្ហបុរី ក៏ក្លាយជាដៃគូនៃកិច្ចព្រមព្រៀងពាណិជ្ជកម្មសេរីជាមួយសហភាពអឺរ៉ុបដែលសម្រេចបានតាំងពីឆ្នាំ ២០១៤ដែរ។ ប៉ុន្តែកិច្ចព្រមព្រៀងនេះមិនទាន់ត្រូវបានរដ្ឋអឺរ៉ុបទាំងអស់ផ្តល់សច្ចាប័នឡើយ។ ដូច្នេះហើយវាត្រូវការជួយជ្រោមជ្រែងពីបារាំងបន្ថែមដើម្បីឲ្យការផ្តល់សច្ចាប័នកិច្ចព្រមព្រៀងនេះកាន់តែលឿន។ ចំណែកសិង្ហបុរីវិញក៏ស្នើសុំឲ្យបារាំងជួយគាំទ្រកិច្ចព្រមព្រៀងដឹកជញ្ជូនផ្លូវអាកាសគ្រប់ជ្រុងជ្រោយអាស៊ាន-សហភាពអឺរ៉ុប ដែលវាជាកិច្ចព្រមព្រៀងដែលបង្កើតឡើងដើម្បីពង្រឹងការផ្សាភ្ជាប់រវាងតំបន់អឺរ៉ុបនិងអាស៊ានក៏ដូចជាប្រជាជននៃតំបន់ទាំងពីរដែរ។ ដូច្នេះវាមានន័យថា បារាំងនិងសិង្ហបុរី ត្រូវការការគាំទ្រគ្នាទៅវិញទៅមកដើម្បីសម្រេចជោគជ័ ហើយកិច្ចព្រមព្រៀងពាណិជ្ជកម្មនេះនឹងក្លាយជាស្ពានសម្រាប់ផ្សាភ្ជាប់អាស៊ានជាមួយអឺរ៉ុបឲ្យកាន់តែស្និទ្ធគ្នាថែមទៀតនាពេលអនាគត។ បន្ទាប់ពីចាកចេញពីសិង្ហបុរី លោក ហូឡង់ នឹងបន្តដំណើរទៅកាន់ប្រទេសម៉ាឡេស៊ី។ នៅម៉ាឡេស៊ី លោក ហ្វ្រង់ស្វ័រ ហូឡង់ នឹងក្លាយជាប្រធានាធិបតីបារាំងទី ១ ដែលមកបំពេញទស្សនកិច្ចក្នុងរយៈពេល ១៤ឆ្នាំចុងក្រោយ បន្ទាប់ពីលោកប្រធានាធិបតី Jacques Chirac។ ប្រទេសទាំងពីរបង្កើតទំនាក់ទំនងការទូតកាលពីឆ្នាំ ១៩៥៧ ក្រោយពេលដែលម៉ាឡេស៊ីទទួលបានឯករាជ្យពេញលេញពីចក្រភពអង់គ្លេស។ បន្ទាប់ពីចាកចេញពីម៉ាឡេស៊ី លោកនឹងបន្តដំណើរទៅកាន់ប្រទេសឥណ្ឌូណេស៊ីដែលជាទឹសដៅចុងក្រោយ៕	ប្រធានាធិបតីជិតផុតអាណត្តិរបស់បារាំងលោក ហ្វ្រង់ស្វ័រ ហូឡង់កំពុងបំពេញទស្សនកិច្ចនៅក្នុងប្រទេសសិង្ហបុរី មុនបន្តដំណើរទៅកាន់ម៉ាឡេស៊ី និងឥណ្ឌូណេស៊ីទៀត។ ទស្សនកិច្ចចុងក្រោយក្នុងនាមជាប្រមុខរដ្ឋ ប្រធានបទសំខាន់របស់លោក ហូឡង់ ដែលត្រូវយកមកជជែកជាមួយមេដឹកនាំក្នុងតំបន់គឺ ពាណិជ្ជ និង ការពង្រឹងកិច្ចសហប្រតិបត្តិការការពារជាតិ។ ក្នុងទស្សនកិច្ចនេះមេដឹកនាំបារាំងចង់បញ្ជាក់ប្រាប់មេដឹកនាំតំបន់ថា ថ្វីបរិបទនយោបាយបារាំងនឹងត្រូវប្រឈមភាពមិនច្បាស់លាស់ដោយសារការបោះឆ្នោតកាន់តែកៀកក៏ដោយ ទំនាក់ទំនងទ្វេភាគីរវាងបារាំងនិងប្រទេសតំបន់មិនប៉ះពាល់ឡើយ។
វ៉ាក់សាំង គឺជាចំណែកដ៏សំខាន់ ក្នុងការទប់ស្កាត់ការរាលដាលជំងឺកូវីដ-១៩ ក្នុងពន្ធនាគារ។ លោក នុត សាវនា ថ្លែងជាមួយសារព័ត៌មានថ្មីៗ នៅព្រឹកថ្ងៃទី៦ ខែសីហាថា៖«យើងដឹងហើយ វ៉ាក់សាំង មានគុណសម្បត្តិច្រើន ការពារមិនឲ្យឆ្លងកូវីដ ហើយបើទោះបីឆ្លង ក៏មិនធ្ងន់ធ្ងរដែរ»។ យ៉ាងណាក៏ដោយ ពន្ធនាគារ នៅតែប្រឈមនឹងបញ្ហាចម្បងមួយ គឺភាពចង្អៀតណែន។ កន្លងមកអង្គការសង្គមស៊ីវិល ធ្លាប់បង្ហាញក្តីបារម្ភខ្លាំងថា ភាពចង្អៀតណែនក្នុងពន្ធនាគារ អាចបង្កហានិភ័យខ្ពស់ក្នុងរាលដាលជំងឺកូវីដ-១៩ ដល់អ្នកជាប់ឃុំ ដូច្នេះពួកគេ បានស្នើឲ្យតុលាការនិងរដ្ឋាភិបាល ពិចារណាពីការដោះលែងអ្នកជាប់ឃុំខ្លះ រួមមាន អ្នកជាប់ឃុំជិតផុតទោស អ្នកជាប់ឃុំជាស្រ្តីមានកូនតូចៗឬមានផ្ទៃពោះ អ្នកជាប់ឃុំជាចាស់ជរា អ្នកជាប់ឃុំមានជំងឺប្រចាំកាយ និង អ្នកជាប់ឃុំអាយុក្រោម១៨ឆ្នាំ។ លោក នុត សវនា សារភាពថា មកដល់ពេលនេះ ភាពចង្អៀតណែនក្នុងពន្ធនាគារ មិនទាន់ត្រូវបានដោះស្រាយឡើយ។ ប៉ុន្តែ លោក អះអាងថា តាមពន្ធនាគារមួយចំនួន ដូចជា ពន្ធនាគារខេត្តឧត្តមមានជ័យ ពន្ធនាគារខេត្តត្បូងឃ្មុំ និង ពន្ធនាគារខេត្តកំពង់ចាម ជាដើម កំពុងត្រូវបានសង់អគារបន្ថែម។ លោក បន្តថា អគារថ្មីតាមពន្ធនាគារទាំងនោះ អាចនឹងសង់រួច នៅចុងឆ្នាំ២០២១នេះ ហើយស្ថានភាពចង្អៀតណែនក្នុងពន្ធនាគារ នឹងកាន់តែល្អប្រសើរ។ សេចក្តីប្រកាសព័ត៌មានរបស់អគ្គនាយកដ្ឋានពន្ធនាគារ ចេញកាលពីខែមិថុនា ឆ្នាំ២០២១ បានឲ្យដឹងថា នៅតាមពន្ធនាគារមួយចំនួន រួមមាន ពន្ធនាគារព្រៃស (ភ្នំពេញ) ពន្ធនាគារខេត្តព្រះសីហនុ ពន្ធនាគារខេត្តកណ្តាល ពន្ធនាគារខេត្តកំពង់ស្ពឺ និង ពន្ធនាគារខេត្តបន្ទាយមានជ័យ ជាដើម មានអ្នកជាប់ឃុំប្រមាណពី១០ទៅ២០ភាគរយ ដែលឆ្លងជំងឺកូវីដ-១៩។ តាមការតាមដាននិងការចុះផ្សាយរបស់សារព័ត៌មានថ្មីៗកន្លងមក អ្នកជាប់ឃុំម្នាក់ នៅពន្ធនាគារព្រៃស និងអ្នកជាប់ឃុំម្នាក់ នៅពន្ធនាគារពន្ធខេត្តកំពង់ស្ពឺ បានស្លាប់ដោយសារជំងឺកូវីដ-១៩។ លោក នុត សវនា បដិសេធការផ្តល់តួលេខសរុបនៃអ្នកជាប់ឃុំ ដែលស្លាប់ដោយសារជំងឺកូវីដ-១៩។ សូមបញ្ជាក់ថា មកដល់ដើមខែសីហានេះ ក្រសួងសុខាភិបាល ប្រជាជនកម្ពុជាជាង៧,៧លាននាក់ហើយ បានចាក់វ៉ាក់សាំងបង្ការជំងឺកូវីដ-១៩។ ការចាក់វ៉ាក់សាំងបង្ការជំងឺកូវីដ-១៩ គឺចាប់ផ្តើមតាំងពីខែកុម្ភៈមក៕	ក្នុងចំណោមអ្នកជាប់ឃុំសរុបប្រមាណ៣,៨ម៉ឺននាក់នៅទូទាំងប្រទេស មានអ្នកជាប់ឃុំ៧៣ភាគរយហើយ ដែលបានចាក់វ៉ាក់សាំងបង្ការជំងឺកូវីដ-១៩ ដោយគិតត្រឹមដើមខែសីហា ឆ្នាំ២០២១នេះ។ នេះបើតាមព័ត៌មានពីលោក នុត សវនា អគ្គនាយករងនិងជាអ្នកនាំពាក្យអគ្គនាយកដ្ឋានពន្ធនាគារ។
Splus គឺជាកម្មវិធីទូរស័ព្ទមួយដែលផ្តល់សេវាកម្មផ្សាយផ្ទាល់សម្រាប់ការទស្សនាទូរទស្សន៍នៅគ្រប់ទីកន្លែងក្នុងប្រទេសកម្ពុជា។ វានាំមកជូនលោកអ្នកនូវការកម្សាន្តពេញលេញដែលអនុញ្ញាតឱ្យអ្នកអាចទស្សនាប៉ុស្តិ៍ ខ្មែរ ចិន និងបរទេស ដែលកំពុងផ្សាយបន្តផ្ទាល់ផងដែរ។ ជាមួយនឹងកញ្ចប់គម្រោងចំនួនបីផ្សេងគ្នាលើការផ្តល់ជូន មានដូចជា កញ្ចប់សម្រាប់ប៉ុស្តិ៍ទូរទស្សន៍ជាតិ កញ្ចប់សម្រាប់ប៉ុស្តិ៍ទូរទស្សន៍ចិន និង កញ្ចប់សម្រាប់ ប៉ុស្តិ៍ទូរទស្សន៍បរទេស លោកអ្នកអាចជ្រើសរើសកញ្ចប់ដ៏ល្អឥតខ្ចោះណាមួយដែលលោកអ្នកពេញចិត្ត និងអាចចូលទៅកាន់ប៉ុស្តិ៍ទូរទស្សន៍ផ្សាយបន្តផ្ទាល់គ្រប់ពេលវេលានិងគ្រប់ទីកន្លែងនៅលើស្មាតហ្វូនរបស់អ្នក។ Splus ក៍មានមុខងារ Replay Function (Scroll Back) អនុញ្ញាតឱ្យអ្នកអាចមើលត្រលប់ទៅកម្មវិធីទូរទស្សន៍ដែលបានផ្សាយរួចហើយក្នុងរយះពេល ៧ថ្ងៃ ផ្តល់ភាពងាយស្រួលសំរាប់អ្នកដែលខកខាន មិនបានទស្សនាការផ្សាយផ្ទាល់ ។ តោះកុំភ្លេចដូនឡូតយក Splus App ដើម្បីទស្សនាប៉ុស្តិ៍ទូរទស្សន៍ខ្មែរ ចិន និងប៉ុស្តិ៍បរទេសជាច្រើនទៀតតាមតម្រូវការជាមួយកម្រិតរូបភាព HD ច្បាស់ល្អ ។ លើសពីនេះទៀតជាមួយនឹងផ្នែកបញ្ហាចរាចរណ៍លោកអ្នកក៍អាចចូលមើលដោយផ្ទាល់ទៅកាមេរ៉ាចរាចរណ៍ផ្សាយផ្ទាល់នៅក្នុងរាជធានីភ្នំពេញ។ អ្នកអាចធ្វើបានច្រើនជាមួយ Splus ។ តោះនៅចាំអីទៀតចុះឈ្មោះជាមួយ Splus តាមរយះក្រុមហ៊ុន Smart Axiata ដោយប្រើលេខទូរស័ព្ទរបស់អ្នក បន្ទប់មកធ្វើការភ្ជាប់កញ្ចប់សេវាកម្មណាមួយដែលអ្នកពេញចិត្ត! ទាញយកកម្មវិធី Splus ឥឡូវនេះតាម App Store សំរាប់ប្រប្រព័ន្ធប្រតិបត្តិការ iOS រី Play Store សំរាប់ប្រព័ន្ធប្រតិបត្តិការ Android ។ សូមជ្រើសរើសកញ្ចប់ណាមួយដែលលោកអ្នកពេញចិត្តជាងគេដូចខាងក្រោម កញ្ចប់គម្រោង Standard: តម្លៃសេវា ប្រចាំសប្តាហ៍ $0.99 លេខកូដចុះឈ្មោះ 96817# តម្លៃសេវា ប្រចាំខែ $3.30 លេខកូដចុះឈ្មោះ 968130# International: តម្លៃសេវា ប្រចាំសប្តាហ៍ $0.99 លេខកូដចុះឈ្មោះ 96827# តម្លៃសេវា ប្រចាំខែ $3.30 លេខកូដចុះឈ្មោះ 968230# Chinese: តម្លៃសេវា ប្រចាំសប្តាហ៍ $0.99 លេខកូដចុះឈ្មោះ 96837# តម្លៃសេវា ប្រចាំខែ $3.30 លេខកូដចុះឈ្មោះ 968330# សម្រាប់ព័ត៌មានបន្ថែម 096 666 1888 / 089 966 888 / 023 860 666 ឬសូមចូលទៅកាន់គេហទំព័ររបស់យើង https://bit.ly/2mDMcjz Watch Splus with Smart	ស៊ីងម៉ឹងគឺជាក្រុមហ៊ុនទូរគមនាគមន៍ដ៏ធំមួយនៅកម្ពុជាដែលបានដាក់ចេញនូវកម្មវិធីទូរទស្សន៍ Splus App ថ្មីសំរាប់ទូរស័ព្ទចល័ត ដែលដំនើរការនៅលើប្រព័ន្ធប្រតិបត្តិការ iOS និង Android ។ ថ្មីនេះៗក៍បានសហការជាមួយក្រុមហ៊ុន Smart Axiata ដើម្បីពង្រីកសេវាកម្មរបស់ខ្លួនឲ្យកាន់តែទូលំទូលាយដល់ដៃអតិថិជន។
លោកហេង សេងលី នាយកគ្រប់គ្រងផាកកាហ្វេបានមានប្រសាសន៍ថា ៖ «ផាកកាហ្វេ អាចឈរជើងក្នុងទីផ្សារ និងមានការគាំទ្រយ៉ាងខ្លាំងដូចសព្វថ្ងៃនេះ គឺដោយសារតែមានការគាំទ្រពីសំណាក់អតិថិជន។ លោកជឿថា នៅពេលដែលសហគមន៍មានការរីកចម្រើន ផាកកាហ្វេក៏មានការរីកចម្រើនដូចគ្នា។ បុគ្គលិករបស់យើងទាំងអស់គ្នាពិតជាមានការសប្បាយចិត្តខ្លាំងណាស់ចំពោះកម្មវិធីចូលរួមចំណែកដល់សង្គមក្នុងថ្ងៃនេះ»។ លោកក៏បានបញ្ជាក់ផងដែរថា៖ «ពួកយើងមានផែនការនឹងមានសកម្មភាពផ្តល់ជូនវិញទៅកាន់សង្គមបែបនេះច្រើនទៀតក្នុងពេលឆាប់នេះ»។ គួរបញ្ជាក់ថា ផាកកាហ្វេ ជាភោជនីដ្ឋានដែលបង្កើតឡើងដោយកូនខ្មែរសុទ្ធសាធនៅឆ្នាំ២០០៤ ដែលផ្តល់ជូន អាហារគ្មានប៊ីចេង កាហ្វេឆុងបែបបុរាណខ្មែរ និង ភេសជ្ជៈល្អជំនួយសុខភាព។ ក្រុមហ៊ុន ផាក កាហ្វ ហ្វ៊ូដ អេនបេវើរីច មានចក្ខុវិស័យ ដើម្បីក្លាយទៅជាភោជនីយដ្ឋាន លំដាប់ថ្នាក់លេខ១ នៅក្នុងប្រទេសកម្ពុជា ដែលបំរើនូវអាហារដ៏សំបូរបែប ដូចជា គុយទាវ កាហ្វេ និងអាហារសម្រន់ផ្សេងៗទៀត ហើយក៏ជាកន្លែងដែលមាន ភាពរស់រវើក រស់រាយរាក់ទាក់ ផលិតផលមានគុណភាពខ្ពស់ មានអនាម័យ គិតគូរដល់សុខភាព គ្មានជាតិប៊ីចេង រួមផ្សំជាមួយបរិយាកាសល្អឥតខ្ចោះ ព្រមទាំងសេវាកម្មប្រកបដោយភាពស្ទាត់ជំនាញ៕ (អត្ថបទពាណិជ្ជកម្ម)	ដើម្បីជាការចែករំលែកក្តីស្រឡាញ់ក្នុងទិវានៃសេចក្តីស្រឡាញ់ថ្ងៃទី១៤ កុម្ភៈ ២០២០ ក្រុមការងារផាកកាហ្វេបានយកអាហារមួយចំនួនដើម្បីចែកជូនអ្នកជំងឺ លោកគ្រូអ្នកគ្រូពេទ្យ និងបុគ្គលិករបស់មន្ទីរពេទ្យមិត្តភាពរុស្សី និងមន្ទីរពេទ្យកុមារជាតិ ក្នុងយុទ្ធនាការ ផាកកាហ្វេ ផ្តល់ជូនវិញទៅកាន់សង្គម ឬ Park Cafés Give Back Program របស់ខ្លួន។
ពាក្យដែលត្រឹមត្រូវតាមវចនានុក្រមខ្មែរគឺ «សុបិន»។ ដែលមានន័យថា ការដេកលក់, ដេកយល់សប្តិឃើញ។ ឧទាហរណ៍៖ យប់មិញខ្ញុំមានសុបិនមិនល្អទាល់តែសោះ។	រវាងពាក្យទាំងពីរនេះ ស្មេរមួយចំនួនតែងប្រើខុសផង និងត្រូវផង។ «សុបិន្ត»និង«សុបិន»តើពាក្យណាត្រឹមត្រូវ?
គម្រោងនេះត្រូវបានបង្កើតឡើងដើម្បីលើកកម្ពស់ជីវភាពសហគមន៍នៅតាមតំបន់ការពារធម្មជាតិឱ្យប្រសើរ។ ក្របី ក៏មានតួនាទីរក្សា និងស្ដារមុខងារស្ថានប្រព័ន្ធនៅក្នុងតំបន់ការពារធម្មជាតិ ដើម្បីបង្កើតជាទីជម្រកសមស្រប, រក្សាប្រភពទឹក និងចំណីអាហារសម្រាប់ប្រភេទសត្វជិតផុតពូជ ផងដែរ។ គម្រោងទន្លេសាបយើង (Our Tonle Sap) បានចុះផ្សាយនៅទំព័រហ្វេសប៊ុកថា តាមរយៈគម្រោង«ធនាគារក្របី» ជាងពីរឆ្នាំនេះ កូនក្របី៣៤ក្បាលបានកើតថ្មី ប៉ុន្តែជាអកុសលកូនក្របីចំនួន៣ក្បាល ត្រូវបានងាប់ទៅវិញក្រោយកើតបាន២ថ្ងៃទៅ៣ថ្ងៃ។ «ធនាគារក្របី» បានចាប់ផ្ដើមនៅឆ្នាំ២០២១ ជាមួយក្របីញី៥០ក្បាល ដែលប្រគល់ជូនពលរដ្ឋ២៥គ្រួសារ មកពីភូមិចំនួន៣ ក្នុងឃុំប្រឡាយ ស្រុកស្ទោង ខេត្តកំពង់ធំ ក្រោមការជួយជ្រោមជ្រែងពីក្រសួងបរិស្ថាន។ ការបង្កើតធនាគារក្របីនេះ ក្នុងគោលដៅរួមចំណែកអភិវឌ្ឍន៍ជីវភាពសហគមន៍នៅតំបន់ការពារទេសភាពទំនាបខាងជើងទន្លេសាប ក៏ដូចជាតំបន់ការពារធម្មជាតិផ្សេងៗទៀតក្នុងប្រទេសកម្ពុជា។ គ្រោងធនាគារក្របីក្នុងខេត្តកំពង់ធំ ទទួលបានការសម្របសម្រួល និងគាំទ្រផ្នែកបច្ចេកទេសដោយ អង្គការ WCS។ អង្គការនេះ ក៏កំពុងអនុវត្តការងារអភិរក្សប្រភេទសត្វកម្រ និងជិតផុតពូជនៅតំបន់ទំនាបលិចទឹកទន្លេសាប ដូចជា សត្វខ្សឹប ជាដើម។ WCS បានសហការជាមួយពេទ្យសត្វថ្នាក់ខេត្ត និងពេទ្យសត្វនៅមូលដ្ឋាន ផ្តល់វ៉ាក់សាំងជាប្រចាំរួមមាន វ៉ាក់សាំងការពារជម្ងឺសារទឹក អុតក្តាម ដុំពកស្បែក និង ការទំលាក់សត្វល្អិត។ លើសពីនេះ WCS បានគាំទ្រលើការចាក់វ៉ាក់សាំងសត្វជាង១ពាន់ក្បាលសម្រាប់សមាជិកសហគមន៍មូលដ្ឋានផ្សេងៗទៀតដែលនៅខាងក្រៅគម្រោង៕	ភ្នំពេញ៖ កូនក្របីចំនួន៣១ក្បាល បានកើតថ្មី ក្រោមគម្រោង «ធនាគារក្របី» ដែលអនុវត្ត ដោយក្រសួងបរិស្ថាន និងអង្គការសមាគមអភិរក្សសត្វព្រៃ(WCS) ក្នុងខេត្តកំពង់ធំ។
តួរបស់ Huawei Y7 Prime ស្រោបដោយលោហៈ មាំធន់ បែប Premium Unibody Design និងក្រាលដោយកញ្ចក់អេក្រង់កម្រាស ២.៥D មានកម្រិតបង្ហាញ ទំហំ ៥.៥ អ៊ីង IPS, ១២៨០x៧២០ មានបំពាក់នូវមុខងារការពារភ្នែក Eyes Care Mode ងាយស្រួលកាន់ មើល វីដេអូ រូបភាព លេងហ្គេម រឺបំពេញកិច្ចការទៅតាមតម្រូវការ។ ចំណែកឯ កាមេរ៉ាវិញ គឺឡើងកប់តែម្តង អាចផ្តិត យករូបភាពបានច្បាស់ស្រស់ស្អាតអស្ចារ្យ ទាំងមុខ (៨MP) ក្រោយ (១២MP) ។ លោក អែម យុទ្ធូ ប្រធានផ្នែកទីផ្សារជាន់ខ្ពស់ របស់ក្រុមហ៊ុន Huawei ប្រចាំប្រទេសកម្ពុជា បានឲ្យដឹងថា ត្រឹមតែរយៈពេលខ្លី មុនពេលសម្ពោធជាផ្លូវការ Huawei Y7 Prime កាលពីខែកក្កដា ទទួលបានការគាំទ្រយ៉ាងសម្បើមរហូតដល់ដាច់ស្តុកអស់។ បន្ទាប់ពី សម្ភោធដាក់លក់ ជាផ្លូវការនាដើមខែសីហា រហូតមកទល់ចុងខែតុលា តួរលេខលក់ចេញនៃ ស្តុក Huawei Y7 Prime គឺ ដាក់អស់ៗ សឹងកម្ម៉ង់ស្តុកសម្រាប់ផ្គត់ផ្គង់ ទីផ្សារពុំចង់ទាន់។ នេះ គឺជាការឆ្លុះបញ្ចាំង ពីការប្ដេជ្ញាចិត្ត ទាំងគុណភាព សុវត្ថិភាពឯកជនភាព និងតម្លៃសមរម្យ របស់យើងចំពោះអតិថិជន ដែលពួកគាត់ពិតជា មានសារៈសំខាន់ បំផុត សម្រាប់ពួកយើង។ គុណសម្បត្តិល្អៗ យ៉ាងសម្បូរបែប របស់ Huawei Y7 Prime ពិតជាអាចបំពេញបានតាមតម្រូវការប្រើប្រាស់ទូទៅ ប្រចាំថ្ងៃរបស់យើងបានយ៉ាង គាប់ប្រសើរបំផុត៕ ស្មាតហ្វូនស៊េរីថ្មី Huawei Y7 Prime តម្លៃ ២២៩ ដុល្លារ មានថែមកាដូពិសេសគឺ Bluetooth Speaker ចំនួន១ និង អាវយឺតមួយ និងមានថែម ស៊ីមកាតស្មាត ចំនួន១ (One Silver Smart SIM) និង Free កញ្ចប់អ៊ីនធឺណែតគម្រោង Smart Power+ Smart ចំនួន ១២សប្តាហ៍។ Huawei Y7 Prime មានលក់នៅគ្រប់ហាងទូរស័ព្ទទាំងអស់ ២៥ ខេត្តក្រុង សូមអញ្ជើញរួសរាន់ឡើង ស្តុក និងកាដូមានកំណត់! ស្មាតហ្វូន Huawei ដែលកំពុងលក់ដាច់ខ្លាំងនៅប្រទេសកម្ពុជា Huawei Y7 Prime (229$), Huawei nova 2i (329$), Huawei P10 (610$), Huawei P10 Plus (690$), Huawei Mate9 (687$), Huawei P9 (469$) និង Huawei P9 Plus (579$), Huawei GR5 2017 Standard Version (269$) និង GR5 2017 Premium Version (329$), P9 Lite (229$), Y6 II (149$), Y5 II 3G (115$), Y5 II 4G (125$), Y3 II 3G (79$), Y3 II 4G (89$), ថេបប្លេត Huawei M3 (349$) និង ថេបប្លេត T1 7 អ៊ីញ (139$, 1GB RAM / 16GB ROM), និង T1 7 អ៊ីញ (99$, 1GB RAM / 8GB ROM)។ សម្រាប់ព័ត៌មានថ្មីៗពី Huawei នៅកម្ពុជាសូមតាមដានជាមួយពួកយើងតាមរយៈ៖ Youtube link: www.youtube.com/c/HuaweiMobileKH Instagram link: www.instagram.com/huaweimobilekh ( អត្ថបទពាណិជ្ជកម្ម )	Huawei Y7 Prime គឺជាកំពូលស្មាតហ្វូនស៊េរីថ្មីឆ្នាំ២០១៧ របស់ក្រុមហ៊ុន Huawei ដែលត្រូវបានរចនាឡើងយ៉ាងល្អប្រណិតជាមួយនឹង សហគ្រាស ឌីហ្សាញល្អជាងគេ លំដាប់ពិភពលោក មានថាមពលថ្ម ៤០០០ mAh ជាមួយនឹងបច្ចេកវិទ្យា សន្សំថ្ម ពិសេស ប្រើប្រាស់បន្ទះឈឹប Qualcomm Octa-core, រួមជាមួយនឹងរ៉េមទំហំ (RAM) ៣GB និង មានម៉េមូរីផ្ទុកទិន្នន័យក្នុងម៉ាស៊ីន ទំហំ ៣២GB ព្រមទាំងអាចដាក់បន្ថែមម៉េមូរីកាតបានទំហំ ១២៨GB ប្រើប្រាស់ Android ៧.០ Nougat និងស្រោបដោយផ្ទៃអ៊ីនធើហ្វិសEMUI5.1 ចេញពីប្រអប់តែម្តង ដែលធ្វើឲ្យ មានប្រតិបត្តិការលឿនរហ័ស មានសេវាពេញកប់តែម្តង។
លោក Pawel Slominski នាយកប្រត្តិបត្តិ PZP សោកស្តាយយ៉ាងខ្លាំង ចំពោះស្ថានភាពមិននឹកស្មានដល់ ដែលកើតឡើងដោយសារកំហុសអចេតនាមួយចំនួន រហូតធ្វើឱ្យកីឡាករ កីឡាការិនី៦រូប មិនអាចចូលរួមដណ្តើមមេដាយ នៅអូឡាំពិករដូវក្តៅ ហើយត្រូវវិលទៅប៉ូឡូញវិញ។ នេះបើតាមការចុះផ្សាយរបស់កាសែត CNN។ ព្រឹត្តិការណ៍កីឡាអូឡាំពិករដូវក្ដៅក្រុងតូក្យូឆ្នាំ២០២០ នឹងផ្ដើមការប្រកួតផ្លូវការចាប់ពីថ្ងៃទី២៣ ខែកក្កដាតទៅ ក្រោយពន្យាររយៈពេលមួយឆ្នាំ ដោយសារជំងឺកូវីដ-១៩។ អត្តពលិករាប់ពាន់នាក់ មកពីជុំវិញពិភពលោក រួមទាំងកម្ពុជាផង បានធ្វើដំណើរទៅដល់ទឹកដីជប៉ុនហើយ ដើម្បីចូលរួមដណ្តើមមេដាយ ពីព្រឹត្តិការណ៍ដ៏ធំដែលរៀបចំ៤ឆ្នាំម្តងនេះ។ ជាអកុសល អ្នកហែលទឹក៦នាក់ របស់ប៉ូឡូដែលធ្វើដំណើរទៅដល់តូក្យូហើយ តែបែរជាខកឱកាសចូលរួមប្រកួតប្រជែងទៅវិញ ដោយសារកំហុសបច្ចេកទេស របស់សហព័ន្ធខ្លួន។ កំហុសដែលនាំឱ្យមានរឿងនេះ គឺសហព័ន្ធកីឡាហែលទឹកប៉ូឡូញ បញ្ជូនអត្តពលិកទៅតូក្យូដល់ទៅ២៣នាក់ ខណៈពួកគេមានកូតាតែ១៧នាក់ប៉ុណ្ណោះ។ អត្តពលិកទាំង៦រូប រួមមាន Alicja Tchórz, Aleksandra Polańska, Mateusz Chowaniec, Dominika Kossakowska, Jan Hołub និង Bartosz Piszczorowicz ដែលត្រូវបានបង្ខំឱ្យចាកចេញពីក្រុងតូក្យូ បានអំពាវនាវឱ្យក្រុមប្រឹក្សាភិបាល របស់ PZP ទាំងមូលលាលែងពីតំណែងភ្លាមៗ ចំពោះការបង្កកំហុសនេះ។ នេះបើតាមលិខិតចំហមួយ ផ្ញើទៅកាន់ លោក Slominski ពីសំណាក់អ្នកហែលទឹកទាំង៦រូប។ ទាំង៦រូបខាងលើ ដែលបានត្រឡប់ទៅដល់ផ្ទះវិញនៅថ្ងៃទី១៨ ខែកក្កដា រៀបរាប់ថាការធ្វេសប្រហែលរបស់ PZP បានបំផ្លាញការទុកចិត្តរបស់ខ្លួន និងក្តីសុបិនក្លាយជាកីឡាករអូឡាំពិករបស់ពួកគេ។ រីឯអត្តពលិកហែលទឹកប៉ូឡូញ ១៦រូបទៀត ក៏បានចោទមន្ត្រីរបស់ PZP ថាមិនចេះធ្វើការ និងមិនយល់ពីបទបញ្ជារបស់សហព័ន្ធកីឡាហែលទឹកអន្តរជាតិ (FINA) ទើបបណ្តាលឱ្យមានករណីនេះកើតឡើង៕	អតត្តពលិកហែលទឹកប៉ូឡូញ៦នាក់ ខកខានប្រជែងមេដាយនៅអូឡាំពិកក្រុងតូក្យូ បន្ទាប់ពីត្រូវបញ្ជូនត្រឡប់ទៅផ្ទះ ដោយសារកំហុសផ្នែករដ្ឋបាលរបស់សហព័ន្ធកីឡាហែលទឹកប៉ូឡូញ (PZP)។
នៅក្នុងពិធីប្រគល់សញ្ញាបត្រជូនដល់គរុនិស្សិត គរុសិស្ស និងសម្ពោធអគារអន្តេវាសិកដ្ឋានគ្រូ នៃវិទ្យាស្ថានជាតិគរុកោសល្យរាជធានីភ្នំពេញ សម្ដេច ហ៊ុន ម៉ាណែត បានថ្លែងថា ដើម្បីលើកតម្កើងធនធានមនុស្ស ត្រូវតែផ្ដោតសំខាន់លើវិស័យអប់រំ ពិសេស ការបណ្ដុះបណ្ដាលជំនាញគ្រូបង្រៀន។ ហេតុនេះ ទើបកម្ពុជាចំណាយថវិកាលើ វិស័យអប់រំរហូតដល់ជាង៩០០លានដុល្លារ។ បើតាមប្រមុខរដ្ឋាភិបាល ទឹកប្រាក់ពង្រឹងវិស័យអប់រំនេះ ច្រើនជាងវិស័យផ្សេងៗទៀត ខណៈវិស័យការពារជាតិ មានត្រឹមតែ៧០០លានដុល្លារ។ នាព្រឹកថ្ងៃទី៤កក្កដានេះ នាយករដ្ឋមន្ត្រីបានពន្យល់ពីកត្តាសំខាន់របស់គ្រូបង្រៀន និងការអភិវឌ្ឍប្រទេស យ៉ាងដូច្នេះ៖ «ឆ្អឹងខ្នងនៃវិស័យអប់រំ គឺគ្រូបង្រៀន! គុណភាពគ្រូ គឺជាកត្តាគន្លឹះនៃការធានាគុណភាពអប់រំ និងសមត្ថភាពប្រទេសក្នុងការអភិវឌ្ឍ។ នេះគឺ ជាការតភ្ជាប់គ្នា»។ ទន្ទឹមនឹងនេះ សម្ដេច ហ៊ុន ម៉ាណែត បកស្រាយបន្ថែមថា បើកម្ពុជាមិនផ្ដោតសំខាន់លើវិស័យអប់រំទេនោះ កម្ពុជានឹងដើរមិនទាន់សភាពការណ៍ឡើយ៕ អត្ថបទទាក់ទង ថវិកាជាតិ២០២៤! ក្រសួងអប់រំ ៩០០លានដុល្លារ ឯក្រសួងការពារជាតិ៧០០លានដុល្លារ	ភ្នំពេញ៖ សម្តេច ហ៊ុន ម៉ាណែត នាយករដ្ឋមន្ត្រីកម្ពុជា បានផ្ដល់អាទិភាពលើវិស័យអប់រំ ដោយអះអាងថា គុណភាពនៃការអប់រំ នឹងបង្កើនសមត្ថភាពមនុស្ស និងប្រទេសជាតិផងដែរ។
មណ្ឌលគិរី៖ «ណាមលៀ» ជាភ្នំមួយស្ថិតនៅស្រុកពេជ្រាដា ខេត្តមណ្ឌលគិរី ដែលមានទេសភាពស្រស់ស្អាត។ លោក ស្រី រតនា ដែលជាភ្ញៀវទេសចរ បាននាំក្រុមគ្រួសារទៅកម្សាន្តនៅភ្នំ «ណាមលៀ» ក្នុងខេត្តមណ្ឌលគិរី ជាលក្ខណៈគ្រួសារដែលមានកូនស្រីតូចចំនួន ២នាក់ ទៅជាមួយបានបង្ហាញអារម្មណ៍រីករាយ ពេលឃើញទេសភាពនៅលើកំពូលភ្នំ «ណាមលៀ»។ លោក រតនា ជាឪពុកបានប្រាប់សារព័ត៌មាន ThmeyThmey25 ឲ្យដឹងថា៖ «ខ្ញុំមានអារម្មណ៍រំភើប និងប្លែកអារម្មណ៍ខ្លាំង ពេលបានទេសភាពដ៏អស្ចារ្យនៅលើកំពូលភ្នំ «ណាមលៀ»។ សូមអញ្ជើញទស្សនាបទសម្ភាសរវាងកញ្ញា ញឹក ស្រីល័ក្ខ អ្នកសារព័ត៌មាន ThmeyThmey25 ជាមួយក្រុមគ្រួសារលោក ស្រី រតនា ដូចតទៅ៖ ក្រុមគ្រួសារមួយដែលជាអ្នកភ្នំពេញ បានធ្វើដំណើរកម្សាន្តជាលក្ខណៈគ្រួសារ ទៅកាន់ខេត្តមណ្ឌលគិរី ជាមួយក្រុមជំរំតង់ Cambodia Amazing Trip Planner។ ក្នុងដំណើរកម្សាន្តក្រុមគ្រួសារលោក រតនា បានឡើងភ្នំថ្មដ៏ធំខ្ពស់ដែលមានឈ្មោះថាភ្នំ «ណាមលៀ» បានបង្ហាញអារម្មណ៍រំភើប ពេលបានទៅដល់កំពូលភ្នំ និងបានឃើញទេសភាពយ៉ាងស្រស់ស្អាតនៅជុំវិញនោះ។ លោក រតនា រៀបរាប់ប្រាប់សារព័ត៌មានឲ្យដឹងថា៖«ទោះមានភាពលំបាកក្នុងការឡើងទៅដល់កំពូលភ្នំបន្តិចពិតមែន ប៉ុន្តែពេលបានទៅដល់ហើយ ខ្ញុំមានអារម្មណ៍ថា បាត់ភាពហត់នឿយអស់ ដោយសារទេសភាពអស្ចារ្យដែលព័ន្ធជុំវិញនោះ។ វាមានភាពខុសគ្នាខ្លាំង បើប្រៀបធៀបជាមួយរូបភាពដែលធ្លាប់បានឃើញ ពីព្រោះវាគឺស្រស់ស្អាតខ្លាំងណាស់ ភ្នំថ្មដែលមានតែថ្មសុទ្ធ ពិបាកឡើង ប៉ុន្តែពេលមកដល់កំពូល គឺបាត់អស់ភាពនឿយហត់។ ចំពោះ កូនស្រីតូចរបស់ខ្ញុំ ដំបូងខ្ញុំបារម្ភដែរ ប៉ុន្តែពេលឃើញគាត់ឡើងលឿនជាងខ្ញុំ ខ្ញុំក៏មិនសូវមានការព្រួយបារម្ភប៉ុន្មាន ណាមួយមានការជួយមើលថែពីអ្នករួមដំណើរផងដែរ»។ ចំណែកភរិយារបស់លោក រតនា ក៏បានបង្ហាញអារម្មណ៍ និងបានរៀបពីទេសភាពតាមដងផ្លូវ ឲ្យដឹងថា៖« ខ្ញុំបានឃើញ រុក្ខជាតិជាច្រើន និងចម្ការកៅស៊ូជាច្រើន វាពិតជាប្លែកភ្នែកណាស់។ ចំពោះការឡើងភ្នំវិញ ពីមុនធ្លាប់តែឡើងភ្នំ បូកគោ ប៉ុន្តែជិះឡាន មិនមែនដើរថ្មើជើងបែបនេះទេ ពេលឡើងមកដល់កំពូលភ្នំ«ណាមលៀ» នេះ ទោះហត់បន្តិច តែពេលឃើញទេសភាពគឺស្រស់ស្រាយអារម្មណ៍ ហើយរំសាយអារម្មណ៍ជាមួយខ្យល់អាកាសបរិសុទ្ធ។ ដំបូងរៀងភ័យដែរថា មិនដឹងអាចឡើងដល់រឺអត់ ពីព្រោះជាចោត ណាមួយភ័យដល់កូនៗខ្លាចគាត់ពិបាកឡើង តែមើលទៅគាត់ក្លាហានជាងខ្ញុំទៀត»។ សូមបញ្ជាក់ថា កាលពីថ្ងៃទី៣០តុលា-១វិច្ឆិកា ក្រុមជំរំតង់ Cambodia Amazing Trip Planner បានរៀបចំដំណើរកម្សាន្តបោះតងរយៈពេល ៣ថ្ងៃ នៅខេត្តមណ្ឌលគិរី។ តាមរយៈដំណើរកម្សាន្ត បាននាំភ្ញៀវទេសចរទៅលកាន់តំបន់ទេសចរណ៍នានា នៅក្នុងខេត្តមណ្ឌលគិរី ដើម្បីចូលរួមលើកកម្ពស់វិស័យទេសចរណ៍ និងបង្កើនចំណូលប្រជាពលរដ្ឋនៅក្នុងសហគមន៍៕	ដោយ៖ ហុង ស្រីណា
ផលិតផលក្លែងក្លាយទាំងអស់ដែលគណៈកម្មាធិការប្រយុទ្ធប្រឆាំងផលិតផលក្លែងក្លាយ បានបំផ្លាញមានចំនួន២២មុខទំនិញ ។ លោក មៀច សុផាន់ណា រដ្ឋលេខាក្រសួងមហាផ្ទៃ បានលើកឡើងថា ការបំផ្លាញផលិតផលក្លែងក្លាយ គឹជាការបង្ហាញឲ្យឃើញពីការយកចិត្តទុកដាក់របស់រដ្ឋាភិបាល សម្រាប់ការលើកតម្កើងសុខភាព សុខុមាលភាពរបស់ប្រជាពលរដ្ឋកម្ពុជាផងដែរ។ មន្ត្រីជំនាញ បានចុះបង្ក្រាបផលិតផលក្លែងក្លាយ ក្នុងសហគ្រាស ០៤កន្លែង នៅក្នុងខេត្តកំពង់ធំ ដោយបានរកឃើញ ផលិតផលខូចគុណភាព និងហួសកាលបរិច្ឆេទ រួមមាន ផលិតផលទឹកក្រូចចម្រុះម៉ាកសញ្ញា ផលិតផលតែបៃតង ស្រាបៀរ ផលិតផលទឹកសុទ្ធមេទឹកក្រូច និងស្ករអំពៅជាដើម។ ពិធីកិនកម្ទេចផលិតផលក្លែងក្លាយនេះ ក៏មានការចូលរួមពី លោក អង្គ វង្សវឌ្ឍនា រដ្ឋមន្ត្រីក្រសួងយុត្តិធម៌ផងដែរ៕	ភ្នំពេញ៖ ផលិតផលក្លែងក្លាយជាង ៨តោន ត្រូវបានកិនបំផ្លាញចោល នៅក្នុងភូមិវល្លិ៍យាវ ឃុំត្រពាំងឫស្សី ស្រុកកំពង់ស្វាយ ខេត្តកំពង់ធំ កាលពីថ្ងៃទី២៥ ខែកុម្ភៈ ឆ្នាំ២០២០ ។
ប្រាប់ទីភ្នាក់ងារព័ត៌មាន Reuters នៅថ្ងៃទី ៣ ខែសីហា បុគ្គលិកក្រុមហ៊ុន Honda ប្រចាំប្រទេសកូរ៉េខាងត្បូងម្នាក់ បានបញ្ជាក់ថា ការចូលមកទស្សនារថយន្តនៅទីស្នាក់ការផ្ទាល់ ចាប់ផ្តើមធ្លាក់ចុះជាខ្លាំង ខណៈអតិថិជន ពន្យារពេលការចុះកិច្ចសន្យាទិញរថយន្ត។ តាមទិន្នន័យឧស្សាហកម្ម ដែលសារព័ត៌មាន BBC ទទួលបាន ការលក់រថយន្តម៉ាក Toyota បានធ្លាក់ចុះ ៣២ភាគរយ បើធៀបនឹងឆ្នាំ២០១៨ ខណៈការលក់រថយន្តម៉ាក Honda ថយចុះ ៣៤ភាគរយ។ ការថមថយនៃការលក់រថយន្តរបស់ជប៉ុននេះ កើតឡើងស្របពេលដែលប្រជាជនកូរ៉េខាងត្បូង បានធ្វើពហិការទំនិញ និងសេវាកម្មជប៉ុន រួមមាន រថយន្ត ស្រាបៀរ និងដំណើរកម្សាន្តទៅកាន់ជប៉ុនជាដើម។ ប្រតិកម្មរបស់អ្នកប្រើប្រាស់កូរ៉េនេះដែរ បានផ្ទុះឡើងដោយសារតែរដ្ឋាភិបាលក្រុងតូក្យូ កាលពីខែកក្កដា បានប្រកាសរឹតត្បិតការនាំចេញទៅកាន់ប្រទេសកូរ៉េខាងត្បូងសម្រាប់សារធាតុគីមីសំខាន់ៗ ដែលយកទៅប្រើប្រាស់ដើម្បីផលិតឈីប និងទូរសព្ទឆ្លាតវៃជាដើម។ អ្វីដែលគួរឲ្យកត់សម្គាល់នោះ ជម្លោះ ចាប់ផ្តើមតានតឹងកាន់តែខ្លាំង កាលពីសប្តាហ៍មុន ពោលគឺនៅពេលជប៉ុន បានប្រកាសដកហូតកូរ៉េខាងត្បូងចេញពីបញ្ជីដៃគូពាណិជ្ជកម្មដែលទុកចិត្តបាន។ ដើម្បីវាយបកនឹងការដកហូតចេញពី «បញ្ចីស» នេះ រដ្ឋាភិបាលក្រុង សេអ៊ូល នៅថ្ងៃចន្ទ ទី ៥ សីហា បានដាក់ចេញផែនការវិនិយោគប្រមាណ ៦,៥ពាន់លានដុល្លារ ដើម្បីព្យាយាមអភិវឌ្ឍផលិតផល និងវត្ថុធាតុដើម ដែលខ្លួនបច្ចុប្បន្នកំពុងទិញពីជប៉ុន។ «យើងចង់ប្រែក្លាយវិបត្តិឲ្យទៅកាលានុវត្តភាពសម្រាប់ឧស្សាហកម្មវត្ថុធាតុដើម ផ្នែក និងឧបករណ៍»។ រដ្ឋមន្ត្រីឧស្សាហកម្មកូរ៉េខាងត្បូង លោក Sung Yun-mo បញ្ជាក់ថាបែបនេះ។ សូមបញ្ជាក់ថា ទំនាស់ពាណិជ្ជកម្មរវាងកូរ៉េខាងត្បូង និងជប៉ុន បានឆាបឆេះឡើងក្រោយតុលាការកូរ៉េខាងត្បូង កាលពីឆ្នាំមុន បានសម្រេចបញ្ជាឲ្យក្រុមហ៊ុនជប៉ុនសងថ្លៃជំងឺចិត្តដល់កម្មករកូរ៉េខាងត្បូងដែលរងការបង្ខំឲ្យធ្វើការធ្ងន់កាលពីសម័យសង្គ្រាម។ ការសម្រេចចិត្តនេះ ទទួលរងប្រតិកម្មជាខ្លាំងពីសំណាក់រដ្ឋាភិបាលក្រុង តូក្យូ ដោយខ្លួនបានអះអាងថា ជម្លោះនេះ ត្រូវបានដោះស្រាយរួចរាល់ កាលពីឆ្នា១៩៦៥ ពោលគឺនៅពេលចំណងទាក់ទងការទូតរវាងប្រទេសទាំងពីរ មានភាពល្អប្រសើរ៕	ការលក់រថយន្តរបស់ជប៉ុន ក្នុងប្រទេសកូរ៉េខាងត្បូង បានធ្លាក់ចុះយ៉ាងគំហុក កាលពីខែកក្កដា ខណៈទំនាស់ពាណិជ្ចកម្មរវាងប្រទេសទាំងពិីរ បង្កឲ្យមានការប្រតិកម្មពីសំណាក់អ្នកប្រើប្រាស់កូរ៉េ។
លោកគ្រូ ច័ន្ទ សុភ័ណ្ឌ បានច្នៃម៉ូតសម្លៀកបំពាក់បុរាណខ្មែរតាំងពីសម័យនគរភ្នំ សតវត្សរ៍ទី១ដល់ទី៦ ហើយសម័យចេនឡា សតវត្សរ៍ទី៦ដល់ទី៩ សម័យអង្គរ សតវត្សរ៍ទី៩ដល់ទី១៥ សម័យលង្វែកសតវត្សរ៍ទី១៥ដល់ទី១៧ និងសម្លៀកបំពាក់សម័យសង្គមរាស្ត្រនិយមឆ្នាំ១៩៥៣ ដល់ឆ្នាំ១៩៧០ផងដែរ។ សម្លៀកបំពាក់ទាំងអស់នោះ លោក ច្នៃពីហូល និងសូត្រ ពាក់លើតុក្កតាតូចៗ ហើយក៏មានបំពាក់គ្រឿងអលង្ការលម្អ លោកគ្រូ ក៏បានពន្យល់ថា សម័យកាលនីមួយៗ ស្ត្រី បុរស ខ្សែព្រះរាជវង្ស និងប្រជារាស្ត្រ ត្រូវបានបែងចែកការស្លៀកពាក់ផងដែរ៕ សូមអញ្ជើញទស្សនាវីដេអូខាងក្រោម៖	ភ្នំពេញ៖ ប្រជាជនខ្មែរបច្ចុប្បន្ន ភាគតិចណាស់ដែលស្គាល់ពីម៉ូតសម្លៀកបំពាក់ខ្មែរបែបបុរាណ ពិសេសសម្លៀកបំពាក់តាំងពីសតវត្សទី១មកម្ល៉េះ។ លោកគ្រូ ច័ន្ទ សុភ័ណ្ឌ ជាសាស្ត្រាចារ្យរចនាក្រាហ្វិកឌីសាញ នៅសាលាវិចិត្រសិល្បៈភ្នំពេញ បានស្រាវជ្រាវអំពីម៉ូតសម្លៀកបំពាក់បុរាណខ្មែរពីសម័យកាលមួយទៅសម័យកាលមួយមកកែច្នៃ និងធ្វើស្រោមមុខល្ខោនខោនផងដែរ។
លោក អេង ជាសាន ប្រធានរដ្ឋបាលជលផលនៃក្រសួងកសិកម្ម រុក្ខាប្រមាញ់ និងនេសាទ បានបញ្ជាក់ប្រាប់អ្នកសារព័ត៌មានថ្មីៗតាមទូរសព្ទថា ការហាមឲ្យនេសាទត្រីកាម៉ុងនេះ សម្រាប់តែអ្នកប្រើប្រាស់ឧបករណ៍នេសាទលក្ខណៈទ្រង់ទ្រាយធំ និងប្រើប្រាស់ឧបករណ៍នេសាទខុសច្បាប់។ ចំពោះការនេសាទខ្នាតគ្រួសារតូចៗ រដ្ឋបាលជលផលអនុញ្ញាតឲ្យនេសាទបានធម្មតា ដែលរដ្ឋបាលជលផលចាត់ទុកថា ការនេសាទខ្នាតគ្រួសារដែលប្រើប្រាស់ឧបករណ៍នេសាទនោះ មិនបង្កលក្ខណៈធ្ងន់ធ្ងរដល់រដូវការពងកូនរបស់ត្រីឡើយ។ នេះបើតាមការបញ្ជាក់ពីលោក អេង ជាសាន ប្រធានរដ្ឋបាលជលផលនៃក្រសួងកសិកម្ម រុក្ខាប្រមាញ់ និងនេសាទ។ របាយការណ៍ដែលបង្ហាញដោយរដ្ឋបាលជលផលនៃក្រសួងកសិកម្ម រុក្ខាប្រមាញ់ និងនេសាទថា ផលនេសាទទឹកសាបក្នុងឆ្នាំ២០១៩នេះ មានចំនួនជាង៤៧ម៉ឺនតោន ដែលធ្លាក់ចុះជាង៥ម៉ឺនតោន គឺស្មើនឹង១០ភាគរយ បើធៀបនឹងផលនេសាទក្នុងឆ្នាំ២០១៨ ដែលមានចំនួនជាង៥៣ម៉ឺនតោន៕ អត្ថបទទាក់ទង ផលនេសាទទឹកសាបនៅកម្ពុជាឆ្នាំ២០១៩ ធ្លាក់ចុះជាង១០ភាគរយ	ភ្នំពេញ៖ រដ្ឋបាលជលផលនៃក្រសួងកសិកម្ម រុក្ខាប្រមាញ់ និងនេសាទ បានចេញសេចក្តីប្រកាសមិនឲ្យអ្នកនេសាទទូទាំងរាជធានីខេត្ត និងអ្នករស់នៅតំបន់ពាមក្រសោប ខេត្តកោះកុង នេសាទត្រីកាម៉ុង ក្នុងរដូវកាលពងកូនក្នុងរយៈពេល៣ខែ ចាប់ពីថ្ងៃទី១៥ ខែមករា រហូតដល់ថ្ងៃទី ៣១ ខែមីនានេះឡើយ។
ដំណោះស្រាយទី១ ដែលលោក ព្រាប កុល ចង់បាន គឺការដោះលែងលោក កឹម សុខា។ ប្រធានអង្គការក្រៅរដ្ឋាភិបាលរូបនេះ បានសរសេរលើបណ្តាញសង្គមហ្វេសប៊ុកយ៉ាងដូច្នេះថា៖ «ប្រសិនបើយកដំណោះស្រាយនេះទៅពិចារណានិងអនុវត្ត ខ្ញុំសុខចិត្តទទួលថា ខ្ញុំ ជាអ្នកចាញ់ឬជាអ្នកអន់ ជំនួសឥស្សរៈជននយោបាយដ៏ឧត្តុងឧត្តមទាំងអស់...។ សូមទម្លាក់ការចាញ់ ឬភាពអន់ឲ្យមកខ្ញុំចុះ។ ខ្ញុំសុខចិត្តទទួលម្នាក់ឯង ដរាបណាភាពខ្លាំងនិងជ័យជម្នះបានទៅដល់ពលរដ្ឋខ្មែរទាំងអស់»។ ក្នុងចំណោមចំណុចទាំង៣របស់លោក ព្រាប កុល ចំណុចទី១ ដែលទាមទារឲ្យដោះលែងលោក កឹម សុខា គឺស្របនឹងលោក សម រង្ស៊ី។ ចំណែកការផ្តល់សិទ្ធិនយោបាយ និង ការចរចា លោក សម រង្ស៊ី មិនត្រូវការទេ។ លោក សម រង្ស៊ី ប្រកាសថា លុះត្រាដោះលែងលោក កឹម សុខា ជាមុនសិន ទើបលោក និងអ្នកផ្សេងទៀត យល់ព្រមទទួលយកសិទ្ធិនយោបាយ។ ចំណែករឿងចរចា លោក អះអាងថា មិនចរចាខ្លួនឯងទេ គឺទុកឲ្យសម្តេច ហ៊ុន សែន ក៏ដូចជាគណបក្សកាន់អំណាច ចរចាជាមួយអន្តរជាតិវិញ។ លោក សម រង្ស៊ី ចង់បាន៥ចំណុចសំខាន់ៗ គឺដោះលែងលោក កឹម សុខា ទម្លាក់បទចោទចេញពីអតីតថ្នាក់ដឹកនាំគណបក្សប្រឆាំងទាំងអស់ ឲ្យអតីតគណបក្សប្រឆាំង ធ្វើសកម្មដូចមុន ប្រគល់តំណែងជាសមាជិកក្រុមប្រឹក្សាឃុំ-សង្កាត់ ទៅឲ្យមន្ត្រីគណបក្សប្រឆាំងវិញ និង បោះឆ្នោតសាជាថ្មី។ លោក ទាមទារថា ចំណុចទាំង៥នេះ ត្រូវតែធ្វើតាមលំដាប់លំដោយ ហើយមិនអាចខ្វះចំណុចណាមួយឡើយ។ លោក សុខ ឥសាន អ្នកនាំពាក្យគណបក្សប្រជាជនកម្ពុជា ចំអកថា លក្ខខណ្ឌទាំង៥ចំណុចរបស់លោក សម រង្ស៊ី មិនអាចទៅរួចនោះទេ។ លោក បានសរសេរសារក្នុងបណ្តាញទំនាក់ទំនងតេឡេក្រាមយ៉ាងដូច្នេះថា៖«ទោះប្រើមធ្យោបាយណាក៏ដោយ ក៏មិនអាចស្តារបានដែរ។ ទោះបីដាក់លក្ខខណ្ឌ៥ចំណុច ដែលលោក សម រង្ស៊ី បានលើកឡើងក៏ដោយ ក៏មិនអាចទៅរួចជាដាច់ខាត។ អង្ករ បានក្លាយជាបាយទៅហើយ»៕	លោក ព្រាប កុល ប្រធានអង្គការតម្លាភាពកម្ពុជា ដែលហាក់ដូចជាចេញមុខញឹកញាប់ក្នុងការនិយាយរឿងនយោបាយ នៅតែព្រួយបារម្ភចំពោះវិធានការរបស់សហភាពអឺរ៉ុប ដែលមានបំណងដកប្រព័ន្ធអនុគ្រោះពន្ធ EBA ចេញពីកម្ពុជា។ លោក ផ្តល់ដំណោះស្រាយ៣យ៉ាងជូនអ្នកនយោបាយ ដែលលោក យល់ថាជាគន្លឹះធ្វើឲ្យគេចផុតពីការខាតបង់សេដ្ឋកិច្ចនិងពាណិជ្ជកម្មក្នុងទីផ្សារអឺរ៉ុប ដោយសារតែបាត់ប្រព័ន្ធអនុគ្រោះពន្ធ។
គិតត្រឹមថ្ងៃទី១៣ ខែវិច្ឆិកា ចំនួនអ្នកចុះឈ្មោះចូលរួមរត់ក្នុងព្រឹត្តិការណ៍ពាក់កណ្តាលម៉ារ៉ាតុនអង្គរលើកទី២២មានចំនួន៨,៧៨៦នាក់ដែលកើនឡើង១០ភាគរយបើធៀបនឹងឆ្នាំមុនមានប្រមាណជាជាង៨ពាន់នាក់។ ក្នុងចំណោមអត្តពលិកមកពី៧៦ប្រទេស ទាំងនេះមានអត្តពលិកបរទេសចំនួន៤,៤៧៣នាក់ ដោយអត្តពលិកមកពីប្រទេសអង់គ្លេសឈរលេខរៀងទី១ បារាំងលេខ២ និងសហរដ្ឋអាមេរិកលេខ៣។ នេះបើយោងតាមលោក វ៉ាត់ ចំរើន អគ្គលេខាធិការនៃគណៈកម្មាធិការជាតិអូឡាំពិកកម្ពុជាប្រកាសក្នុងសន្និសីទសារព័ត៌មាននៅទីស្នាក់ការ NOCC កាលពីថ្ងៃទី១៣ វិច្ឆិកា ឆ្នាំ២០១៧។ លោក វ៉ាត់ ចំរើន អគ្គលេខាធិការ NOCC ពេលចូលរួមសន្និសីទសារព័ត៌មានព្រឹត្តិការណ៍ពាក់កណ្តាលម៉ារ៉ាតុន អគ្គលេខាធិការ NOCC រូបនេះ បានចាត់ទុកកំណើនអ្នកចូលរួមជាជោគជ័យដ៏ធំសម្រាប់ព្រឹត្តិការណ៍ពាក់កណ្តាលម៉ារ៉ាតុនអង្គរដែលបានខិតខំប្រឹងប្រែងអស់រយៈពេលជាង២០ឆ្នាំកន្លងមកនេះ។ ព្រឹត្តិការណ៍ពាក់កណ្តាលម៉ារ៉ាតុនអង្គរបានរៀបចំលើកដំបូងនៅកម្ពុជាក្នុងអំឡុងឆ្នាំ១៩៩៦ ដោយមូលនិធិ Foundation for the Support of the United Nations ដែលមានទីស្នាក់ការកណ្តាលនៅប្រទេសជប៉ុន។ ព្រឹត្តិការណ៍ពាក់កណ្តាលម៉ារ៉ាតុនត្រូវបានបង្កើនឡើងដំបូងក្នុងគោលបំណងដើម្បីស្វែងរកសន្តិភាពជូនប្រជាពលរដ្ឋ និងប្រមូលមូលនិធិក៏ដូចជាលើកទឹកចិត្តដល់ជនរងគ្រោះដោយសារគ្រាប់មីនក្នុងសម័យសង្គ្រាម និងក្រោយសង្គ្រាម។ បច្ចុប្បន្នព្រឹត្តិការណ៍នេះបានប្រែក្លាយជាការរត់ប្រណាំងដើម្បីប្រមូលមូលនិធិសប្បុរសធម៌ជួយដល់មន្ទីរពេទ្យ និងអង្គការសប្បុរសធម៌នានា។ ហើយបាននិងកំពុងពេញនិយមយ៉ាងខ្លាំងសម្រាប់អត្តពលិកជាតិ និងអន្តរជាតិ។ អ្នកចូលរួមរត់ប្រណាំងពាក់កណ្តាលម៉ារ៉ាតុនអង្គរ ដើម្បីឆ្លើយតបនឹងកំណើនអ្នកចូលរួមរត់នៅឆ្នាំនេះគណៈកម្មការរៀបចំព្រឹត្តិការណ៍ពាក់កណ្តាលម៉ារ៉ាតុនអង្គរនឹងបង្កើនការយកចិត្តទុកដាក់ផ្នែកសន្តិសុខឲ្យកាន់តែខ្លាំងថែមទៀត ដើម្បីរក្សារបៀបរៀបរយ និងសុវត្ថិភាពជូនអត្តពលិក។ «ប្រទេសយើងមិនបញ្ហាសន្តិសុខនោះទេ តែកំណើនជនជាតិបរទេសធ្វើឲ្យយើងកាន់តែប្រុងប្រយ័ត្ន និងរឹតបណ្តឹងផ្នែកសន្តិសុខសណ្តាប់ធ្នាប់។ ពាក់ព័ន្ធរឿងនេះ NOCC និងសហការជាមួយអាជ្ញាធរអប្សរា អាជ្ញាធរខេត្ត និងកម្លាំងសន្តិសុខផ្សេងៗទៀតដើម្បីធ្វើការឲ្យបានម៉ត់ចត់ក្នុងរក្សាសុត្ថិភាពជូនអ្នករត់តាំងពីមកដល់រហូតត្រឡប់ទៅវិញ»។ នេះជាការអះអាងរបស់ លោក វ៉ាត់ ចំរើន។ លោកបានបន្ថែមថា មុនមួយថ្ងៃនៃការរៀបចំព្រឹត្តិការណ៍រត់ប្រណាំងពាក់កណ្តាលម៉ារ៉ាតុនពោលគឺនៅពេលល្ងាចថ្ងៃទី២ ធ្នូ នឹងមានកម្មវិធីជប់លៀងនៅមុខប្រាសាទបាយ័នដើម្បីអបអរក៏ដូចជាលើកទឹកចិត្តដល់អត្តពលិកដែលបានចូលរួមរត់ក្នុងព្រឹត្តិការណ៍នេះ។ គួរបញ្ជាក់ថា កម្មវិធីនេះសម្រាប់អត្តពលិកដែលគណៈកម្មាការរៀបចំគិតថាជាបុគ្គលសំខាន់តែប៉ុណ្ណោះ។ លោក សែម ផល្លា អ្នកគ្រប់គ្រងទូទៅប្រចាំព្រឹត្តិការណ៍ម៉ារ៉ាតុន និងពាក់កណ្តាលម៉ារ៉ាតុន ជាមួយគ្នានេះ លោក សែម ផល្លា អ្នកគ្រប់គ្រងទូទៅប្រចាំព្រឹត្តិការណ៍ពាក់កណ្តាលម៉ារ៉ាតុនអង្គរបានបញ្ជាក់ថា តាំងពីរៀបចំដំបូងរហូតដល់បច្ចុប្បន្នព្រឹត្តិការណ៍នេះមានដំណើរយ៉ាងរលូន ពោលគឺមិនដែលមានបញ្ហាចោទអាក្រក់កើតឡើងនោះឡើយ។ លោកបានអះអាងថា សន្តិសុខពាក់អាវឯកសណ្ឋាននិងស៊ីវិលមិនក្រោម៥០០នាក់នោះទេត្រូវដាក់ពង្រាយ ដើម្បីរក្សាសន្តិសុខ សុវត្ថិភាពជូនអត្តពលិកដែលចូលរួមរត់ក្នុងព្រឹត្តិការណ៍នេះ៕	អត្តពលិកចុះឈ្មោះចូលរួមរត់ប្រណាំងពាក់កណ្តាលម៉ារ៉ាតុនអង្គរលើកទី២២ដែលរៀបចំនៅលើទឹកដីទេសចរណ៍ប្រវត្តិសាស្ត្រខេត្តសៀមរាបនាថ្ងៃទី៣ ធ្នូ ខាងមុខមានចំនួនជិត៩ពាន់នាក់ ពោលគឺកើនឡើង១០ភាគរយបើធៀបនឹងឆ្នាំមុន។ កំណើនអ្នកចូលរួមរត់នេះ ជំរុញឲ្យគណៈកម្មការរៀបចំត្រូវបង្កើនការយកចិត្តទុកដាក់ពង្រឹងផ្នែកសន្តិសុខ ដើម្បីរក្សាសុវត្ថិភាពជូនអត្តពលិកជាតិនិងអន្តរជាតិ។ ព្រឹត្តិការណ៍រត់ប្រណាំងពាក់កណ្តាលម៉ារ៉ាតុនអង្គរឆ្នាំនេះមានការខុសប្លែកពីឆ្នាំរាល់ដងដោយគណៈកម្មការបានបន្ថែមកម្មវិធីជប់លៀងជាការលើកទឹកចិត្តអត្តពលិកដែលបានចូលរួមសកម្មភាពមនុស្សធម៌។
ឧបករណ៍ប្រើប្រាស់ដ៏អស្ចារ្យពី Growth Height Pro គោលដៅដែលផលិត Growth Height Pro គឺសម្រាប់ជួយកុមារ និងមនុស្សដែលត្រូវការកើនកម្ពស់ និងការរំលាយអាហារឱ្យល្អប្រសើរ។ ឧបករណ៍ប្រើប្រាស់ដ៏អស្ចារ្យដែល Growth Height Pro នាំមក គឺបន្ថែមសារធាតុរ៉ែសំខាន់ៗ ដូចជាកាល់ស្យូម, ម៉ាញ៉េស្យូម, ស័ង្កសី...ដែលរាងកាយស្រូបយកមិនគ្រប់គ្រាន់ ដើម្បីជំនួយការកើនកម្ពស់កាន់តែប្រសើរឡើង បញ្ចូលបន្ថែមបាក់តេរី Probiotic ដែលមានប្រយោជន៍ ជួយការពារប្រព័ន្ធរំលាយអាហារ មានចំណង់អាហារ។ សូមទស្សនាវីដេអូខាងក្រោមនេះ៖ វិញ្ញាបនបត្របញ្ជាក់អនាម័យ ផលិតផលចំណីអាហាររបស់សុខាភិបាល ទំនាក់ទំនងទិញ Hotline + line : 070 98 77 78,066 98 77 78,012 722 108 facebook link: https://www.facebook.com/GrowthHeightPro.Offical/ អាស័យដ្ឋាន៖ ផ្ទះលេខ13គ ផ្លូវ 271 ភូមិត្រពាំងឈូក សង្កាត់ទឹកថ្លា ខណ្ឌសែនសុខ រាជធានីភ្នំពេញ៕ (អត្ថបទពាណិជ្ជកម្ម)	ភ្នំពេញ៖កម្ពស់គឺជាកត្តាដ៏សំខាន់បំផុត សម្រាប់ការឈានដល់ក្ដីសុបិនរបស់កុមារ ដូច្នេះអ្នកគួររៀបចំបណ្ដុះកម្ពស់កុមារពីពេលនេះតទៅ។ ផលិតផល Growth Height Pro គឺជាជម្រើសល្អបំផុត សម្រាប់កូនអ្នក ព្រោះវាផលិតចេញពីគ្រឿងផ្សំ ដែលមានអត្ថប្រយោជន៍ សម្រាប់ជំងឺរលាកសន្លាក់ឆ្អឹង។ Growth Height Pro ជំនួយការផ្លាស់ប្ដូរ និងការកើនកម្ពស់របស់កុមាររៀងរាល់ថ្ងៃ។
លោក ងិន សុខបញ្ញា អគ្គលេខាធិការសហព័ន្ធកីឡាទ្រីយ៉ាត្លុងកម្ពុជា បានប្រាប់សារព័ត៌មានថ្មីៗតាមតេលេក្រាមថា ប្រធានស្តីទីកីឡាទ្រីយ៉ាត្លុងអាស៊ី ពេញចិត្តចំពោះទីតាំងខេត្តកែប ដែលសហព័ន្ធរៀបចំសម្រាប់ការប្រកួតស៊ីហ្គេម ២០២៣។ សម្រាប់ទីតាំងនេះ មានលក្ខណៈគ្រប់គ្រាន់ស្របតាមស្តង់ដារ។ «ទីតាំងយើងល្អ ស្របតាមបទដ្ឋានប្រកួត ទាំងកន្លែងស្នាក់នៅ ជិតកន្លែងប្រកួត។ល។»។ នេះបើតាមលោក បញ្ញា។ លោក Vijitr Sittnawin (អាវខៀវដៃខ្លីកណ្តាល) ជាមួយមន្រ្តីសហព័ន្ធកីឡាទ្រីយ៉ាត្លុងកម្ពុជា។ រូបពី សហព័ន្ធកីឡាទ្រីយ៉ាត្លុងកម្ពុជា ក្រៅពីពិនិត្យមើលទីតាំងភូមិសាស្រ្តជាក់ស្តែង ដើម្បីរៀបចំទីលានប្រកួតឲ្យស្របតាមស្តង់ដារកីឡាស៊ីហ្គេម រយៈពេល៥ថ្ងៃនេះ លោក Vijitr Sittinawin ប្រធានសហព័ន្ធកីឡាទ្រីយ៉ាត្លុងថៃ និងជាប្រធានស្តីទីកីឡាទ្រីយ៉ាត្លុងអាស៊ី ក៏បានបណ្តុះបណ្តាលផ្នែកទ្រឹស្តី និងការអនុវត្តជាក់ស្តែងដល់សិក្ខាកាមកម្ពុជា ៣០នាក់ ដែលជាអត្តពលិកជម្រើសជាតិ និងមន្រ្តី រួមទាំងគ្រូទៀតផង។ លោកអគ្គលេខាធិការសហព័ន្ធកីឡាទ្រីយ៉ាត្លុងកម្ពុជា បន្ថែមថា ៖«គាត់បានប្រាប់យើងពីរបៀបលោតចូលទឹក និងTransactions និងឲ្យយើងត្រូវស្វែងយល់ពីសម្ពាធទឹក ដូចជាពេលណា ថ្ងៃណា ឬម៉ោងណា ទឹកជោរ ទឹកនៀច។ល។ ព្រោះការដឹងពីទឹកជោនៀចច្បាស់ វាពាក់ព័ន្ធដល់ បច្ចេកទេសពេលប្រកួត»៕	លោក Vijitr Sittinawin ប្រធានសហព័ន្ធកីឡាទ្រីយ៉ាត្លុងប្រទេសថៃ និងជាប្រធានស្តីទីទ្រីយ៉ាត្លុងអាស៊ី វាយតម្លៃខ្ពស់មកលើខេត្តកែប ដែលជាទីតាំងសម្រាប់រៀបចំការប្រកួតកីឡាអាស៊ីអាគ្នេយ៍លើកទី៣២ ឆ្នាំ២០២៣។
នៅក្នុងវគ្គទី១ ម្ចាស់ផ្ទះម៉ាឡេស៊ី បើកការនាំមុខភ្ញៀវគោព្រៃកម្ពុជា ៣-០ ដែលសម្រេចទីបានដោយខ្សែបម្រើ Faisal Halim នៅនាទី១១ ឈានដល់នាទី៣៨ ខ្សែប្រយុទ្ធ Lee Tuck បន្ថែមគ្រាប់ទី២ ក្រោយបញ្ជូនពីខ្សែបម្រើ Faisal Halim និងបន្ថែមគ្រាប់ទី៣ ដោយខ្សែបម្រើ Faisal Halim ដដែលនៅនាទី៤៥+១។ ចូលដល់វគ្គទី២ ម្ចាស់ផ្ទះម៉ាឡេស៊ី បន្តដាក់បន្ទុកសម្រុកមកកាន់ទីកម្ពុជា សាជាថ្មី យ៉ាងណាកម្ពុជា បើកការវាយបកទៅវិញផងដែរតែមិនមានសំណាងក្នុងការស៊ុតទម្លាយសំណាញ់ទីម៉ាឡេស៊ីបានឡើយ។ ការបន្តដាក់សម្ពាធ របស់គោព្រៃទៅលើក្រុមម្ចាស់ផ្ទះ ក៏មិនបន្ធូរដៃឡើយ សម្រុកជាច្រើនលើកនៅតែមិនអាចមានវាសនាក្នុងការរកគ្រាប់បាល់បានឡើយ។ ការសម្រុកគ្នាទៅវិញទៅមករវាងក្រុមកម្ពុជា និងម៉ាឡេស៊ី នៅតែមិនអាចទម្លាយសំណាញ់ទីគ្នាបានគិតត្រឹមនាទី៧៧ ទោះបីការស៊ុតចេញជាច្រើនលើកច្រើនសាសម្តៅទីគ្នាយ៉ាងណាក៏ដោយ។ ឈានដល់នាទី៨៦ ខ្សែប្រយុទ្ធម៉ាឡេស៊ី Ahzam Abdul Azih បន្ថែមគ្រាប់ទី៤ ជូនក្រុម។ បញ្ចប់ការប្រកួត ម៉ាឡេស៊ី ឈ្នះកម្ពុជា ដោយលទ្ធផល ៤-០។ ក្រុមភ្ញៀវគោព្រៃកម្ពុជា គ្រប់គ្រងបាល់បាន៤០ភាគរយ ស៊ុតចេញ៩លើក ចំគោលដៅ៣លើក ទទួលបានបាល់ទាត់ចេញពីជ្រុង១លើក និងទទួលរងពិន័យកាតលឿង១ ខណៈម្ចាស់ផ្ទះម៉ាឡេស៊ី គ្រប់គ្រងបាន៦០ភាគរយស៊ុតចេញ១៦លើក ចំគោលដៅ៦លើក ទទួលបានទាត់បាល់ចេញពីជ្រុង៦លើក និងរងពិន័យកាតលឿង១៕	ក្រុមជម្រើសជាតិកម្ពុជា ភ្លាត់ចាញ់ម្ចាស់ផ្ទះម៉ាឡេស៊ី ដោយលទ្ធផល ៤-០ ក្នុងជំនួបមិត្តភាពអន្តរជាតិ កាលពីរាត្រីថ្ងៃទី៩ ខែធ្នូ ឆ្នាំ២០២២ នាកីឡដ្ឋាន Bukit Jalil ក្រុងគូឡាឡាំពួ ប្រទេសម៉ាឡេស៊ី។
ក្រោយទទួលបានជោគជ័យជាមួយកំណើន៣០ភាគរយនៃចំនួនអ្នកចូលរួម សម្រាប់ការរៀបចំលើកទី៤នៃព្រឹត្តិការណ៍រត់ចម្ងាយឆ្ងាយ Angkor Ultra Trail ដែលបានបញ្ចប់កាលពីថ្ងៃអាទិត្យទី២០ មករា សប្តាហ៍មុន រដ្ឋមន្ត្រីក្រសួងទេសចរណ៍លោក ថោង ខុន បានបញ្ជាក់ថា លោកនឹងខិតខំពង្រីកព្រឹត្តិការណ៍នេះ ឲ្យកាន់តែធំនៅឆ្នាំក្រោយ។ ការពង្រីកនេះ គឺដើម្បីអបអរខួបលើកទី៥នៃការបង្កើតព្រឹត្តិការណ៍នេះ។ ក្នុងបទសម្ភាសជាមួយអ្នកសារព័ត៌មានក្រោយការប្រកួតរដ្ឋមន្ត្រីរូបនេះបានរៀបរាប់ដូច្នេះថា៖«ដោយសារឆ្នាំក្រោយជាខួបលើកទី៥នៃព្រឹត្តិការណ៍នេះ យើងនឹងខិតខំរៀបចំឲ្យកាន់តែធំជាងនេះ។ នៅឆ្នាំនេះយើងបាន១ពាន់នាក់ ឆ្នាំក្រោយអាចបានច្រើនជាងនេះ។ អ្វីដែលគួរឲ្យកត់សម្គាល់ឆ្នាំនេះមានអត្តពលិកកម្ពុជាជាង១០០នាក់បានចូលរួម ពិសេសមានកីឡាករកម្ពុជា និងកូនខ្មែរ-បារាំង(Phai Laurie)ទទួលបានជើងឯកក្នុងព្រឹត្តិការណ៍នេះទៀតផង»។ ក្រៅពីគោលបំណងខាងលើ គម្រោងពង្រីកនេះ ក៏ដើម្បីទាក់ទាញភ្ញៀវទេសចរជាតិ និងអន្តរជាតិឲ្យមកទស្សនាតំបន់រមណីយដ្ឋានប្រវត្តិសាស្ត្រអង្គរឲ្យកាន់តែច្រើនកុះករផងដែរ។ បន្ថែមលើនេះ គឺដើម្បីជួយបង្កើនសេដ្ឋកិច្ចជាតិតាមរយៈការជួយរកចំណូលជូនរដ្ឋ និងប្រជាពលរដ្ឋក្នុងខេត្តសៀមរាប។ ព្រោះពេលមានព្រឹត្តិការណ៍នេះម្តងៗ មិនមែនមានតែកីឡាករនិងកីឡាការិនីនោះទេ ដែលមកកាន់ខេត្តសៀមរាប គ្រួសារមិត្តភក្តិរបស់ពួកគេក៏មកផងដែរ។ លោក ថោង ខុន ដែលជាប្រធានគណៈកម្មាធិការជាតិអូឡាំពិកកម្ពុជាផងនោះ រំពឹងថា តាមរយៈកីឡាករកីឡាការិនីអន្តរជាតិដែលបានចូលរួមព្រឹត្តិការណ៍កីឡាទេសចរណ៍ខាងលើ នឹងជួយផ្សព្វផ្សាយពីរមណីយដ្ឋានប្រវត្តិសាស្ត្រអង្គរឲ្យគេស្គាល់កាន់តែច្រើន។ ហើយ វានឹងក្លាយជាចលករដ៏សំខាន់ក្នុងការទាក់ទាញភ្ញៀវទេសចរអន្តរជាតិឲ្យធ្វើដំណើរកម្សាន្តមកកាន់ប្រទេសកម្ពុជា ពិសេសទស្សនាប្រាសាទអង្គរ ដែលជាកេរតំណែលរបស់បុព្វបុរសខ្មែរ។ ដើម្បីឲ្យគម្រោងពង្រីកនេះ ទទួលបានជោគជ័យក្រសួងទេសចរណ៍និងគណៈកម្មាធិការជាតិអូឡាំពិកកម្ពុជានឹងសហការជាមួយអង្គភាពរៀបចំព្រឹត្តិការណ៍ខាងលើរបស់បារាំង ដើម្បីផ្សព្វផ្សាយពីព្រឹត្តិការណ៍នេះនៅតាមបណ្តាប្រទេសមួយចំនួននៅលើពិភពលោក។ សម្រាប់ព្រឹត្តិការណ៍រត់ប្រណាំង Angkor Ultra Trail លើកទី៤បានទាក់ទាញភ្ញៀវទេសចរជាតិនិងអន្តរជាតិមកពី៤២ប្រទេសជាង១ពាន់នាក់ចូលរួម។ ព្រឹត្តិការណ៍ដែលរៀបចំពីថ្ងៃទី១៩-២០ ខែមករា ឆ្នាំ២០១៩ មាន៥វិញ្ញាសា គឺរត់ចម្ងាយ១២៨គីឡូម៉ែត្រ, ៦៤, ៤២, ៣២ និង១៦គីឡូម៉ែត្រ៕	លោក ថោង ខុន រដ្ឋមន្ត្រីក្រសួងទេសចរណ៍ គ្រោងពង្រីកព្រឹត្តិការណ៍រត់ប្រណាំងចម្ងាយឆ្ងាយ Angkor Ultra Trail ឲ្យកាន់តែធំនៅឆ្នាំក្រោយ ដើម្បីពង្រីកវិសាលភាពផលិតផលទេសចរណ៍មួយនេះ។ សម្រាប់ លោក ព្រឹត្តិការណ៍នេះ មិនត្រឹមតែជួយទាក់ទាញភ្ញៀវទេសចរឲ្យមកទស្សនាតំបន់ប្រវត្តិសាស្ត្រអង្គរប៉ុណ្ណោះទេ ថែមទាំងជួយរកចំណូលជូនប្រជាពលរដ្ឋទៀតផង។
គ្មានឡើយការរំលោភបំពានសិទ្ធិមនុស្សនៅកម្ពុជា គឺមានតែការអនុវត្តច្បាប់។ នេះជាការឆ្លើយតបរបស់លោក ផៃ ស៊ីផាន អ្នកនាំពាក្យរដ្ឋាភិបាល ទៅកាន់ក្រុមអ្នកជំនាញសិទ្ធិមនុស្ស៦រូប របស់អង្គការសហប្រជាជាតិ ដែលបង្ហាញក្តីបារម្ភចំពោះបញ្ហាសិទ្ធិមនុស្សនៅកម្ពុជា។ ក្នុងកិច្ចសម្ភាសជាមួយសារព័ត៌មានថ្មីៗ តាមទូរស័ព្ទ នៅព្រឹកថ្ងៃទី១១ ខែមករា ឆ្នាំ២០២១ លោក ផៃ ស៊ីផាន អធិប្បាយថា ការចាត់វិធានការលើសកម្មជនអតីតគណបក្សប្រឆាំងឬសកម្មជនសង្គមស៊ីវិលផ្សេងទៀត គឺធ្វើទៅតាមអង្គហេតុនិងអង្គច្បាប់។ លោក ចង់មានន័យថា ពួកគេ បានប្រព្រឹត្តបទល្មើស (អង្គហេតុ) ទើបសមត្ថកិច្ចនិងតុលាការ អនុវត្តច្បាប់លើពួកគេ។ លោក បញ្ជាក់ថា៖«យើង អត់មានការរំលោភ [សិទ្ធិ] ទេ តែអនុវត្តនីតិវិធី [ច្បាប់] និងសណ្តាប់ធ្នាប់សន្តិសុខសង្គម...»។ លោក បន្តថា នៅអាមេរិក រហូតដល់មានការបាញ់ប្រហារទៅលើមនុស្ស [អ្នកតវ៉ា] ទៀតផង ប៉ុន្តែ នៅកម្ពុជា គឺគ្រាន់តែឃាត់សកម្មភាពល្មើសច្បាប់ និងបញ្ជូនជនល្មើសទៅតុលាការប៉ុណ្ណោះ។ លោក អះអាងថា សកម្មភាពខ្លះ គឺជាសកម្មភាពឧទ្ទាម មិនមែនជាការបញ្ចេញយោបល់ឡើយ ដូច្នេះ រដ្ឋាភិបាលកម្ពុជា ត្រូវតែប្រុងប្រយ័ត្ន។ លោក សង្កត់ធ្ងន់ថា៖«រឿងសកម្មជន ដែលខំប្រឹងប្រែងធ្វើសកម្មភាព បង្កើតព្រឹត្តិការណ៍ អាហ្នឹងយើង ហាមផ្តាច់ជាដាច់ខាត មិនឲ្យមានទេ ប៉ុន្តែយើងបើកជំហរក្នុងការតតាំងតាមរយៈនយោបាយប្រជាមតិ...»។ ក្តីបារម្ភរបស់ក្រុមសិទ្ធិមនុស្សអង្គការសហប្រជាជាតិ បានបង្ហាញក្នុងលិខិតរួមគ្នាមួយ។ លិខិតរួមនោះ ត្រូវបានបង្ហោះលើទំព័រហ្វេសប៊ុករបស់អ្នករាយការណ៍ពិសេសអង្គការសហប្រជាជាតិប្រចាំកម្ពុជា (Special Rapporteur Cambodia) កាលពីថ្ងៃទី៩ ខែមករា ឆ្នាំ២០២១។ អ្វីដែលពួកគេ ព្រួយបារម្ភនោះ គឺការចោទប្រកាន់ ការចាប់ខ្លួន ការឃុំខ្លួន ការបំភិតបំភ័យ ការឈ្លបមើល ការគំរាមកំហែង និង ការប្រើប្រាស់កម្លាំងហួសហេតុ ទៅលើអ្នកការពារសិទ្ធិមនុស្សនៅកម្ពុជា ខណៈពួកគេ បំពេញការងារក្នុងការការពារសិទ្ធិមនុស្ស និងការអនុវត្តសិទ្ធិសេរីភាពរបស់ពួកគេ ដូចជា សិទ្ធិជួបប្រជុំដោយសន្តិវិធី សិទ្ធិសមាគម និង សិទ្ធិបញ្ចេញមតិ ជាដើម។ ជាមួយគ្នានេះ អ្នកជំនាញសិទ្ធិមនុស្សរបស់អង្គការសហប្រជាជាតិ ក៏បារម្ភដែរ ចំពោះការដាក់ជាបទល្មើសព្រហ្មទណ្ឌ លើមធ្យោបាយ ដែលអ្នកការពារសិទ្ធិមនុស្ស ប្រើប្រាស់ ដើម្បីអនុវត្តការងាររបស់ពួកគេ។ អ្នកជំនាញសិទ្ធិមនុស្សរបស់អង្គការសហប្រជាជាតិ យល់ថា វិធានការបែបនេះរបស់សមត្ថកិច្ចឬតុលាការ គឺរារាំងដល់អ្នកការពារសិទ្ធិមនុស្ស ក្នុងការរាយការណ៍ និងការតស៊ូមតិប្រឆាំងនឹងការរំលោភសិទ្ធិមនុស្សនៅកម្ពុជា។ លើសពីនេះទៀត អ្នកជំនាញសិទ្ធិមនុស្សរបស់អង្គការសហប្រជាជាតិ ថែមទាំងព្រួយបារម្ភចំពោះការប៉ុនប៉ងរារាំងអ្នកការពារសិទ្ធិមនុស្ស ក្នុងការតាមឃ្លាំមើលបាតុកម្មអហិង្សា។ លោក ផៃ ស៊ីផាន មានប្រសាសន៍ថា៖«យើង មិនឈឺក្បាលជាមួយការធ្វើរបាយការណ៍របស់ពួកគាត់ទេ ប៉ុន្តែយើងអនុវត្តនីតិរដ្ឋ»។ ក្នុងលិខិតនោះ ក្រុមអ្នកជំនាញសិទ្ធិមនុស្សរបស់អង្គការសហប្រជាជាតិ រំលេចឈ្មោះមនុស្សមួយចំនួន ដែលត្រូវចាប់ខ្លួននាពេលថ្មីៗ រួមមាន លោក រ៉ុង ឈុន អតីតព្រះសង្ឃ កើត សារ៉ាយ យុវជន ហ៊ុន វណ្ណៈ យុវជន ថុន រដ្ឋា យុវជន ថា ឡាវី យុវជន មាន ព្រហ្មមុនី យុវជន មួង សុភ័ក្រ្ត យុវតី ឈឿន ដារ៉ាវី យុវតី ឡុង គន្ធា និង យុវតី ភួង កែវរស្មី ជាដើម។ ក្រុមអ្នកជំនាញសិទ្ធិមនុស្ស ឬហៅថា ក្រុមអ្នករាយការណ៍ពិសេសរបស់អង្គការសហប្រជាជាតិទាំង៦រូប ដែលចេញលិខិតរួមនោះ គឺ អ្នកស្រី Rhona Smith អ្នករាយការណ៍ពិសេសស្តីពីស្ថានការណ៍សិទ្ធិមនុស្សនៅកម្ពុជា អ្នកស្រី Irene Khan អ្នករាយការណ៍ពិសេសស្តីពីការលើកស្ទួយនិងការពារសិទ្ធិសេរីភាពនៃការបញ្ចេញមតិ អ្នកស្រី Mary Lawlor អ្នករាយការណ៍ពិសេសស្តីពីស្ថានភាពនៃអ្នកការពារសិទ្ធិមនុស្ស អ្នកស្រី Elizabeth Broderick ប្រធានក្រុមអ្នករាយការណ៍ពិពេសស្តីពីការរើសអើងស្រ្តី អ្នកស្រី Elina Steinerte អនុប្រធានក្រុមការងារទទួលបន្ទុកករណីឃុំខ្លួនដោយបំពាន និង លោក Clément Nyaletsossi Voulé អ្នករាយការណ៍ពិសេសស្តីពីសិទ្ធិជួបជុំដោយសន្តិវិធី៕	ក្រុមអ្នកជំនាញសិទ្ធិមនុស្សរបស់អង្គការសហប្រជាជាតិ បន្តនិយាយពីចំណុចអវិជ្ជមានរបស់រដ្ឋាភិបាលកម្ពុជា ក្នុងការអនុវត្តសិទ្ធិមនុស្ស ខណៈមន្រ្តីរដ្ឋាភិបាលកម្ពុជា ថ្លែងការពារ។
លោក ហ៊ុន ម៉ានី បានមានប្រសាសន៍យ៉ាងដូច្នេះថា៖«បច្ចុប្បន្នសភាវ័យក្មេងរបស់អាយប៉ា (AIPA) គ្រាន់តែជាកិច្ចប្រជុំនៃសភាវ័យក្មេង (Working group of young parliamentarians of AIPA) ទេ។ ក៏ប៉ុន្តែដោយសារតែមានការគាំទ្រលើកការផ្ដួចផ្ដើមគំនិតរបស់សភាកម្ពុជា យើងនឹងប្រែក្លាយកិច្ចប្រជុំសភាវ័យក្មេងនេះ ឱ្យក្លាយជាគណៈកម្មាធិការអចិន្ត្រៃយ៍មួយរបស់ អាយប៉ា។ នេះបញ្ជាក់ថា ថ្នាក់ដឹកនាំរបស់ប្រទេសជាសមាជិក AIPA យកចិត្តទុកដាក់លើ តួនាទីភារកិច្ចរបស់សភាវ័យក្មេង ក៏ដូចជាប្រជាជនវ័យក្មេងរបស់យើង។»។ ក្រុមសមាជិកសភាវ័យរបស់មហាសន្និបាតអន្តរសភាអាស៊ានទើបតែបានជួបគ្នាប្រជុំគ្នាដោយផ្ទាល់ជាលើកដំបូងនៅកម្ពុជានៅពេលនេះ បន្ទាប់ពីគំនិតផ្ដួចផ្ដើមនៃការបង្កើតក្រុមសមាជិកសភាវ័យរបស់អាយប៉ា ត្រូវបានបំផុសឡើងកាលពី២ឆ្នាំមុននៅក្នុងកិច្ចប្រជុំមហាសន្និបាតAIPA លើកទី៤១នៅក្នុងប្រទេសវៀតណាម។ កិច្ចប្រជុំ២លើកដំបូងត្រូវបានរៀបចំធ្វើឡើងតាមរយៈអនឡាញតែប៉ុណ្ណោះ ពោលគឺនៅប្រទេសវៀតណាម និងនៅប្រទេសព្រុយណេ។ ក្នុងនាមជាអ្នកដឹកនាំកិច្ចប្រជុំសមាជិកសភាវ័យក្មេងរបស់AIPA នៅកម្ពុជា លោក ហ៊ុន ម៉ានី ក៏បានរម្លឹកអំពីការខិតខំប្រឹងប្រែងនៃក្រុមសមាជិសភាវ័យក្មេងក្រោមភាពជាម្ចាស់ផ្ទះរបស់រដ្ឋសភាវៀតណាម និងរដ្ឋសភាព្រុយណេ ដើម្បីធ្វើឱ្យមានកិច្ចប្រជុំផ្ទាល់លើកដំបូងនៃសមាជិកសភាវ័យក្មេងAIPA នៅកម្ពុជានេះ។ ហេតុអ្វីយន្តការក្រុមសភាវ័យក្មេងត្រូវបានបង្កើតឡើងនៅក្នុងក្របខណ្ឌនៃកិច្ចប្រជុំអន្តរសភាអាស៊ាន? លោក ហ៊ុន ម៉ានី ដែលជាប្រធានគណៈកម្មាការទី៧នៃរដ្ឋសភាកម្ពុជា បានពន្យល់ប្រាប់នៅក្នុងសន្និសីទសារព័ត៌មានថា ការបង្កើតក្រុមសភាវ័យក្មេងនៅក្នុងក្របខណ្ឌអាយប៉ា បានបង្ហាញថា ថ្នាក់ដឹកនាំAIPA បានយកចិត្តទុកដាក់លើតួនាទី និងសំឡេងរបស់ប្រជាជនវ័យក្មេងនៅក្នុងសហគមន៍អាស៊ាន។ ម្យ៉ាងវិញទៀត សម្រាប់លោក ម៉ានី ដដែល ក្រុមសមាជិកសភាវ័យក្មេងនឹងក្លាយជាយន្តការផ្លូវការមួយដែលអាចសហការ និងប្រតិបត្តិការក្នុងក្របខណ្ឌប្រទេស ឬពហុភាគីជាលក្ខណផ្លូវការផងដែរ៕	មានការវិវឌ្ឍល្អបន្ថែមទៀតសម្រាប់ក្រុមសភាវ័យក្មេងអាស៊ាននៅក្នុងមហាសន្និបាតលើកទី៤៣នៃកិច្ចប្រជុំអន្តរសភាអាស៊ាន ដែលត្រូវបានរៀបចំដោយរដ្ឋសភាកម្ពុជា។ សមាជិកនៃមហាសន្និបាតបានយល់ព្រមបង្កើនកម្រិតនៃកិច្ចប្រជុំក្រុមសមាជិកសភាវ័យក្មេងនៃកិច្ចប្រជុំអន្តរសភាអាស៊ានទៅជាគណៈកម្មាធិការអចិន្ត្រៃយ៍។ សេចក្ដីសម្រេចនេះត្រូវបានប្រកាសដោយលោក ហ៊ុន ម៉ានី ដែលជាប្រធានកិច្ចប្រជុំសភាវ័យក្មេងនៅក្នុងសន្និសីទសារព័ត៌មាន ក្រោយការបិទបញ្ចប់មហាសន្និបាតAIPAលើកទី៤៣។
សហភាពសហព័ន្ធយុវជនកម្ពុជា បានរៀបចំពិធីក្រុងពលីតាមទម្លាប់ មុនព្រឹត្តិការណ៍អង្គរសង្ក្រាន្តឆ្នាំ២០១៨។ ក្រោយពិធីក្រុងពលីនេះ ក្រុមការងារព្រឹត្តិការណ៍អង្គរសង្ក្រាន្ត អាចចាប់ផ្តើមរៀបចំរាល់សកម្មភាពផ្សេងៗ ពិសេសក្រុមយុវជន អាចហ្វឹកហាត់សិល្បៈ ហាត់សមលេងល្បែងប្រជាប្រិយ ដើម្បីត្រៀមខ្លួនចូលរួមក្នុងព្រឹត្តិការណ៍អង្គរសង្ក្រាន្តឆ្នាំទី៦ នាពេលខាងមុខឱ្យបានជោគជ័យ។ ពិធីក្រុងពលី ជាពិធីបែបសាសនាមួយ ដែលគេតែងធ្វើឡើងមុនការរៀបចំសាងសង់អ្វីមួយ ក្នុងបំណងដើម្បីជោគជ័យ និងទទួលផ្លែផ្កាតាមការចង់បាន។ ពិធីនេះតែងតែរៀបចំជាប្រចាំ នៅមុនពេលដំណើរការព្រឹត្តិការណ៍អង្គរសង្ក្រាន្ត ដោយពិធីនេះធ្វើឡើងតាមគន្លងប្រពៃណីទំនៀមទម្លាប់ ជំនឿ សាសនា របស់ខ្មែរក្នុងបុព្វហេតុបួងសួងសុំសេចក្តីសុខសម្រាប់ព្រឹត្តិការណ៍ទាំងមូល។ គួរបញ្ជាក់ថា ព្រឹត្តិការណ៍អង្គរសង្ក្រាន្ត ត្រូវបានរៀបចំឡើងតាំងពីឆ្នាំ២០១៣មក អំឡុងពិធីបុណ្យចូលឆ្នាំថ្មីប្រពៃណីជាតិ។ ព្រឹត្តិការណ៍នេះ ក្រៅពីដើម្បីអបអរពិធីបុណ្យចូលឆ្នាំប្រពៃណីជាតិ វាក៏ជាឱកាសដែលយុវជន និងប្រជាពលរដ្ឋកម្ពុជាប្រុសស្រី ជួបជុំគ្នាក្នុងនាមជាមហាគ្រួសារខ្មែរផងដែរ៕	សៀមរាប៖ សហភាពសហព័ន្ធយុវជនកម្ពុជា (សសយក) នៅព្រឹកថ្ងៃទី១១ ខែកុម្ភៈ បានធ្វើពិធីក្រុងពលី ដើម្បីរៀបចំដំណើរការកម្មវិធីនានាក្នុងព្រឹត្តិការណ៍អង្គរសង្ក្រាន្តឆ្នាំ២០១៨។ ពិធីក្រុងពលីនេះ រៀបចំឡើងនៅមុខព្រះលានជល់ដំរី។ នេះជាឆ្នាំទី៦ ដែលសហភាពសហព័ន្ធយុវជនកម្ពុជា បានរៀបចំឱ្យមានព្រឹត្តិការណ៍អង្គរសង្ក្រាន្តនៅលើទឹកដីអង្គរ នាខេត្តសៀមរាប។

Subsets and Splits

No community queries yet

The top public SQL queries from the community will appear here once available.